
„Nu întreprindem o lucrare de erudiție ci una de înțelegere 


René Guénon 


„M-am întrebat pe mine însumi 
şi mi-am răspuns mie însumi pentru mine insumi, 


dar am răspuns de-a dreptul prin însăşi 
firea lucrurilor” 


B. P. Hasdeu 

„DESFUNDAREA FÂNTÂNILOR” 
Cuvânt lămuritor 


Dacă această carte este una de filosofie, ea trebuie să im- 
pună atenției una din problemele esențiale cu care gândirea 
umană nu a încetat să se confrunte. Care este aşadar problema 
cărții? Una singură: sufletul. O carte care se zideşte în jurul 
sufletului poate mira astăzi, mai ales când e Vorba, precum în 
eseul de față, despre o viziune aparent necanonică, ieşită din 
tipare, cum pare să fie, la prima vedere, doctrina esoterică a 
lui Hasdeu. La a doua vedere însă, nedumerirea se transfor- 
mă în revelaţie, căci dincolo de misterul unui suflet surprins 
în datele sale „obiective”, fenomenal „detectabile” prin recur- 
sul la o metodă pozitivistă, aflăm rădăcinile adânci, coborâ- 
toare până în negura timpurilor. 

„Inchipuiţi-vă un peisaj ale cărui elemente constitutive 
abia se zăresc la o distanță prea depărtată. Este o pădure, zic 
unii; este o insulă pe un lac, zic alţii; este un oraş pe un munte, 
zic o samă. [...] Acela care demonstrează că nu se vede, nu 
demonstrează prin aceasta că nu este, dar împinge pe ceilalți 
de a cerceta cu stăruință pentru a se vedea ceea ce este”! În 
plus, „neamul omenesc nu e numai ceea ce se vede: ca şi in- 
dividul, el ascunde sub un văl exterior, o existență care nu 
întotdeauna se manifestă în afară prin fenomene perceptibi- 
le“. Ne propunem prin urmare să aducem la lumină ceea ce 
nu se vede la prima vedere, pentru a risipi imaginea iluzorie 
proiectată de o aşa-zisă „rătăcire” mistică a ultimului Hasdeu 
şi a vedea ceea ce este.? 


1! Etymologicum Magnum Romaniae, IV, Negru Vodă, Bucureşti, 1898, p- Sin lira 

2 Studiu asupra gimdaismului. Evreul în literatură, în Columna lui Traian, |, nu. 14, 1870, a 
3 Despre filosofia lui Hasdeu, şi cu precădere despre fenomenologie şa Spire is tă 
aprecierile critice se înşiră pe un evantai destul de larg, de la neințe egerea e D. 
Murăraşu, care caută a descoperi doar ceea ce se aşază sub „semnul DaS aan 

(Hasdeu. Ediţia Mircea Eliade, Bucureşti, Tiparul Universitar, 1938, p. 67), trecând prin 

Astfel încât, printr-o întoarcere ad fontes, nu năzuim decât 
să dăm la o parte imensul balast (de ignoranță, de uitare, de 
nesemnificativ) ce a acoperit în ultimul timp nu atât opera lui 
Hasdeu (prezentă încă în conştiinţa contemporană prin reuşi- 
tele sale parțiale ce rămân circumscrise, orice s-ar spune, în 
domeniul istoriei literare), ci însăşi gândirea vie a unuia dintre 
marile spirite ale secolului al XIX-lea; încercare de a scoate la 
lumină această sevă de nepreţuit, de a desfunda fântâni ale 
căror izvoare nu au secat nicicând, „fântâni scuturate de orice 
dubiu”. Căci ele există în străfundul nevăzut al Spiritului, iar 
dacă nu ştim de ele, crezând că păşim pe un pământ uscat, nu 
e de vină decât orbirea de care ne lăsăm călăuziţi, nu e răs- 
punzător decât sufletul nostru sărăcit, nesimţitor la chemarea 
fratelui său din adâncuri. 

O critică a surselor? Într-un fel da, pentru că „doar când 
filologul are spirit filosofic, cum se întâmplă în cazul lui 
Hasdeu, abia atunci el ne poate descrie ceva mai cu noimă 
lucrurile” 1 Vom urmări ca atare, interpretându-le în desfăşu- 
rarea lor succesivă, „virtuțile şi servituţile” unui suflet în ceea 
ce are el mai profund uman, mai universal şi mai individual 
totodată, cu alte cuvinte noima lui. Exercițiu hermeneutic de 
„resursare” ce constă „în limpezirea fântânelor unele prin al- 
tele”, scopul său fiind „de a dezmormânta adevărul”? Nu 
ascundem faptul că acest itinerar — deloc surprinzător pentru 
cel care mărturiseşte a-i place mai ales a se îndruma „pe căi 

studiile lui Marin Ştefănescu din Filosofia românească (Ed. Casei Naţionale, Bucureşti, 
1922, p. 146); Alexandru leşan, Doctrina spiritualistă a lui Hasdeu (Institutul de istorie şi 
limbă, Univ. Cernăuţi, 1928, p. 18), care află idei inspirate din Giordano Bruno; Al. Piru, 
Hasdeu filosof (în „Jurnal literar”, nr, 26, 1939); până la G. Călinescu, pentru care , filosofia 
lui Hasdeu a fost ignorată cu suficientă (..). Totuşi istoricul nostru este un gânditor” 
(Istoria literaturii române., Ed. Minerva, Bucureşti, 1982, p. 381), adăugând că „Hasdeu se 
va citi din ce în ce mai mult, când bune studii şi ediții îl vor face cunoscut” (Ulysse, Ed. 
pentru literatură, Bucureşti, 1967, p, 78); şi în special Mircea Eliade care, în Introducerea la 
Scrieri literare, morale şi politice de B;P,Hasdeu (1937), apreciază pasiunea romantică pen- 
tru sinteză și metoda magică, „o viziune tragică de amurg — care culminează în Sic 
cogito” (în Despre Eminescu şi Hasdeu, Ed, Junimea, laşi, 1987, p. 66). Ă 
1 Constantin Noica, Rostirea filosofică românească, în Cuvânt împreună despre rostirea roma- 
nească, Ed. Eminescu, Bucureşti, 1987, p. 145. 

2 Evreul în literatură, în Columna lui Traian, 1, ne, 14, din 20 aprilie 1870; Jon Vodă Cel Cum- 
plit. Prefata la prima edițiune, Bucureşti, 1865, 

nebătute” — urmează îndeaproape ceea ce Simone Weil nu- 
mea izvorul grecesc, cu precădere modelul plotinian, conjugat 
cu cel gnostic, deschizându-se însă spre orizonturi dintre cele 
mai fecunde. Nu e vorba atât de un complex cultural, cât mai 
degrabă, şi în esenţă, de zări pe care sufletul le poartă în sine, 
spre care e chemat în lăuntrul său cel mai intim.! În acest sens, 
căderea sufletului în lume (procesiunea) şi reîntoarcerea sa la 
divinitate (conversiunea) nu pot fi privite decât ca un act uni- 
tar, arcuirea unui singur efort a cărui săgeată îşi află ţinta în 
mâinile Celui ce o trimite în lume. 

Descoperim aici aşadar o poveste despre suflet. Despre 
moartea sufletului care, aruncat în lume, nu se poate trezi la 
viaţă decât lepădându-se de lume. Poveste paradoxală, al că- 
rei tâlc zace în adâncul condiției umane; Hasdeu l-a cunoscut, 
recunoscând în el însuşi temeiul ființării noastre: coborât în 
existență, sufletul moare într-un trup viețuitor. Moarte necesa- 
ră, pentru că înseamnă o încercare a sufletului pe calea dez- 
mărginirii sale; moarte aparentă, căci scânteia divină pe care o 
poartă în sine e nemuritoare. Este tocmai ceea ce îi garantează 
mântuirea: părăsindu-şi existența mundană, o dată cu moar- 
tea trupului, sufletul renaşte, transfigurându-se ca spirit în 
necuprinsul patriei cereşti. 

Un cerc al cunoaşterii prin urmare, dar şi o spirală onto- 
logică, deoarece sufletul se întoarce la Sine izbăvit, purificat 
de tot ceea ce înseamnă existență materializată în trup. Încer- 
care a vederii ce presupune valorizarea fără rezerve a sufletu- 
lui şi, implicit, expedierea trupului în domeniul 
nesemnificabilului. Un dublu exil: unul deplâns, cel al sufle- 
tului pogorât în lumea naşterilor, altul dorit, cel al trupului 
așteptat să moară. O singură certitudine însă: cursul inflexibil 
al legii universale, în virtutea căreia sufletul — orice suflet — 
urmează calea ascendentă a eliberării şi a desăvârşirii de sine. 


1 La aceleaşi intuifii pre-creştine se referea şi Ion Barbu atunci când, în Cuvânt către poeți, 
vorbind despre domeniul unor „forțe obscure, precreştine”, spunea că „la temeliile 
sufletului omului de astăzi zac straturi de păgânătate, (..) Aceste funduri sunt bogăţia, 
demonia naturii noastre şi greutatea e numai să le găsim adevăratul rost”. 

La capăt de drum, nimic nu mai poate întuneca vederea 
deplină, lumina regăsirii, slava dumnezeieştilor alcătuiri. La 
capătul drumului nostru, acolo unde noi ne oprim ca ființe 
supuse timpului, sufletul merge mai departe, ne transcende 
în mod absolut, căci, spre deosebire de petrecerea noastră lu- 
mească, prea curând curmată de limita muritoare a trupului, 
drumul său e infinit; nimic nu mărgineşte noua sa viață, exis- 
tența sa nemuritoare. Or aici, dezmărginit întru Totul, sufletul 
nu mai poate fi problemă: nu poate fi decât Prezenţă pururi 
vie, în împărtăşire cu temeiul propriei ființări. 

KATHODOS SAU „RAZA CE COBOARĂ” 


1. Mărginirea universului din infinit 


„Plâns-am şi m-am tânguit văzând locul străin pentru mine” 
Empedocle 


„Numai Dumnezeu există: una şi singura substanță. Exis- 
tând, Dumnezeu face. Orice facere, orice urzire, presupune 
margini, Dumnezeu dară, marginile din infinit, face din sine 
Universul cu toate ale lui. Insă orice mărginire a substanţei 
celei dumnezeieşti este o împuţinare, o scădere, o perdere, de 
unde în Univers toate acele rele cari nu pot fi în Dumnezeu” 1 
Proiectul spiritual hasdeian este, în esenţa sa, de origine neo- 
platoniciană. Singura existență substanțială este cea divină; 
existență creatoare însă, care nu îşi divide substanţa în actul 
creației, ci generează prin emanație, fără pierdere, existența sa 
rămânând identică cu generarea sa eternă? Fără să piardă în 
sine nimic, egal cu sine în însuşi actul creației, principiul divin 
— acest Suflet Universal transcendent lumii — dă naştere sufle- 
tului particular, imanent acestei lumi, inferior modelului său 
prin degradarea în ordinea calității! a unității şi a nemuririi. 


1 Sic cogito, Ed, Scrisul românesc, Craiova, 1991, p. 63. Citatele din această lucrare trimit la 
prezenta ediţie. 

? La rândul său, Schelling, vorbeşte de „secretul acesta intim al supremei existenţe, care 
constă în a nu cuprinde în sine nici o gândire, şi nici o esenţă, doar a forma unitatea ce e 
deasupra și uneia şi alteia, fără a pierde ceva din puritatea sa” (Bruno sau despre principiul 
dioin şi natural al lucrurilor, Ed. Humanitas, Bucureşti, 1995, p. 94). 

* Sufletul Lumii (psyche tou pantos) a cărui compoziţie este dezvoltată de Platon în Timaios 
35b-36b. 

* „În principiu — spune Ficino, reluând o idee plotiniană — calitatea (qualitas) este cea carei 
permite incorporalului să treacă în corporal” (apud loan Petru Culianu, Eros şi Magie în 
Renaştere.1484, Fd. Nemira, Bucureşti, 1994, p. 336). 

Din sufletul ceresc provine şi decurge o imagine care formea- 
ză ființele pământeşti, un suflet inferior care, după Plotin, imi- 
tă principiul său inteligibil (Sufletul Universal), dar nu poate 
să semene perfect cu acesta, pentru că întrebuințează materia- 
le imperfecte; rezultă că ființele de aici jos nu pot trăi veşnic: 
„imediat în urma demiurgului vine sufletul celest, precum și 
sufletele noastre. O imagine a sufletului celest, care provine 
de la el şi care emană, întrucâtva, din realitățile superioare, 
produce viețuitoarele de pe pământ. Deşi îl imită pe cel celest, 
totuşi, fiindcă nu se poate folosi decât de un corp inferior în 
vederea creaţiei, fiindcă se află într-un loc inferior şi pentru că 
viețuitoarele care asumă o anumită constituţie nu au dorința 
de a persista, aceste viețuitoare nici nu pot exista etern” 

Este ceea ce Plotin numeşte, conform „schemei alexan- 
drine”, apostrophè, kathodos sau proodos (lat. processio) ce repre- 
zintă o îndepărtare progresivă de esența ființei divine şi, im- 
plicit, o pogorâre în lumea sensibilă. Aceasta întrucât, dacă ar 
dormita în esenţa lor necorporală, facultăţile sufletului ar fi 
inutile; fără a trece la actul procesiuni, sufletul ar ignora ceea 
ce el însuşi posedă; astfel încât, „sufletul coboară de la cel su- 
perior lui”; „deşi divin şi sosit din regiunile superioare, sufle- 
tul ajunge în corp şi, fiind cel din urmă zeu, vine aici printr-o 
înclinaţie spontană, datorită puterii sale”, arătând „fapte şi 
acțiuni care, fiind inactive în lumea incorporală, ar fi rămas în 
zadar, căci nu s-ar fi actualizat niciodată. Sufletului i-ar fi scă- 
pat tocmai cele posedate de el, dacă ele nu s-ar fi ivit şi nu s-ar 
fi manifestat” 3 Descindere „aici jos”, în ciclul manifestării, ce 
atribut e: ate Et ti 
1 Plotin, Enn. II, 1, 5, în Plotin, Enneade, vol. I, Ed. Iri, Bucureşti, 2005, p. 255, Trimiterile la 
Plotin se referă la această ediţie în două volume. „Sufletele vin din unul singur şi sunt 
multiple în sine, grație inteligenței (..). Sufletul rămas este expresia unică a inteligenței, 
iar cele care provin de la ca sunt expresii parţiale şi imateriale, asemenea lumii de sus 
(Emn. IV, 3,5, în ed. cit, II, p. 259). 

2 „Dumnezeu nu încetează niciodată a produce, 
cum aceea a focului e de a arde şi aceea a zăpezii € 
Allegorie, 1, 44). Despre „schema alexandrină”, cf. |. Pp. „E 4 

89; idem, Gnozele dualiste ule Occidentului, Ed. Nemira, Bucureşti, 1995, p. 322. 

3 Plotin, Enn. IV, 8, 5, în ed. cit, I, p. 461. „Mulțimea ființelor generate din unu nu ar 
exista, dacă nu s-ar manifesta cele care au dobândit rangul de suflete. Tot aşa, nu trebuie 
să existe doar suflete, fără să apară fiinţele generate prin ele, de vreme ce îi este propriu 
fiecărei naturi să producă ceva după ea şi să se desfăşoare ca dintr-o sămânță, dintr-un 

natura sa e de a produce mereu, după 
de a răspândi frigul” (Philon, Legis 
Culianu, Eros şi Magie.., ed. cit, p. 

înseamnă de fapt intrare într-un trup, întrupare deliberată şi 
necesară prin chiar natura energetică a principiului creator. 
Revenind la Hasdeu (citatul amintit la început), se poate ob- 
serva că această coborâre a sufletului în lume (şi în lumea 
trupului) presupune o concomitentă mărginire de sine, ceea 
ce înseamnă: o treptată degradare a virtuților transcendente, o 
diminuare ontologică a substanţei divine şi, în consecinţă, o 
pierdere a autonomiei. 

Problemă ce atrage după sine o alta: pogorârea aceasta 
este o cădere (o pedeapsă a divinității) sau o simplă descinde- 
re pe treptele creaţiei (o degajare firească de energie creatoa- 
re)? În acest punct, Hasdeu pare a se despărți de Plotin. Pen- 
tru întemeietorul neoplatonismului, procesiunea nu e o căde- 
re, ci „o condiţie de inferioritate trecătoare a sufletului”, nici 
voluntară, nici impusă, ci izvorâtă dintr-o necesitate ce ține de 
libertatea creatoare a divinității, altfel spus o procesiune con- 
tinuă, până când, din treaptă în treaptă, toate lucrurile să fie 
deschise la ultimele limite ale posibilului: „manifestarea celor 
mai bune lucruri aflate în inteligibile, şi anume a puterii şi a 
bunătății lor, şi toate sunt reunite veşnic, atât inteligibilele cât 
şi sensibilele, unele existând prin sine, iar altele primind veş- 
nic existența prin participarea la primele, imitând pe cât posi- 
bil natura inteligibilă” ? 

Procesiunea graduală ce limitează din ce în ce mai mult 
este evocată şi de Hasdeu, pentru care creația descendentă 
presupune îngrămădirea unor „margini peste margini”, cea 
dintâi margine fiind corpul, margine înţeleasă ca „o nevoie a 

firii celei mărginite a lucrurilor şi a fiinţelor din univers”. 

principiu indivizibil îndreptat spre țelul care este sensibilul” (ibid., IV, 8, 6, în ed. cit, I, p. 
461), CJ. Platon, Timaios, 42 e; 69 a c, 

1 Grigore Tăuşan, Filosofia lui Plotin, Ed, Agora, laşi, 1993, p. 106, 

2 Plotin, Enn., IV, 8, 6, în ed. cit, TI, p, 463, „Odată ce vine clipa, ele coboară de la sine şi 
pătrund unde trebuie (..., intră în corpul care li se potriveşte, ca şi cum ar fi mobilizate de 
puteri magice şi purtate de forțe irezistibile” ; „Sufletele nu vin voluntar şi nici nu sunt 
trimise, şi nici voinţa lor nu înseamnă o putere de opțiune, ci, ca şi cum ar fi mânate 
natural, asemenea dorințelor naturale spre căsătorie sau spre anumite fapte frumoase, în 
absența vreunei reflecţii care să le motiveze” (ibid, IV, 3, 13, în ed. cit, I, p. 273). 

3 Sic cogito, p. 53. 

Spre deosebire însă de doctrina neoplatonică, pentru Hasdeu 
mărginirea inerentă lumii antrenează după sine prezenţa rău- 
lui în lume, rău ce nu este de provenienţă divină, ci generat în 
mod firesc în însuşi actul de creaţie a lumii. Conform acelui 
sincretism difuz care infuzează religiile misteriomorfe cu 
elemente platonice şi gnostice, poziția sa urmează aici îndea- 
proape învățătura gnostică.! Lăsând deoparte, deocamdată, 
implicaţiile specifice răului în lume, să amintim doar că în 
concepție gnostică pogorârea sufletului reprezintă căderea în 
mărginirea generată de creația unui demiurg rău, i.e. Dumne- 
zeul Genezei. De aceea, ființa căzută, rătăcitoare în lumea ma- 
terială, se simte străină (alogenă), dar în același timp aleasă, 
Basilide amintind de iniţiații Aleşi „străini de această lume” 
(xenoi en kosmo uperkosmioi).2 Chiar şi cele trei întrebări ce înso- 
tesc titlul lucrării lui Hasdeu Sic cogito („Ce e viața? Ce e 
moartea? Ce e omul?”)? par să reia tripla întrebare la care este 
pregătit să răspundă inițiatul gnostic: „De unde am venit? 


1 Cf. Pierre Hadot, Plotin sau simplitatea privirii, Ed. Polirom, Iaşi, 1998, p. 49. Pentru gnos- 
tici, „Geneza echivalează cu o decadență” (L. Blaga, Despre gândirea magică, Fundaţia 
regală pentru literatură şi artă, Bucureşti, 1941, p. 35). Problema spinoasă a concordiei 
discors dintre Plotin şi gnostici este prezentată de Hans Jonas (Gnosis und spiitantiker Geist, 
Göttingen, 1954), care îl consideră pe Plotin drept continuatorul metafizic al gnoxsticilor. 
Cf. de asemenea H. Ch. Puech, Position spirituelle et signification de Plotin, în En quête de la 
Gnose, |, Gallimard, Paris, 1978. De adăugat doar că, după aceşti autori, schema 
plotiniană a procesiunii Fiinţei, care este în acelaşi timp o pogorâre treptată a Intelectului 
către materie, ține de un proces de devoluție (termenul îi aparține lui H. Jonas) ce este tipic 
pentru sistemele gnostice „sirio-egiptene” (cf. I. P. Culianu, Eros şi Magie... ed. cit, p. 398). 
Despre variantele acestei teorii, cf. 1I. P. Culianu, Călătorii în lumea de dincolo, Ed. Nemira, 
Bucureşti, 1996, p. 209. În ceea ce priveşte principiul Răului în gnosticism, cf. idem, 
Gnozele.... ed. cit, pp. 145, 171, 193, 194; 262 (în bogomilism). 

2 Cf. capitolul Marea tradiție a Gnozei, în Alexandrian, Istoria filosofiei oculte, Ed. Humanitas, 
Bucureşti, 1994. Chiar şi un roman precum Străinul de A. Camus este interpretat ca un 
roman gnostic (să nu uităm că în teza sa de doctorat intitulată Métaphysique chrétienne et 
n&o-platonisme, Camus tratează cu precădere Gnoza; trad. rom. Intre Plotin şi Sfântul Au- 
gustin, în A, Camus, Eseuri, Ed. Univers, Bucureşti, 1976). De asemenea, în doctrina 
hermetică, „Dumnezeu nu poate fi atins decât fugind din lume, comportându-te în 
lumea aceasta ca un străin de ea” (A. J. Festugiăre, Hermetisme et mystique paienne, Aubier 
Montaigne, Paris, 1967, p. 371), deoarece „din capul locului Realitatea este străină alcătu- 
irii noastre”, „chiar şi trupul însuşi este străin omului” (Hermes Trismegistus, Corpus 
Hermeticum, Ed. Herald, Bucureşti, f a, pp. 221, 170). Această ultimă referință o vom 
reda în continuare prin sigla CH. i F 

3 Întrebări care apar în ediția din 1942 (Ed. Librăriei „Universala Alcalay et Co, Bucu- 
reşti), însoţind titlul; în ediţia din 1991, ele sunt incluse la p. 208. 

Unde sunt? Încotro mă duc?”, altfel spus: „Ce am fost? Ce 
sunt? Ce voi fi?”.1 

Un aspect important al acestei probleme îl reprezintă ra- 
portul dintre Sufletul Universal şi sufletul individual căzut în 
lume. Pentru Plotin, sufletul individual nu este o parte a Su- 
fletului Universal, deoarece acesta din urmă, fiind formă pu- 
ră, nu se poate divide, cu alte cuvinte nu îşi poate împărți cali- 
tatea; sufletul individual e inferior doar din perspectiva canti- 
tății de materie pe care o presupune crearea sa. Şi aici Hasdeu 
se desparte de Plotin: „din dată ce recunoaştem că făptura a 
fost urzită din infinit, ceea ce nu e chip a n-o recunoaşte, 
atunci urmează că ea nu poate fi decât o părticică din acel in- 
finit pusă în margini, căci numai mărginindu-se dânsa înce- 
tează de a fi acel infinit”? Fiinţa creată este doar o parte din 
fiinţa infinită, parte care pune astfel un hotar infinitului, ea 
fiind calitativ finită, diferind substanţial de substanţa divină 
creatoare: „Orice făptură este o bucăţică desprinsă din Dum- 
nezeu; una din Dumnezeu, dar în margini; ceva în margini, 
dar din Dumnezeu” 3 Mărginită fiind, ființa creată păstrează 
însă în parțialitatea sa „ceva” din substanța divină; creația 
căzută în finitudine este o părticică divină, la fel cum creato- 
rul, pe de altă parte, îşi lasă sămânța divină în lume (transpa- 
re aici totuşi ceva din distincția neoplatoniciană dintre idem in 
essentia / aliud in esse). „Pentru gnostic — precizează Mircea 
Eliade — singurul obiectiv demn de a fi urmărit este liberarea 
acestei părticele divine şi reurcarea ei către sferele celeste” + 

De aici, dorul fiinţei căzute după lumea pe care a părăsit-o, 


1 Henri-Charles Puech, Phénoménologie de la Gnose, în op, cit, I O formă a gnozei 
valentiniene, transmisă de Clement din Alexandria, proclamă că se poate dobândi elibe- 
rarea aflând „ce eram şi ce am devenit; unde eram şi unde am fost aruncaţi; către ce tel 
ne grăbim și unde am fost răscumpăraţi; ce este naşterea şi œ este regenerarea” (Extrase 
din Theodot, 78, 2), în Mircea Eliade, Histoire des croyances et des idées religieuses, I Payot, 
Paris, 1978, p. 354, Cf. P, Hadot, op, cit, pp. 50-51. 

? Sic cogito, p, 104, Concepţia este specifică gnosticismului manihean: „Maniheenii zic că 
sufletul este nemuritor şi necorporal, dar ei pretind că nu există decăt un singur suflet, 
adică sufletul universal, care este împărțit şi distribuit între toate corpurile însuflețite şi 
neînsuflețite“ (Nemesius, Despre natura omului). 

9 Sic cogito, p. 99, 

+M. Eliade, op. cit, II, p. 356, 


15 


(E Scanned with OKEN Scanner 


„dorul cel primordial, impulsiv de a se dezmărgini”, cum 
spune Hasdeu: „în orice făptură, dorul infinitului se dă pe 
faţă dintâi impulsiv, apoi impulsiv-instinctiv, apoi impulsiv- 
instinctiv-conştient” ! Este o primă încercare de dezmărginire 
înfăptuită datorită acelei fărâme divine sădite în sufletul căzut 
într-o lume străină: „La om, bucăţica cea din Dumnezeu se 
dezmărgineşte nu numai impulsiv ca la plantă, nu numai im- 
pulsiv şi instinctiv ca la animal, ci încă se conştientizează prin 
porniri idealiste ale minții şi ale inimii în stare de veghere” 2 


* 


Meditaţia lirică Dorul concentrează în discursul său meta- 
foric tema pogorârii în lume a sufletului, cât şi sentimentul du- 
reros pe care acesta îl încearcă simțindu-se străin în diversitatea 
manifestării, tânjind însă necontenit înspre puritatea cerurilor 
părăsite. 
Totul există, aici jos, ca reflex obscur al principiului divin; 
reflectare ce nu poate ascunde, dincolo de această oglindire 


1 Sic cogito, p. 99. „Orice porțiune a infinitului — adaugă el într-o şedinţă a Academiei — 
este un fragment. (...) Fiecare fragment, însă, are o misiune pe care o îndeplineşte în sfera 
totalităţii” (apud George Munteanu, B. P. Hasdeu, Ed. pentru literatură, București, 1969, 
pp. 52-53). i 

2 Sic cogito, p. 100. În legătură cu actul procesiunii (teoria sufletului căzut, în general), 
trimitem la următoarele surse (în afara celor deja citate): doctrina orfică, în Filosofia greacă 
până la Platon, |, 1, Ed. Ştiinţifică şi Enciclopedică, Bucureşti, 1979, pp. 55-56; I, 2, p. 692; 
Empedocle (inclusiv teza exilului şi a înstrăinării), ibid, I, 2, pp. 515-518, 523-524, 528-530; 
Platon (despre călătoria-separație, aphestanai), îndeosebi în Phaidon (Platon, Opere IV, Ed. 
Ştiinţifică şi Enciclopedică, Bucureşti, 1983, p. 174, n. 130; p. 194, n. 200; p. 229, n. 355;81 
c 81 e; 83 c; 95 d) şi în Phaidros (în op. cit., 246 c; 247 b; 248 b, c). Cf de asemenea E. Rohde, 
Psyché, Ed. Meridiane, București, 1985, pp. 305-308, 357; I. P. Culianu, Călătorii., ed. ct, 
p. 19% (cu referire la Macrobius); F. Buffière, Miturile lui Homer şi gândirea greacă, Ed. Uni- 
yers, București, 1987, în special cu privire la concepția plotiniană (pp. 326-327) şi la alego- 
ria porphiriană din De anlro Nymphorum (pp. 338-368). De adăugat că tema reapare, prin 
filieră proclusiană (Elementatio theologica, prop. 36), la Berthold de Moosburg, provesiu- 
nea universală fiind interpretată drept creare, determinare şi informare, în Alain de 
Libera, La mystique rhânane (d'Albert le Grand à Maître Eckhart), Ed. du Seuil, 1994, pp. 
395-419. O ultimă atestare, în neoplatonismul florentin, unde procesiunea este văzută 
drept cosmizare a sufletului (cf, |. P, Culianu, Eros şi Magie... ed. cit, p. 73; idem, Călăto- 
rii... ed. cit, p. 218), SA 
3 B, P. Hasdeu, Opere, |. Poezii, Ed. Minerva, Bucureşti, 1986, p. 41, Poezia, apărută în 
Columna lui Traian, an 1, nr. 52, 19 oct, 1870, reluată apoi în volumul Poezii din 1873, „e pe 
linia cea bună a poeziei filosofice, spre care (..) aspira Hasdeu” (G. Munteanu, op. cit, p. 
81). 

terestră, imaginea îndepărtată a izvorului creator de lumi. 
Unda tăcută nu este doar unduire a apei la suprafața lumii, ci 
exprimă ritmul profund, pulsul neauzit al depărtărilor din 
care s-a smuls pentru a se revărsa în formă pieritoare: ea „iz- 
vorăşte / Din depărtate văi, / Apoi se risipeşte / Prin mii şi mii 
de căi!”. Unitatea izvorului originar se scurge pe sine în crea- 
rea lumii, dând naştere mărginirii individualului şi diversită- 
ţii formelor sale. Infinit corupt prin manifestare, atins de boala 
înstrăinării şi de limita corporalității: „E depărtat izvorul /.../ 
Şi-n multe lumi străine / Cărările-i s-ascund”. Ceea ce se arată 
a fi în plan sensibil nu este decât o abatere de la puritatea inte- 
ligibilă a principiului, aparenţă înstrăinată de propria sa esen- 
tă; de aceea adevăratele cărări ale acestei lumi se ascund ve- 
derii, oferind doar imaginea rătăcirii pe căi străine. 

Izvorând dintr-un „cer fără hotare” şi dintr-un „soare 
născător” (simboluri ale principiului divin), străbătând „un 
spaţiu nefinit”, raza sufletului (sau undele sale: „O rază dia- 
fană / Şi undele d-azur”) coboară „prin întunecime, / Pe 
drumu- răcoros”, supusă răului din lume. Răul ispititor atra- 
ge sufletul în orbita flăcării sale întunecate, suflet care „De nor 
şi buruiană / Lovindu-se-mprejur, / O sferă-nveninată / ln- 
fruntă ne-ncetat”. Călătoria sufletului ce se încheie în negura 
lumii de jos nu reprezintă doar o cădere degradantă în măr- 
ginire, ci şi o permanentă înfruntare a limitelor care incarce- 
rează („Menite să-l sugrume”), o zbatere şi un zbucium al su- 
fletului nicicând împăcat cu condiția sa lumească. 

Dorul, această blândă suferință a sufletului istovit de aş- 
teptare, este chiar fărâma divină („în peptul meu sădit”) ce 
păstrează vie amintirea originii celeste, fiind singurul neînti- 
nat de „negură şi spin”. Beneficiind de virtutea reminiscenţei, 
sufletul cuprins de dor „nu simte şi n-aude / Sarcasmul trivi- 
al”, ispita joasă a lumii ce nu poate amorți decât simţurile. 
Chiar dacă este supusă prezenţei răului, diversitatea indivi- 
dualului nu configurează o lume lipsită de semniticație; tot 
ceea ce ființează sus, în spațiul originar al ascendenței sufletu- 
lui, se reflectă în esenta ființei căzute; revărsat în sufletul indi- 
vidual, dorul păstrează profunzimea universalului, comuni- 
când căldura şi lumina din care s-a ivit: „El vine din nălțime / 

Şi cald şi huminos!”; la fel cum „unda d-azur” (conform unei 
variante) îşi păstrează puritatea, precum flacăra trecută ea 
însăşi prin încercarea mistuirii de sine: „Dar flacăra-i curată / 
Şi valul e curat!”. 

Procesiunea reprezintă o cădere a sufletului în lume; su- 
flet rătăcit în finitudinea condiţiei sale terestre, supus ispitelor 
materiei („Ispitele-i sunt crude”), dar suflet ce arde de dorul 
izvorului de lumină, dor ce cristalizează în flacăra-i curată 
raza ce coboară, azurul „pur ca un cristal” 1 


2. Naşterea negației prin mărginire 


„Trupul unui om curge şi se iroseşte” 
Platon 


„Prima margine, un fel de zid, despărțind pe om de ceea 
ce nu este el însuşi, e corpul cel grosolan, de care spiritul e 
legat ca printr-un lanţ elastic, putând a se depărta până la un 
punct, dar silit iute a se întoarce. Apoi înlăuntrul acestui corp, 
fie din pricina lui, fie din pricina altor spirite tot aşa de înlăn- 
tuite, cu care spiritul cel înlănţuit are a face, se grămădesc 
margini peste margini. Întunericul e marginea lumii, răul e 
marginea binelui, urâtul e marginea frumosului, minciuna e 
marginea adevărului, strâmbătatea e marginea dreptății, 
prostia e marginea minții, o margine mai îngustă sau mai lar- 
gă după împrejurări, dar orice « nu » este o margine până la 
care poate să înainteze « da », nu este decât o margine, o ne- 
voie a firii celei mărginite a lumilor şi a fiinţelor din univers şi 


12 


dispare acolo unde nu sunt margini”. 
Urmare firească a coborârii sale în lume, sufletul se măr- 


gineşte, închizându-se în limitele manifestării de sine. O pri- 


n 
1 Poezia Dorul, apreciază Tudor Vianu, „ne a minteşte în chip atât de curios ritmurile de 
mai târziu ale lui Eminescu şi chiar tema sa în poezia La steaua, apariția unui sentiment în 
sufletul omenesc încărcat de trecutul și adâncimile pe care le-a străbătut până la ivirea lui 


în lumină” (B. P. Hasdeu poetul, în Figuri şi forme literare, Bucureşti, Casa Şcoalelor, 1946, 


p.91). 
2 Sic cogito, p. 53. 

mă limitare, cea mai materială în ordinea ierarhiei descenden- 
te, este învelişul corporal. Nu este vorba aici de corpul subtil 
sau de starea subtilă ca treaptă de manifestare formală, ci de 
corpul grosier, pur fizic, ce încătuşează sufletul în crisalida 
temniței sale. Spuneam (supra I, 1) că, după Hasdeu, procesi- 
unea sufletului implică, în lumea de jos, prezenţa răului; ceea 
ce nu înseamnă însă că sufletul cade în vederea ispăşirii unei 
pedepse divine. Mărginirea este înțeleasă, ca în hermetism, 
drept o disoluţie sau o destructurare transfigurantă, repre- 
zentând o necesitate ce decurge în mod firesc din însuşi actul 
creației; o încarnare ex anankes ce traduce nevoia fiinţei de a-şi 
(de)limita forma manifestă de tot ceea ce nu este manifest, 
necesitate ce apare în răstimpul procesiunii, pentru a dispare 
însă în momentul conversiunii, al dezmărginirii. De aceea 
marginea corporală îl desparte pe om de tot ceea ce nu este el 
însuşi, detaşând sufletul (de provenienţă divină) de lumea in- 
umană neînsufleţită de scânteia originară.+ 


1 Conform metafizicii vedantine, starea subtilă „cuprinde, pe de o parte, modalitățile 
extracorporale ale ființei umane sau ale oricărei alte ființe aflate în aceeaşi stare de exis- 
tență, iar, pe de altă parte, toate stările individuale altele decât acestea” (René Guenon, 
Omul şi devenirea sa după Vedanta, Ed. Antet, 1995, p. 30); spre deosebire de aceasta, starea 
grosieră „nu este altceva decât existența corporală în sine” (ibid.). 

? „Providența Realului a limitat şi va limita prin disoluţie toate lucrurile lumești, fiindcă 
disoluția este condiția oricărei naşteri; tot ce este născut se dizolvă pentru a putea fi năs- 
cut din now” (CH, p. 223). 

3 Teză ce îşi află ascendenta în doctrina lui Empedocle din Katharmoè: „Este o sentință a 
Necesităţii (ananke)...” (cf. Filos. gr. I, 2, ed. cit, p. 516) ce face ca sufletul să cadă pe „câm- 
pia Nefericirii” (Ates leimon). Pentru comparaţia cu Platon, cf. Phaidros, 248 c. De precizat 
că Plotin distinge două clase de întrupări, aşa cum le prezintă Francisco Garcia Bazân: 
„a) cele care se produc pornind din Sufletul universal, atunci când un mare ciclu cosmic 
se reînnoadă după o perioadă de repaos pentru sufletele individuale în sânul sufletului 
universal; şi b) întrupările succesive ale trupurilor în alte trupuri în timpul diteritelor 
cicluri care compun perioada cosmică totală”. lată de ce, pe de o parte, pogorârea suflete- 
lor e voluntară, conform procesului spontan al procesiunii ființelor, dar, pe de altă parte, 

ea este totodată involuntară, atunci când sufletul se află într-o situaţie de exterioritate sau 
de particularitate. „Or, odată ce sufletul a concretizat dorinţa individualizantă, asocierea 

sa cu trupul (...) îl poate elibera sau contamina. Tocmai această situație, universal variabi- 

lă, este cea care îndeamnă sufletul să se întrupeze, în momentul reinnodării ciclului 

etern, într-un trup determinat. Astfel se îndeplineşte pentru el legea fatalității 
(heimarmen€) şi a necesităţii (ananké) universale” (La descente et l'ascension de l'âme selon 

Plotin et la polémique antienostique, în Ascension et hypostases initiatiques de l'âme. Mystique et 

eschatologie à travers les traditions religieuses, t. I, Actes du Colloque International d'histoire 

des religions „Psychanodia”, Les Amis de I. P. Couliano, 2006, pp. 324, 326). A 

* Despre suferințele şi rătăcirile sufletului exilat în lumea timpului, cf. Empedocle, în 

Plutarh, De exil, 17, 607 c („noi toți suntem nişte strămutați aici în lume, nişte oaspeți şi 

Întruparea sufletului se petrece „chiar din acea clipă în 
care o părticică din Dumnezeu se pomeneşte că nu mai e de- 
cât o părticică, în loc de a fi tot”; din clipa în care substanța 
divină împărțindu-se în ordinea cantității (degradându-se şi 
în ordinea calităţii, dar păstrându-şi esența nealterată), do- 
bândind o existenţă corporală, adică o formă manifestată, nu 
mai poate fi identică cu Unul din care a emanat, nu îl mai 
poate reprezenta în totalitatea incoruptibilă a unității sale 
atemporale, ci se recunoaşte drept parte derivată din acest tot, 
fragment cosmizat căzut în timpul ce măsoară curgerea lu- 
mii? 

Ca urmare a acestei bipartiţii ontologice între suflet şi 
trup şi a procesului prin care sufletul se întrupează într-o 
formă temporală (ceea ce poartă numele de ensomatoză sau 
metensomatoză) Hasdeu dezvoltă o doctrină a sufletului or- 
ganic prin care încearcă să explice dialectica dintre parte şi tot: 
„Sufletul are o gură a sa, ochi ai săi, urechi ale sale, un orga- 
nism sufletesc imponderabil, deosebit de organismul ponde- 


S IN N E i 
nişte exilați (.... Sufletul fuge şi rătăceşte alungat de hotărâri şi legi divine”); Platon, 
Phaidon, 108 c („sufletul nepurificat” „rătăceşte singuratic”), Phaidros, 246 c („de îndată ce 
şi-a pierdut aripile, el rătăceşte”); după neopythagoreici şi neoplatonicieni (Numenius, 
Cronius, Porphirius), „condiţia sufletului este în această lume aceea a unui prizonier 
venit dintr-o lume străină” (F. Buffière, op. cit, p. 317). 
1 Sic cogito, p. 70. 
2 Curgerea timpului, asociată fiind cu cea a apei, este identificată cu o altă margine ce 
atrage sufletul înspre materie: „Duhul lui Dumnezeu se poartă deasupra apelor” (Facerea 
I, 2), text citat de Numenius sub forma: „pneuma lui Dumnezeu se mişcă deasupra ape 
lor” şi preluat în esența sa de Porphirius în De antro... Conceptie de fapt pythagoreică ce 
pune în relație elementul umed cu materia; sufletele care descind în lumea naşterilor au 
tendinţa să aspire umiditatea, impregnând cu umezeală pneuma pe care o târăsc, Bind 
tru ele primul stadiu al căderii în închisoarea trupului (cf F. Buffière, op. cit, pp. 348, 
349, 479). De aici şi viziunea (heraclitiană?) a lui Platon asupra trupului ce curge (Phaidon, 
87 d). Trupul „este o materie im pregnată cu lichid (hygron)” (E. Buffière, op. cit, p. 370), 
„natura umedă” din care constă trupul (CH, p. 34). 
3 Între cei doi termeni există totuși o deosebire, Ensomatoza se referă la trecerea sufletu- 
lui din starea imaterială direct într-un corp, fără intermedierea pneumei. Metensomatoza 
numeşte procesul prin care sufletul trece de la un corp „de aer sau de foc la unul de 
pământ” (Plotin, Enn, IV, 3, 9, în ed. cit, I, p. 265), nefiind vorba de „o schimbare de 
suflet”, ci de „o schimbare de corp” (of. P. Butfière, op. cit, p. 623), Despre întrupare 
(somalosis) şi reîntrupare (melensomalosis) la Platon, cf. L P. Culianu, Călătorii... ed. cit, p. 
154. Referitor la ensomaloză în gnosticism, cf. idem, Gnozele.... ed. cit, pp. 136-137, 139, 222; 
în hermetism, CH, p. 140 („Su fletele erau pe cale să fie întemnițale în trupuri”). În legătu- 
ră cu „faptul intrării sufletului într-un corp” şi cu termenii mai sus amintiţi, cf. Platon, 
Phaidon, 95 d, 108 c; Phaidros, 246 c; Pythagora, în Theol. Arithm. (Filos. gr., L 2, p- 14 şi II, 2, 


p.19). 

rabil al formei pământeşti”! Deosebind astfel între „organism 
trupesc, ponderabil, trecător, secundar, suborganism, pe care 
moartea îl risipeşte sau îl închide în coşciug; şi organism su- 
fletesc, imponderabil, nepieritor, primar, supraorganism, care 
numai prin moarte se dezlănţuieşte şi-şi capătă deplinătatea 
avântului”,? Hasdeu distinge de fapt între două entități orga- 
nice de grad diferit, a căror structură este în egală măsură de- 
rivată dintr-un tot originar. Pe de o parte, suborganismul tru- 
pului, supus trecerii timpului şi în final morții, este corpul 
grosier de care aminteam mai sus; pe de altă parte, 
supraorganismul sufletului nu este superior celui trupesc de- 
cât în virtutea ascendenţei sale divine care îi asigură nemuri- 
rea. Ambele organisme sunt derivate, însă părți constitutive 
ale aceluiaşi tot integrator, din moment ce doar sufletul întru- 
pat este un organism, chiar dacă nepieritor; altfel, dezmărgi- 
nit fiind, el nu poate avea existență organică corporală. Or- 
ganismul, de orice natură ar fi, este o formă de manifestare, 
mijlocul prin care esența este în existență. De aceea, 
supraorganismul sufletesc nu este anima pură de dinaintea 
întrupării, ci masca (persona) sau vehiculul (ochêma) prin care 
spiritul îşi face intrarea în lume. 

Înainte de a continua însă discuţia din acest punct al ei, să 
ne întoarcem o clipă la amintita teză a organicității. După cum 
s-a văzut, Hasdeu postulează existența a două organisme în 
făptura omenească: „omul, şi chiar făptura îndeobşte, nu este 
un singur organism, ci două organisme: unul inferior, altul 
superior, adică ceea ce noi am numit suborganism şi 
supraorganism” + Între cele două entități se stabileşte o puter- 
nică legătură („un lanţ elastic”), raport ce funcționează, după 
cum e firesc, în răstimpul în care sufletul se manifestă în for- 
mă corporală: „ambele organisme, în timpul întrupării pă- 
mânteşti a « eului », se află într-o strânsă însoţire” 5 Cu toate 


1 Sic cogito, p.85, 


2 Ibid, p. 105, 
* Philolaos (Despre rilmuri şi măsuri) aminteşte de acea harmonia asomatos („armonia ne- 
corporală”) ce caracterizează sufletul înaintea întrupării: „este introdus în corp sufletul 


[adaptându-se] prin lucrarea numărului şi prin acordul unei armonii nemuritoare [fiind 
totodată necorporalăȚ”. 

* Sic cogito, p. 140. 

* Ibid., p. 114. 

însă că sufletul este legat de forma sa materială, individualizat 
într-un trup ce îi ascunde adevărata fire,! el beneficiază de o 
autonomie relativă, generată de universalitatea naturii sale: 
„sufletul e un organism, un organism care îşi păstrează auto- 
nomia chiar când se află încă în legătură trecătoare cu celălalt, 
adică cu organismul secundar al trupului pământesc”? Sufle- 
tul este un organism, dar în acelaşi timp este mai mult decât 
un simplu organism; legat pe de o parte de trup, înlănțuit în 
carcera materiei, el depăşeşte pe de altă parte acest raport în- 
jositor, păstrând în sine o altă legătură, cea cu nemărginirea 
din care s-a ivit. 

Trebuie înțeles aici un aspect important: conform doctri- 
nei esoterice hasdeiene, sufletul este organism şi nu 
supraorganism. Supraorganismul sufletesc nu se referă la su- 
fletul în sine, ci la învelişul spiritual al sufletului (în ceea ce 
priveşte conceptul de spirit la Hasdeu, cf. infra II, 4); „numai 
prin acest supraorganism, care este şi el material, deşi nesu- 
pus la spulberare, sufletul poate, după moartea trupului, să 
fie în împărtăşire cu sufletele cele rămase încă întrupate” 3 
Supraorganismul spiritual al sufletului, spre deosebire de 
suborganismul material al trupului, este — după cum se poate 
remarca — tot de esență materială, dar este vorba de o materie 
subtilă, imponderabilă“ şi indestructibilă, nesupusă destrămă- 
rii şi morţii. „Numai un organism fluidic imponderabil, scutit 
de orice nimicire, adică totdeauna acelaşi, ne poate da cheia 
acestui fenomen”5; doar „natura fluidică imponderabilă” a 
organismului sufletesc primar poate da seamă de afirmarea şi 
de identitatea de sine a sufletului („adică totdeauna acelaşi”) 
şi totodată de negația ce îl mărgineşte în alteritatea unui trup 
(„legătura trecătoare cu celălalt”) Un exemplu de negație 


1 „Firea cea acoperilă a supraorganismului individual, adică eul cel vremelniceşte înlăn- 
tuit de trup, de unde uneori, prin zpuduirea lanțurilor, el îşi vădeşte momentan neatăr- 
narea sa de organele cele trupești” (ibid, p. 209), E, Rohde afirmă că în cadrul misteriilor 
dionysiace participanţii „sfărâmă lanțurile ce leagă sufletul de trup” (op. cit., p. 222). 

2 Sie cogito, p. 69. 

3 Thid., p. 105, 

4 „Supraorganismul e 
5 Jbid., p. 91. p | 
é La Platon, relaţia dintre identitatea sufletească şi alteritatea corporal 


ajutorul teoriei asemănării (ef. Phaidon, 80 b). 

prin mărginire îl oferă, în sens larg, natura, căci — spune 
Hasdeu în termeni fichteeni — „în limbagiu filosofic omul fi- 
ind ego, acţiunea naturei asupră-i însemnează raportul activ al 
lui non-ego”; „«eu» orice ar facetrebuie să trăiască cu 
«nu eu »”.! 
Aşadar: „Fiinţa neorganică devine fiinţă organică, ființa 
organică cată să devină ființă supraorganică, şi tot înainte, 
înainte până la infinit. Numai infinită ea nu va fi niciodată, iar 
neputând fi infinită, totdeauna va avea o margine, o margine 
din ce în ce mai fină, mai mlădioasă, dar totuşi o margine, 
prin urmare o materie, un fel de corp” Este evident de acum 
că această margine materială, alta decât cea trupească, nu 
poate fi decât spiritul, un fel de corp al sufletului întrupat. 
Supraorganism cu dublă funcţie: pe de o parte, el reprezintă 
conştiinţa de sine a sufletului, iar pe de altă parte un principiu 
de vitalizare a trupului: „Pluriconştientul e singurul atribut ce 
i se cuvine acestui supraorganism, prin care suborganismul, 
adică organismul cel trupesc, capătă viaţă, formă, conştiinţă, 
organizațiune sau organicitate” + Identificăm acest corp subtil 
al sufletului cu pneuma (sau leptoteron soma, pentru Plotin), nu 
în accepţia sa hylică însă (aşa cum au conceput-o Aristotel sau 
stoicii), ci în sensul spiritualizat al termenului, de extracție 
proclusiană (pneumatikon) sau philoniană (theion preuma) 
Hasdeu însuşi insistă asupra caracterului spiritual al 
supraorganismului sufletesc, amintind de „cel mai vechi filo- 
sof al Indiei, adâncul Kapila, care numeşte supraorganismul 
« cuksma-garira », adică « corp vaporos », şi-i dă epitetul de 


1 Istoria critică a românilor (1875), vol, |, Ed. Minerva, Bucureşti, 1984, p. 281 (prin sigla 
ICR vom trimite la această ediţie a lucrării, care cuprinde ambele volume); Principii de 
filologie comparalivă ario-europeană, curs ținut la Facultatea de Litere şi Filologie din Bucu- 
reşti, 1875; apud B, P, Hasdeu, Scrieri filosofice, Ed, Ştiinţ ifică şi Enciclopedică, Bucureşti, 
1985, p. 225 (lucrare pe care o vom reda în continuare prin sigla SF). 
2 „Sufletul trece din corpuri subtile în corpuri dense” (lamblichos, Tratat asupra sufletului, 


3 Sic cogito, p, 58, 

* Ibid,, p. 142, | ` 

i „După ce pleacă din lumea inteligibilă, sufletele coboară mai întâi în cer şi asumă acolo 
un corp, iar de-a lungul lui, ele înaintează spre corpurile terestre” (Plotin, Enn, IV, 3, 15, 
în ed, cit, II, p, 275). Despre întreaga problemă a acestui corp eteric, excipient material al 
sufletului (ohima pneumatikon), cf. Gr. Tăuşan, op. cit, pp. 205-207. 

ativâhika — « mai iute decât vântul »”.1 De aici, legătura cu ro- 
lul de vehicul (ochâma) sau de corp spiritual pe care îl îndepli- 
neşte supraorganismul sufletesc sau pneumatic. Referinţe în 
acest sens aflăm atât în gnosticism, cât şi în hermetism; apoi, 
într-o expunere sistematică, în neoplatonismul târziu.“ 


% 


Zbuciumul sufletului exilat în lume îşi află expresia figu- 
rativă în poemul Luntrea: Să spunem de la început că metafo- 


1 Sic cogito, p. 140, 

2 Conform cap. CXXXI din Pistis Sophia, însăşi pneuma este învestită cu atribute malefice, 
formând un veşmânt negativ al sufletului (antimimon pneuma): „Şi arhonţii plasează 
antimimon pneuma în exteriorul sufletului (...), o leagă de suflet cu peceţile şi cu legăturile 
lor şi o pecetluiesc de suflet, astfel ca să împingă tot timpul sufletul să-şi urmeze pasiuni- 
le şi nedreptățile” (cf. I. P. Culianu, Eros şi Magie..., ed. cit, p. 315). Negaţia prin mărginire 
de care vorbeşte Hasdeu este însă un atribut specific doar corpului, nu şi spiritului. La 
Plotin, piritul (pneuma), corp aerian şi eteric, apare ca vehicul cu ajutorul căruia sufletul 
coboară „într-o natură care îi e absolut contrară” (Gr. Tăuşan, op. cit, p. 206). Cf. M. 
Eliade, Histoire... I, ed. cit, p. 356. Despre antimimon pneuma, cf. de asemenea I. P. 
Culianu, Călătorii... ed. cit., pp. 202, 203, 205, 211; idem, Gnozele..., ed. cit, pp. 129-131. 

3 Iată cum rezumă A. J. Festugiăre concepția hermetică referitoare la ensomatosis: „Acest 
om ideal (...) cade în lumea materiei, adică pe Pământ. În cursul căderii sale, Omul înce- 
pe în general (...) prin a îmbrăca un corp astral sau pneumatic, vehicul (ochâma) al lui noûs 
(care nu poate avea în mod direct contact cu materia), intermediar între noiis imaterial şi 
concreţiunile din ce în ce mai hyleice care se vor prinde de el, apoi, (...) acest Om-noâs 
îmbracă, precum nişte tunici, viciile celor şapte planete (...) şi astfel murdărit se întrupea- 
ză el în sfârşit într-un trup terestru şi se uneşte cu natura materială” (Hermétisme et 
mystique païenne, p. 20). Cf. CH, Poimandres, pp. 34-36. 

+ Termenul ochâma, « vehicul », se referă (...) la corpul pneumatic ce înveleşte sufletul. Şi 
totuşi, nici Plotin şi nici discipolul său imediat, Porfir, nu dau încă acest nume corpului 
astral sau corpului subtil care înveleşte sufletul, deşi îi cunosc existența. Doar neoplato- 
nicienii târzii vor ajunge la teoria completă a «vehiculului sufletului», a cărei cea mai 
elaborată expresie se regăseşte în Elementele de teologie ale lui Proclus” (|. P. Culianu, Eros 
şi Magie., ed, cit, p. 317), Sistematizarea proclusiană avea să aibă ecou în Teologia platoni- 
că (VII, 6) a lui Marsilio Ficino: „Sufletul, fiind extrem de pur, se acuplează cu acest trup 
dens şi pământesc care-i este atât de îndepărtat (prin natura lui), prin intermediul unui 
corpuscul foarte subtil şi luminos, numit spirit. (...) Sufletul, insinuându-se cu uşurinţă în 
acest spirit ce-i este îndeaproape înrudit, se propagă mai întâi peste tot într-însul şi apoi, 
pătrunzând prin intermediul său în întreg trupul, îi conferă viaţă şi mişcare, făcându-l 
prin asta vital. lar prin spirit domnește asupra trupului şi-l mişcă”. Referitor la raportul 
dintre spirit (nos, pneuma) suflet (psyché) şi trup (soma), cf Platon, Timaios, 30 b şi Proclus, 
Elementatio theologica, prop. 192, 194, Cf. L. Blaga, op. cit, p. 52; 1 P. Culianu, op. cit, pp- 
25, 53, 335-336 (trecerea de la incorporal la corporal), 307 (originile doctrinei privind 
vehiculul sufletului); idem, Gnozele,.., ed. cit, pp. 130, 148 (opoziţia valentiniană dintre 
pneumatic, psihic şi hylic). 

5 B. P. Hasdeu, Opere I, ed. cit, p. 48. Apărută în Columna lui Traian, an I, nr. 53, 25 oct. 
1870, poezia a fost apoi reluată în volumul Poezii din 1873, 

ra inimii-luntre are ca referent conceptual vehiculul pneuma- 
tic, supraorganismul sufletesc ce, înainte de a se întrupa într-o 
formă corporală, pluteşte pe apele originare ale materiei. 

Sufletul zbuciumat, atras de corporalitate, este „ca lun- 
trea uşoară, / Plutind printre valuri / Departe de maluri”. 
Semnificativă este imponderabilitatea vehiculului spiritual, 
încă necorupt de materialitate, corpul subtil fiind constrâns să 
aspire umiditatea hylică şi să curgă precum lumea pieritoare, 
fără a se putea opri pe malul uscat. Opoziția valuri os. maluri 
exprimă tensiunea ontologică ce defineşte transformarea su- 
tletului în făptură întrupată. Pe de o parte, tot ce înseamnă 
curgere antrenează sufletul în iureşul nestăvilit al materiei, în 
mişcarea fără de sens a unei lumi iluzorii; pe de altă parte, 
malurile se opun acestei curgeri, cu toate că îi favorizează ca- 
lea, reprezentând o anumită exterioritate care, din neclintirea 
situării „în afară”, pare ferită de efectele nefaste ale mişcării 
„lăuntrice”. 

Pericolul care ar putea pândi inima-luntre este acela ca ea 
să fie doborâtă de „groaznicul vânt” şi „să se-nece / În unda 
cea rece”; pericol ce exprimă de fapt riscul temut al scufundă- 
rii iremediabile într-o formă corporală, al captivității în viaţă. 
Riscul este deci cel pe care îl reprezintă naşterea, întruparea 
într-o manifestare organică, înmormântarea „în lumea cea 
vie”. Curgerea înseamnă viață, dar viaţă a lumii sublunare, 
iluzorie mişcare a formelor în rotirea necurmată a timpului; 
înseamnă însă totodată moarte pentru sufletul descins din 
ceruri în trupul naşterii lumești. De aici şi temerea faţă de 
dramatismul unei astfel de întâmplări, caz în care „comoara” 
sufletului, ascunsă încă în esența nemărginirii sale, „ferită de 
toți” demonii jefuitori ai aparenţei, mai bine „nu se năştea”. 
Este vorba aici de naşterea cea adevărată, prima naştere a su- 
fletului identic cu sine prin asemănarea cu principiul creator 
şi nu de a doua naştere a sa, cu semn opus, care înseamnă în 
realitate înec în albia strâmtă a trupului curgător. 

Ținta urmărită de sufletul atras de materie („Şi eu am o 
țintă”; variantă: „Şi sufletu-mi are o țintă”) este să vadă „dori- 
tul liman”, malul visat pe care să-şi poată odihni aripile frân- 
te. Liman de unde, printr-un „avânt nebiruit”, să reuşească 

întoarcerea „în braţele izvorului” (mişcare favorizată de re- 
miniscenţa originii sale: „îşi aduce aminte de locul de unde a 
purces”). „Tintä obscură şi necunoscu tă” însă, căci curgerea 
nu se opreşte vreodată, semnificând timpul ireversibil, mişca- 
rea neostenită a lumii în trecerea ei peste pragurile mărginirii 
de sine. Doar întrebarea deznădăjduită mai rămâne să dea 
sens nădejdii; doar şovăirea întrebătoare asupra rostului tim- 
pului şi al trupului: „Şi eu am o ţintă, dar timpul ce fuge şi 
zboară / Lăsa-mă-va oare / Pe căi mişcătoare / S-ajung şovă- 
ind pân'la ea?! 


3. Ex-om şi obsesia 


„Sufletul este înjugat cu trupul pentru a ispăşi unele greşeli 
şi află îngropăciune în acesta ca într-un mormânt” 
Philolaos 


Distingând între organismul trupesc (suborganism) şi or- 
ganismul sufletesc (supraorganism), subsumându-le mărgini- 
rii, respectiv dezmărginirii, „cele dintâi două mari urmări ale 
infinitului”, Hasdeu notează: „Alte două urmări, de-a dreptul 
subrânduite celor dintâi, sunt cele două forme obşteşti ale vie- 


1 Am folosit ca citate în prezenta interpretare şi secvenţe dintr-un foileton publicat de 
Hasdeu (Cronica politică, în Traian, an ], nr. 30, 6 iulie 1869), text ce exprimă în esență 
ideea poeziei în discuţie (cf. B. P. Hasdeu, op. cit, p. 384). În legătură cu posibilul comen- 
tariu neoplatonic pe care l-am urmat, câteva citate elocvente extrase din F. Buffière, op. 
cit; „Lunga rătăcire a lui Ulise pe mări figurează acest exil al sufletului în ținutul materi- 
ei”, „Veşnica mişcare a valurilor aminteşte (...) că sufletele, atâta vreme cât sunt prizonie- 
rele trupului, sunt lepănate fără încetare, agitate de pasiuni, supuse tuturor vicisituctini- 
lor acestei lumi schimbătoare” (p, 333); „a muri înseamnă a scăpa de valurile agitate ale 
vieţii de aici, din materie” (p. 334), moartea reprezentând aici o renaştere a sufletului; or, 
pentru aceasta, el „trebuie să iasă complet din mare” (Porphirius, De antro... 35), din 
mediul umed al corporalităţii, pe malul uscat, Aceasta este şi ținta spre care aspiră inima- 
luntre: „Daimon care ai fost om, ai găsit în inima ta puterea ca să scapi de furtuna în- 
spumată a pasiunilor şi să ajungi înot, departe de poporul criminalilor, pe un țărm uscat, 
unde să asiguri sufletului tău purificat o cale dreaptă (Porphirius, Viața lui Plotin, 22 A 
Dacă pentru orice naştere-moarte (întrupare), umiditatea şi mişcarea sunt indispensabile 
(„Pentru orice naştere este nevoie de mişcare şi umiditate”, afirmă Cornutus în 
Theologica, cap. 24, p. 44), pentru rmoartea-renaştere (destrupare), uscatul malului garan- 
tează puritatea şi înțelepciunea („Sufletul uscat este cel mai înțelept”, în timp ce „pentru 
suflet, a deveni apă înseamnă moarte”, Heraclit, fr. 78). 

tii organice de pe pământ: vegherea, în care făptura e atât de 
mărginită încât poate să uite că este suflet; şi somnul, în care 
ea se dezmărgineşte şi tot se dezmărgineşte până a nu mai 
simți că este trup”.! Obţinem deci următoarele două serii an- 
tinomice: mărginire / veghere / suborganism vs. dezmărginire 
/ somn / supraorganism. În timpul vegherii, făptura nu mai e 
decât trup, uitând de sufletul ce doarme închis în forma cor- 
porală; pe când în somn, sufletul se trezeşte la o nouă viață, 
amintindu-şi de originea sa nemărginită, uitând la rândul său 
de trupul adormit? 

Înainte însă de a vedea ce înseamnă veghere şi mai ales 
somn în concepția spiritualistă a lui Hasdeu, să urmărim ce 
implică în planul conştiinţei de sine situaţia sufletului întru- 
pat, „cel vremelniceşte înlănţuit de trup” 3 Să spunem de la 
bun început că, în strâns raport cu această problematică, 
Hasdeu dezvoltă o teorie originală a inconştientului. Acesta 
comportă trei stări, în funcţie de deplasările binomului anti- 
nomic mărginire / veghere vs. dezmărginire / somn: 

„Inconştientul fiind abia de trecere într-un trup, din care 
se dezmărgineşte de tot prin moartea trupului şi se 
dezmărgineşte în parte prin somn şi alte grade de amorțire, 
urmează dar pentru dânsul trei stări cu putinţă: 


1 Sic cogito, p. 105. 

* „Activitatea « psihică » şi cea trupească sunt în proporţie inversă; pentru psyché interva- 
lul de maximă activitate e cel în care corpul doarme sau, cum spune Aristotel, în care el e 
m pagu morții” (E. R. Dodds, Dialectica spiritului grec, Ed. Meridiane, Bucureşti, 1983, p. 

9). 

? Sic cogito, p. 209. Referitor la captivitatea sufletului în trup şi la raportul dintre psyché şi 
soma (cât şi la relația soma / sema, trupul-mormânt), este interesant de constatat, împreună 
cu E. R. Dodds, că în concepție homerică „sufletul nu era un prizonier recalcitrant al 
corpului; era viaţa sau spiritul corpului şi se simţea acasă în el” (op. cit, p. 165). Odată cu 
orfismul însă, noua mentalitate religioasă, „înzestrându-l pe om cu un «eu» ocult de 
origine divină şi punând astfel sufletul şi trupul în conflict, (...) a introdus în cultura 
europeană o nouă interpretare a existenței umane” (ibid.), Despre doctrina soma / sema 
(trup înseamnă mormânt) în tradiția orfico-pythagoreică, platoniciană şi neoplatonicia- 
nă, d E. R. Dodds, op, cit, pp. 174, 175, 179, 198; E. Rohde, op. cit., pp. 274, 298; M. Eliade, 
op. cit, II, p, 182; F. Buffière, op. cit, pp. 346, 369, 370, 390, 481. În texte: Orfeu (în Filos. gr., 
L 1, pp. 54, 61); Empedocle (ibid., I, 2, pp. 517, 527); Philolaos (ibid., II, 2, pp. 92, 93, 97); 
Platon, Republica, 588 e, Gorgias, 493 d, Cratylos, 400 b-c (cu referire şi la termenul phroura), 
P haidon, 62 b, 81 e, 82 e, 92 a, Phaidros, 250 c. Referitor la răspândirea aceleiaşi teme, cf I. 
P. Culianu (Gnozele..., ed. cit.), în gnosticism (p. 129), în platonism (p. 137), în origenism 
(P. 284), în catharism şi bogomilism (pp. 288, 290). 

a) Inconştientul mărginit cu totul în trup, ca în vegherea 
obişnuită, când lucrează în om numai uni-conştiința; 

b) Inconştientul mărginit în trup, care fără el ar fi mort, 
dar totodată mărginindu-se în parte pentru a se manifesta şi 
în afară de trup, ca în cazuri de telepatie; | 

c) Inconştientul dezmărginindu-se întreg din trup, care 
rămâne mort, pe când dânsul devine ceea ce se înțelege prin 
Spirit” 1 

Ne interesează aici, deocamdată, primele două cazuri, şi 
în special situația intermediară între a) şi b): „Intre a şi b (...) 
nu e lesne uneori de a se încredința dacă omul doarme sau 
veghează şi de nu cumva doarme şi veghează în acelaşi 
timp” 2 

Veghea este deci starea conştiinţei unidimensionale, ori- 
entată rațional asupra lumii corporale; în acest sens există un 
raport de sinonimie între conştiinţă şi raționalitate. Pe de altă 
parte, inconştientul nu este iraționalul decât în situaţia în care 
este mărginit în individualitatea unui corp şi doar în stare de 
veghe (a). Inconştientul este rațional în somn, de exemplu 
interpretat ca o primă treaptă a dezmărginirii (b), sau în cazul 
în care, prin moartea trupului, sufletul îşi redobândeşte dez- 
mărginirea totală (c). În această din urmă accepție, 
supraorganismul sufletesc (spiritul) depăşeşte starea de in- 
conştiență pentru a-şi dobândi o raționalitate deplină: 
„Supraorganismul, departe de a fi inconştient, e mai mult de- 
cât conştient, el este bi-conştient,  tri-conştient, pluri- 
conştient” 3 De aici, concepția despre raționalitatea sufletului 
şi iraționalitatea trupului; sufletul nu-şi poate însă dobândi 
adevărata raționalitate (inconştientul dezmărginit ori 
pluriconştientul supraorganismului său) decât scăpând de 
veghea cea uniconştientă a suborganismului corporal, decât 
„heatârnat de trup sau biruind piedicile cele trupeşti” 4 

Ce semnifică aceste „piedici trupeşti”? Ele reprezintă 
marginile care se îngrămădesc peste sufletul înlănțuit, acele 


1 Sic cogito, p. 147. 
? Ibid. 

3 Ibid., p. 142. 

4 Ibid., p. 136. 

„margini peste margini” de care aminteam (cf. supra 1, 1) ce 
limitează fiecare în parte calitățile prezenţei divine în suflet: 
„Întunericul e marginea luminii, răul e marginea binelui, urâ- 
tul e marginea frumosului, minciuna e marginea adevărului 
(...) orice « nu » este o margine până la care poate să înainteze 
« da », nu este decât o margine, o nevoie a firii celei mărginite 
a lumilor şi a fiinţelor din univers, şi dispare acolo unde nu 
sunt margini”.! Această „dezmărginire împiedicată” (sau 
„dezmărginire supusă la împiedicare”) este de fapt obstacolul 
ontologic necesar (în concepție plotiniană, răul fiind necesar, 
căci binele trebuie să-şi aibă contrariul, reprezentat de nega- 
ţia corporală (sau cea a „naturii” pur şi simplu, văzută ca non- 
eu) care se opune prin însăşi materialitatea sa oricărei afirmări 
sufleteşti autentice. 

În ceea ce priveşte căderea sufletului în răutatea materiei, 
o întreagă tradiţie filosofică este de acord în a evidenția de- 
gradarea şi devalorizarea a tot ceea ce înseamnă trup ° şi lume 
a devenirii. „Lume a generaţiunii” (Porphirius) ce implică 
suferința ca pedeapsă a sufletului, lumea aceasta fiind locul 
malefic al captivităţii; iar întruparea concepută ca o înjosire a 
sufletului amestecat cu materia. Pericolul conviețuirii sufletu- 
lui cu trupul este cu atât mai mare cu cât trupul poate altera 
sufletul în chiar natura sa divină, prin încercarea de a-l coru- 


1 Ibid,, p.53. 

? „Relele trebuie să existe, de vreme ce trebuie să existe un opus pentru bine” (Plotin, 
Enn., 1,8, 6, în ed. cit, I p. 219). Cf. Platon, Theaitetos, 176 a. 

° In Phaidon, „corpul este rădăcina răului, a întregului rău” (A. J. Festugière, Revue de 
Philosophie, 22 / 1948). „Această concepție a lui Platon este veriga istorică principală dintre 
tradiția « şamanică » greacă şi gnosticism” (E. R. Dodds, op. cit, p. 255). 

4 Cf- E. R. Dodds, op. cit., p. 177; E. Rohde, op. cit, pp. 332, 348. 

5 Conform gnosticismului (cf, I. P. Culianu, Eros şi Magie.. ed. cit, p. 313); M. Eliade, op. 
cit, II, p. 355). 

* „Un suflet devine urât prin acest amestec şi prin această fuziune şi închinare spre corp 
Şi materie” (Plotin, Enn, I, 6, 5, în ed. cit, ], p. 193), 

7 „În nesfârşite chinuri ne munceşte trupul” (Platon, Phaidon, 66 b), sufletul fiind „împă- 
nat cu un element corporal pătruns şi conerescut în el datorită exerciţiului îndelungat al 
convieţuirii şi al intimităţii cu trupul” (ibid., 81 c). Despre suferința sufletului întrupat, cf 
Platon, Phaidros, 246 e („răul şi urâtul”), 247 b („clipa caznei”); este vorba însă, încă o 
dată, deo suferință necesară; doar prin încercarea suferinței corporale reuşeşte sufletul 
să-şi redobândească nemărginirea divină: „Un suflet care se întrupează, biciuit de dorin- 
ta trupească, este un suflet care moare, Un suflet prizonier în trup şi care cedează plăce- 
ri, îşi pierde viaţa proprie, se poate spune că se omoară. El nu poate renaşte decât prin 
asceză şi suferinţă” (F, Buffiăre, op. cil, p. 352). 

pe printr-un întreg şir de patimi ! şi pasiuni: „fiecare plăcere şi 
fiecare durere este ca un cui bătut în suflet, țintuindu-l de 
trup, asimilându-l corporalului” păcate ce lasă adevărate 
„cicatrice” pe suflet? Astfel de „cuie” ce ţintuiesc sufletul de 
trup sunt: pofta (epithymetikon), dorința,“ plăcerea * şi nu în 
ultimul rând părerea, „hrana părelniciei” (trophe doxaste).S 
Pornind de la teza răutăţii materiei (alte nuanțări ale aces- 
teia, cf. infra I, 4), trupul a fost identificat cu infernul 7 ba chiar 
cu demonicul De aici până la iraționalitatea trupului nu e 
decât un pas, pe care platonismul şi neoplatonismul nu au 
ezitat să-l facă? Este de la sine înţeles că acestui trup irațional i 


1 Sufletul fiind „condus de patimile trupului” (Platon, Phaidon, 94 e). 

2 Cf. Platon, Gorgias, 525 a; Phaidon, 83 d. 

3 Plutarh, De sera numinis vindicta (565 b). „Pasiunile nu produc numai cicatrice, dar lasă 
şi un fel de semn pe suflet, ce nu poate fi şters decât printr-o purificare amănunțită” (L. P. 
Culianu, Călătorii... ed. cit., p. 165). 

4 După Platon, „tot meșteşugul acestei închisori constă în existența dorințelor” (Phaidon, 
82 e), în „trupul cu dorințele lui” (ibid, 66 c), în „toate relele şi dorinţele trupului” 
(Crahylos, 414 a). Mai mult, dorința este cauză a iraționalității: „dorinţele silesc pe cineva 
să se abată de la rațiune” (Republica, 440 b). 

5 Cf. F. Buffière, op. cit, pp. 482, 487. Sufletul căzut e „mânat doar de plăcere”, de „plăceri 
în contra firii” (Platon, Phaidros, 251 a), „umplându-se de plăcerile zise trupeşti” (Republi- 
ca, 442 a), „plăceri ruşinoase şi ilicite” (Porphirius). Concepţia pare să dateze încă din 
pythagoreism: „Plăcerea este în toate împrejurările ceva rău” (lamblichos, Vit. Pyth., 85). 
6 Din clipa căderii sufletelor în materia corporală, „părelnicia rămâne să le fie hrană” 
(Platon, Phaidros, 248 b). 

7 Orficii se pare că au fost primii descoperitori ai Infernului (cf. M. Eliade, op. cit, I, p. 
186), Macrobius identificând chiar infernul cu trupul-închisoare a sufletului: „infernul nu 
este altceva decât înseşi trupurile în care sunt închise sufletele condamnate la această 
închisoare îngrozitor de întunecată, pătată de murdării şi de sânge” (Scol. HQT la Od. IX, 
525). Buffiere completează: „În acest trup trebuie plasat tot ceea ce legenda aşază în in- 
fern” (op. cit, p. 387). Cf. de asemenea conceptul de lume-infern la Ioan de Lugio (în I. P. 
Culianu, Gnozele..., ed. cit., p. 283). 

3 În gnoza maniheistă, „trupul este de natură demonică” (M. Eliade, op. cit, LI, p. 375), 
dar şi la Empedocle (cf. F. Buffiăre, op. cit, p. 623, n. 45). 

2 Să ne amintim că unul din cei doi cai ce trag „atelajul înaripat”, în Phaidros, „e rău şi de 
neam prost” (246 b), cal ce „împovărat de răutate trage în jos, aplecând carul spre pă- 
mânt” (247 b). Buffière comentează astfel: „sufletul s-a lăsat atras spre pământ, s-a întru- 
pat. El a încetat să trăiască viața de spirit pur: înecat în materie, iată-l închis într-un trup 
irațional” (op. cit, p. 389). Pentru Proclus, sufletul, comparat cu Tantal, „căzut din locul 
inteligibil, coboară în generație şi face să participe viaţa sa inteligentă la masa irațiunii” 
(n Crat, XCVI, pp. 46, 25-28). Tot pentru Proclus, „vehiculul fiecărui suflet coboară 
adăugându-şi veşminte (chitones) din ce în ce mai materiale (...) deoarece sufletul coboară 
prin dobândirea principiilor iraționale ale vieţii” (Elementatio theologica, 209). Este vorba 
de iraţionalitatea materiei, în general, ca în hermetism, unde „elementele de jos ale Natu- 
rii au fost lăsate fără Raţiune, pentru ca ele să fie numai Materie”, după cum „Pământul 
este lipsit de rațiune” (CH, pp. 31, 212). 

se opune sufletul rațional, prin urmare bun. „Plotin, sublinia- 
ză Pierre Hadot, respinge cu tărie punctul de vedere al stoici- 
lor, potrivit căruia ar exista suflete rele din fire. Sufletul este 
fundamental bun. Numai prin partea inferioară din noi, omul 
pământean şi exterior, orbit fiind de trup şi de lucrurile mate- 
riale, se poate lăsa ispitit de viciu”.! Or, această aspirație de- 
generativă a sufletului înspre iraționalitate este pusă sub 
semnul pierderii rațiunii divine şi concomitent sub cel al unei 
deveniri inconştiente. Sufletul este astfel constrâns „să devină 
inconştient un animal, să iubească un trup impur, impropriu 
virtuţii, un corp care alimentează şi dezvoltă o natură irațio- 
nală şi inaptă pentru frumoasele lucruri ale spiritului, un trup 
care hrăneşte şi sporeşte sectorul dorințelor şi pe cel al mâniei, 
mai degrabă decât pe cel al inteligenţei”? Avem cuprinse în 
citatul porphirian toate conotaţiile negative ale trupului- 
închisoare sau mormânt (soma-sema): impuritatea, iraționalita- 
tea, pasiunile — tot atâtea margini materiale, obstacole ale tru- 
pului 3 în calea dezmărginirii. 

Să revenim la problema inconştientului. După Hasdeu, 
acest concept „este destul de potrivit dacă noi nu cercetăm 
supraorganismul în sine, căci în sine acest supraorganism e 
pluriconştient, ci îl privim numai din punctul de vedere al 
trupului omenesc. Pentru trupul omenesc, adică pentru creie- 
rul nostru  uniconştient, cuprinsul cel mare al 


1 P, Hadot, op. cit., p. 188. Celălalt cal din dialogul platonician este „un bidiviu adevărat, 
frumos şi de soi ales” (Phaidros, 246 b), reprezentând, împreună cu vizitiul, latura reflexi- 
vă a sufletului (logistikon). De asemenea, Cronius, în tratatul său despre Palingenesie, 
socotea că „toate sufletele sunt raţionale“. „La fel şi Theodoros platonicianul, în cartea sa 
Sufletul în toate formele, şi la fel Porphirius” (Nemesius, De natura hominis, 116). Despre 
sufletul rațional, cf. E. R. Dodds, op. cit, p. 179. De adăugat că ne referim aici la sufletul 
rațional unitar și nemuritor, aşa cum apare el la Platon în Phaidon şi în hermetism („par- 
tea care este raţională şi nemuritoare”, CH, pp. 25, 211), şi nu la sufletul tripartit (rațional, 
apetent-irațional şi pasional) conceput încă în Republica (439 d = 442 b), Platon a recunos- 
cut în componența sufletului existența unui element irațional, muritor şi potenţial rău 
(Legi 896 e). Interesant e faptul că în Timaios apar ambele concepții: sufletul unitar, raţio- 
nal, de esență divină şi deci nemuritor (90 a), la care se adaugă un suflet muritor stăpânit 
de afecte, în primul rând „ plăcerea, cea mai primejdioasă momeală a răului” (69 œd) şi, 
în sfârşit, „trei feluri de sufle” (89 e), Despre întreaga problemă, cf E. R. Dodds, op. cit, 
cap. „Platon, sufletul irațional şi conglomeratul moştenit”, La fel în hermetism, însă 
„datoria omului este să îşi lase sufletul călăuzit de rațiune” (CH, p.171). 

2 Porphirius, în Stobaeus, Ecl., |, 41, 60. 

° CF: E. Rohde, op. cit, pp. 232, 261, 277, 

supraorganismului rămâne necunoscut. Deci, noi vom între- 
buinţa « inconştientul » de câte ori va fi vorba anume de cu- 
prinsul cel necunoscut al supraorganismului”.! Privite aşadar 
în sine, supraorganismul sufletului este pluri-conştient, în 
timp ce suborganismul trupului este uni-conștient, ambelor 
fiindu-le proprii (în sine) manifestări ale conştiinţei pe diferite 
trepte ale dezvoltării sale. Diferenţa constă în cuprinsul cunos- 
cut al trupului, pe de o parte, şi cuprinsul necunoscut al sufle- 
tului, pe de altă parte. Din perspectivă corporală, sufletul ră- 
mâne un necunoscut, „pluriconştientul cel latent” păstrat „pi- 
tiş” în învelişul corporal.? E ca şi cum paznicul închisorii (pen- 
tru a relua analogia amintită) nu ar cunoaşte deţinutul pe care 
aceasta îl adăposteşte între zidurile sale. Cu toate că e închis în 
cuprinsul trupului, cuprins de închisoarea cea trupească, su- 
fletul rămâne de fapt necuprins în sine; necunoscut de trup, 
neconştientizat ca ființând în marginile acestuia, el reprezintă 
un inconştient în raport cu trupul conştient doar de sine. Ceea 
ce nu ştirbeşte raționalitatea sufletului; neconştientizând. su- 
fletul din sine, trupul nu poate „cuprinde” această prezenţă 
decât prin filtrul aburit al iraționalității conştiinţei sale mărgi- 
nite. Prin urmare, în sine, sufletul este pluriconştient şi rațio- 
nal; în sine, trupul este uniconştient şi irațional; pentru trup 
însă, sufletul este un conţinut inconştient şi irațional, şi aceas- 
ta deoarece nu îl cunoaşte în esenţa sa. 

Între trup şi suflet există deci un obstacol epistemologic 
de nedepăşit: „Atâta veme cât avem un trup — spune Platon — 
şi cât sufletul nostru se află plămădit laolaltă cu asemenea 
năpastă, năzuința noastră, adică dobândirea adevărului, nu 


1 Sic cogito, p. 143. 

2 Este vorba de acel „eu ocult” pythagoreic, pe care Platon avea să-l identifice cu raţiona- 
la psyché (cf. E. R. Dodds, ap, cit, pp. 165, 237, 257, n. 43). 

3 Pericol general valabil, semnalat de Jung; „A sosit timpul ca umanitatea să-şi dea sea- 
ma de ceea ce sufletul este în realitate, căci devine din ce în ce mai evident că cele mai 
mari pericole care îl ameninţă pe omul din toate timpurile provin din psihismul său, din 
acel cotlon al universului nostru empiric până în prezent cel mai necunoscut de noi” (C. 
G. Jung, L'Âme et le Soi. Renaissance et individuation, Albin Michel, 1990, p. 231). n pofida 
aparentei ciudățenii a teoriei hasdeiene a inconştientului (asupra căreia vom reveni de 
altfel, cf, infra 1, 1), trebuie remarcat că ea se aseamănă foarte mult cu interpretările 
i asupra fenomenelor oculte, cu precădere spiritiste (cf. C. G. Jung, op. cit, pp- 

91-248). 

va fi îndestulată vreodată”.! De aici şi neînțelegerea de care 
dă dovadă conştiinţa rațională (am spune: mentalitatea „cor- 
porală” uniconştientă) față de fenomenele percepute ca in- 
conştiente şi iraționale? Unul din aceste fenomene, generate, 
pe de o parte, de conviețuirea sufletului cu trupul, iar, pe de 
alta, de ignoranţa de care dă dovadă cel de-al doilea, este ira- 
ționalitatea. „Trupul — continuă Platon — ne pângăreşte cu iu- 
biri şi pofte, cu spaime, cu tot felul de năluciri, cu fleacuri fără 
număr, astfel încât de răul lui, cum vine vorba, nu mai ajun- 
gem niciodată să gândim cu adevărat” 3 Pângărit de iraționa- 
litatea proximităţii corporale, sufletul rațional se tulbură, 
„ameţit ca de beție”.t Reuşeşte să scape de acest amestec im- 
pur doar „cel care, în acest scop, se lipseşte cât mai mult de 
ochi şi de urechi şi, ca să spun aşa, de întregul lui trup, con- 
vins că orice asociere cu el tulbură sufletul şi îl împiedică să 
dobândească adevărul şi cunoaşterea”, cel care renunţă deci 
la cunoaşterea perceptivă pentru a se dedica doar cunoaşterii 
intelective (aspect important cu privire la celălalt auz şi la ochiul 
din suflet drept organe ale adevăratei cunoaşteri, în poemul 
hasdeian ce urmează a fi comentat); ceea ce dovedeşte încă o 
dată dezacordul dintre trup şi suflet în actul cunoaşterii. Cei 
ce nu reuşesc acest lucru „sunt pe punctul de a deveni sub- 
umani” 4 sau ex-oameni, după vorba lui Hasdeu, supuşi fiind 
obsesiei suborganismului trupesc, alterării rațiunii şi, prin ur- 
mare, dezechilibrului mental. 

Nebunia, căci despre ea este în cele din urmă vorba, atinge 
pe cei „aruncați în mlaştina” materiei, pe cei „meniți unui 
chin pe măsura murdăririi lor morale”, „pe oamenii fără 
Dumnezeu” 7 Doar cei lipsiți de harul divin al raționalității 


1 Platon, Phaidon, 66 b. i aa 

2 „Cu cât conştiinţa se va dovedi mai raţionalistă, cu atât universul fantomatic al incon- 
ştientului va câştiga în vitalitate” (C, G. Jung, op. cit, p. 229). 

3 Platon, Phaidon, 66 c. | z 2 

4 Ibid, 79 c. Cf. murdăria morală pe care trupul corupt o transmite sufletului (Republica, 
363 e), În literatura gnostică, ignoranţa şi somnul sunt exprimate, de asemenea, prin 
termenul de „beție” (M. Eliade, op. cit, I, p.365), A E 

5 Platon, Phaidon, 66 a, La fel, în hermetism, dacă sufletul „este prea împovărat de greuta- 
tea trupului, nu va mai fi în stare să pătrundă adevărata rațiune a lucrurilor” (CH, p. 
171), 

SE. R. Dodds, op, cit., p. 243, 

7 Cf. Platon, Republica, 363 e; M. Eliade, op. cit, T, p. 186, n. 25. 

pot cădea pradă nebuniei: „nici un prieten al zeilor nu poate 
face parte dintre nebuni şi smintiți”, afirmă Platon! „Laucruri- 
le ar sta întocmai, adaugă el, dacă nebunia ar fi un rău şi ni- 
mic mai mult. Or, adevărul e că dintre bunuri, cele mai de 
preţ se nasc din nebunia cea dată nouă în dar de zei” 2 Ce să 
însemne această contrazicere în cadrul gândirii platoniciene? 

Nebunia (mania) este considerată de Platon ° ca o artă a 
profeţii, „arta nebuniei” (manike) fiind echivalată cu „arta de 
a vedea cu duhul” (mantike); har divin irațional ce este super- 
ior mărginirii conştiinţei omeneşti: „nebunia, când hărăzită-i 
de la zei, este ceva frumos”, „stă mai presus nebunia care ne 
vine de la zeu pe lângă omeneasca chibzuinţă”. Acest har se 
acordă însă doar celor aleşi, care pot astfel să prevină şi chiar 
să anihileze răul din lume; nebunia transmisă prin har divin 
este deci profetică şi apotropaică: „doar nebunia în stare să 
străvadă viitorul, ivindu-se în mintea câtorva aleşi, a ştiut să 
dezlege răul”, aflând „şi leacul la tot ce este rău prezent”. Nu 
este vorba aici de acea ate homerică, de origine daimonică, 
nici de nebunia telestică, dionysiacă, ci de nebunia profetică, 
apolinică, „nebunia sacră” care vizitează, în stare de extaz, un 
mediu uman ales Inspiratoare şi purificatoare, ea „este trata- 
tă ca o intervenţie reală a supranaturalului în viața oameni- 
lor”, ca o atingere supranaturală. 

Este de la sine înţeles că, într-o astfel de concepție, iraţio- 
nalitatea sufletului beneficiază de o semnificativă schimbare 
de semn; din suflet pângărit şi smintit de ignoranţa malefică a 
trupului cu care este silit să convieţuiască, el devine „izvor 
sau canal al unei înțelegeri intuitive”, context în care „înţele- 
gerea rațională se eclipsează în favoarea unei alte instanțe, 


1 Platon, Republica, 382 e. 

2 Platon, Phaidros, 244 a, _ 
3 Cf, Phaidros, 244 b-e, Vom folosi concepţia din Phaidros şi nu pe aceea din Republica. In 
legătură cu această problemă, , cf; E. R. Dodds, op. cit, cap. „Binetacerile nebuniei”. 

4 Cf E. R. Dodds, op. cil, pp. 24, 59. 

5 Cf, ibid, p. 90. „Mediumnitatea este un dar foarte rar al unor indivizi aleşi”; „acea ar 
noaştere superioară intelectului care este nebunia (mania) numită Unul sufletului 
(Proclus, De Providentia, V, 31), Despre mania şi ekstasis în cultele dionysiace, cf. I. P. 
Culianu, Călătorii., ed. cit, p. 144, i 
6 E, R. Dodds, op. cit, p, 245. „Toate tipurile de afecțiuni mentale sunt efecte ale unei 
intervenții divine” (ibid, pp. 86-87). 

7 Ibid., p. 244. 

care îşi va asuma cu de la sine putere conducerea operații- 
lor” 1 Tocmai în sensul acesta, al conotațiilor benefice cu care 
este învestit sufletul irațional sau inconştient, vorbeşte C. G. 
Jung despre „misterul irezistibil” ce se impune omului, 
atingându-i conştiinţa limitată cu harul nebuniei sacre, despre 
sensul mult mai profund, dar necunoscut, pe care îl implică 
sufletul inconştient în raport cu mărginirea semantică a con- 
ştiinţei: „Sufletul [la psyché] inconştient are o extensie a cărei 
amploare nu o cunoaştem şi probabil că ea conține un sens 
mai vast decât cel al conştiinţei” .? 

Înainte de a continua, trebuie însă clarificat un aspect im- 
portant. Prin acest început de dezmărginire inconştientă, su- 
fletul irațional (i.e. contaminat de iraționalitatea trupului) îşi 
redescoperă rațiunea. Să reamintim că inconştientul este irați- 
onal atâta timp cât sufletul, în stare de veghe, este întrupat; 
din momentul în care, continuând să fie întrupat, reuşeşte să 
scape de veghea corpului-paznic (în somn, de exemplu), el 
tinde să îşi redobândească raționalitatea.? Altfel spus, nebunia 
profetică, al cărei actor este sufletul irațional, nu este altceva 
decât harul divin prin care acestuia îi e acordată favoarea de a- 
şi întrezări posibila dezmărginire care este o mişcare de reîn- 
toarcere la rațiune. În concluzie, în fenomene de tipul nebuniei 
sau al visului, inconştientul tinde să se transforme în 
pluriconştient, iar iraționalitatea să se apropie de originea sa 
rațională. În acest sens, am putea vorbi de iraționalitatea rațiu- 
nii, în cazul în care, aşa cum spune Jung, „rațiunea cade în ab- 
surd atunci când se desparte de inimă” 4 sau de rațiunea irațio- 
nalului (chiar de o rațiune a inconştientului), acea „rațiune a 
inimii” pe care rațiunea nu o cunoaşte, după vorba lui Pascal. 

De faptul că această uni-conştiință este limitată am amin- 


1 C.G, Jung, op. cit, p. 246, „Cu de la sine putere” este un fel de a spune, căci, după cum 
s-a văzut, iraționalitatea (sau înţelegerea inconștientă la care se referă Jung) este o putere 
divină, 

2 Jbid,, p. 225, Sens al alterităţii absolute, aşa cum precizează Emmanuel Lévinas: „Sufle- 
tul este altul în mine. (..); sufletul este deja grăunte de nebunie” (Altfel decât a fi sau dincolo 
de esență, Ed. Humanitas, Bucureşti, 2006, p. 151, n.3). 

3 Proces ce reprezintă de fapt o purificare: „numai atunci când eul raţional se purifică de 
«nebunia » trupului (Phaidon, 67 a) îşi poale relua adevărata natură care e divină şi ne- 
prihănită” (E. R. Dodds, op. cit., p. 240). 

+ C.G.Jung, op. cit, p. 218. 

tit în paginile anterioare; să mai adăugăm doar că principala 
limitare este cea spaţio-temporală, dimensiune ce contrânge 
existența trupească la mărginire. Trupul este deictic, în sensul 
că el există aici şi acum, ca pură haecceitate, mărginit de loc şi 
de clipă: „ființa umană, vieţuind într-un corp, afirmă Jung, 
are o « frecvenţă » joasă, ceea ce permite factorilor de limitație, 
precum timpul şi spaţiul, să fie eficienți”! Spre deosebire de 
această conştiinţă limitată, „percepția inconştientă nu este su- 
pusă în mod absolut limitărilor spațio-temporale”, ea fiind 
„capabilă de achiziţii care s-ar situa cu totul în afara posibilită- 
ţilor conştiinţei” 2 Este vorba de un început de dezmărginire, 
de o nelimitare dincolo de limitarea conștiinței, de acel „uni- 
vers fără frontiere” (St. E. White) numit orthos, universul ade- 
vărat şi autentic al spiritului. 

Or, în ce condiții s-ar putea nelimita sufletul, 
„dezmărginindu-se în parte”, după cum spune Hasdeu, dacă 
nu în experienţa nocturnă a somnului, învăluită în aura unei 
iraționalități sacre, şi care implică o concomitentă eclipsare a 
conştiinţei diurne? + Reamintim, în acest context, o parte din 
afirmaţiile lui Hasdeu citate la începutul capitolului: „Somnul 
în care ea [făptura] se dezmărgineşte şi tot se dezmărgineşte 
până ce nu mai simți că este trup” 5 Dezmărginire care, pre- 
cum în cazul nebuniei sacre, oferă viziunea asupra originii 
divine a sufletului: „Somnul e acela care lasă să se întrevadă 
cel mai bine natura divină a sufletului — spune Xenofon — , 
căci în somn, sufletul fiecăruia se bucură de o anumită perce- 
pere a viitorului, şi aceasta, se pare, Fiindcă doar atunci este cu 
adevărat liber”. La fel gândeşte şi Platon: „când cineva (...), 
îndreptându-se spre somnul său, va trezi partea sa rațională 
hrănind-o cu idei şi cugetări frumoase, el va ajunge (...) a în- 


1 Ibid., p. 224, 

2 Ibid, p. 221. „Inconştientul pare într-adevăr (...) să constituie o formă de evidență relativ 
independentă de lirnitările spaţiului şi timpului” (ibid, p. 225). Despre percepția incon- 
ştientă în raport cu cea conştientă, cj; ibid., pp. 210, 241. 

3 Cf. ibid., p. 224, 

4 „Experiența nocturnului şi a numinosului este în mod obligatoriu însoțită de o întune- 
care a conștiinței”, spune Jung (op. cit, p. 246). 

5 Despre ceea ce Hasdeu numește „taina somnului”, cf. Sic cogito, cap. „Somnul şi sufle- 
6 Cyrop., 8, 7, 21. 

țelege ceea ce el nu cunoaşte din trecut, prezent sau viitor”. 
Gândul lui Platon explică foarte bine felul în care înțelegerea 
inconştientă, amintită de Jung, îşi redobândeşte, în actul de 
dezmărginire reprezentat de somn, rațiunea vizionară. Incon- 
ştientul mărginit în trupul treaz reuşeşte astfel să se 
dezmărginească în somnul acestuia, să se elibereze de con- 
strângerile corporale, ființând pe durata somnului în afară de 
trup (cf. starea b a inconştientului, după Hasdeu). 

Fără aportul visului însă, somnul nu ar putea realiza de 
unul singur eliberarea întrezărită; căci „a dormi este a visa”, 
iar „între somn şi vis legătura este atât de strânsă, încât unul 
din ele trage după sine sau presupune pe celălalt”? Visul re- 
prezintă, pentru Hasdeu, „un avânt la dezmărginire”, căci 
„sufletul visând nu se poate mulțumi cu marginile care îi sunt 
impuse”, marginile spaţio-temporale ale trupului; drept ur- 
mare, visul se supune aceleiaşi relativizări şi nelimitări în spa- 
tiu şi în timp ca şi inconştientul cu care se înrudeşte: „l. Dez- 
mărginire în privința spaţiului; 2. Dezmărginire în privința 
timpului” 4 

Dezmărginirea este favorizată de cadrul mai mult decât 
permisiv al visului, câmp de manifestare a intuiție iraționale, 
inconştiente,5 experienţă extrasenzorială $ prin care însă sufle- 
tul încearcă să-şi redobândească rațiunea şi pluriconştiința. 
Visul vorbeşte despre inconştient, fiind un „discurs asupra 
sufletului inconştient”/ trezind la viață imaginea spirituală a 
ființei (eidolon), imagine de origine divină, cu virtuți revela- 
toare: „Ea [această imagine] doarme cât timp corpul este treaz 
- spune Pindar — dar când omul doarme îi revelează adesea 
în vis judecata [divină] a plăcerilor şi a suferințelor”. E. 


' Platon, Republica, 571 d, ş, u. În hermeticul Poimandres, „somnul trupului este veghea 
cumpătată a minţii” (CH, p. 37), 

? Sic cogito, pp. 74, 75, 

3 Ibid., p.76, 

4 Ibid. 

5 „Inconştientul este, după cele mai străvechi concepții, imperiul visului” (C. G. Jung, op. 
cit, p. 225). 
6 În acest sens, „nu trebuie să surprindă faptul că, pentru mulți oameni, visele sunt co 
moara lor cea mai de preț’, afirmă platonicianul Synesius din Cirene în Despre vise. 
7C.G. Jung, op. cit., p. 222. Despre visul ca logos, cf. Platon, Phaidon, 60 e. 

* Pindar, fr. 131 (în Filos. gr. II, 1, p. 275). 

Rohde comentează: „Nu se poate vorbi mai clar despre 
faptul că imaginea sufletului omului nu participă în nici un 
fel la activitatea lui conştientă, diurnă. Domeniul acestei 
componente a vieţii omului este lumea viselor; numai când 
celălalt eu doarme, inconştient de sine însuşi, se trezeşte şi 
acționează dublul său. Fapt este că, în timp ce trupul celui 
adormit se află în nemişcare, eul lui însuşi vede şi trăieşte 
în vis o mulţime de lucruri ciudate, eul lui însuşi, şi totuşi 
nu eul lui vizibil (...). Trăieşte aşadar în om un al doilea eu, 
activ doar în vise”. 

Ceea ce acest eu oniric vede şi trăieşte în vis este o stare 
de fericire generată de dezmărginirea ce i se oferă: „visul este 
o dezmărginire prin care sufletul îşi dobândeşte o stare de 
fericire”, afirmă Hasdeu? „Culoarea visului e fericirea” pe 
care o comunică eliberarea de supravegherea corporală şi par- 
ticiparea la viața infinitului („Numai acest infinit limpezeşte 
fenomenele visului, adică ale dezmărginirii impulsive a făp- 
turii spre infinit” 5), comunicarea cu sufletele de dincolo de 
moarte („în vis nu sunt morți, ci sunt suflete cu care sufletul 
celui adormit trăieşte în împărtăşire” 4). Veghea şi somnul 
sunt la fel de necesare, „căci fără veghere făptura n-ar fi măr- 
ginită, fără somn ea n-ar fi din infinit” însă doar în somn şi 
în vis dezmărginirea sufletului spre infinit este reală: „Prin vis 
sufletul se dezmărgineşte în timp (...); se dezmărgineşte în 
spaţiu (...); se dezmărgineşte în formă (...); se mai 
dezmărgineşte din dezmărginire, când visează în somn un al 
doilea somn cu un nou vis”.* Doar în vis sufletul nu mai cu- 
noaşte clipa şi locul, nu mai are o formă corporală, Hasdeu 
amintind chiar de o dezmărginire de gradul doi, în cazul vi- 
sului din vis. 

„Studiind supraorganismul la om în stare de somn, în vi- 
sul normal, (...) noi ne-am încredințat că printrînsul sufletul 


1 E, Rohde, op. cit, p. 20. Cf. E. R. Dodds, op. cit, p. 160, cât şi cap. „Model oniric şi model 
cultural”, Despre sufletul „liber” ce părăseşte corpul în timpul visului sau al transei, cf. I. 
P. Culianu, Călătorii... ed, cit, p. 64. 

2 Sic cogito, p. 81. 

3 Ibid., p. 87. 

4 Ibid. „O simpatică împărtăşire similară cu alte suflete” (ibid., p. 100). 

5 Ibid., p. 99. 

6 Ibid., p. 100. 

vede, simte, ştie, se mişcă, străbate spaţiul într-o neatârnare 
aproape deplină de trup, bucurându-se totodată atunci de o 
memorie uriaşă”.! Alături de beatitudinea pe care o procură 
viziunea onirică a infinitului, sufletul trăieşte o experiență a 
nelimitării, prin călătoria psihică în spaţiu şi în timp şi chiar 
dincolo de ele. Hasdeu deosebeşte „trei forme evolutive ale 
memoriei”: „1. Memoria cea curat impulsivă”, care aparține 
sferei lumii organice şi este o memorie normativă, tipică; „2. 
Memoria cea instinctivă a întregimii individuale”, care ex- 
primă „solidaritatea între organismul cel fluidic imponderabil 
şi între organismul cel pământesc” şi „3. (...) treapta evolutivă 
cea mai înaltă a memoriei: memoria stărilor de conştiinţă”. 
Doar această din urmă formă a memoriei ne interesează aici. 
Memoria stărilor de conştiinţă anterioare visului nu se 
lămureşte însă decât în procesul dialectic ce o opune uitării: 
„Dacă e dară uitare din punct de vedere trupesc, din punctul 
de vedere al sufletului celui dezmărginit din trup este, dim- 
potrivă, o memorie uriaşă”. Cele două fenomene psihice se 
înlocuiesc unul pe altul, precum paletele unei mori de apă; 
când ele se scufundă în uniconştiința mărginită a trupului, 
uitarea se aşterne peste toate; când se înalță la pluriconştiința 
dezmărginită a sufletului, părăsind materia corporală, memo- 
ria aduce la suprafață stările trecute ale conştiinţei. Stări pe 
care le prezintă nu în discontinuitatea ce le caracterizează în 
momentul desfăşurării lor diurne, ci în unitatea fiinţării lor 
integrale, ca totalitate psihică individuală. „Este o memorie 
integrală a ființării integrale, în opoziție cu memoria cea frân- 
tă sau bucățită a stării de veghe”, şi aceasta pentru că „o indi- 
vidualitate, un « eu », se întemeiază pe memorie, căci numai 
printr-însa poate afla cineva că este unul şi acelaşi într-un 
lung şir de momente pe care dânsa le leagă într-o singură uni- 
tate”. Memoria dobândeşte această capacitate a re-prezentării 
integrale, continue, doar în momentele în care sufletul reuşeş- 
te, chiar dacă în parte, să se dezmărginească din limitele 
unicongtiinței corporale, adică în somn şi în vis; ea este „mai 
iza a 0 
1 Ibid., p. 105, 


2 Cf E. R. Dodds, op, cit, p. 176, 
3 Sic cogito, pp. 91-93. 

cuprinzătoare şi mai forte atunci când sufletul izbuteşte mă- 
car până la un punct a se dezmărgini din trup”. 

Teoria hasdeiană a memoriei şi a uitării are rădăcini 
adânci în gândirea tradițională. Sufletele chemate să renască 
„sorb uitarea” în timpul căderii lor în închisoarea trupului, 
doctrină ce apare încă în eshatologia orfică? apoi în platonism 
cu vestita reminiscență, în neoplatonism + şi în gnosticism.5 
Ca şi Hasdeu, atât Platon cât şi Plotin insistă asupra unității 
memoriei, memoria fiind unică şi generală. Mai mult, Plotin o 
reduce la imaginaţie; act psihic creator (precum visul de alt- 
fel), ea este o funcţie a sufletului irațional în căutarea raționali- 
tăţii (a „ideilor”), o sondă cufundată în apele inconştientului. 
Or, inconştientul este depozitarul amintirilor; după Hasdeu, 
„inconştientul nu uită niciodată nimic” .$ 


1 După Macrobius, sufletele sorb uitarea din cupa lui Dionysos (cf. F. Buffiere, op. cit, p. 
358); aceeaşi „cupă a uitării” ce conţine o băutură făcută din sămânța (sperma) răului 
(kakia) şi din poftă (epithymiai), menţionată în Pistis Sophia (cf. |. P. Culianu, Călătorii... ed. 
cit, p. 205). 

2 Cf. M. Eliade, op. cit., II, p. 188. 

3 Sufletul „năpädit, prin cine ştie ce năpastă, de viciu şi uitare [„sorbitura de uitare şi de 
răutate”] se îngreunează şi, îngreunat astfel, îşi vatămă aripile şi cade pe pământ” 
(Phaidros, 248 c) şi căzând a avut nefericirea „să dea uitării toate cele sfinte pe care cândva 
le-a contemplat” (ibid., 250 a); deschizându-se însă spre „idee”, spre cunoaştere, el poate 
ajunge la „unitatea cuprinsă în actul judecării. Or, aceasta nu-i alta decât reamintirea 
lucrurilor pe care sufletul nostru le-a văzut cândva” (ibid. 249 c), „darul aducerii-aminte” 
(ibid., 250 a). Pentru Platon, „a cunoaşte” (mathesis) înseamnă „a-ţi reaminti” (ananmesis), 
pe când „naşterea” este un echivalent ontologic al „uitării” (amnesia). Cf. Phaidon, 76 a; 
Menon, 81, c d. 

+ „Corpul este un obstacol în calea memoriei, deoarece chiar şi acum, dacă noi am con- 
suma ceva, ne-ar cuprinde uitarea, dar după ce le-am îndepărtat şi ne-am purificat, 
adesea memoria ar reveni. Deoarece memoria înseamnă stabilitate, natura corpului, 
aflată în mişcare şi în devenire, trebuie să fie cauza uitării, şi nu a memoriei. În acest sens 
ar putea fi înţeles şi râul [Lete], Deci memoria să rămână o afectare a sufletului” (Plotin, 
Enn, IV, 3, 26, în ed. cit. II, p, 295), Cf. căderea sufletului în „Kyăeon-ul maşterilor” 
(Porphirius), lichid cu virtuţi amnezice, şi antidotul acestuia, moly, mixtură anamnetică 
(în F. Buffière, op. cit, pp. 407-409), 

5 „Acesta este mormântul corpului plăsmuit! Acesta este veşmântul cu care acei răutăcă- 
tori l-au îmbrăcat pe Adam, obiectul [care generează] uitarea! Și astfel a devenit el muri- 
tor, Aceasta este căderea primordială şi eşecul primordial” (Apocriful Iui loan, 2, în 1. P. 
Culianu, Călătorii., ed. cit, p. 202), | 

6 Sic cogito, p. 144. În privința identificării uitării cu răul, cf în pythagoreism (E. R. Dodds, 
op. cit, p. 178) şi în hermetism: „Când Trupul a crescut şi tulbură Sufletul, el aduce uita- 
rea şi nu mai este părtaş la Frumuseţe și la Bine, iar Uitarea este răutate” (CH, p. 46). Cf. 
de asemenea, în gnosticism, asemănările (în procesiune, sufletul îşi uită propria identita- 
te originară şi eternă) şi deosebirile față de teoriile amintite mai sus (somn= uitare, trezire 

Marele poem dramatic La casa de nebuni ! este compus din 
cinci secțiuni, tot atâtea acte ale unei piese aproape în între- 
gime monologate, structurate în jurul câte unui personaj em- 
blematic. Trebuie specificat că, încă din prima secvenţă — pro- 
logul marilor monologuri —, rațiunea pretins omniscientă este 
îndepărtată, pusă între parantezele uitării, ea neprezentând 
nici un interes pentru cel ce caută un alt tip de discurs, cel al 
aparentei iraționalități: „Cu cei mintoşi eu n-am ce face, / Ş-aş 
vrea pe toți să-i pot uita”. 

Reprezentanţi ai iraționalului sunt, pe rând, „superbii vi- 
sători”, trei prezenţe revelatoare în cadrul poemului: „un tâ- 
năr c-o față de martir”, „un nu ştiu cine” şi „un moşneag po- 
somorât”. 

În secvenţa a doua, fizionomia tânărului („o faţă de mar- 
tir”) indică de la bun început o ființă înstrăinată de lumea 
aceasta, supusă suferințelor şi excluderii. Sufletul căzut pen- 
tru prima oară „în lumea vinovată” este purtător al mesajului 

divin, învestit să aducă „o viață nouă”, ca atare să purifice şi 
să înalțe materia coruptă. „Pogorât, ca rouă / Din stele pe pă- 
mânt”, el procesează în lumea manifestării, în viața mărginită 
a formei corporale. Procesiunea în complexul material — re- 
prezentând simbolic suprasemnificaţiile întinării şi devorării 
— este descrisă prin apelul la imagini ale răului triumfător: 
„Căzui mâhnit pe pălămidă, / Căzui pe frunză cu omidă, / 
Căzui pe buruieni cu spini”. Prin simplul act însă al pogorârii 
mesagerului sacru, lumea păcatului se converteşte, iar ca ur- 
mare a acestei atingeri supranaturale asistăm la o radicală 
schimbare de semn: „Şi roua cea dumnezeiască / Din bălării 
făcu să crească / Lămâi şi rodii şi măslini!” Nu este necesară o 


= amintire), Importante rămân însă pentru noi tema amneziei provocate de scufundarea 
în „viaţă” şi cea a anamnezei dobândite printr-un discurs revelator. 

1 B, P, Hasdeu, Opere |, ed, cit, p. 128. Poemul a apărut în Revista nouă, an H, nr. 8, august 
şi septembrie, 1889, fiind apoi reluat în volumul Sarcasr şi ideal (1897). N. I. Apostolescu 
apreciază că poemele lui Hasdeu Dumnezeu, Aşteptârul şi La casa de nebuni „formează 
cununa cea mai strălucitoare a operei sale poetice” (L'influence des romantiques français sur 
la poésie roumaine, Paris, 1909, p. 348). Apropierea, pe care o remarcă G. Munteanu, dintre 
poemul hasdeian şi Santa Cetate a lui Heliade, este însă hazardată (cf: op. cit, p. 83). 

mare cruciadă a binelui pentru a stârpi răul din lume; e de 
ajuns un singur strop de rouă divină. Este nevoie însă de o a 
doua coborâre a sa în lume, „căci răul bântuie mai reu / Mai 
rău ca orişicând al'dată / Icoana lumii e scăldată / De sângiuiri 
fără Dumnezeu!” Lumea nu mai e oglinda transparentă a 
divinului, ci icoană fără har, reprezentare neînsuflețită de sus, 
ci cuprinsă de flăcările păcatelor renăscute, de „văpaia cea 
nătângă” a conflictelor şi schismelor deviante. Doar jertfa de 
sine poate fi mântuitoare, doar suferința asumată poate salva 
lumea de rău. De data aceasta, a doua oară, misiunea sufletu- 
lui nu se mai îndeplineşte prin actul transfigurator al harului, 
ci prin acceptarea Golgotei, a suferinței şi a morții: „Prin chin 
solia-mi se-mplineşte, / Prin moarte-mi omul se-nnoieşte”. In 
acest context, durerea morții este condiţia necesară a renaşte- 
rii viitoare, fericirea extatică ce scaldă ființa sufletului răstignit 
pe crucea lumii, suflet care astfel, dezmărginit, se poate în- 
toarce în spaţiile originii sale celeste: „Mă doare, şi-s ferice, / 
Căci răstignit aice / Mă-ntorc la Tatăl meu!” Intoarcere care, 
conform unei variante a ultimului vers, este de fapt înălţare, 
conversiune izbăvitoare („Mă-nalţ la Tatăl meu!”). Monologul 
pune în lumină ambivalența simbolică a oricărui act 
soteriologic: moarte şi renaştere, martiriu şi sfințenie, păcat şi 
mântuire. 

A treia secvență a poemului se încheagă în jurul unui 
personaj a cărui fizionomie se află în contrast cu cea a închi- 
puitului lisus din partea a doua: „un nu ştiu cine, scund, 
grăscior, / Buzat, cu faţa de bujor”. Comparată cu „fața de 
martir” a aceluia, spiritualizată prin suferința întrupării, „fața 
de bujor” exprimă poftele (nejîndestulate ale trupului, foame 
aţipită doar în somn. Visul oferă realităţii o altă dimensiune; 
este vorba de o substituție prin care visul înlocuieşte realitatea 
cu lumea suficientei sale irealităţi: „Pe-aice tot ce este [ E nu- 
mai visul meu, pe toți eu vă visez. / Dormind vă născocesc, vă 
tes ca-ntr-o poveste”, Visul este o plăsmuire care se dorește 
mai reală decât realitatea căreia i se substituie, un discurs coe- 
rent al inconştientului creator, Iraţionalitatea detulată oniric, 
cu funcţie compensatorie, este singura în măsură să potoleas- 
că foamea nestăvilită a trupului: „In vis, sunt un nebun, de nu 

m-aş deştepta; / În faptă, când nu dorm, sunt sănătos la min- 
te”. Sănătatea mentală, cu alte cuvinte inconştientul mărginit 
în trup, vegheat de uniconştiința corporală, se dezmărgineşte 
în vis, dobândind astfel o realitate a irealității (de grad se- 
cund) cu atât mai concretă cu cât visul este trăit aievea: „când 
trupul ațipise, / Atunci visez că trec pe lângă un brutar”. Eul 
oniric beneficiază însă de o rațiune proprie, specifică nelimită- 
rii şi relativizării dimensiunilor reale. Scenariul inconştient 
este „țesut” de un protagonist care, în mod paradoxal, atinge 
în vis pragul unei nebănuite conştiinţe de sine. „Știind că 
visu-i glumă”, conştientizându-şi existența dedublată („că-i 
vis, o ştiu”), el pune sub semnul întrebării însăşi valoarea de 
adevăr a discursului inconştient: „dar ce să faci cu vise?”. 
Foamea trupului este însă un rău pe care nici visul cel mai 
îndestulat nu îl poate stăvili; e ca şi cum o iraționalitate devo- 
ratoare, pururi flămândă, ar genera din propria-i substanță 
noi şi noi plăsmuiri, pe măsura poftelor sale neistovite. Este 
visul creator de vis, visul hrană din visul flămând, inconştien- 
tul dezmărginit ce îşi inventează mereu alte margini după 
chipul „ca de bujor” al trupului înfometat de sine: „Un singur 
rău: în vis mă satur îndestul / Ş-apoi visez c-adorm visând că- 
mi este foame. / Grozav!...Dar iar visez că mă deştept sătul”. 
După a treia secvenţă, în care tema centrală este cea a lu- 
mii răsturnate (lumea ca vis), în a patra parte a poemului în- 
tâlnim un „moşneag, posomorât”, întruchipându-l pe înțelep- 
tul iniţiat ce evită atât calea ocolitoare a sacrificiului de sine, 
cât şi calea ezitantă a visului compensator, pentru a alege o 
altă rezolvare a problemei dezmărginirii. Din nou, studiul 
fizionomic ! are rolul de a descifra un palimpsest ce ascunde 
în imaginea chipului taina încă nedezvăluită a adevărului. 
Pus în cumpănă cu „faţa de martir” şi cu „ fața de bujor”, acest 
„chip de moaşte sfântă” este însăşi emblema sacralităţii sufle- 


! S-a evidențiat interesul lui Hasdeu pentru trenologie şi fizionomie (pe linia preocupări- 
lor lui Lavater), mai ales în portretul lui Vlad Țepeș (Filosofia portretului lui Ţepeş. Schiţă 
iconografică, Bucureşti, 1864), dar şi în monografia lon-Vodă cel Cumplit (București, 1865) 
sau în fragmentul de roman Ursita (1864), În primul din aceste texte, Hasdeu mărturiseş- 
te intenţia sa „de a demonstra în ce mod o ştiinţă curat naturală, ca fisiognomonia, poate 
servi şi e chiar neapărată pentru o ştiinţă curat archeologică: iconografia” (apud SE, p. 
265), Despre problema portretului în creația artistică a lui Hasdeu, cf. T. Vianu, Arta 
prozatorilor români, E. P. L., Bucureşti, 1966, 

tului despovărat de cătuşele trupului (în pofida faptului că 
este închis în „corpul” azilului). Dacă primul personaj întâlnit 
avea „o buză zâmbitoare” (cel de al doilea fiind „buza, 
semn al voluptăţii carnale), privirea sa senină şi pătrunzătoa- 
re („fața oglindă / De-naltă cugetare şi de simțire blândă”) 
este alterată de imaginea suferinței mântuitoare („o frunte 
mai măreaţă, pe care cu fiori / Priveşti un cer cu raze şi totuşi 
plin de nori”). Acum însă, pe chipul bătrânului înţelept nu 
descoperim nici urmă de suferință, iar aceasta întrucât privi- 
rea sa nu coboară asupra trupului păcătos al lumii ci, descăr- 
nat de materialitate („Surâde şi-mi întinde o mână de sche- 
Jet”), sufletul său se avântă în sus, „privind cu ochii țintă / În 
zarea dintre arbori” (s.n.). Nu e mesagerul divin, trimis „aici 
jos” în vederea mântuirii lumii, ci interpretul mesajului divin, 
inițiatul mântuit prin înțelegere care se înalță purificat în taina 
Logosului. Străini de lume sunt amândoi, atât tânărul martir 
cât şi bătrânul înțelept, dar desprins de suferința ei este doar 
acesta din urmă. A 

În ce constă înțelepciunea sa? În primul rând, în dezvălu- 
irea iraționalității materiei: „Pe toți vă-nnebuneşte / Materia 
cea brută, pe toți v-a asurzit!”. Sprijinindu-se pe acest adevăr, 
cel considerat nebun acuză de nebunie pe cei „mintoşi”; ne- 
bunia lui este sacră, izvorâtă din nemărginirea unei memorii 
vizionare, pe când a celorlalți este simplă uitare, nebunie pro- 
fană mărginită în suborganismul trupesc. Trupul irațional nu 
poate cunoaşte esența realității care este de natură sufletească; 
existența corporală nu poate percepe realul decât în plan sen- 
sibil, în aparența sa audibilă şi vizibilă. Adevăratul organ al 
cunoașterii nu este deci aparatul perceptiv, generator al iluziei 
simţurilor („orbire crudă”) şi al robiei pe care acestea o impun 
sufletului prins în plasa irealității. Este organul lăuntric, prin 
care spiritul se revelează nemijlocit în strălucirea sa orbitoare; 
este auzul din duh, ce poate capta mesajul altor spirite, intrând 
în rezonanță cu muzica sferelor, comunicând — în nelimitarea 
orizontului său — cu însuşi principiul cel fără de limite; sau 
ochiul din suflet, a cărui rază supranaturală vede, dincolo de 
natura materială a trupului, esenţele ascunse privirii lumești: 
„Urechea-ţi nu-i ureche! Tu nu ştii c-ai în tine, / Ascuns în 

fundul minţii, pitit în duhul teu, / Un alt auz ce-aude din sfe- 
rele senine / Pe spirite, pe îngeri, pe însuşi Dumnezeu!”; „Prin 
văzul căpăţânei eşti vita, care crede / Că firea dat-au ochii să 
vezi cum că mănânci! / La om e ochiu-n suflet, privind ce nu 
se vede: / Mai rază decât raza, el trece şi prin stânci!”. Igno- 
ranţa de care dă dovadă trupul decurge din materialitatea lui; 
atât timp cât el încătuşează sufletul, cunoaşterea acestuia din 
urmă este limitată, rațiunea fiindu-i alterată de iraționalitatea 
ce-l înlănţuie. Strofa următoare este poate cel mai clar exem- 
plu al felului în care Hasdeu şi-a însuşit doctrina întrupării şi 
a trupului-închisoare: „Tu n-o ştii, căci țărâna te-nlănțuie-n 
cătuşă, / Căci sufletu-ți robeşte robia cea mai grea, / Căci lutu-i 
puşcărie, din care n-ai vro uşă, / Silit a sparge zidul de vrei să 
ieşi din ea!” 1 
Bătrânul înţelept este un medium privilegiat al cărui su- 
flet, dezmărginit fără a fi destrupat, a aflat „uşa” prin care să 
iasă din trup fără să-l părăsească. Este un paradox şi un mira- 
col totodată această evadare, căci ea are loc pe calea comuni- 
cării cu spiritul fiului ucis în război. Moartea trupească a aces- 
tuia nu implică însă o disoluție şi o dispariţie totală ci, dimpo- 
trivă, o potenţare a vitalității sufletului eliberat: „o, minune! - / 
Din ceasul morţii sale trăieşte mai deplin”. Potenţare ce în- 
seamnă o energizare a conținutului inconştient, personificat 
în spirit, o creştere a „frecvenţei“ ființiale, ceea ce Hasdeu ar 
numi un început de dezmărginire. Fapt ce nu atrage după 
sine o ruptură de lumea concretă a conştiinţei ci, dimpotrivă, 
o legătură comunicantă cu aceasta, o comuniune simpatetică 
între conştient şi inconştient? Apariția spectrală din nebunia 


1 Ideea spargerii sau a sfâşierii zidului corporal este exprimată aproape în aceiaşi termeni 
de Porphirius; „Trebuie (...) să ne sfâşiem trupul, (.., să ne întoarcem de la simțuri (...) să 
ne dezbărăm de toate pasiunile, trădătoare, duşmane ale sufletului nostru” (De antro, 34). 
? Trebuie specificat că spiritul acesta nu este pneuma, corp spiritual sau vehicul al sufletu- 
lui, menţionate în capilolul anterior. Este ceea ce Jung, numeşte „entitate invizibilă” ca 
personificare fantomatică a conţinutului inconştient care „caută să dezvolte conştiinţa 
umană şi să realizeze uniunea acesteia cu inconştientul”. Entitate invizibilă care dezvoltă 
„O concepţie energetică a sufletului”, ceea ce explică faptul că „universul nostru conştient 
formează cu lumea « de dincolo » un singur cosmos, în aşa tel încât cei morţi nu se află, 
într-un-fel, în alt loc decât cei vii, Pentru aceste două forme de viață, singura diferență 
constă în « frecvenţă », precum în cazul paletelor unei elice care sunt întru totul vizibile 
când se învârt încel, dar care dispar învârtindu-se mai repede. In limbajul psihologiei, 
aceasta înseamnă că psihicul conştient şi cel inconştient sunt unul şi acelaşi lucru, 

vizionară a bătrânului este o ființă de lumină, făptură celestă 
imaterială, cu „o frunte-cer”, iar ochii „două stele” a căror 
privire se răsfrânge duios în ochii celui ce-o contemplă. Zâm- 
betul său ar putea mişca până şi materia nesimţitoare; cuvân- 
tul pe care îl rosteşte nu e grai, ci muzică îmbătătoare, cosmică 
primenire. Portretul serafic al acestui spirit venit de dincolo 
de moarte şi de lume comunică, prin toţi porii imaginilor sale, 
extazul celui ce înțelege taina acestui mesaj divin şi care, 
contopindu-şi sufletul cu aura celor nemuritoare, devine el 
însuşi ființă iluminată, „cu nimbul tot lumine”. 

A cincea secvenţă a poemului configurează, în trei strofe, 
un mic discurs simbolic despre memoria involuntară, discurs 
ce se structurează ca monolog interior suscitat de viziunea 
bătrânului înţelept. Viziune a personajului ce atrage după 
sine o altă viziune, auctorială: cea a fiicei poetului. După mo- 
delul viziunii-sursă, revelaţia anamnetică se consumă mai 
întâi în planul vizualității, urmând o gradaţie descendentă, 
cea a sufletului coborâtor care se conştientizează într-o mani- 
festare spirituală din ce în ce mai concretă (scânteie — pasăre 
de argint — zână de femeie): „lar eu vedeam pe fie-mea, / 
Dentăi lucind ca o scânteie / Apoi ca pasere de-argint / Plu- 
tind uşor cătră pământ, / Şi iat-o zână de femeie!”. Al doilea 
nivel revelator este cel auditiv, căci sufletul nu se prezintă 
doar în forma sa spiritualizată în lumină, ci şi în manifestarea 
sa audibilă, ca melos cosmic ce creşte în intensitate pe măsura 
apropierii de pământ (undă — tril — cânt): „De fiu-său când 
îmi vorbea, / Eu auzeam pe fie-mea, / Dentâi ca unda-n depăr- 
tare, / Apoi un tril, apoi un cânt, / Sunând din cer pân'la pă- 
mânt / Şi răsunând în sărutare!”. Ultimul nivel este cel extatic; 
între imaginea mnezică a spiritului renăscut pentru o clipă în 
amintirea părintelui său şi mediumnitatea clarvăzătoare a aces- 
tuia din urmă se stabileşte o comuniune existențială, o comuni- 
care de ordinul consubstanţialităţii. Plăsmuire a inconştientu- 
lui, imaginea spectrală urcă la suprafaţa conştiinţei cu ajutorul 
vehiculului memoriei: se iveşte în plină lumină, răspândind 


nedistingându-se unul de altul decât printr-o diferenţă de potenţial energetic”. Şi mai 
departe: „această experienţă afectată de limitare trebuie să fie trăită cât mai deplin posibil, 
deoarece faptul de a atinge un nivel de conştiinţă atât de ridicat încă din timpul vieții 
reprezintă o condiţie esenţială a vieții viitoare în orthos” (C. G. Jung, Psychologie et 
spiritisme, în op. cit, pp. 222-224). 

lumină, precum un răsărit de soare desprins din umbrele nop- 
ţii şi ale mării. Desprindere de trup deopotrivă, căci atins de 
duhul prezenţei resuscitate, sufletul extaziat îşi păstrează for- 
ma corporală, dezmărginindu-se în zarea întoarcerii la sine: 
„De fiu-său el îmi vorbea, / Dar eu eram cu fie-mea, / Şi sufletu- 
mi în fericire, / Zburând într-un nespus avânt, / Îmi lasă corpul 
pe pământ / Rostogolit în nesimţire!”. l 
Aşa cum se desprinde din interpretarea de mai sus, poe- 
mul urmează, în marile sale secțiuni, o adevărată teorie a 
„planurilor realității”, şi anume odiseea sufletului în cele trei 
ipostaze ale sale: jertfa mântuitoare a întrupării, conștiința 
irealității lumii şi revelația dezmărginirii întru spirit. l 


4. Nici un spirit fără materie 


„Toate câte le vedem când suntem treji înseamnă moarte” 
Heraclit 


„De la granit şi până la eter, de la « materie solidă » şi på- 
nă la « materie radiantă », nu cunosc nimic şi nu sunt în stare 
de a cunoaşte ceva fără materie” 2 Rareori, de la materialismul 
elen până în filosofia modernă, întâlnim o afirmare mai tran- 
şantă a materiei ca principiu universal. Două aspecte se cuvi- 
ne însă remarcate aici. 

În primul rând, Hasdeu deosebeşte nu două materii în 
sine, ci două calităţi ipostatice ale materiei: una e „solidă” 
(granitică), iar alta „radiantă” (eterică). Distincție specifică 
hylemorfismului aristotelician: „Materia este deci un princi- 
piu...Dar este una aşa cum este gândirea, iar alta este cores- 

unzătorul formei” 3 Avem deci pe de o parte materia sensi- 
bilă (hyle aisthete), iar pe de altă parte materia inteligibilă (hyle 
noete). „Dar în timp ce materia inteligibilă a lui Aristotel este o 
POI E EE S 
! Cf, Mircea Eliade, Despre Eminescu şi Hasdeu, ed, cit, p. 103. Strotaepiloa revine la tema 
prologului; „Urăsc pe cei crezuţi cu minte, [Si nu pol să-nţeleg, / Că nam ajuns nebun! ‘s 
Cf. ideea nebuniei într-o filä manuserisă din Cugetări testamentare (N B. P, Hasdeu, Opere 
Led. cit, p. 422), 
2 Sic cogito, p. 103, 


3 Aristotel, Fizica, 1,7, 191 b. Distincție reluată apoi în Metgfizica, 1036 a, 1045 

entitate pur conceptuală implicată în procesul de abstractizare 
(aphairesis), versiunea plotiniană are un cert statut ontologic; 
ea este corespondentul inteligibil [....] al materiei sensibile. Ma- 
teria corporală este, aşadar, o imagine (eidolon) a materiei in- 
corporale”! În acest context, este greu de stabilit exact ceea ce 
Hasdeu înţelege prin „materie radiantă”; în orice caz, el pare 
a se situa mai aproape de concepția plotiniană decât de cea 
aristoteliciană. „Materia solidă” este materia corporală, mate- 
rialitatea sensibilă, destructibilă şi ca atare muritoare, substra- 
tul formei corpurilor primare; la rigoare, ea ar putea fi identi- 
ficată chiar cu materia prima (acea proto hyle a lui Aristotel sau 
materia non signata a lui Toma de Aquino). In această accepție 
însă, ea nu mai poate fi principiu; natura sa fiind o imagine 
corporală, ea este prin urmare perisabilă, aspect asupra căruia 
vom reveni. În ceea ce priveşte „materia radiantă” sau inteli- 
gibilă, lucrurile se complică prin faptul că Plotin postulează 
absoluta necalificare a materiei. Această materie fără calitate 
este necorporală; „dacă nu are o calitate, este evident că nu 
este un corp, căci de nu, ar avea o calitate [...] căci numai aşa 
ea va fi golită de toate”; altfel spus lipsită de orice proprietate. 
Această materie necorporală şi necalificată nu poate fi decât 
materia radiantă, energetică sau spirituală; ea este activă în 
comparaţie cu pasivitatea receptoare a materiei corporale că- 
reia îi impune, prin emanaţie, „forma” amprentei sale. Sim- 
plificând, am putea spune că pentru Hasdeu - şi în termenii 
acestuia — materia solidă (sensibilă) reprezintă corporalitatea, 
suborganismul trupesc, pe când materia radiantă (inteligibilă) 
cate identificată cu sufletul sau cu supraorganismul imponde- 
rabil. 


1 Francis E. Peters, Termenii filosofiei greceşti, Ed. Humanitas, Bucureşti, 1993, p. 134. 

2 „La început au fost Zeul şi Hyle — astfel numesc grecii materia primordială ori substan- 
ţa universului” (CH, p. 173). Ca atare, în hermetism, „întregul univers este material” 
(ibid, p. 45), doar „sufletul este într-adevăr nematerial”, drept urmare: „nu există nimic 
care să nu fie material, fie nemateria!” (ibid, p. 217), 

3 Enn, TI, 4, 8, în ed. cit, I, pp. 309-310. Ţinând cont de faptul că Plotin nu îi atribuie mate- 
riei „nimic dintre cele ce se văd la obiectele sensibile” (ibid, ed. cit,l, p. 309), de comparat, 
poate, cu „materia invizibilă” compusă din elemente hylice, în gnoza valentiniană. 

1 Cf. materia ca „receptacol” (hypodochè sau chora) al oricărei deveniri, „fiind un fel de 
doică a ei” (Platon, Timaios, 49 a), pe care Plotin o numeşte materie „secundă” sau sensi- 


bilă. „Materia — Hyle sau Cosmosul — este receptacolul”, afirmă şi doctrina hermetică 
(CH, p. 174). 

În al doilea rând, decurge din această identificare nu afir- 
marea corporalităţii, ci a materialității sufletului (de remarcat că 
în conformitate cu doctrina platoniciană, pentru Hasdeu spiri- 
tul este sufletul destrupat, sufletul ce supra-viețuieşte trupu- 
lui)!: „O cugetare [aşa cum este gândirea”, spunea Aristotel, 
n.n.) este o forţă tot pe atât de materială, mai mult sau mai pu- 
tin, pe cât de materiale sunt undele electricităţii. Un Spirit, un 
suflet ieşit din trupul cel pământesc, fie el oricât de nevăzut 
pentru ochii noştri, oricât de neauzit pentru urechi, oricât de 
nepipăit pentru mâini, este totuşi o fiinţă fizică şi el, de vreme 
ce este şi el ceva mărginit”? Sau, şi mai explicit: „Văzut sau ne- 
văzut, auzit sau neauzit, pipăit sau nepipăit, Spiritul este şi el o 
materie, adică este ceva, şi este o materie totodată, matemati- 
ceşte x + m, ba încă o materie moleculară, de vreme ce el nu e 
decât o treaptă evolutivă din om, şi nu încetează de a fi în îm- 
părtăşire cu omul” Spiritul este privit ca natură ce implică 
physis şi este supus schimbării, unei schimbări calitative însă 
(alloiosis) şi care are o materie perceptibilă.+ Materialitatea spiri- 
tului derivă din mărginirea sa; chiar dacă este destrupat, el nu 
poate fi în mod conceptual (şi nici existențial) separabil de ma- 
terie, fiind încă în „împărtăşire” cu omul. 

Explicaţia pe care Hasdeu o dă acestui proces este de na- 
tură spiritistă; „în împărtăşire cu om ” înseamnă că spiritul 
se află încă în raport cu materialitatea, dar nu prin intermedi- 
ul unui corp, ci — conform învățăturilor tradiționale — păs- 


1 Ca şi în neoplatonism, de altfel, unde sufletul, după ieşirea din corp, e spirit pur, elibe- 
rat de orice excipient corporal: „Dar unde va fi sufletul când iese din corp? (...) Sufletele 
pure şi care nu au fost vreodată atrase de nimic corporal trebuie să nu aparțină unui 
corp. Aşadar, dacă ele nu sunt nicăieri în corp (căci ele nu au corp), atunci un asemenea 
suflet va fi acolo unde este şi substanța, fiinţa şi divinitatea, în divinitate împreună cu 
acestea” (Plotin, Enn, IV, 3, 24, în ed. cit, Il, pp. 290-291). Ceea ce se întâmplă şi cu cea 
de-a treia stare (c) a inconştientului la Hasdeu: „Inconştientul dezmărginindu-se întreg 
din trup, care rămâne mort, pe când dânsul devine ceea ce se înțelege prin Spirit” (Sie 
cogito, p, 147), Concepţia pare să fie atribuită şi lui Anaxagoras (ef E. Rohde, op. cit, p. 
313), E f 
2 Sic cogilo, p. 181 (problema este dezbătută, cu exempliticări, în cap. „Materialismul în 
spiritism”), 

3 Ibid., p. 204, 

4 Cf. Aristotel, Metafizica, 1025 b, 

5 În consonanță, poate, cu aspectul complementar i 
C. G. Jung afirmă că „sufletul exercită o acțiune extrem de ciudată upr 
cit., p. 223), ceea ce are drept rezultat relativizarea acesteia din urmă (cf: ibid., p. 230). 

trând doar forma exterioară a acestuia, lucru firesc „deoarece 
pe pământ trupul era cel care-i imprima forma”, potrivindu-i- 
se astfel numele de eidolon (imagine, fantomă).! Mai mult 
chiar, Hasdeu insistă asupra materialității spiritului (nu şi 
asupra corporalității sale), adăugând că natura sa este o mate- 
rie moleculară, ceea ce îl înscrie în tradiția doctrinelor atomis- 
te, în contradicţie deci cu esența neoplatoniciană a spiritologiei 
sale. Ceea ce ne interesează însă aici este faptul că spiritul nu 
este doar material; el este „ceva” plus materia (2 +m), rezultatul 
sumei unei forme cu o materie. Trebuie specificat că această 
formă (aristotelician vorbind) pare să fie, în conformitate cu 
concepția lui Hasdeu, sufletul x, principiul formal (eidos) care, 
necorporal fiind, este prezent corpului, aşa cum lumina este 
prezentă aerului, sau — în cuvintele lui Plotin — „când este 
prezent în corp, este prezent ca focul în aer”? Ceea ce însă îl 
face să fie prezent materiei corporale, să i se prezinte ca o altă 
natură, este tocmai materia necorporală, factorul pneumatic 
m, vehiculul spiritului. 

Am văzut că, în (neo)platonism, materia sensibilă sau 
corporală este o pasivitate receptoare, ceara în care se impri- 
mă sigiliul formelor sau al ideilor. Ea nu există ca atare decât 


1 Cf. F. Buffière, op. cit, p. 392. 

2 Enn,, IV, 3, 22, în ed. cit, II, p. 287. Să fie oare acest „ceva” (x) „elementul fără nume” 
din concepția materialistă epicureică? Sau poate, conform doctrinei gnostice expuse în 
Apocriful lui loan, plenitudinea (pleroma) ce originează spiritul (pneuma)? (cf 1. P. Culianu, 
Călătorii... ed. cit, p. 202). Pe de altă parte, în sfera exegezei proprii filosofiei istoriei, x ar fi 
tărâmul necunoscutului recognoscibil care dă de gândit şi face să progreseze cunoaşterea 
însăşi. Scopul este acela de „a impăca în filosofie pe o cale ştiinţifică sfera cunoscutului cu 
sfera necunoscutului recunoscibil”, căci atunci când gânditorul ajunge „până la ultimele 
margini ale cunoscutului (...), el poate oare să nu se ciocnească de imensul element al 
necunoscutului recunoscibil?”; iar aceasta întrucât „realitatea nu este niciodată A, ci tot- 
deauna A + x. Acest A + x formează un « organism de cugetări » supus privirilor istoricu- 
lui, A nu recunoaşte pe x ar fi a nu cunoaşte A, deoarăce x limitează pe A” (ICR, U, pp. 512, 
513). 

3 Precum în hermetism, unde Gândul (= Spiritul) nu sălăşluieşte singur într-un Trup 
pământesc, şi nici acesta din urmă nu poate fiinţa doar prin sine; „Mintea se strânge şi 
acceptă Trupul trecător al Sufletului, ca pe un înveliş sau veşmânt. lar Suiletul, fiind şi el, 
într-un anume fel, Divin, foloseşte Spiritul ca pe un Slujitor sau Servitor; iar Spiritul 
guvernează lucrurile vii” (CH, p, 47). 

+ „Sufletul (...), punându-și amprenta sa asupra corpului şi îmbrățişându-i contururile, î 
reproduce forma: astfel, chiar dacă stă multă vreme separat şi de unul şi de celălalt [de 
spirit şi de corp], păstrează asemănarea şi amprenta, şi se numeşte pe bună dreptate 
eidolon (de la eidos, formă)” (Plutarh, De facie, 945 a). Cf. de asemenea, referitor la corpul 
material „feminin“ în gnosticism, 1. P, Culianu, Gnozele..., ed. cit, p. 98. 

ca posibilitate a existenţei şi „ca producătoare (grație pasivității 
receptoare) a varietății lumii. Creația sensibilelor se face astfel 
printr-o tranziţie de la posibila materie, la actul corpului şi 
obiectului real”.! Nedeterminată şi necalificată, materia este 
negația absolută, non-eul naturii, diferența? deci diversitatea, 
ca atare imperfecţia. Plotin face însă aici o distincţie: materia 
inteligibilă ia naştere din Unul în chip de alteritate; fiind întot- 
deauna definită şi determinată, ea exclude posibilitatea răului. 
Cauza răului este doar materia sensibilă, ea fiind o privațiune 
(steresis), o absenţă a binelui, „deci materia nu este răul inițial, 
nici răul inițial aflat în suflet prin vreun accident, fiindcă binele 
nu îi lipseşte cu desăvârşire” 3 Dincolo însă de posibile distinc- 
ţii şi nuanţe, importantă rămâne identificarea materiei (hyle) cu 
răul (kakon), cât şi dihotomia dintre eidos şi hyle. 

Prin physis deci, trupul poate altera sufletul în chiar natu- 
ra sa divină, acesta din urmă fiind „împănat” cu corporalitate 
(to somatoeides) şi cu alte atribute materiale. Este ideea întâlnită 
la Platon, în Phaidon; desfăcându-se de trup, sufletul se află 
pângărit şi impur, „împănat cu un element corporal pătruns 
şi concrescut în el datorită exerciţiului îndelungat al conviețu- 
irii şi al intimității cu trupul”, corporalitate pe care trebuie să 
o gândim „ca ceva greu, compact, ca de pământ” + Acest su- 
flet alterat de corporalitate este de fapt, conform lui Hasdeu, 
spiritul în împărtăşire cu omul, pe jumătate material, deci 
perceptibil; spiritele de această natură, participând la vizibil, 
sunt amintite şi în dialogul platonician, cu referire aici la su- 
perstiţiile populare legate de strigoi (phantasmata, eidola).5 Boa- 


1 Gr. Tăuşan, op. cit., p. 143. 

2 Cf. Plotin, Enn. V, 7, 1, în ed. cit, I, p. 591. 

3 Plotin, Enn, |, 8, 11, în ed. cit, I, p. 227. Referitor la problema identificării materiei cu 
răul, cf. kakon, în Francis E. Peters, op. cit; de asemenea, Gr. Tăuşan, op. cit, pp. 150-154, 
163, În legătură cu nepativitatea materiei şi oroarea guosticilor, neoplatonicienilor sau 
manihcenilor faţă de primordiala hyle, cf. |. P, Culianu, Gnozele.., pp. 157, 265. La 
hermetici, de asemenea, tema este foarte frecventă (cf. CH, pp. 26, 27, 58, 174). O singură 
exemplificare: „Căci este plăcut să te bucuri de ceea ce posezi în viața corporală. În aceas- 
ta constă răul, care, cum se spune, îi suceşte capul sufletului, îl leagă de partea sa muri- 
toare, îl împiedică să-şi cunoască partea divină şi îi pizmuieşte nemurirea” (ibid, p- 172). 
+ Phaidon, 81 c. Astfel, „ceea ce era syngenes (înrudit cu lumea formelor) în universali 
decade până la a deveni symphytos (concrescut) în materie” (N. Casini). E 

5 Cf. Platon, Opere IV, p. 230, n. 357. Iată pasajul din Phaidon (81 d): sufletul încărcat de 
corporalitate „este atras din nou către tărâmul celor ce se văd, unde tot dă târcoace prin- 

la sufletului este tocmai corporalitatea contagioasă a trupului 
cu care este silit să convieţuiască. Materialitatea conţine şi 
răspândeşte răul, rătăcind sufletul pe cărările plăcerilor, în- 
sămânțând păcatul în lume. „Un Trup material — conform 
doctrinei hermetice — primeşte (ori cuprinde) toate răutățile, 
chinurile, necazurile, dorințele, mâniile, decepțiile şi crezurile 
prosteşti care îl încercuiesc din toate părțile”; „Greşeala în- 
seamnă aici absenţa Binelui”; „Căci Lumea este deplinătatea 
Răutăţii” A iar cel amăgit de neînțelegere, neînstare să distingă 
binele, este „un iubitor al Trupului şi al Răului” 2 

Înecat în materie, sufletul se cufundă în lumea devenirii, 
„el are, legat de el — notează Proclus — , din abundență, pă- 
mântescul, greul, materialul, prin care inteligența sa este în- 
gropată [...] El este lipsit de toate fructele divine, nu îmbrăți- 
şează decât aparenţa lor, şi îi scapă clara şi adevărata lor cu- 
prindere” 3 Trupul material este astfel, după o formulare a lui 
Empedocle, „pământ ce acoperă omul”, imagine ce exprimă 
moartea spirituală a celui captiv în materialitatea lumii E 


tre monumentele funerare, printre locuri de îngropăciune, în preajma cărora chiar ar fi 
fost văzute arătări de umbră ale sufletelor moarte — tocmai chipul în care se pot înfățișa 
asemenea suflete care, eliberate de trupul lor, nu în stare de puritate, ci de participare la 
vizibil, sunt prin urmare ele însele vizibile”. Cf. de asemenea comentariul lui 
Oiympiodoros la Phaidon, 64 c: „pentru sufletele legate de trupurile lor, corpul se separă 
de sufletul său, dar nu şi sufletul de corpul său; el rămâne pe jumătate agăţat de el, de 
unde provin şi fantomele care bântuie în jurul mormintelor” (In Phaidon, 19, 5). 

1 CH, p. 58. In legătură cu relele ce se află la originea materiei, în gnosticism, cf. I. P. 
Culianu, Gnozele..., p. 100. Referitor la calitatea inferioară a Materiei, cf. ibid., p. 181, aliată 
cu Răul (pp. 193-194), 

2 CH, p. 86. Pentru Numenius, „lunga rătăcire a lui Ulise pe mări figurează acest exil al 
sufletului în ținutul materiei” (F. Buffière, op. cit., p. 333); or, după cum s-a văzut (supra |, 
2), „lumea materiei, şi la Platon, se numeşte mare, largul îndepărtat, valuri agitate” 
(Porphirius, De antro..., 34). În viziunea neoplatonică, trupul este o materie impregnată 
cu lichid (hygron). 

2 Proclus, In Cral, XCVI. Pentru Proclus, materia nu este răul, ci principiul răului, şi 
aceasta nu pentru trup (ce poartă răul în sine), ci pentru sufletul maculat de materie (In 
Tim., 23, 69). 

4 Tema este gnostică; materia este o stare sau o „afecțiune” a Fiinţei absolute, mai exact 
„expresia exterioară solidificată” a acestei stări (H, Jonas, The Gnostic Religion, p. 174). 
Devalorizarea materiei în gnosticism se deosebeşte radical de valorizarea religioasă a 
Materiei (gëtik) în mazdeism (cf. M. Eliade, op. cit, Il, pp. 308-309). Aceeaşi devalorizare, 
în hermelism: pentru că „pricina morţii este iubirea faţă de trup”, cel care „a iubit Trupul 
se află rătăcind prin întuneric, neputincios, îndurând moartea” (CH, p. 34). În ceea ce 
priveşte materialitatea lumii deteriorate, ea nu este „rea” în sine, ci doar interioară (cf. 1. 
P. Culianu, Gnozele..., p. 111). 

vorba într-adevăr de o imagine metaforică, întrucât în mărgi- 
nirea întrupării sufletul zace „mort” în mormântul trupului 
atât timp cât acesta din urmă e „viu”; dimpotrivă, în momen- 
tul în care trupul moare, sufletul se trezeşte în nemărginirea 
destrupării, reînvie şi părăseşte învelișul material. Cu alte cu- 
vinte, datorită esenței sale divine, sufletul nu moare decât ca 
existență autonomă şi pură; înlănţuit în trup, el îşi exercită pe 
alt plan virtuțile nemuririi sale. Nu ne interesează însă deo- 
camdată problema nemuririi sufletului, ci semnificațiile pe 
care moartea trupului le implică în raporturile acestuia cu 
sufletul. 

Dacă în somn, spune Hasdeu, „sufletul, dezmărginindu- 
se din trupul cel pământesc pe o clipă şi într-o mică parte, ca- 
pătă totuşi o asemenea memorie a vieții sale din trecut [după 
cum am văzut în capitolul anterior, n.n.], apoi cu cât mai în- 
tinsă şi mai puternică trebuie să fie această memorie când 
dezmărginirea sufletului se îndeplineşte prin moartea trupu- 
lui, adică atunci când rămâne pe deplin neatârnat organismul 
cel fluidic imponderabil!”! In somnul trupului, dezmărginirea 
sufletului este parţială, iar memoria de care beneficiază este 
lacunară; prin moartea trupului însă, dezmărginirea este de- 
plină, iar memoria totală. Aceasta pentru că sufletul, orga- 
nism fluidic, se eliberează de ponderea sa corporală, devine 
imponderabil, neatârnat de materie. Comentând afirmaţiile 
lui Pindar citate de noi în capitolul anterior, Xenofon spune că 
dacă în somn sufletul se bucură de o anumită libertate, cu atât 
mai liber devine el după moarte. Ca şi Hasdeu, discipolul lui 
Socrate consideră somnul experiența cea mai apropiată de 
moarte? 

Pentru Plotin, „partea sufletului, câtă este în corp, doar- 
me; iar adevărata trezire este înălțarea adevărată din corp, nu 
împreună cu corpul” În ceea ce priveşte memoria, doar su- 
fletul neraţional sau obscur îşi aminteşte de viaţa sa trupeas- 


1 Sic cogito, p, 93. o 
2 Cf. E. R. Dodds, op. cit, p. 160, La fel în gnosticism, unde somnul (hypnos) este asimilat 
cuignoranța și cu moartea (thanatos). De precizat că aici e vorba de somnul (sau moartea) 
sufletului; de aceea trezirea are o semnificație soteriologică, a rămâne „treaz însemnând 
„a fi prezent în lumea spiritului” (M. Eliade, op. cit, IL p.371). 

3 Enn., IM, 6, 6, în ed. cit, II, p. 139. 

că, în timp ce sufletul raţional sau divin, cu cât se apropie mai 
mult de lumea inteligibilelor, uită de toate cele materiale, dar 
îşi aduce aminte tot mai mult de cele imateriale, câştigând în 
plus memoria vieților anterioare (aspect asupra căruia vom 
reveni în capitolul următor): un suflet, „cu cât se străduieşte 
mai mult să urce, cu atât uită mai multe de aici”, ca atare „su- 
fletul cel bun îşi asumă uitarea”; „Dar sufletul care iese din 
lumea inteligibilă nu îşi păstrează unitatea, ci [...] se pare că 
atunci îşi aminteşte de sine. El are însă şi amintirea celor de 
sus care nu îl lasă să cadă, a celor din această lume care îl 
poartă pe aici şi a celor celeste care îl rețineau acolo. În gene- 
ral, sufletul este şi devine lucrurile pe care şi le aminteşte”. 
Asistăm prin urmare la o inversare a raporturilor; din 
perspectiva sufletului, moartea trupului reprezintă adevărata 
viață, iar existența terestră nu este decât o încercare, o probă 
inițiatică: „ea constă în eliberarea de materie, în pregătirea 
eliberării sufletului şi în evadarea sa, provizorie sau definiti- 
vă, din închisoarea trupului; când sufletul părăseşte trupul, se 
smulge din tenebrele unui mormânt pentru a urca spre lumi- 
nă”? Sufletul eliberat ajunge într-o lume străină de materia 
brută, scăldată — cum spune Hasdeu — în „acea lumină aproa- 
pe dumnezeiască, în care se răreşte şi tinde a se şterge tru- 
pul”. La fel, pentru Numenius, „a muri înseamnă a scăpa de 
valurile agitate ale vieţii de aici, din materie”, iar pentru 
Macrobius, „naşterea unui om este moartea unui suflet” naş- 
terea (genesis) nefiind altceva decât înclinația către pământ (epi 
gen neusis), potrivit calamburului lui Plutarh. Viaţa trupului 
înseamnă deci „moartea” sufletului, pe când moartea trupu- 
lui înseamnă viața sufletului; „ceea ce sfârşeşte începe; ceea ce 
începe se sfârşeşte”, confirmă doctrina hermetică. Moartea şi 
viața sunt corelative, coexistente şi, în ultimă instanță, substi- 


! Enn, IV, 3, 32; IV, 4, 3; în ed, cit, T, pp. 303, 309, 

2 F. Buffière, op. cil, p. 320, „Adevărata viaţă începe o dată cu moartea, iar ceea ce numim 
viață, pe pământ, este o stare de moarte” (ibid, p. 369), CF de asemenea distincția home- 
rică dintre demas /desmos (trupul viu ca închisoare) şi soma / sema (trupul mort ca cenotaf) 
(ig), Aceeaşi problemă în M, Eliade, Naşteri mistice, Ed, Humanitas, Bucureşti, 1995, p. 
3 Sic cogilo, p. 115. 

4 F. Buffière, op. cit, p. 334. 

5 In Somn. Scip., I, XII, 

tuibile, aşa cum spusese încă Heraclit: „noi trăim moartea 
acestor suflete, ele trăiesc moartea noastră”. 

Problema în discuție dobândeşte noi nuanțări la Platon. 
Referitor la „trecerea în moarte şi starea care îi urmează”, pre- 
luând doctrinele inițiatice, el afirmă „despărțirea sufletului de 
trup” în momentul morții? Este vorba de moartea-separare 
(apallage): „despărţit de suflet, trupul să rămână singur în el 
însuşi, iar sufletul, despărțit de trup, să rămână singur cu el 
însuşi”. Moartea este deci o călătorie (apodemia), plecarea su- 
fletului din închisoarea trupului, plecare ce este totodată o 
apropiere de lumea inteligibilă. Călătoria sufletului are un 
dublu sens: pe de o parte, în procesiune, sufletul se îndepăr- 
tează de originea sa divină, iar pe de altă parte, în conversiu- 
ne, el se apropie de divinitate. Procesiunea este o călătorie- 
separație (aphestanai), iar conversiunea, o călătorie-ascensiune 
(tetraphthai).9 

Este evident acum că ceea ce am numit moarte spiritua- 
lă este de fapt o asceză, o încercare iniţiatică, o purificare a 
sufletului în chiar prezența morții; moartea spirituală devine 
astfel o renaştere spirituală. Tema este prezentă în orfism,* în 
religiile misteriomorfe» în gnosticism,! în neoplatonism, şi 


1 Cf F. Buffière, op. cit, pp. 406, 479; E. Rohde, op. cit, p. 170. În Consolatio ad Apollonium, 
10, 106 E, Plutarh consemnează această afirmație a lui Heraclit: „Ca unul şi acelaşi lucru 
coexistă în noi viaţa şi moartea, veghea şi somnul, tinerețea şi bătrânețea; ultimele 
preschirbându-se, devin primele, iar primele, la rândul lor, printr-o nouă schimbare, 
devin ultimele”. Iar în Pyrhh. Hyp., 3.230, tot referitor la concepția heraclitiană din fr. 
62.88, Sextus Empiricus consemnează: „Heraclit spunea că a trăi şi a muri înseamnă că 
noi ne aflăm şi în viaţă şi morţi: căci atunci când trăim, sufletele noastre sunt moarte şi 
îngropate în noi, când însă noi murim, sufletele supraviețuiesc şi sunt vii”. Cf de aseme- 
nea Philon, Leg. Alleg,, 1,108, d i 

2 Phaidon, 64 c. CJ. şi interpretarea lui C, Noica la dialogul platonician, în Platon, Opere, 
IV, pp. 15-16, . s MEON _ 

3 În ceea ce priveşte distincţia pe care o face Platon între „moartea adevărată” sau „fina- 
lă”, cea a sufletului (psyches olethros) şi moartea aparentă, cea a trupului (soma 
apollymenon), cf. Phaidon, 91 d, 88 b, í | APOTE 

+ La purificarea (katharsis) orfică se referă Platon în Phaidon 67 c, d („adică strădania sufle 
tului de a se detaga cât mai mult de trup”), or „această eliberare, această desprindere a 
sufletului de trup nu este tocmai ceea ce se numeşte moarte?” R Th 
5 CF M. Eliade, Histoire., I, cap, XXVI; un epitaf de la Eleusis spune: „l entru muritori, 
moartea nu este o năpastă, ci o binecuvântare!”, Referitor la moartea inițiatică pr in care 
se atinge un nou mod de a fi, M. Eliade foloseşte termenul de „demortalizare 

(apathanatisntos), în Naşteri mistice, ed. cit, p. 148. 

în hermetism.? 


Poezia Gaudeamus! rezumă câteva dintre aspectele doc- 
trinei hasdeiene a morții prezentate mai sus. 

Momentul morţii este cel care evidenţiază cel mai bine 
caracterul de înveliş trupesc; trupul este doar un vas fără sim- 
tire, materie moartă pe care sufletul o părăseşte. Pământul nu 
primeşte decât ceea ce este de aceeaşi natură cu el, rămăşiţele 
trupului acum de prisos: „Când o fi să mă duceți la criptă...] 
Nu pe mine, ci vasul rămas”. Mărginit în trupul cel viu, sufle- 
tul pare mort, dar tocmai existența lui întreține viața trupului, 
însuflețindu-i făptura. Sufletul e energie captivă în trup, ener- 
gie radiantă însă, lumină ce iluminează natura trupească, ne- 
fiind supusă totuşi timpului care destramă țesătura materială. 
E nemuritoarea scânteie divină care, nemistuindu-se vreoda- 
tă, aşteaptă ca vasul ce o conține să se transforme în cenuşă, 
pentru a-şi putea lua zborul în deplină libertate: „Deocamda- 
tă în vasu-i înfiptă / o făclie sclipind din cel vas / O senină / 
lumină / pe-un ceas”. 

Conform concepțiilor tradiționale, moartea reprezintă un 
moment de maximă beatitudine, căci ea marchează evadarea 
sufletului din închisoarea trupească: „A scăpat o simţire din 
oase / Şi din carne scăpat-a un gând”. Simţirea şi gândul sunt 
metafore ale sufletului ce îşi redobândeşte nu imaterialitatea, 
ci existenţa necorporală, eterică; la rigoare, simboluri ale înțe- 
lepciunii luminate de cunoaşterea celor nemuritoare. Sufletul 
ieşit din trup devine spirit de lumină, atras de lumina emana- 
tă de spiritele ce îi aşteaptă reînvierea, „suflete dragi, cari în 
soare / Tot adastă sosirea-mi cu jind”. 

E un moment euforic acest ultim termen al ascezei spiri- 
tuale; suferinţa sufletului captiv e doar o aşteptare a viitoarei 


1 Cf M. Eliade, Histoire... I, p. 365, 
2 Cf. F, Buffière, op, cit, p, 352, 

3 Cf. CH, pp. 94, 211, 

4 B, P, Hasdeu, Opere, I, ed. cit, p, 118. Apărută în Revista nouă, an IU, nv. 9, 15 sept. 1889, 
poezia a fost inclusă apoi în volumul Sarcasm și ideal (1897). „n anapeştii sarcastici at 
acestei poezii, simulând o veselie sălbatică, e concentrată — cu o forță rar atinsă în lirica 
românească — o durere peste fire” (G. Munteanu, 0p. cit, p. 82). 

mântuiri. Devenirea pe calea desăvârşirii de sine presupune, 
ca etapă necesară, acest martiriu al înstrăinării, această scu- 
fundare a luminii în adâncul întunecos al materiei. Doar astfel 
sufletul poate trece prin poarta morţii, transformându-se pe 
sine în jubilaţia celei din urmă încercări pământeşti, transfigu- 
rând „cea groapă de-o şchioapă” în nemărginire a înălțării: 
„Să mă bucur, căci omu-i o treaptă / Pe suişul cel fără de- 
apus, / Şi martirul meu cuget aşteaptă, / Ieri un vierme şi 
mâini un Isus, / Cale-lungă / s-ajungă / mai sus!” ! 


x 


Mai mult de-atât, uneori aşteptarea nu mai are răbdare, 
moartea fiind dorită cu ardoare, ca singura care poate să eli- 
bereze sufletul din „chinul...nemărginit” al vieții, să curme 
„dorul cel cumplit” după adevărata viaţă, viața fără trup, cea 
nemuritoare. Văzute din această perspectivă, viața este moar- 
te, iar moartea deschide orizontul unei noi vieți, aşa cum apa- 
re într-o strofă ilustrativă din poezia Afară vâjâia furtuna ?: 


„Căci moartea-i viață pentru mine 
Căci viața-mi este un blestem, 
Căci vreau să mor, şi nu mai vine 
Dorita moarte ce-o tot chem!” 3 


Reproducem în final, fără comentariu, un scurt poem ce 
pare să sintetizeze toate aspectele legate de concepția hui 
Hasdeu asupra morții înțeleasă drept prag de trecere a sufle- 


1 Despre condiţiile în care a fost scrisă poezia („alternând suavitatea cântecului de leagăn 
cu imprecaţia și cu extazul mistic”), cf. comentariul lui Perpessicius, în B. P. Hasdeu, op. 
cit, l, p. 418, 

2 B, P, Hasdeu, Opere, |, ed, cit, p, 236, Publicată postum în Flacăra, an U, ne. 14, 19 ian. 
1913. 

3 M. Eliade precizează: „se poate considera Afară vâjâia furtuna ca cea dintâi ciornă a 
poemei tragice de mai târziu, Aşteptând, Dar câtă deosebire între versurile sălbatice, 
crude, exasperate din Afară vâjâia furtuna — şi forma dură, şi împăcarea filosofică din 
Aşteptând!” (în B. P. Hasdeu, Scrieri literare, morale şi politice, 1, Bucureşti, Fundaţia pentru 
Literatură şi Artă, 1937, p. 394). 

tului înspre o altă formă de existenţă. De adăugat doar că me- 
tamorfoza pe care o implică trecerea este posibilă numai prin 
altoirea regeneratoare a morții pe trunchiul vlăguit al vieții. 
Imaginile ce ilustrează această temă apar, aproape identic, şi 
spre finalul lucrării Sic cogito: „Din omidă — fluture, din vier- 
me — suflet”. 


„Moartea schimbă scaieți în tulipe 
Viaţa schimbă tulipe-n scaieţi. 
Numai moartea dă râmei aripe 
Numai moartea e viață-ntre vieţi. 
Să vedeți din scaieți o tulipă 
Rămânând prin al morții altoi, 
Din omidă ieşind o aripă 

Şi-un suflet ieşind din noroi.” ? 


5. Tinderea făpturii spre dezmărginire 


„Bucură-te. Şi a ta suferinţă îndură [...]. 
În zeu din om preschimbat eşti. 


Plăcuţele de aur de la Eleuthema 


Am văzut, în primul capitol, felul în care, după Hasdeu, 
pe de o parte, divinitatea creează lumea „prin punerea mar- 
ginilor la o sferă din propria sa substanţă infinită”. Pe de altă 
parte, „această substanţă, care nu încetează şi nu poate înceta 
de a fi din Dumnezeu, urmează a se urzi apoi ea însăşi, dar pe 
o cale inversă, adică tinzând mereu a se dezmărgini mai mult 
şi iarăşi mai mult; tinzând mereu să ajungă a fi nu numai ceva 
din Dumnezeu cum este, ci chiar Dumnezeu; tinzând mereu 


1 Sic cogito, p, 239. 

2 B. P. Hasdeu, Opere, |, ed, cit, p. 238, Publicată postum în Flacăra, an T, nr. 14, 19 ian. 
1913, În Introducerea la ediţia critică a operelor lui Hasdeu (1937), M. Eliade remarcă în 
gândirea vizionară hasdeiană „valorificarea morții, înțeleasă ca pragul de unde încep un 
nesfârşit număr de « forme » care duc, una prin alta, la ultima perfecțiune: Dumnezeu 
(în Mircea Eliade, Despre Eminescu şi Hasdeu, ed. cit, pp. 103-104). 

a subția marginile, a le face tot mai puțin şi mai puţin tari şi 
grele, mai puţin țepene şi popritoare; tinzând mereu”.! 

Lumea creată este mărginită; creaţia însă este plămădită 
din substanţă divină, infinită; ca atare, finitul cuprinde în sine 
sămânța infinitului, germenele de lumină care, în virtutea 
originii sale divine, este la rândul lui creator. Este vorba de 
sufletul închis în marginile trupului, suflet ce încearcă să se 
dezmăginească, să-şi depăşească limitele care îi sunt impuse, 
să-şi întindă natura peste hotarul pieritor al materiei, până la 
reintegrarea în substanța originară a divinității. Acest efort 
constant spre dezmărginire este o tindere a finitului spre infi- 
nit (pe care, paradoxal, îl poartă în sine), o în-tindere a limite- 
lor până dincolo de orice limitare, acolo unde ele dispar în 
orizontul nelimitatului. Lucrare divină care presupune, după 
cum remarcam în capitolul anterior, o trecere a sufletului într- 
o altă formă de existenţă, prin urmare o schimbare de formă 
şi, chiar mai mult de-atât, atingerea unui stadiu al ființării 
dincolo de formă: o trans-formare. Transformarea pe care o 
suportă sufletul reprezintă o modificare a formei sale corpo- 
rale, o metamorfoză materială. Nu sufletul în sine îşi modifi- 
că natura, căci el nu moare, nu este supus schimbării şi alteră- 
rii sau descompunerii, ci trupul este cel părăsit, în clipa stin- 
gerii sale, şi înlocuit cu un altul. E ca şi cum sufletul, trecând 
în altă formă corporală, ar schimba un vas spart cu altul in- 
tact. Metafora vasului ca reprezentare a trupului material, 
folosită de Hasdeu într-unul din poemele amintite, e aleasă 
de Porphirius în încercarea de a explica supraviețuirea sufle- 
tului după moartea trupului: „Dacă sufletul este indestructibil 
şi etern, el este la adăpost de schimbări şi vicisitudini. Ceea ce 
numim dispariţie şi moarte este pentru el o schimbare de vas, 
o trecere în alte forme coporale: şi dorinţa îl împinge către 
corpul potrivit, adaptat noului său chip, obişnuințelor pe care 
le-a dat genul său de viaţă”» 


1 Sic cogito, pp, 62-63, Ă 

2 Porphirius, în Stobaeus, Ecl, |, 41, 60, Este de altfel şi motivul principal al repulsiei față 
de misterul creştin al Întru pării, aşa cum apare spre exemplu la acelaşi Porphirius: „Cum 
putem admite că divinul s-a făcut embrion şi că, după naştere, a fost învelit în scutece, 
mânjit de sânge, de fiere şi de altele şi mai şi” (Adversus Christianos, , fr. 77). Replica creş- 
tinilor e pe măsură, căci, conform lui Arnobius, „dacă, aşa cum spun unii, sufletele ar fi 
din stirpea Domnului, atunci ele ar locui pururi la curtea Împăratului, şi n-ar mai fi ple- 

Metamorfoza aceasta este deci o metempsihoză; întrucât 
orice corp cuprinde o fărâmă de substanţă divină, „orice me- 
tamortoză — spune Hasdeu - este o metempsihoză totodată; 
negreşit, nu o metempsihoză capricios-regresivă, ca la cei 
vechi, după care omul se putea preface într-o broască, ci o 
metempsihoză treptat progresivă, prin care broasca, trecând 
întreaga înşiruire mijlocie, se poate preface în om”! După 
cum se poate observa, Hasdeu înțelege prin metempsihoză o 
evoluție în ciclul naşterilor succesive şi nu o damnaţie care 
antrenează după sine involuţia în forme de viață inferioare, 
neexistând pentru om „o fatală bestialitate”. Este o perfecțio- 
nare umană ce presupune reîncarnări progresive, o înălțare 
treptată prin vămile limitelor, până la nelimitarea absolută. 
Progres universal pe care îl înţelege prin legea darwinistă a 
evoluției speciilor, lege cu ajutorul căreia propune propriul 
său argument al nemuririi sufletului. Vom zăbovi asupra 
acestei ultime probleme abia într-un alt capitol al lucrării (in- 
fra, D, 3). 

Să vedem deocamdată în ce fel dezvoltă Hasdeu doctrina 
metempsihozei, adaptând-o la exigenţele propriului său sis- 
tem. După cum declară el însuşi, nu apelează la respectiva 
doctrină aşa cum au înțeles-o „cei vechi”. Şi totuşi, întreaga 
teorie (inclusiv conceptul în sine) este inspirată din concepțiile 
precreştine, chiar dacă acestea suferă în interpretarea lui 
Hasdeu reformulări elocvente. Doar că aceste modificări nu 
sunt de esenţă; de aceea nu ni se pare fără folos o scurtă in- 
cursiune în teoriile antice referitoare la metempsihoză. 

Să facem mai întâi câteva distincții conceptuale, absolut 
necesare pentru buna înțelegere a problemei în cauză. În pri- 
mul rând, termenul de metempsihoză (metempsuychosis) înţeles 
ca transmigraţie a sufletelor (concept care apare de altfel foar- 
te târziu) este impropriu, deoarece nu sufletul este cel care se 
schimbă în cursul reîncarnărilor, ci trupul care este mereu 
altul. E vorba, în esență, de o identitate (psychico- 
pneumatică) în alteritate (somatică) sau, altfel spus, de Acelaşi 
Ii ORI DIO N RC a NN NA a li 


cat de pe acel tărâm al fericirii (... n-ar mai fi venit, dintr-un impold nechibzuit, pe pă- 
mâni, unde sălăşluiese în trupuri opace, laolaltă cu umorile şi cu sângele, ca în nişte 
burdufuri pline cu scâmă, ca în nişte ulcioare Spurcate, pline cu urină” (Adeversus 


nationes, II, 37); apud P. Hadol, op, cit., p. 50, 
1 Sic cogito, p. 58. 

(sufletesc) în Altul (trupesc). De aceea este de preferat terme- 
nul de metensomatoză (metensomatosis)! care pune accentul 
pe migrația sufletului nemuritor încarnat în trupuri succesiv 
muritoare. Dacă ne referim însă exclusiv la soarta sufletului, 
termenul adecvat este cel de palingenezie (palingenesia)? care 
înseamnă întocmai renaşterea ciclică a făpturii pământeşti o 
dată cu primirea unui nou suflet. Nu este vorba așadar de 
renaşterea sufletului prin ieşirea sa dintr-un trup mort (proces 
ce poartă numele de psihogonie, regenerarea de suflete), ci de 
recoborârea sufletului în lumea naşterilor. În acest sens, re- 
naşterea dobândeşte conotații negative, sufletul fiind con- 
damnat la ispăşirea păcatelor săvârşite într-o naştere anterioa- 
ră. Palingenezia este astfel o reînviere prin reîncarnare, con- 
cept ce se află ca atare în strânsă legătură atât cu natura şi au- 
tonomia sufletului, cât şi cu căderea sa în generațiune3 
Conform lui Herodot, „egiptenii sunt aceia care vorbesc 
primii despre această învățătură: [anume că] sufletul omului 
este nemuritor şi că o dată cu pierderea trupului el intră în 
altă vietate, care se naşte întruna din nou”. În spațiu elin, teo- 
riile despre peregrinarea ciclică a sufletului au ascendenţe 
orfico-pythagoreice. Se pare că Pherekydes „a introdus cel 
dintâi teoria cu privire la metempsihoză” 5 În concepție orfică, 
ciclul naşterilor (kyklos geneseos) este nesfârşit pentru cei neini- 
țiați, imaginând un vârtej al devenirii în cerc. În Imnurile orfice, 
Hermes trezeşte sufletele adormite la o nouă viaţă trupească: 
„Li farmeci cu nuiaua sacră ce-adoarme omenirea-ntreagă / Şi 
iar trezeşti toți adormiţii”,€ trezire ce înseamnă o renaştere a 
sufletului în viața trupului (invers decât în gnosticism), o co- 
borâre în „cercul necesității” şi în „roata naşterilor”. Inchisoa- 


1 Despre metensomatoză, cf. Filos. gr., II, 2, p. 19; ibid. 1, 2, p. 78; F. Buttiăre, op. cit, p. 623; 

I. P. Culianu, Gnozele..., ed, cit, p. 174. 

? Despre palingenezie, cf. Filos. gr, 1, 2, p. 69; Platon, Opere TV, p. 197; F. Buffière, op. cit, p. 

406; E, Rohde, op. cil., p. 198; Francis E. Peters, op. cit, p. 215, 

? Cf, prezentarea făcută de Macrobius lui descensus animae în comentariul său la Sormium 

Scipionis (I, 11, 11-12, 18), 

* Herodot, Istorii, 1, 123, După Porphirius, egiptenii ştiau „că divinul nu străbate doar 

umanitatea; sufletul, pe pământ, nu a ales doar omul drept adăpost: cam acelaşi suflet se 

extinde Ja toate vietățile” (De abstin, IV, 9), Despre răspânulivea în alte culturi a credinţei 

z reîncarnare, cf. E. R. Dodds, op. cit, p. 199, n. 97 şi 101; E, Rohde, op. cit, pp. 228-230, 
9, 

5 Lex, Suda., în Filos. gr, 1,1, p. 80. 

% Către subpňmânteanul Hermes, în Filos, gr., I, 2, p. 696. 

rea nu mai este limitată la marginile trupeşti, ci este extinsă în 
timp la nivelul veşnicei reîntoarceri a lucrurilor, al devenirii 
neistovite în „ciclul crudelor dureri şi osteneli”. Este o imensă 
suferință această înlănțuire în devenire, de care nu se pot eli- 
bera decât cei inițiați prin purificarea pe care o presupune as- 
ceza.! În pythagoreism, doctrina referitoare la palingenezie 
este aproape identică cu cea orfică. De specificat că aici 
transmigrația sufletului durează 216 ani, perioadă ce include 
o serie nedeterminată de vieţi, după care sufletul este regene- 
rat şi începe un nou ciclu al nașterilor? Atât orfismul cât şi 
pythagoreismul, spre deosebire de Hasdeu, concep şi o me- 
tempsihoză regresivă, între momentele reîncarnărilor suflete- 
le nemântuite rătăcind în aşteptarea altui corp în care să re- 
nască.’ 

În ceea ce priveşte rătăcirea sufletului în răstimpul ce des- 
parte două întrupări,+ ea este valabilă, după Platon, doar în 
cazul sufletului impur; cel „în stare de puritate” se îndreaptă 
spre ceea ce este divin, „scăpat de rătăcire”. Sufletul care s-a 
ataşat prea mult de cele pământeşti nu se poate înălța, ci ră- 
mâne în preajma lumii materiale, participând la vizibil. Astfel 
de suflete „rătăcesc aşa până când, din dorinţa acelei corpora- 
lități care le însoţeşte, se găsesc din nou prinse în cătuşele 
vreunui trup” sau: „sufletul nepurificat [...] rătăceşte singu- 
ratic, pradă tuturor nedumeririlor, până la împlinirea unor 
timpuri la sorocul cărora, în virtutea unei necesități, este dus 


1 Despre metempsihoză, în concepția orfică, cf. Filos. gr., I, 1, p. 63; E. Rohde, op. cit, pp. 
269-276; M. Eliade, Histoire... II, Eps PP: ina A da ahai 
? M. Nasta, Note la Pythagoras, în Filos. gr., I, 2, pp. 77-78, n. 55. Aceeaşi concepție la 
Philolaos, legată de „principiul însuflețirii” (în Filos. gr., U, 2, p.74şi T11, n. 47). i 

2 O scolie de inspirație pythagoreică (Venetus B la Il, XVI) ne spune: „După Pitagora, 
toate sufletele, atât cele ale oamenilor, cât şi cele ale celorlalte ființe vii, separându-se de 
corpurile lor la moarte, aşteaptă, rătăcitoare, să fie asumate de către un animal care se 
naşte sau chiar de către o plantă”. Aceeaşi concepţie la Empedocle (cf. Filos. gr, | 2, p- 
520). Despre doctrina orfico-pythagoreică a reîncarnării, cf. E. R. Dodds, op. cit pp. 176- 
178; E. Rohde, op. cit, pp. 231, 298, (dice 

* „Timpul cuvenit” măsoară „multe şi lungi întoarceri ale timpului” (Platon, Phaidon, 107 
e) care sunt zece la număr și durează fiecare câte o sută de ani, reprezentând o pedeapsă 
pe care sufletul este obligat să o primească înainte de a intra din nou în ciclul încarnări- 
lor; este vorba deci de „drumul cel de-o mie de ani” (cf. Republica, 615 a, 621 d; Phaidros, 
248 e). În acelaşi sens, la Empedocle, fr. 115, Despre problema ,„ rezistenţei” sufletului la 
un asemenea „şir de naşteri”, cf. Phaidon, 88 b. 

5 Platon, Phaidon, 81 a-e. 

în lăcaşul ce i se cuvine”.! Platon reia aşadar, în esența sa, teo- 
ria orfico-pythagoreică a metempsihozei (cu referiri mai mult 
sau mai puţin evidente la aceasta), atât în ceea ce priveşte re- 
naşterea sufletului, cât şi legea reîncarnărilor regresive con- 
form scării viciilor şi degradărilor umane? 

Fără a se preocupa prea mult de problema metempsiho- 
zei, Plotin este de acord cu înaintaşii săi în ceea ce priveşte 
sancţiunea morală pe care aceasta o presupune, cât şi reîncar- 
nările în trupuri inferioare: „În ce constă deschiderea şi ascen- 
siunea periodică a sufletului, pedepsele pe care le suferă şi 
imigrațiunile în alte corpuri de animale?”+ În ciuda pedepsei 
şi a regresiei ontologice implicate în reîncarnare, să notăm că 
pentru suflet această încercare reprezintă o deschidere şi o 
ascensiune, asemănătoare conceptului de evoluție la Hasdeu.3 
Potrivit neoplatonicienilor, sufletul rătăcitor, dependent încă 
de materialitate, riscă oricând să recadă în valul reîncarnări- 
lor, ceea ce reprezintă pentru el cea mai mare nenorocire, mi- 
tul Circei simbolizând întreaga doctrină a metempsihozei.S 
Urmaşii lui Plotin însă (Porphirius, lamblichos, Proclus) se 
pare că modifică această doctrină în sensul că nu acceptă reîn- 
carnarea regresivă, ci doar pe aceea în corpuri omeneşti.? 


Cât despre gnostici, teoriile lor cu privire la metempsiho- 
ză şi palingenezie nu sunt unitare. Spre exemplu, sethienii 
susțin că sufletele sunt pedepsite în cursul transmigraţiilor, pe 
când în Apocriful lui loan viziunea este mai optimistă, toate 
sufletele având dreptul la salvare. În Pistis Sophia, sufletul este 
corupt şi silit să cadă în greşeală de spiritul contrafăcut 
(antimimon pneuma); cu cât acest spirit malefic este mai puter- 


1 Ibid,, 108 b, c. Aceeaşi imagine la Porphirius: sufletele se trezesc „aruncate” în plin ne- 
cunoscut şi, „căzând”, încep să rătăcească, sunt „dezorientate, se lamentează” (în 
Stobaeus, Ecl, 1, 41, 60), Cf 1. P. Culianu, Călătorii... ed. cit, p. 164, 

2 Phaidon, 70 c, 71 e, 72 a, 

3 Cf. Republica, 620 a-c; Timaios, 42 b-c, 91 d — 92. 

4 Enn, VI, 4, 16; în Plotin, Enneade VI, Ed, Iri, Bucureşti, 2007, p. 207. 

5 „Un om lucrând împotriva progresului se leapădă chiar de firea sa de om”, notează el 
în revista România, nr, 2, din 9 ian, 1859, p. 14. 

* Cf. F. Buffière, op. cit, pp. 406, 409, 413, 465, Porphirius „a numit Circe ciclul periodic şi 
mişcarea circulară a metempsihozei” (în Stobaeus, Ecl., I, 41, 60). 

7 Cf. Gr. Tăuşan, op. cit, pp. 212-214. lamblichos va scrie chiar un tratat pentru a demon- 
stra că sufletele oamenilor nu se pot încarna în animale, şi nici cele ale animalelor în 
oameni. 

nic, cu atât păcatul se va propaga astfel încât „Sufletul să nu 
iasă din transmigraţiile (metabolai) corpului (soma) până ce nu 
va parcurge ultimul ciclu (kyklos) care i-a fost destinat” In 
hermetism, doctrina este în schimb clar exprimată, cu accent 
pe latura punitivă („întoarcerea la ceruri e refuzată celor ce au 
trăit în necredinţă; lor le este impusă o pedeapsă de care sufle- 
tele sfinte sunt scutite, anume trecerea în alte trupuri”) şi, ca 
atare, regresivă: sufletele „vinovate de crime mai grele” nu 
vor trece în trupuri omeneşti, ci „în cele ale animalelor lipsite 
de rațiune”? A 

Ce a reținut Hasdeu din toate aceste teorii? In primul 
rând, el acceptă ideea metempsihozei în esența sa: după ieşi- 
rea din corpul pieritor, sufletul intră într-un şir de reincarnări 
succesive. Ca şi în doctrinele amintite mai sus, pentru el 
„moartea este [...] întoarcere la o stare primordială şi perfectă, 
pierdută periodic prin reîncarnarea sufletului” 3 Acest miez al 
doctrinei îl datorează, fără putinţă de tăgadă, celor „vechi”. In 
rest, se desparte de ei în următoarele puncte: nu acceptă reîn- 
carnarea sufletului uman într-un corp de animal sau plantă 
(ceea ce numeşte metempsihoză regresivă), ci doar în corpuri 
din ce în ce mai „perfecționate” pe scara evoluţiei (metempsi- 
hoză treptat progresivă)“; teză influențată de darwinism (este 
interesantă, şi paradoxală totodată, această altoire a unei con- 
cepții pozitiviste pe trunchiul unor doctrine mistice, „pertor- 
manţă” specifică de altfel eclectismului romantic, deşi 
Hasdeu consideră că „eclectismul nu este niciodată destinul 
unor minţi creatoare”)? Ca atare, el nu poate accepta nici re- 


1 Cf. L P. Culianu, Gnozele,.., ed. cit, pp. 120, 130, 

2 Cf. CH, pp. 171, 141. Despre posibilele concordanţe între doctrina hermetică şi cea a 
Kabbalei sau a lui Apollonius din Tyana, ibid., p. 141, n, 5, 

3M, Eliade, op, cit, I, p, 193, 

4 Pentru om, spune el, nu există „o fatală bestialitate. Tinzând, el ajunge mai mult sau 
mai puţin, în proporțiune cu gradul tinderii şi cu intensitatea rezistenței din afară”, 
având posibilitatea de a se împotrivi fatalităţii naturale (ICR, U, p. 533). Nu e de mirare, 
în acest context, că Hasdeu se considera un „ultraoptimist”, 

5 Giambattista Vico, în B, P, Hasdeu, Mapa V, ms. 2, Biblioteca Academiei; apud SF, p. 286. 
„Un pozitivist bazat pe istorie trebuie să fie materialist, spiritualist şi deist totodată”, 
afirmă el în Materia, spirilul şi divinitatea (în Columna lui Traian, ne. 8, din 1 iunie 1873), 
adăugând: „Christ, Vico şi Darwin, în aceste trei nume se rezumă ştiinţa vieţii” (Noi în 
1892, în Revista nouă, IV, 1892; apud SE, p. 118), În această privinţă, Paul Cornea are drep- 
tate să afirme despre Hasdeu că „domină faptele şi interpretările, cu o dezinvoltură 
suverană, servindu-se de unele şi de altele ca să-şi elaboreze a doctrină proprie. Eclectic 

încarnarea ca pedeapsă a sufletului; dimpotrivă, în şirul 
transmigraţiilor sale, sufletul se desprinde din ce în ce mai 
mult de lumea materială, devine mai bun, se dezmărgineşte, 
aspect ce ține de necesitatea profundă a firii, de legea deveni- 
rii universale. In acest context, moartea este valorizată la ma- 
xim (în sensul trac al conceptului): murim pentru a accede la 
un nivel de existență obligatoriu superior celui pe care l-am pă- 
răsit într-o existență anterioară.! În ultimul rând, metempsi- 
hoza nu reprezintă pentru Hasdeu o mărginire într-o formă 
de viață inferioară, o nouă închisoare a materiei, ci o dezmăr- 
ginire continuă ce presupune un traiect ascendent al sufletu- 
lui, „posibilitatea de a merge mai bine sau mai iute, posibilita- 
tea de a ajunge mai sus şi mai departe”? (aspect înrudit cu 
concepția plotiniană ce prevedea o deschidere şi o ascensiune, 
dar fără implicaţiile conexe ale acestui proces). Faptul că 
Hasdeu înțelege metempsihoza în ipostaza sa treptat progre- 
sivă înseamnă că devenirea ascendentă a sufletului în cursul 
reîncarnărilor nu este continuă, şi nici directă, ci presupune 
parcurgerea unor etape evolutive intermediare: „Un suflet 
omenesc inferior nu poate deveni suflet omenesc superior 
fără a trece prin câteva trepte mijlocii”  Gradaţie ascendentă 
ce apare în ultimă instanţă şi în teoriile antice; însă doar în 
ultimă instanţă, întrucât acolo eliberarea finală a sufletului din 
roata reîncarnărilor este o consecinţă a transmigrațiilor, ferici- 
re de care nu beneficiază decât sufletele purificate prin cu- 
noaştere şi asceză, calitatea reîncarnărilor aflându-se într-un 
raport direct cu o scară etică ce duce spre desăvârşita puritate 


prin natura diversă a izvoarelor de referință, rămâne profund personal prin chipul de a 
le utiliza” (Studiu introductiv la B, P. Hasdeu, Etymologicum Magnum Nomaniae, |, Ed. 
Minerva, Bucureşti, 1970, p. XXXII). Fără a avea legătură directă cu teoriile discutate, este 
semnificativ totuşi de semnalat faptul că Hans Jonas a relevat persistenta mitului gnostic 
al „de-voluţiei” în teoria darwinistă a mutaţiilor genetice, în interpretarea lui Jacques 
Monod (cf. 1. P, Culianu, Griozele.., ed, cit, p. 336), 

1 Meliorism ce subîntinde întreaga creaţie a lui Hasdeu, proclamat cu vigoare în conte- 
rința Noi şi voi, în care subliniază că „răul nu e universal şi exclusiv, că multe sunt bune, 
că binele e dator să dea piept cu răul, fără sfială şi fără cruțare, omul are un liber arbitru 
şi e responsabil dacă persistă în rău în loc de a tinde la bine, că numai binelui îi aparține 
izbânda la urma urmelor“; „predomnitor în literatura cultă — adaugă el =, optimismul e 
stăpân nemărginit în literatura cea poporană”, în senina filosofie a basmului (în Revista 
nouă, V, 1892; apud SF, p. 129), 

? ICR, I, p. 539, 

3 Sic cogito, p. 110. 

morală.! 

Care sunt aceste „trepte ale propăşirii” pe care sufletul 
trebuie să le străbată până la dezmărginirea sa totală? Sunt 
speciile consecutive şi pieritoare prin care trece individuum-ul, 
reprezentate în figura de mai jos prin „vergi paralele”, figură 
care, după Hasdeu, „ajută la înțelegerea evoluțiunii aşa- 
zicând intra-specifice” 2 


5 } 
N; 


Câteva lămuriri. Nivelurile a-a, b-b, c-c, d-d şi e-e repre- 
zintă întrupările eului în diverse specii, suprapunerea speci- 
lor în timp; N este individul ce urmează ciclurile întrupărilor 
şi destrupărilor succesive (subiect al metempsihozei); interva- 
lele dintre două niveluri sunt numite „intervale de 
destrupare”, când sufletul, părăsind trupul între două încar- 
nări, este un „supraorganism de destrupare”. Prin urmare, 
sufletul individual (sau eul cel nemuritor) parcurge etapele 


1 „Cei puri sunt răsplătiți printr-o fericire tot mai mare în reîncarnările viitoare”, până la 
„eliberarea din ultima închisoare terestră, în lumea divină” (E. Rohde, op, cit, pp. 276- 
277). În acelaşi sens, la Empedocle care afirmă că sufletele înțelepților devin zei: „La 
renaştere, zeii vor fi copleșiți în cinstire” (în Clement din Alexandria, Stromate, IV, 150). 

2? Sic cogito, p, 110. 

„trupeşti” ale acestor specii, încarnându-se de fiecare dată 
într-una din ele, urcând neîncetat din specie în specie. „Aceas- 
tă urcare este scopul individului, este solia lui cea mare, prin 
care el se desăvârşeşte necontenit, adică făptuieşte legea evo- 
luțiunii; pe când o naştere nu e decât un mijloc pentru « eu » 
de a intra într-o specie oarecare, de unde printr-o altă naştere 
ulterioară el intră mai târziu într-o altă specie”.! În răstimpul 
întrupărilor (pe care le-am putea nota, conform figurii, cu Na, 
Nb, Nc, Nd şi Ne), sufletul devine „persoană”, cuvânt înțeles 
în sensul său etimologic, adică persona, jucând rolul celui as- 
cuns sub masca trupului? În intervalele de destrupare, sufle- 
tul eliberat de masca materială redevine anima, principiu vi- 
tal, din ce în ce mai desprins de trup, tot mai dezmărginit, dar 
încă nu întru totul. Abia în ipostaza Ne „poate să aspire la 
specia superioară de supra-om; în intervalurile de destrupare 
dintre a-a şi b-b, dintre b-b şi c-c, dintre c-c şi d-d, dintre d-d şi 
e-e, el nu este decât ex-om, din ce în ce mai desgurzit, dar to- 
tuşi ne-gata. În fiecare nouă întrupare « eul » devine o nouă 
persoană, în adevăratul înțeles al cuvântului « persona », care 
înseamnă latineşte o « mască », un «rol» jucat pe scenă în 
curs de un ceas sau de câteva ceasuri. Astfel, acelaşi N se face 
pe rând persoana Na, persoana Nb, persoana Nc, persoana 
Nd, Ne; dar, totuşi, el nu încetează niciodată, întrupat sau 
destrupat, de a fi aceeaşi individualitate, acelaşi 
«individuum » N, aducându-și aminte la fiecare destrupare 
repertoriul din ce în ce mai înalt al « rolurilor » celor jucate de 
dânsul în trecut pe scena evoluţiunii universale” + Pe scurt, 
individuum-ul întrupat este persona, cel destrupat este anima. 
Metempsihoza constă tocmai în acest lanț al reîncarnărilor 


1 Thid, 
2 Concept folosit în acelaşi sens de C, G, Jung; „Această mască, adică atitudinea adoptată 
ad-hoc, o numesc persona cum se numea masea actorilor antici” (Psychologische Typen, p. 
879), Cf, de asemenea Dialectique du Moi et de l'inconscient, Gallimard, 1964, p. 83. 
„Numesc atitudinea exterioară, caracterul exterior — persona, iar atitudinea interioară o 
numesc anima, suflet” (C, G. Jung, Psychologische Typen, p. 884). Despre opoziția compen- 
satorie dintre persona şi anima, cf idem, Dialectique du Moi et de l'inconscient, ed. cit, pp- 
153-160, Persona, subliniază şi Jean Haudry, denumeşte în vechime individualitatea 
fizică, noțiunea fiind „orientată spre exterior” (De l'être social à l'âme individuelle dans la 
tradition indo-européenne ; în Ascension et hypostases initiatiques de l'âme. Mystique et eschato- 
logie å travers les traditions religieuses, t. |, Paris, 2006, p. 127). 
4 Sic cogito, p. 111. 

succesive între două capete infinite: infinitul din care sufletul 
coboară în procesiune pentru a se încarna în finitul primei 
persona, şi infinitul în care sufletul se reintegrează prin con- 
versiune, fără a se mai întrupa vreodată; lanţ de tipul: 


infinit anima anima infinit! 
persona persona (alte întrupări 
şi destrupări) 


Câteva observaţii. În primul rând, la fel ca în teoriile anti- 
ce referitoare la metempsihoză, Hasdeu menționează o elibe- 
rare finală a sufletului din şirul reîncarnărilor, stadiu în care, 
dezmărginit pe deplin, el atinge ipostaza de supra-om. În al 
doilea rând, fie întrupat, fie destrupat, sufletul îşi păstrează 
individualitatea (şi identitatea), rămânând acelaşi individuum 
în cursul transmigrațiilor sale. Întâlnim aceeaşi problemă, a 
continuității sufletului ce depăşeşte discontinuitatea trupuri- 
lor succesive, la Platon? Un argument care, după cum vom 
vedea, va cântări în favoarea nemuririi sufletului. În al treilea 
rând, în fiecare interval de destrupare sufletul îşi aduce amin- 
te de rolurile sale trupeşti jucate în trecut, ajungând, în pragul 
ultimului interval de destrupare, „o memorie integrală a fiin- 


1 „Fiecare « eu » reprezintă o mulțime de specii, prin cari el trecuse deja, afară de acelea 
prin cari urmează a mai trece încă. S-ar putea zice că fiecare «eu» alcătuieşte singur o 
imensă specie, întinsă din infinit şi tinzând la infinit” (ibid, p. 109). Hasdeu a extins teoria 
metempsihozei şi în explicarea devenirii istorice, ca izvor de fenomene originare: 
„Obiceile cele mai originale, cele mai ciudate în aparenţă, cele mai excepționale, la prima 
vedere, aparţin în totalitatea timpilor umanităţii întregi, dar în perioade definite 
caracterisă diferite popoare sau regiuni, astfel că — matematiceşte vorbind — usul x în 
totalitatea timpilor este comun lui A, B, C, D, E, F... însă A şi F l-au avut numai în periodul 
a, D numai în periodul £, B şi E numai în periodul y, etc.” (Originile Craiovei, § 14, în Co- 
lumna lui Traian, VIII, 1877, p. 344). 

2 Phaidon, 70 b, 88 a. Pentru a-și păstra însă identitatea nealterată în cursul schimbărilor, 
sufletul trebuie să se supună „revoluției identicului şi asemănătorului din el însuşi”, să 
domine „cu rațiunea marea mulțime de elemente adăugate ulterior, tumultoase şi irați- 
onale” (Timaios, 42 c-d). În acelaşi sens, C. G. Jung vorbeşte despre „intuiţia profundă a 
ia continuități « eterne » a existentului” (Dialectique du Moi et de l'inconscient, ed. cit. p- 

țării integrale”.! Memoria vieților anterioare nu este un feno- 
men nou întâlnit; tema apare în teoriile orfico-pythagoreice şi 
la Empedocle? ; de remarcat că nu este vorba de reminiscența 
platoniciană (anamnesis) cu ajutorul căreia sufletul întrupat îşi 
aduce aminte de lumea formelor necorporale, ci de reaminti- 
rea pythagoreică prin care sufletul destrupat îşi aminteşte de 
existențele pământeşti anterioare.? Ceea ce va reprezenta un 
alt argument al nemuririi sufletului. În al patrulea rând, 
Hasdeu ia în considerare şi ceea ce el numeşte 
„modificațiunile născute din întru”, adică desăvârşirea acelu- 
iaşi individ în cursul vârstelor, eul fiind în acest caz esența 
individuală manifestată în devenirea aceleiaşi vieți, ceea ce nu 
mai presupune intervenţia metempsihozei: „Eu-bărbat diferă 
de eu-copil şi va diferi tot pe atâta de eu-bătrân, dar totuşi 
este « eu », aceeaşi substanță, acelaşi an-sich, după expresiu- 
nea lui Hegel, acelaşi conținut de fijr-sich, de toate dezvoltările 
ulterioare, precum frunzele şi florile, care nu s-au manifestat 
încă şi poate nu se vor manifesta niciodată, sunt cuprinse deja 
în sămânță” + Pentru a se putea nelimita progresiv, esența 
manifestabilă în diferite etape ale vieții, eul-persona, trebuie să 
se delimiteze de non-eul naturii cu care totuşi e nevoit să con- 
viețuiască, de ceea ce Hasdeu numeşte „modificaţiunile pro- 
vocate din afară”. Cele patru observaţii se reduc de fapt la una 
singură; sufletul nu se poate desăvârşi pe sine decât prin 
amintirea întregului drum parcurs, ceea e îi asigură tocmai 
identitatea şi unitatea: „O individualitate, un « eu » se înteme- 
iază pe memorie, căci numai printr-însa poate afla cineva că 
este unul şi acelaşi într-un lung şir de momente, pe care dânsa 


1 Sic cogito, p. 93. 

? Cf. M. Eliade, op. cit., II, p. 188. A 

* Despre această problemă, cf. E. R. Dodds, op. cit, p. 178; Platon, Phaidon, 72 e-73 a (şi n. 
249, p. 207, în Platon, Opere IV, ed. cit). Referindu-se (în Phaidros, 249 c) la „reamintirea 
lucrurilor pe care sufletul nostru le-a văzut cândva”, Platon nu are în vedere încarnările 
anterioare, ci „realitatea cea adevărată” a ideilor. Ceea ce nu înseamnă însă că memoria 
de tip pythagoreic nu apare şi la Platon, de exemplu în mitul lui Er din Republica (620 c), 
unde cei ce se pregătesc pentru o nouă încarnare păstrează „amintirea necazurilor de 
dinainte”, dintr-o viaţă anterioară. a 

+ Principii de filologie comparativă ario-europeană, curs ținut la Facultatea de Litere şi Filolo- 
gie din Bucureşti, 1875; apud SF, p. 225. 

le leagă într-o singură unitate”. 

Un ultim cuvânt despre rolul jucat de inconştient în pro- 
cesul de transmigraţie a sufletului. „Fiecare eu, spune 
Hasdeu, individualitate neîntreruptă în lanţul tuturor trans- 
formărilor sale succesive, la fiecare nouă întrupare face pe o 
nouă persoană, adică joacă un rol nou. În acest nou rol eul are 
făţiş uni-conştiința personajului pe care îl joacă, păstrând pitiş 
pluri-conştiința tuturor personajelor jucate în trecu 2 Am 
văzut (supra I, 3) că sufletul (sau „eul” — concept pe care îl 
vom nuanţa într-un capitol ulterior; infra I, 1) în conviețuire 
cu trupul este uni-conștient, pe când acelaşi suflet destrupat 
este pluri-conştient. Cu alte cuvinte, sufletul-persona, influențat 
de sub-organismul trupesc, este uni-conştient, iar sufletul- 
anima, dezmărginit în supra-organism, este pluri-conştient. 
Din perspectivă corporală (i. e. din punctul de vedere al rolu- 
lui pe care sufletul întrupat îl joacă pe scena materiei, ca per- 
sona), sufletul este „pluriconştientul cel latent”, păstrat „pitiş” 
în spatele măşti. Inconştientul este, aşadar, tocmai virtualita- 
tea existenţială a sufletului, cuprinzând — sumativ — toate con- 
ştiinţele din existenţele anterioare, dar şi pluri-conştiința ce 
străbate nemodificată şirul reîncarnărilor. „Fățiş”, sufletul este 
persona, înfățişând în actual uni-conştiința personajului tru- 
pesc. „Pitiş”, sufletul este anima, păstrând în virtual pluri- 
conştiinţa naturii sale divine. Inconştientul este prin urmare 
cuprinsul necunoscut al acestui pluri-conştient latent (devenit 
spirit în intervalele de desirupare), ascuns în identitatea cu 
sine, în timp ce conştientul este ceea ce e cunoscut drept uni- 
conştient manifestat în diversitatea pe care o presupune fieca- 
re întrupare în parte: „În ceea ce se numeşte « inconştientul » 
se cuprind, dar, nu numai toate conştiințele din existenţele 
omeneşti anterioare ale individului, ci se mai păstrează şi stra- 
turi de instinct şi de impuls din existențe zoologice, botanice, 
poate chiar mineralogice, pe când ceea ce se numeşte « conşti- 
ință », adică ceea ce ar trebui numit « uni-conştiinţă », aparți- 


1 Sic cogito, p. 93. 
2 Ibid,, p. 145. 

ne numai existenței omeneşti actuale a fiecăruia” 1 Inconştien- 
tul este integrat pe această cale în doctrina metempsihozei. 


* 


llustrăm cele prezentate în acest capitol printr-o foarte 
scurtă poezie postumă, Renaşterea? care, prin concizia şi lim- 
pezimea sa, ne scuteşte de orice comentariu: 


„Bătrânul şi copilul mergeau glumind pe cale — 
Acelaşi cuget tainic în amândoi s-ascunde. 

Din nou copil să fie bătrânu-i gata-acum 
Copilul mai fusese bătrân în altă viață. 

Bătrân, copil — totuna. Atâta eu le spun: 
S-ajungă fiecare din ce în ce mai bun.” 


De punctat totuşi, în final, trei aspecte. Mai întâi, cele do- 
uă personaje din poemul de mai sus nu reprezintă ipostazele 
de eu-copil şi de eu-bătrân, aşa cum apar ele în contextul mo- 
dificărilor interioare („din întru”), şi care afectează doar uni- 
conştiinţa personei în intervalul unei singure existențe întrupa- 
te, ci trecerea animei prin pluri-conştiința unor existențe succe- 
sive, conform teoriei metempsihozei. Apoi, renașterea este aici 
adevărata ieşire la viață a sufletului, prin ciclul de întrupări şi 
destrupări care îl „îmbunătățesc” pe măsura apropierii sale 
conversive de infinit, şi nu re-naşterea în sens negativ, de în- 
carnare sau de intrare a lui în lumea manifestării. În sfârşit, 
Chiar şi atunci când Hasdeu se referă la taina renaşterii în sens 
creştin (mai exact, a naşterii din nou), el o înțelege tot prin 
grila mentală a doctrinei transmigrațiilor sufletului, precum 
în pasajul următor: „Dar cum se dezvoltă individul? Trecând 
prin cele trei vârste: copilăria, bărbăţia şi bătrâneţea. Şi oare 


1 Jbid, p, 146, Un nou exemplu al „exoticei” altoiri a metempsihozei pe trunchiul poziti- 
vismului darwinist: „Am fost totdeauna darwinist, mărturiseşte Hasdeu; adică totdeau- 
na, chiar înainte de Darwin, eu credeam că omul nu este altceva decăt cea mai înaltă 
manifestațiune pământească a aceleiaşi energii care, pe trepte din ce în œ mai jos, ni se 
înfăţişează în alte dobi toace, în plante, ba chiar în cristaluri” (Sarcasm şi ideal, Ed. Libräriei 
Socecu, 1897; apud SF, p, 202), | 

îl - Hasdeu, Opere, |, ed. cit, p. 239. Poezie publicată abia în 1977, în Manuscriptum, nr. 

numai atât? adică numai trecând o dată şi nimic mai mult? La 
această întrebare ne răspunde Crist. Intr-o sublimă convorbire 
cu Nicodim, strecurată în Evanghelia lui loan, Mântuitorul ne 
spune că individul nu se poate îmbunătăți altfel decât 
renăscându-se, renăscându-se mereu din ce în ce mai bun, 
adică trecând succesiv de mai multe ori prin aceleaşi vârste 
din ce în ce mai perfecționate”. Considerând că „orice renaş- 
tere e un progres, un pas înainte pe calea evoluțiunii”,? 
Hasdeu rămâne debitor unui pozitivism corectat printr-un 
spiritualism deist, adevăratul pozitivism — spune el — fiind 
„materialist, spiritualist şi deist în acelaşi timp, verificând ma- 
teria prin materie, spiritul prin spirit, pe om prin materie şi 
spirit, iar pe Dumnezeu prin om” 4 Verificând omul prin ma- 
terie şi spirit, el răspunde întrebării lui Nicodim („Cum poate 
omul să se nască, fiind bătrân?”, loan 3, 4) prin cuvintele lui 
lisus, dar nu şi prin înțelesul lor de taină, conform celor pă- 
mânteşti şi celor cereşti, al naşterii „de sus”, aşa cum „este cu 
oricine e născut din Duhul” (3, 8). 


1 Noi în 1892, în Revista nouă, TV, 1892; apud SE, p. 1 
2 Ibid; apud SE, p. 119, i ta 
* Materia, spiritul şi divinitatea, în Columna lui Traian, an IV, nr. 8, 1873 ; apud SF, p. 115. 

ANODOS SAU „SUIŞUL CEL FĂRĂ DE- 
APUS” 


1. Liberul arbitru şi Providența 


„Daimon care ai fost om, ai găsit în inima ta puterea 

ca să scapi de furtuna înspumată a pasiunilor şi [...] să asiguri sufletului tău 
purificat o cale dreaptă”. 

Porphirius 


„Prin legea evoluţiunii universale, orişicare « eu » trebuie 
să se dezvolte de jos în sus prin mai multe trepte ale propăşi- 
rii” teorie din care decurg, după cum s-a văzut (cf. supra, |, 
5), două consecinţe: pe de o parte, nemurirea „eului” şi nu a 
speciei (care este pieritoare), iar, pe de altă parte, faptul că „fi- 
ecare « eu » alcătuieşte singur o imensă specie, întinsă din in- 
finit şi tinzând la infinit” 2 Speciile nu reprezintă decât forme 
ale întrupărilor temporare (şi temporale) ale eului; doar prin 
intermediul acestor manifestări în vizibil (ca persona) se poate 
el dezvolta urmând traiectul ascendent al devenirii, i. e.. al 
dezmărginirii spre infinit (ca anima). Schimbând, în cursul 
transmigrațiilor, măştile speciilor succesive, eul apare ca o 
necurmată specie supusă metamorfozărilor, urmând însă în 
adâncul existenţei sale principiul vital ce stă la baza progresu- 
lui universal, 

Speciile pot fi considerate astfel margini necesare ale eului 
în diferite momente ale evoluţiei sale. Un principiu al înaintă- 


1 Sic cogito, p. 109, 
? Ibid. Cf. figura prezentată şi comentată în partea I, cap. 5. 

rii caracterizează mecanismul devenirii, înaintare de necon- 
ceput fără o cunoaştere anamnetic progresivă, cu atât mai 
adâncă cu cât ea recuperează experiențele asumate în întru- 
pările anterioare, „în totalitatea nedezmembrată a supra- 
organismului celui individual”.! Ceea ce Hasdeu numeşte 
„imperceptibilitatea înaintării” este expresia unui raport dia- 
lectic între conştient şi inconştient, raport ce are drept princi- 
pal protagonist eul; înaintarea aceasta este „O lucrare a incon- 
ştientului care depune în conştiinţă mult sau puţin, puțin sau 
mult, cât poate şi cât trebuie, adică: 1. Cât poate el însuşi după 
propria sa treaptă de înaintare în evoluţiune; 2. Cât trebuie 
actorului în noul său rol, pentru ca nici încurcat prin prea 
mult, nici împiedicat prea puțin să nu fie” 

Este evident acum că prin conceptul de inconştient 
Hasdeu are în vedere un set de informații, mai exact spus un 
flux informaţional ascuns în adâncul eului. Dispozitivul aces- 
ta nu are însă nimic de-a face cu inconştientul colectiv, în ac- 
cepția sa jungiană, căci este vorba de o zestre individuală, 
acumulată în cursul reîntrupărilor succesive ale unui singur 
suflet. Este momentul să reamintim că, pentru Hasdeu, eul nu 
este altceva decât sufletul, fie în ipostaza sa întrupată în 
suborganismul trupului („eul cel vremelniceşte înlănţuit de 
trup”), fie destrupată în supraorganismul spiritual („eul cel 
ascuns sub scoarță, în scoarță şi peste scoarță”). Dezmărgini- 
rea reprezintă deci tocmai încercarea continuă de a elibera 
informaţiile depozitate în suflet, ceea ce permite acestuia să se 
apropie din ce în ce mai mult de infinitul din care s-a desprins 
prin cădere. Cantitatea informațiilor pe care inconştientul le 
transmite conştientului depinde atât de „treapta de înainta- 


1 Jbid,, p. 147. „În fiecare om, « eul » trece ca persoană pieritoare vrin sub-organismul cel 
4 p F p S 


ponderabil al trupului, dar trăieşte ca individualitate nemuritoare numai prin supra- 
organismul cel imponderabil al sufletului” (ibid, p, 136), 
2 Ibid., p. 147, 

3 Ibid., pp, 209; 138, Spre deosebire de concepţia homerică, în care „eul” este format de 
trup şi suflet laolaltă, ipoteză „potrivit căreia în omul viu, însuflețit, sălăşluieşte, ca un fel 
de oaspete străin, un dublu al său, un al doilea er mai inconştient, aşa-numita psyché” 
(Erwin Rohde, Psyché, Ed. Meridiane, București, 1985, p. 19). Louis Graz subliniază şi el 
unitatea individuală a persoanei în Iliada, omul homeric având în aceeaşi măsură „corp 
90-1403). Cf. de asemenea, 


şi „suflet” (L'liade et la personne, în Esprit, sept. 1960, pp. 13 e 
Maurice Nédoncelle, Prâsâpon et persona dans l'antiquité classique, în Revue des sciences 
religieuses, 22, 1948, pp. 277-299. 

re”, adică de stadiul de evoluţie în care se află sufletul pe sca- 
ra devenirii sale, cât şi de trebuința pe care o manifestă acesta 
într-un anumit moment al evoluţiei. Se înțelege că „banca de 
date” a inconştientului este cu atât mai bogată cu cât sufletul 
se află pe o treaptă mai înaintată de dezmărginire; capacitate 
ce se conjugă cu măsura ce caracterizează „scurgerile” de in- 
formaţii înspre conştient, măsură ce se reglează în funcţie de 
exigenţele unui suflet conştient de rolul pe care îl are de înde- 
plinit în această lume.! În concluzie, inconştientul „depune” 
în conştiinţă „cât poate şi cât trebuie”. l 

Teoria hasdeiană a eului, grefată pe raportul dialectic în- 
tre conştient şi inconştient, nu poate fi înțeleasă însă în adevă- 
rata ei complexitate decât aducând în discuție conceptul de 
liber arbitru şi, drept complement al acestuia, pe cel de fatalita- 
te: „În fiecare nouă existenţă, spune Hasdeu, omul simte con- 
ştient al său liber arbitru şi totodată simte inconştient o fatali- 
tate care îl mână înainte. Liberul arbitru cel conştient aparține 
prezentului personal; fatalitatea cea inconştientă este linia tra- 
să de la început prin întregul trecut individual. Dacă eu am 
fost deja A’, A”, A”, trebuie fatalmente să devin A””, şi nu 
altceva, nu B, nici C; dar în cercul acestei inconştiente fatalități 
de a putea fi numai A, eu mă bucur de un liber arbitru perso- 
nal conştient de a sta pe loc, de a mă putea îndrepta, de a 
propăşi, de a mă înălța mai cu spor în sfera mea individuală 
A. În imaginea unei singure vieţi, fără o înverigare de mai 
multe întrupări una după alta, liberul arbitru conştient al 
eului n-are nici un sens, n-are nici un sens fatalitatea cea in- 
conştientă a eului, căci fatalitatea individuală din prezent este 
suma tuturor liberelor arbitre personale din trecut”? 

În existența mărginită a trupului, eul (sau sufletul) pare 
să ducă o existență duală. Pe de o parte, el este conştient de 
capacitatea sa de a-şi influenţa devenirea, recunoscând în sine 
prezenţa liberului arbitru. Pe de altă parte, dincolo de aceasta 


ie „să stie să i af loc” â woatat” în deplină conștiință 
1 E] trebuie „să ştie să aleagă viața de mijloc”, alegând „cugetat”, în deplină conni 
între extremele mărginitoare (cf. Platon, Republica, 619 a). lar aceasta, precizează Hasdeu, 

sle infinit” (Legea infinitului, în Cuvântul, 


„căci desăvârşitul numai de care sunt capabil ¢ sle infinit” (Legea in/mit C 
an II, nr. 1, 1906; apud B. P. Hasdeu, Serieri filosofice, Ed. Științifică şi Enciclopedică, Bucu- 
reşti, 1985, p. 133). Vom reda în continuare această ultimă lucrare prin sigla SF. 


? Sic cogito, p. 146. 

conştiinţă a prezentului, adică a timpului ce măsoară existen- 
ta întrupată, eul simte inconştient un flux lăuntric care îl poar- 
tă cu sine, îl transcende ca simplu eu conștient, impunându-i- 
se ca fatalitate transcendentală. Fatalitatea e percepută ca un 
ecou îndepărtat al dezmărginirii, matrice personală inaliena- 
bilă ce înscrie eul, dincolo de voinţa lui, pe calea devenirii as- 
cendente. Trebuie subliniat caracterul individual atât al libe- 
rului arbitru cât şi, mai ales, al fatalităţii, care nu implică decât 
eul singular în avatarele ipostazelor sale.! Eul este ceea ce a 
fost, căci vieţile trecute hotărăsc în mare măsură asupra vieții 
actuale, fatalitatea  preexistând oricărei întrupări, 
supradimensionându-le pe toate, însumându-le în seria lor 
nelimitată. Este însă şi ceea ce el alege să fie, dincolo de fatali- 
tatea ce-i poartă paşii fără s-o ştie, căci „noi avem puterea dea 
alege; de noi depinde să alegem fie binele, fie răul, după voin- 
fa noastră”? Dar sufletul nu poate şti ceea ce vrea decât 
mărginit de trupul cel pieritor; doar aici eul este conştient de 
rolul pe care îl are de jucat. Iar aceasta întrucât liberul arbitru 
nu poate fi conceput în afara conştiinţei; ca atare, el nu există 
decât în eul întrupat în fiecare nouă existență. Determinat de 
o virtualitate benefică inconștientă, închis în „cercul acestei 
inconştiente fatalități”, conform căreia nu poate fi, în esenţă, 
altceva decât ceea ce a fost, sufletul are totuşi la dispoziție vo- 
inţa nu de a schimba calea, „linia trasată de la început prin 
întregul trecut individual”, ci de a se înălța „cu spor” în sfera 
sa individuală, de a se dezmărgini tot mai mult, de a tinde in- 
tențional spre infinit, intenţia fiind tocmai orizontul liberului 


1 Eu ce se supune însă, precum în concepția stoică, „ « legii universale » a lumii, care este 
divinitatea, se află în mâinile «soartei», ale « urșitei » (peproméne, heimarmene) carel 
conduce şi care determină ansamblul vieții şi, implicit, şi cursul existenţei tuturor indivi- 
zilor vii. Îi sunt date totuşi puterea şi datoria de a hotărî liber, răspunderea pentru pro- 
priile sale hotărâri şi fapte” (E. Rohde, op. cit, pp. 384-385). 

2 Hermes Trismegistus, Corpus Hermeticum, Ed. Herald, Bucureşti, fa, p. 232 (cf şi p- 
100); referință pe care în continuare o vom reda prin sigla CH, „Vina este a celui care 
alege, zeul este nevinovat”, proclamă Platon în Republica, 617 e. Despre importanța ale 
gerii (diairesis), cât şi despre diferența dintre platonism şi orfism în această privință, cf. 
Platon, op. cit, 618 a — 620 e şi n. 429, p. 491 în Platon, Opere V, Editura Științifică şi Enci- 
clopedică, București, 1986, 

3 Precum în zurvanism: „în lumea materială, numi omul dispune de liber arbitru. Dar 
sufletul nu poate acționa decât prin corpul în care sălășluieşte” (M. Eliade, Histoire des 
croyances et des idées religieuses, Il, Payot, Paris, 1978, p. 311). 

arbitru: „Tinzând, el ajunge mai mult sau mai puţin, în pro- 
porțiune cu gradul tinderii şi cu intensitatea rezistenţei din 
afară; însă nu ajunge fără să tinză, stăpân fiind a tinde sau a 
nu tinde”! Prin urmare, în mărginirea unei singure întrupări, 
atât liberul arbitru cât şi fatalitatea sunt lipsite de sens; sensul 
lor nu se manifestă decât în ciclul transmigraţiilor, pe calea ce 
parcurge toate reîntrupările succesive. De aceea, fatalitatea 
individuală din prezent este suma tuturor liberilor arbitri per- 
sonali din trecut, liberul arbitru conştient al eului nefiind de- 
cât o verigă, necesară şi esenţială, în lanţul fatalității inconşti- 
ente. Specific omului, liberul arbitru este totuşi mai mult de- 
cât voința de a se înălța întru dezmărginire; el reprezintă lu- 
crarea conştientă prin care sufletul se recreează pe sine, crea- 
ţia continuă prin care eul „creşte” în libertate, „inspirat” de un 
impuls lăuntric sporitor: „Faţă cu specia cea superioară, omul 
îşi păstrează întregimea voinței sale, deplinătatea acelui liber 
arbitru pe care nu-l pierde faţă chiar cu Dumnezeu, de vreme 
ce, urzit de Dumnezeu prin mărginire din infinit, nu numai se 
urzeşte apoi el însuşi la rândul său prin dezmărginire spre 
infinit, dar se urzeşte anume ştiind că se urzeşte, nu pe neştiu- 
te ca ființele cele inferioare, ci având cugetul şi răspunderea 
propriei sale urziri, adică ceea ce înțelegem noi prin liber arbi- 
tru” 2 Prin liberul arbitru, sufletul este mai mult decât conşti- 
ent, el fiind înainte de toate conştiinţă de sine, lucrarea sa de 
re-creație reprezentând un act de restaurare desfăşurat în de- 
plină responsabilitate. De aceea, sufletul se creează ştiind că se 
creează, având răspunderea propriei sale creații şi, implicit, a 
propriei sale libertăți. Este tocmai ceea ce Hasdeu înțelege 
prin liberul arbitru. 

Pe de altă parte, fatalitatea (termen oarecum impropriu 
şi, ca atare, generator de falsă înțelegere), în concepția lui 
Hasdeu, nu este un determinism orb, o providenţă intolerabi- 


1 Istoria critică a românilor (1875), vol. U, Ed. Minerva, Bucureşti, 1984, p. 539 (sigla ICR va 
trimite în contiunare la această ediţie a lucrării care cuprinde ambele volume). Cf. Anca 
Manolescu, Andrei Plegu, Horia-Roman Patapievici, Gabriel Liiceanu, Sensuri metafizice 
ale crucii, vol, |, Ed. Humanitas, București, 2007, p. 194, 

? Sic cogito, p. 65, N PRN 

3 În orfism, sufletul-conştiință manifestându-se ca daimon (cf. Filosofia greacă până la Platon, 
J, 2, Ed. Ştiinţifică şi Enciclopedică, Bucureşti, 1979, p. 69); referință pe care o vom reda în 
continuare prin abrevierea Filos. gr. 

lă, ci o priveghere divină, o supra-veghere creatoare. Doctrina 
fatalităţii inconştiente nu duce la fatalism moral, care nu poa- 
te fi decât unul al marginilor şi, în cele din urmă, al ultimei 
limite (or, fatalismul nu poate convieţui cu afirmarea liberului 
arbitru), ci, dimpotrivă, la canalizarea energiei sufleteşti în 
consonanță cu devenirea ascendentă, cu libertatea fără de 
margini. În accepţie hasdeiană, fatalitatea înseamnă o anumi- 
tă îngrădire, dar una călăuzitoare, liber consimţită prin liberul 
arbitru ce ridică mereu nivelul acestei predestinări la cote din 
ce în ce mai înalte, în orizonturi tot mai lărgite.! Acest fatum 
pozitiv nu poate fi decât providentia transcendentală, în sensul 
că e preexistentă oricărei conştiinţe a eului întrupat în pre- 
zent, după cum şi postexistentă acesteia, fiind în acelaşi timp 
— înţeleasă drept grație divină predestinată — un dat originar 
întemeietor al său. Vorbind, în Istoria critică a românilor, de 
„selecţia providenţială” („degetul Providenţei”) care nu e mai 
puțin fecundă decât selecţia naturală, Hasdeu afirmă că 
„această acțiune a Providenţei, deşi continuă, totuşi nu impu- 
ne umanității [...] vreo direcțiune necesară, ci-i facilitează nu- 
mai posibilitatea de a merge mai bine sau mai iute, posibilita- 
tea de a ajunge mai sus sau mai departe, posibilitatea de a 
lupta cu succes contra naturii, o simplă posibilitate, rămânând 
în responsabilitatea omului de a-şi împlini misiunea sau a o 
neglija, a face mai mult sau mai puţin, a se ridica sau a că- 
dea”? Adept al teoriei selecției naturale propusă de Darwin, 
Hasdeu preia totodată de la Wallace ideea selecției providen- 
tiale, mărturisind: „Am fost totdeauna darwinist. Darwin a 
descoperit marea lege a evoluţiei speciei omeneşti întregi din 
animalul inferior”; dar „omul fiind materie şi spirit totodată, 
legea lui Wallace este o demonstrațiune materială a creşterii 
umane sub conducerea Providenţei” 3 Dacă liberul arbitru 


1 Este, precum la Philolaos, „un fel de custodie”, o priveghere-providdentia de care nu 
trebuie să ne dezlegăm, nici să fugim de ea (în Filos. gr., UI, 2, p. 98 şi p. 184, n. 248). Cf. de 
asemenea, Platon, Phaidon, 62 b (despre sensurile termenului phroura, în Opere IV, Ed. 
Ştiinţifică şi Enciclopedică, Bucureşti, 1983, pp. 166-167, n. 85), 

2 ICR, II (Reacţiunea omului contra naturii), p. 539, 

3 Sarcasm şi ideal, Bucureşti, 1897, apud SF, p. 22; ICR, 1, p. 531. „Să luăm dar numai selec- 
țiunea naturală, numai ceea ce-i ştiinţific în teoria darwiniană, numai ceea ce nu se poate 
contesta şi să vedem dacă o doctrină atât de puţin spiritualistă nu e forțată şi ea la urma 
urmelor a recunoaşte degetul divinității” (ICR, II, p. 518). „Este dar învederat că pe om îl 

impune o direcție asumată de uni-conştiința sufletului în 
ipostaza sa întrupată, Providența imprimă o supra-direcție 
care subîntinde, călăuzindu-le, toate direcțiile individuale. 
Selecţia naturală, prin urmare, nu e suficientă pentru a-i des- 
chide lui a fi orizontul lui a deveni, pentru ca sufletul să poată 
deveni ceea ce îi e dat să fie: „o asemenea necalculabilă distan- 
tă între starea latentă şi starea manifestă, între a fi şi a deveni, 
nu se poate atribui vreunei evoluţiuni materiale”; trebuie „să 
recunoaştem în mersul umanităţii călăuzirea unei inteligente 
supreme, lucrarea unei selecțiuni providențiale” ! Se revine ast- 
fel la dezideratul realizării acelui „organism de cugetări” care, 
sub semnul „împăcării” filosofice, împleteşte sfera cunoscutu- 
lui cu cea a necunoscutului recognoscibil, în cazul nostru calea 
cea cunoscută a selecției naturale şi calea încă necunoscută, 
dar nu incognoscibilă, a selecţiei providenţiale, ceea ce în- 
seamnă a recunoaşte, dincolo de evidenţa celor vizibile şi di- 
rect controlabile, pe „toate câte rămân nestrăbătute pentru 
cugetul omului”, adică „acţiunea conducătoare a divinității”, 
„Providența fiind temelia pe care se rădică întregul edificiu al 
reacţiunii omului contra naturei”2: „mai presus de lucrurile 
cele pipăite cu degetul, se manifestă o forță conducătoare 
omniprezentă, inexprimabilă, pe care omului nu-i este dat s-o 
cunoască, dar pe care el nu poate să n-o recunoască”; prin 
urmare, „a nu recunoaşte Providența, a nu lăsa omului liberul 
său arbitru față cu natura şi cu Divinitatea, este a nu înțelege 
istoria” 3 De aceea, Natura sau Providența divină nu striveşte 
liberul arbitru, libertatea şi responsabilitatea direcționării, dar 
le supra-veghează în sensul înscrierii lor în mişcarea ascen- 
dentă a devenirii universale: „Natura nu ucide liberul arbitru, 
nu împiedică progresul”, (pre)stabilind tuturor lucrurilor o 


produsese nu selecţiunea natu rală, nu vreo altă lege fizică, nu materia cea neconştiintă, ci 
o cauză intenţională, o forţă inteligente, o putere prevăzătoare, având în scop progresul 
uman în viitor, iar nu mizerabilul statu quo al sălbatecului” (Materia, spiritul şi divinitatea, 
în Columna lui Traian, IV, nr. 8, 1873, p. 144). | , atu 

1 ICR, II, p. 531. Selecţia naturală nu epuizează devenirea universală, nu explică fără rest 
datul originar care călăuzeşte destinul uman; astfel încât „rămâne ceva în rezervă, un 
mic reziduum mai esenţial decât toate, un sâmbure care nu se rezolvă decât prin selectiu- 
nea providenţială” (ibid. II, p. 538). 

2 Ibid., II, p. 528. 

3 Istoria, în Foiţa de storiă şi literatură, laşi, 1860; apud SF, pp. 21, 19. 

„direcțiune adesea întreruptă şi apoi reînnodată din interval în 
interval [...], iar supradirecțiunea tuturor direcțiunilor [...] este 
în providenţă”.! 

Teoria este înrudită cu doctrina plotiniană a liberului ar- 
bitru. Pornind de la postulatul bunătăţii lumii, Plotin insistă 
asupra acţiunii providenţiale benefice, providența fiind de 
fapt preştiința divină, ordinea universală ce orientează tot 
ceea ce este înspre un scop unic, cel al desăvârşirii: „toate tre- 
buie să depindă unele de altele, şi « totul conspiră », după 
cum bine s-a spus, nu doar în cazul unui singur lucru particu- 
lar, ci mult mai curând [anterior, n.n.] în cazul întregului uni- 
vers. Principiul unic unifică părțile multiple ale viețuitorului 
şi face din toate una”2 În concepție plotiniană, providenţa 
înseamnă bunătate şi ordine divine, previziune necesară (ve- 
dere înainte), eternă şi omniprezentă, care — şi aici — trebuie 
recunoscută ca atare: „Pornind de la ceea ce vedem în univers, 
trebuie să recunoaştem că aşa este ordinea eternă a universu- 
lui, întinsă asupra tuturor, până la cel mai mic. [...] Aşadar, 
cele ce se schimbă se schimbă, însă nu se schimbă şi nici nu 
iau forme la întâmplare, ci aşa cum este frumos şi potrivit a fi 
produse de puterile divine. Căci tot ceea ce este divin produce 
conform naturii sale” 3 

Ce raport leagă această providenţă divină (fatalitatea in- 
conştientă, la Hasdeu) de liberul arbitru al eului conştient? 
Răspunde tot Plotin: „Sufletul deține pornirea de a-şi împlini 
funcţia, căci sufletul le realizează pe toate, având rolul de 
i principiu. Fie că înaintează drept sau pe căi lăturalnice [...], 
í dreptatea îşi urmează în el făptuirile. Căci universul persistă 
etern, fiind condus de ordinea şi puterea celui care îl stăpâ- 

neşte, [...] Noi împlinim lucrările naturale ale sufletului până 
ce nu decădem în multiplicitatea universului; decăzând, 
avem parte de judecată şi de căderea însăşi şi de ursita cea rea 


1 ICR, I, pp. 292-293, „Selecţiunea providenţială nu distruge liberul arbitru uman şi nu 
înlăturează responsabilitatea morală” (ibid, I, p. 533), F 

2 Enn, I, 3, 7, în Plotin, vol, 1 (Enneade I-I), Ed. Iri, Bucureşti, 2003, p. 281. In acelaşi sens 
se exprimă şi lamblichos: „nu există nimic în univers care se depărtează de la ordine“ 
(Asupra destinului, V). 

3 Enn, M, 2, 13, în ed. cit, vol, I (Enneade M-V), p. 59, 

de pe urmă”! Ca atare, când sufletul se sileşte a împlini 
funcţia care îi e proprie, atunci urmează calea dreaptă, când 
se rătăceşte (când voieşte răul) justiția divină îl face sclavul 
ordinii fizice care stăpâneşte în univers. În termenii lui 
Hasdeu, funcţia proprie a sufletului e de a urma calea dreaptă 
a dezmărginirii; abătându-se de la aceasta, se închide în noi 
margini. Nu fatalitatea providenţială se opune prin urmare 
liberului arbitru, pe care acesta de fapt o întăreşte, la fel cum 
libertatea se conjugă cu necesitatea? voința cea bună a sufle- 
tului e alterată de materialitatea trupului în care este închisă, 
supusă viciilor şi poftelor materiei. Sufletul urât, spune Plotin, 
este „impur şi purtat de atracții din toate părțile spre cele sen- 
sibile, având pe deasupra amestecată în el o mare parte din 
trăsăturile corpului, convieţuind cu multe elemente materiale 
şi îngăduind în el o idee străină, s-a schimbat prin acest ames- 
tec cu elementul inferior” 3 
Persistă însă aici o contradicţie: dacă liberul arbitru este 
umbrit de înclinările materiei, iar sufletul se rătăceşte pe căi 
lăturalnice care îl leagă şi mai mult de existența corporală, ce 
rol mai poate avea Providența divină?* Hasdeu încearcă să 
rezolve această contradicţie prin fenomenul dublei personali- 
„tăți, fenomen ce preia de fapt principiul celor două concepte 
contrare din speculaţia greacă Invocând „marea cestiune a 
mai multor existenţe evolutive ale fiecărei individualităţi” el 
aduce în discuţie cazul „bipersonal” în care sufletul întrupat 
este scena unei lupte între ceea ce el a fost în existențele ante- 


1 Enn, I, 3, 8, în ed. cit., I, pp. 282-283, 

2 Despre depăşirea antinomiei dintre necesitate şi liberul arbitru contingent, la Proclus, cf. 
Alain de Libera, La mystique rhénane. D'Albert le Grand ă Maître Eckhart, Seuil, Paris, 1994, 
p.431, n, 102 (cu referire la prop. 18 din Elementatio theol.), CF Proclos, Elemente de teologie, 
Ed. Herald, Bucureşti, 2007, p. 40. Despre raportul providență / necesitate în hermetism, 
cf. CH, p. 212 („Providența divină este ordine; necesitatea este instrumentul cu care lu- 
crează providența”; „totul este făcut potrivit legilor providenței şi necesității”), p. 219 („în 
ordinea divină, totul este guvernat de Necesitatea providenţială”), p. 225 („Ceea ce gu- 
vernează universul este Providența; ceea ce cuprinde universul şi îl delimitează este 
Necesitatea”), 

3 Enn.,1,6,5, în ed. cit, |, p. 193, 

4 Despre contradicția dintre predeterminare şi liberul arbitru, la Plotin, cf. Gr. Tăuşan, 
Filosofia lui Plotin, Ed. Agora, laşi, 1993, pp. 163-165, 

5 Cf. Gr. Tăuşan, op, cit, „Principiul contrariilor şi providenţa”, p. 159. 

6 Sic cogito, p. 189. 

rioare (stare numită „condiţie primă”) şi ceea ce el este (sau 
tinde să fie din ce în ce mai mult) în existenţa actuală (stare 
numită „condiţie secundă”). Dacă prima condiţie este domi- 
nată de înlănţuirea cu trupul, inclinând deci spre rău, a doua, 
„subterană” şi inconştientă, orientează sufletul pe calea cea 
dreaptă. Se înțelege că în condiţia primă liberul arbitru e alte- 
rat de o materialitate moştenită din întrupările anterioare, in- 
ferioare, desființat aproape în funcţia sa proprie. Rolul condi- 
tiei secunde este tocmai cel al fatalității inconștiente, al provi- 
denţei călăuzitoare: cel de a regla rătăcirea sufletului şi de a-l 
readuce pe calea cea bună, cea care duce spre armonia uni- 
versală a cărei cheie o posedă Dumnezeu: „iată cea ce înțele- 
gem noi prin Providenţă. Să nu se crează că acest pedagog al 
Universului ar nega liberul arbitru individual sau național, 
unica bază a responsabilități morale a omului”? Asistăm ast- 
fel la un „fenomen de crâncenă luptă în acelaşi individ între 
două personalităţi antagoniste”, la „o ciocnire între două trep- 
te din evoluţiunea unei singure individualități” Aşa cum am 
menţionat, condiţia umană se plasează sub semnul dualității, 
sub acțiunea conjugată a doi stăpâni: pe de o parte, „stăpân 
fiind a tinde sau a nu tinde”, potrivit liberului arbitru, omul e, 
pe de altă parte, supus Providenţei divine care, „de vreme ce 
ea ne conduce, oare nu distruge liberul arbitru uman?” + Dar 
omul, ca şi popoarele, poartă „sigiliul predestinațiunii”, adică 
adăposteşte atât condiţia primă cât şi pe cea secundă, accentul 
căzând nu atât pe datul predestinat al fatalității providențiale, 
cât mai ales pe libertatea prin care omul îşi asumă alegerea 
înnoirii. Căci nu e „mai puţin palpabil sarcina individualității 
umane, care va rămâne în veci pe loc de nu va progresa prin 
propriul său liber arbitru, oricât de bogat ar fi înzestrat 


1 Pentru că el păstrează încă „amintirea necazurilor de dinainte” (Platon, Republica, 620 


c). 

2 ICR, |, p. 358, 

3 Sic cogito, p. 190. La rigoare, lupta aceasta „de interese” exprimă opoziția dintre „ob- 
ştescul vârtej” şi „cereasca învârlire”, menţionată de Platon în Phaidros, 248 a. Trebuie 
reamintit că, pentru Hasdeu, „selecțiunea providenţială” nu ucide „liberul arbitru”. 
Oricât de înzestrată ar fi paideuma unui popor „potenţialmente de către selecțiunea pro- 
videnţială”, ea nu ar înclina spre bine „de nu va progresa prin propriul său liber arbitru” 
(Vladislav Basarab, în Columna lui Traian, |, nr, 37 din 4 oct. 1871, p. 144). 

+ ICR, I, p. 531. 

potenţialmente de către selecțiunea providențială”.! Intenția 
care declanşează tensiunea sufletului spre infinit, potrivit li- 
berului său arbitru, este — la rândul ei — supradirecționată de 
cauza intenţională a providenţei; cunoscând-o pe prima, su- 
fletul trebuie să o recunoască pe a doua, pentru a nu rămâne 
locului, pentru a fi o continuă punere în mişcare. Ca atare, nu 
doar liber arbitru, nu providenţa singură, angrenate într-un 
proces alternant, ci simultaneitatea lor, văzută ca act ce împa- 
că inferiorul cu superiorul, determinarea procesivă a „jos- 
ului” mărginit cu supra-determinarea conversivă a „sus-ului” 
infinit: „Fără Divinitate, civilisațiunea ar sta prea jos; fără liber 
arbitru, ar sta prea sus; simultaneitatea Divinității cu liberul 
arbitru împăcând singură în istorie susul extrem cu josul ex- 
trem; iar cât despre punturi intermediare, ele decurg din pre- 
siunea circumfuselor, căci Providența nu schimbă raporturile 
lucrurilor” 2 Astfel, conform marii legi a evoluţiei, „omul 
nou” ajunge să înlocuiască „omul vechi”, starea primă nefiind 
decât „un fragment, o rămăşiţă de personalitate întreagă 
dintr-o altă viaţă anterioară mai puţin perfectă” pe când în 
starea secundă sufletul atinge un nivel superior în încercarea 
sa de dezmărginire. Este unul din argumentele în favoarea 
metempsihozei treptat progresive. 


* 


1 Ibid., I, pp. 535, 537. 

2 Originea civilizațiunii, în Columna lui Traian, IV, nr. 9, 1873; apud M. Eliade, Despre Emè 
nescu şi Hasdeu, ed. cit., p. 102. Ca în orice selecție însă, nu toți vor fi aleşi: „Nu toți vom 
muri, dar toți ne vom schimba” (1 Cor. 15, 51). 

3 Sic cogito, p, 190, ă 

4 Fără să intrăm în detaliile teoriilor gnostice referitoare la liberul arbitru, problemă pe 
care de altfel orice „curent” gnostic o aşază în centrul sistemului său, menționăm doar că 
fatalitatea inconştientă, călăuzitoare şi sporitoare, în gândirea lui Hasdeu, nu are nimic 
de a face cu fatalitatea astrală maletică, cu infailibilele apotelesmala, influentele planetare, 
aşa cum sunt ele prezentate în textele gnostice. Fatalitate inexorabilă (heimarmené) a cărei 
chintesenţă este reprezentată de spiritul contrafăcut (antimimon pneuma) ce împiedică 
afirmarea liberului arbitru, Totuşi, rolul acestuia din urmă este deosebit de important în 
gnosticism, căci doar cu ajutorul liberei vi vine reuşeşte sufletul să se smulgă din mrejele 
predeterminării destinului individual (ef, 1. P. Culianu, Călătorii în lumea de dincolo, Ed. 
Nemira, Bucureşti, 1996, p. 203; idem, Gu zele dualiste ale Occidentului, Ed. Nemira, Bucu- 
reşti, 1995, pp. 76-77, 170), Astfel, „gnosticii nu mai sunt prizonieri ai lui fatum (..), căci 
spiritul (nous) este stăpânitorul Destinului şi al Legii” (M. Eliade, op. cit, I, p. 272, n. 5). 
Acesta este tocmai elementul care apropie poziţiile gnostice de concepția lui Hasdeu, 
aspect ce conferă ambelor opțiuni un puternic optimism antropologic. 

Un poem al principiilor contrare este Adevăratul poet; po- 
em nu al liberului arbitru, nu al alegerii, ci al luptei dintre spi- 
rit şi materie. Nu romantismul facil, cum s-a spus de atâtea 
ori, hrăneşte această viziune antitetică? la rădăcina acesteia 
aflăm atitudinea profundă a sufletului sfâşiat între două im- 
pulsuri opuse, între ceea ce Hasdeu numeşte „condiţia pri- 
mă” şi „condiţia secundă”. Interpretare de neînțeles fără cu- 
noaşterea implicațiilor pe care le are teoria hasdeiană a me- 
tempsihozei şi a dublei personalități. 

„Doi duşmani făr-astâmpăr în urgie / În inima poetului 
se bat: / A țărnei din aproape tiranie, / Şi-al cerului un eco de- 
părtat!”. Cei doi duşmani sunt condiția întrupării şi dorința 
de dezmărginire, tirania țărânei reprezentând legăturile prin 
care sufletul, închis în trup, este supus atracției materiale. Că e 
vorba de materie, faptul e atestat de o variantă a celui de-al 
treilea vers: „Materia cu bruta-i tiranie”. La opoziția amintită 
se adaugă diferenţierea spațială, creată însă de o antinomie 
temporală; ceea ce este prezent, interpretat drept condiție ma- 
terială actuală, apare apropiat, dovadă că prezenţa trupului 
are un cuvânt greu de spus în această obiectivare tiranică a 
sufletului; dimpotrivă, eliberarea din închisoarea materiei este 
abia un deziderat, o dorință încă neîmplinită, un ecou înde- 
părtat. Aproapele şi departele contribuie astfel la concretiza- 
rea dureroasă a polarității din sânul eului. 

În sensul interpetării de mai sus, sfâşierea sufletului do- 
bândeşte conotaţii şi mai explicite în strofa a doua: „În jos 
atârnă-n greutate lutul; / În sus se-nalță-al însuflărei foc.../ Se 
rumpe inima la tot minutul: /Vrăjmaşii şi-au ales acelaşi loc!”. 
Scena litigiului este sufletul suferind, scindat în unitatea sa 
alterată, risipită pe căi „opuse. Apropierea şi depărtarea do- 
bândesc o dimensiune în plus: coborârea şi, respectiv, înălța- 
rea. Ceea ce este aproape trage în jos, în lumea materiei: este 
conştiinţa persoanei muritoare într-un jos fără divinitate; ceea 


1 B. P. Hasdeu, Opere |. Poezii, Rd. Minerva, Bucureşti, 1986, p. 165. Poezia a apărut în 
peziodiaili ieşean Din Moldova, nr, 7, 1863, 

„În concepția sa romantică, poetul e un stăpânit de demoni, frenetic în aspirații, veşnic 
oscilând vultureşte între lut (viaţa terestră) şi cer (ideal, absolut)” (Mihai Drăgan, B. P. 
Hasdeu, Ed. Junimea, laşi, 1972, p. 215). 

ce este departe aspiră spre înalt, spre nemărginirea focului 
spiritual, spre inconştientul individualităţii nemuritoare, într- 
un sus al convertirii la infinit (conform unei variante: „În jos o 
trage şi-o apasă lutul / În sus o nalță mândrul ideal”). Este 
vorba de transfigurarea poetică a ceea ce Hasdeu numeşte 
„rolul real” şi „rolul ideal” al eului întrupat în specie! 
Motivul trupului-mormânt reapare, ca şi în alte poeme, 
aici însă sufletul însuşi e mormânt înmormântat sub lespedea 
corporală. Totuşi, „mormântul inimei”, mormânt în mor- 
mânt, nu adăposteşte un suflet mort, ci unul captiv, „căzut 
din sfera de lumini nestânse, / Trântit în golul patimei lu- 
meşti”. Chiar şi strivit sub povara materială, sufletul păstrea- 
ză văpaia sublimă a originii divine, lumina nestinsă, focul 
vieții eterne. Pasivitatea lui nu se explică decât prin relativul 
echilibru pe care îl stabilesc în „cumplita luptă” cele două 
„idei contrare, cerul şi pământul”. Termen mediu, nodus 
mundi a cărui existență pendulează între cer şi pământ (în vir- 
tutea legii transmigraţiilor la care este supus), sufletul — pre- 
cum un Ianus bifrons — participă la ambele condiţii, punându- 
şi în evidenţă dubla vocaţie, cea coborâtoare, de rest moştenit 
din întrupările anterioare, la care se adaugă estul trupului 
actual, şi cea urcătoare, de scânteie divină ce caută să îşi regă- 
sească locul în substanța incandescentă a focului din care s-a 
desprins. | 
Ambivalenţa sufletului transpare în momente succesive, 
alternanță conformă cu predominanţa uneia sau alteia dintre 
stări: „Sunt clipe, când văpaia cea sublimă / Se urcă, strălu- 
cind ca meteor: / Se pare că splendoarea se dărâmă / Pe ele- 
mentul, ce-o popreşte-n zbor! // Sunt clipe, când povara târâ- 
toare / Întinde falnic orizontul seu, | Si-ascunde-n adâncimi 
măreţul soare / Al cugetărilor lui Dumnezeu!”. Sufletul e ba- 
lanţa ale cărei talgere se înclină când într-o parte, când într- 
alta, în funcție de condiția ce prevalează în acest echilibru 
aparent stabil, între „văpaia sublimă” a libertăţii neîngrădite 
(rolul ideal) și „povara târâtoare” a tot ceea ce îngrădeşte 
avântul dezmărginirii (rolul real). Şi poate că Providența (sau 


al», cel 


i al CIA nn i rar npl i e: 
1 „ «Rolul cel real», cel conştient, este per soana cea pune «rolul cel id 
inconştient, este nemuritoarea individualitate” (Sic cogito, p. 145). 

fatalitatea necesară) e chiar expresia acestei măsuri, resortul 
intim al acestui act cumpănit ce nu înseamnă stare pe loc, şi 
nici măcinare reciprocă, ci însăşi ființare a ceea ce, printr-o 
paradoxală dialectică a înaintării, nu poate deveni decât 
negându-se pururi pe sine. 


2. Telegrafia iubirii 


„Înainte de toți zeii, adus în ființă a fost Eros” 
Parmenide 


„În cercetarea de față, întemeindu-se, ca şi până acum, 
numai pe fapte cunoscute şi recunoscute de ştiinţă, adică înlă- 
turând fără milă orice date îndoielnice sau nehotărâte, noi ne 
vom încerca a dezvălui: 1. Ce este iubirea? 2. În ce chip, prin 
iubire, chiar numai din iubire în crâmpeiul întrupării celei 
pământeşti, supraorganismul nostru se poate arăta altora la 
depărtări colosale, fără nici un amestec al suborganismului 
celui trupesc” 2 

Încercând să răspundă la prima întrebare, Hasdeu înțele- 
ge prin iubire în primul rând un suflu divin ce are rolul de a 
„lega” elementele întregului univers. Această coeziune uni- 
versală realizată prin suflul erotic se manifestă la toate nivelu- 
rile creaţiei, creaţia în sine nefiind altceva decât iubire, 
recreându-se la rândul său pe temeiul afinității dintre elemen- 
te, al solidarităţii care le face să respire în unitate: „Departe de 
a fi o mizerabilă grimasă a sexualității, iubirea este suflarea lui 
Dumnezeu în universul întreg, urzit şi urzindu-se numai prin 
iubire, de la afinitatea moleculelor şi până la solidaritatea sis- 
temelor solare” * Creaţia presupune prin urmare o acţiune de 


1 Finalul poemului aduce în prim plan imaginea neînțeleasă, din perspectivă exterioară, 
a celui sfârtecat de contrarii: „S-adună ploate spre-asculta cuvântul.../ Şi-apoi rostesc 
osânda: «îi nebun »!”, Aceeaşi interpretare obtuză din partea neiniţiaţilor o întâlnim la 
Platon, faţă de cel ce se află în preajma dezmărginirii: „Cei mulţi, fără să înţeleagă că el e 
locuit de-un zeu, găsesc cu cale să îl mustre şi-l judecă precum pe un smintit” (Phaidros, 
249 d), 

2 Sic cogito, pp. 107-108. 

3 Ibid., p. 112. 

legare şi de unificare prin intermediul atracției divine care 
este chiar iubirea, Philia (sau Philotes) în concepția lui 
Empedocle: „Toate uneori se unesc prin Philotes în Unul sin- 
gur”.! Or, generarea aceasta prin iubire este înfăptuită în aşa 
fel încât ceea ce creează iubind să-şi ofere un obiect al iubirii 
eterne: „Dumnezeu naşte lumi ca să aibă ce iubi El” 2 Subiec- 
tul creaţiei nu este astfel doar cel a cărui suflare creatoare 
aşază diversitatea lumii într-o ordine cosmică, ci de asemenea 
cel a cărui iubire creează prin emanaţie, prin supraabundența 
potenţei sale productive. Iubirea înțeleasă ca dăruire de sine 
dintr-un preaplin ce se revarsă în actul creației este numită de 
Hasdeu altruism: „făptura, copil al acestui altruism, se renaşte, 
iarăşi se renaşte, neîncetat se renaşte pentru a fi tot mai 
aproape şi mai aproape de Dumnezeu, pe care-l iubeşte, cu 
ştire sau fără ştire, prin sămânța de iubire cea sădită într- 
însa” + Palingenezia se conjugă aici cu mişcarea de înaintare 
înspre principiul divin, căci fiecare naştere (întrupare) aduce 
sufletul cu un pas „mai aproape de Dumnezeu”, după formu- 
la lui Eckhart. 

„lubirea — continuă Hasdeu - este unicul raport între făp- 
tură şi între Dumnezeu; mărginire deoparte, dezmărginire de 
cealaltă, acțiune şi reacțiune; întregul mecanism al Univer- 
sului, mecanism aşa de simplu în sublimitatea sa, se cuprin- 
de în principiul iubirii”.5 Această „alternanță continuă” 
(Empedocle) este rodul întrupărilor şi destrupărilor succesive 
care formează marele ciclu al transmigrațiilor sufletului. La 
acest nivel, iubirea este de acelaşi ordin cu fatalitatea providen- 
tei ce conduce sufletul prin ciclurile naşterilor şi renaşterilor 
spre dezmărginirea finală. Principiul iubirii reprezintă tocmai 


! Despre natură, în Pilos, gr, l, 2, p. 479, Pasiune unilicatoare numită alteori Eros sau Afro 
dita; „Dragostea în mădularele muritorilor pare / C-a fost sădită; prin ea nutresc şi gàn- 
duri duioase / Şi-nfăptuiese lucruri minunate, plăcerea numind-o / Ca pe-Atrodita 
(ibid.). Cf. de asemenea E. Rohde, op, city p. 303, În privinţa relaţiei dintre Afrodita şi Eros, 
cf, Platon, Bancherul, 180 d, 203 c; CH, p. 178, 

? Sic cogito, p, 70. | era 

3 Cf, emanaţia prin supraabunulenţă la Plotin (Enn, N, 2,1). | SR 

4 Sic cogilo, p, 70, „Adevărata iubire, iubirea întemeiată pe ideal, pe altruism, pe jerttire de 
sine” (Noi în 1892, în Revista nouă, IV, 1892; apud SF, p1 20) n oi k 

5 Căci, precum la Empedocle, „învinge alternativ Neikos şi Philia”, „şi rând pe rând (...) 
devin ele în ciclul vremii”. 

5 Sic cogito, p. 71. 

dinamica mecanismului universal a cărei funcţie este de a lega 
puterile contrare. Energie cosmică ce situează făptura mărgini- 
tă în raport cu dezmărginirea divină, conectând sufletul la uni- 
tatea infinită spre care tinde întreaga sa devenire. 

„Orice iubire, fie sexuată, fie nesexuată — adaugă gândito- 
rul — este şi nu poate a nu fi altruism: iubesc pe cutare. Numai 
la Dumnezeu iubirea e nemărginită: toată pentru toate. Făp- 
tura însă, jos sau sus pe orişicare treaptă a evoluțiunii, fiind o 
bucăţică din infinit închisă în margini şi zbuciumându-se a se 
dezmărgini prin propăşire, altruismul urmează neapărat a se 
bifurca în: 1. iubire sexuată = altruism + mărginire, scăzând la 
subomenire; 2. iubire nesexuată = altruism + dezmărginire, 
înălțându-se la supraomenire. Fiecare din aceste două catego- 
rii corespunde uneia din cele două organisme ale făpturii: 
iubirea sexuată, mărginită, ponderabilă, trecătoare, caracteri- 
zează suborganismul cel trupesc; supraorganismului celui 
sufletesc îi aparţine iubirea cea nesexuală, dezmărginită, im- 
ponderabilă, netrecătoare”.! 

In legătură cu această bipartiție a iubirii, putem remarca 
faptul că ceea ce generează sciziunea conceptului de iubire 
este prezenţa, respectiv absenţa sexualității. Interpretată drept 
o manifestare strict corporală, sexualitatea reprezintă unul din 
factorii ce contribuie la adâncirea amestecului dintre suflet şi 
trup, ducând până la coruperea sufletului mânat de viciile şi 
de poftele animalice ale trupului. Sufletul cade astfel cu atât 
mai mult în suborganismul trupesc, ponderabil şi trecător, 
fiind cu atât mai mărginit, cu cât sexualitatea este mai nemăr- 
ginită. Proces pe care Platon, în discursul „descoperit“ al lui 
Socrate din Phaidros, îl pune pe seama neiniţierii: „acela care 
nu e de curând inițiat, sau care s-a ticăloşit [...], mânat doar de 
plăcere, asemeni dobitoacelor ce merg în patru labe, el se pu- 
ne pe zămislit cu trupul şi, însoţindu-se cu neînfrânarea, nu 
simte teamă, nici ruşine de a căuta plăceri în contra firii”? 
Dimpotrivă, cel de curând iniţiat simte fiorul nedesluşit al 
dezmărginirii în faţa frumuseţii înseși, caz în care absenţa se- 
xualității înalță sufletul la nivelul unei trăiri supracorporale: 


1 Ibid., pp. 113-114. 
2 Phaidros, 250 e. 

„numai frumuseţii i-a fost sortit să se înfățişeze atât de limpe- 
de privirii, ea singură menită pentru iubirea noastră”. 

În acelaşi dialog, în primul discurs al lui Socrate, cel 
„acaperit”, Platon distinge însă, precum Hasdeu, două prin- 
cipii ale iubirii: „în fiecare dintre noi există principii care ne 
mână şi ne stăpânesc şi pe care le urmăm oriîncotro ne-ar du- 
ce; unul din ele e sădit în noi din naştere, şi anume dorința de 
plăceri; celălalt e o încredințare dobândită, şi anume gândul 
că trebuie să tindem spre tot ce e mai bun” Se înțelege de la 
sine că primul principiu — dorința de plăceri — este echivalent 
iubirii sexuale în concepţia lui Hasdeu; pe când al doilea prin- 
cipiu — gândul spre mai bine — ar corespunde iubirii 
nesexuale. Şi aceasta cu atât mai mult cu cât Hasdeu vorbeşte 
de frâu şi de înfrânare în al doilea caz, iar în primul de „des- 
frâul unei sexualități curat fiziologice”. La fel, Platon atribuie 
primului principiu „desfrânarea”, iar celui de-al doilea 
„cumpătarea”, revenind la semnificația „frâului” şi a „înfrâ- 
nării” în episodul atelajului înaripat. 

Bineînţeles că în contextul în care sufletul încearcă să se 
elibereze din lanţurile trupeşti, aşa cum notează Hasdeu, „ne 
interesează numai iubirea cea nesexuală, numai altruismul 
pornit pe calea dezmărginirii”, „elementul cel nesexual” fiind 
adevărata iubire în care „ambele suflete să se ridice la acelaşi 
diapazon spre dumnezeire, să se topească într-un singur su- 
flet fără trup” 5 Sufletul fără trup este supraorganismul im- 
- ponderabil, uşurat de greutatea trupului de carne din care s-a 


1 Ibid, 250 d. 

2 Ibid, 237 d. 

° Cf ibid, 238 a. Conform interpretării lui Hermeias („Comentariu la Phaidros de Platon”), 
celor două principii platoniciene le corespund sufletul rațional şi, respectiv, œl irațional; 
ca atare, „când stăpâneşte raţiunea, cumpătare este numele acestui fel de viaţă. Când 
stăpâneşte însă iraţionalul iar raţiunea îl urmează, robită parcă, neinfrânare este numele 
cestuilalt fel de viaţă” (în Platon, Opere IV, ed, cit, p. 597). O bipartiţie asemănătoare 
aflăm în Banchelul, unde Pausanias distinge doi Eros: unul obştesc şi unut ceresc (180 d- 
e), cel „care iubeşte mai mult trupul decât sufletul” (183 e) şi „acel Eros care ne îndeamnă 
către iubirea cea bună” (181 a), Distincția e reluată apoi de Eriximab, între „cele două 
feluri de Eros”; Erosul cel bun şi Erosul cel rău, Concluzia este că trebuie „să-i slujim 
Erosului cumpătat“ (188 c), 

4 Phaidros, 254 c-e, După Friedländer, în această imagine, „erosul înaripat devenea model 
pentru sufletul (psyché) înaripat”, căci „sufletul este pe de-a întregul suflet numai atunci 
când este capabil de iubire” (în Platon, Opere IV, ed. cit, note la Phaidros, p. 511). 

5 Sic cogito, pp. 115, 118. 

desprins, căci „dezmărginindu-se din trup, supraorganismul 
sufletului nu aduce cu sine decât iubirea cea sfântă”, „desfă- 
tare nepângărită de desfrâu”+ Or, „numai de la acest 
supraorganism poate să atârne iubirea cea sfântă, cea netru- 
pească, o iubire imponderabilă ca şi acest organism 2 Im- 
ponderabilitatea iubirii nesexuale, sfinte,+ reprezintă — alături 
de alte dovezi deja menţionate — încă un argument în favoa- 
rea nemuririi sufletului." _ l 

„Intr-o asemenea iubire, față cu ființa care i se pare tot ce 
poate fi mai desăvârşit în natură, omul se închină în adevăr 
numai lui Dumnezeu, numai infinitului, numai ideii, biruind 
în zborul său cel dezmărginit — fără a putea rumpe — acele 
mărginiri care îi opresc sufletul în lanţurile feluritelor forme 
ale egoismului”.* Platonismul ce impregnează acest fragment 
este atât de evident încât ne mulțumim doar să-i indicăm 
elementele: contemplarea adevărului,” desăvârşirea imaginii 
divine, necuprinsul Ideii, zborul dezmărginit al sufletului 
iubitor de înțelepciune şi de frumuseţe, lanţurile egoismului 
(în viziunea lui Hasdeu: captivitatea eului întrupat ca perso- 
na)” Ceea ce pentru Hasdeu este „iubire sfântă” sau „foc sa- 
cru”, pentru Platon reprezintă cea de-a patra formă a nebuni- 


1 Ibid,, p. 119. 

2 Platon, Banchetul, 187 e. 

2 Sic cogito, pp. 120-121. 

| * „In loc de «iubire nesexuală » — un negativ care presupune că sexualitatea ar fi poziti- 
t vul, pe când în faptă tocmai sexualitatea este o negațiune, fiind aproape neiubire, — tre- 
i buie să zicem mai potrivit iubire sfântă” (ibid, p. 119). 

5 „In fiecare om, « eul » trece ca persoană pieritoare prin suborganismul œl ponderabil al 
trupului, dar trăieşte ca individualitate nemuritoare numai prin supraorganismul cel 
imponderabil al sufletului. În acest supraorganism se cuprind darul de a iubi, un dar 
dumnezeiesc neatârnat de trup sau biruind piedicile cele trupeşti. Dacă acest dar de a 
iubi nu este ologit prin egoism, timpul şi spaţiul dispar pentru om de pe aci, încă din 
cătușele vieţii pământeşti” (ibid,, p, 136), 

* jbid,, p. 119, 

7 Phaidros, 247 d-e, Pentru a păstra unitatea interpretării, ne rezumăm doar la exemple 
din acest dialog, 

8 Ibid., 250 c, 254 b, 

? Tbid., 249 c. 

10 Ibid., 249 d. Sufletul este „iubi tor de înțelepciune sau de frumuseţe, închinător la Muze | 
şi îndrăgit de Eros” (248 d), În privinţa închinării în faţa imaginii divine (numită „icoană 
sfântă” sau chip prins „într-un nimb Scânteietor”, 254 b), cf de asemenea, ibid., 252 e („0 
tainică închinare”), Potrivit lui Heidegger, „această înălfare-dincolo-de-sine şi această 
atragere de către Fiinţa însăşi este eros-ul” (în Platon, Opere IV, ed. cit. p. 390). 

11 Phaidros, 250 c. 


| 

| 
90 | 
(E: Scanned with OKEN Scanner 


ei divine, iubirea-nebunie înţeleasă ca „zeiască împătimire”: 
„e limpede că tocmai împărtăşirea din acest soi de nebunie 
face ca cel iubitor de frumuseți să fie numit îndrăgostit”, şi, 
mai presus de toate, „îndrăgostit de frumuseţea firii”? 

„Prin iubirea cea sfântă se înfirează telegraful dintre su- 
flete” altfel spus, prin iubirea cea cumpătată se realizează 
comunicarea la distanță dintre două suflete aflate pe trepte 
diferite ale avântului spre dezmărginire. Hasdeu răspunde 
astfel la a doua întrebare, menționată la începutul capitolului: 
în ce fel reuşeşte supraorganismul sufletesc să se arate altora 
la mari distanțe, fără ca această manifestare să fie viciată de 
amestecul suborganismului corporal? Este vorba, în primul 
rând, de un raport ce leagă două sfere prin mijlocirea iubirii 
împărtăşite, reciproce, de acea „dragoste-pereche” (anteros) 
evocată de Platon în Phaidros.+ Raport ce face posibilă comu- 
nicarea dintre suflete, în ciuda distanţei şi a nivelurilor diferite 
de destrupare pe care acestea se află. O comunicare orientată 
ascendent, „dintâi pe pement apoi între pământ şi mai sus, 
apoi între mai sus şi mai sus” pe „calea cea dreaptă care du- 
ce în înaltul iubirii” $ În al doilea rând, este vorba de funcția 
mijlocitoare a iubirii care intermediază între două lumi apa- 
rent ireconciliabile, lumea „de aici” şi lumea „de dincolo”. În 
Banchetul, Diotima identifică în Eros un agent intermediar, 
„ceva între muritor şi ființa fără de moarte” 7 Fiind un mare 
daimon, „aflându-se între cele două lumi, Eros umple g golul 
dintre ele şi le leagă într-un singur Tot, unindu-l pe sine cu 
sine”. Comunicarea între lumea sensibilă, vizibilă, corporală, 
deci muritoare (sufletul întrupat) şi lumea inteligibilă, invizi- 
bilă, sufletească, deci nemuritoare (sufletul destrupat) se rea- 
lizează — aşa cum spune Hasdeu — cu ajutorul telegrafiei iubirii, 


1 bid., 249 e, 

2 Platon, Banchelul, 183 e. 

3 Sic cogito, p, 119, 

4 „Dragostei din celălalt îi răspunde în el o dragoste-pereche” (Phaidros, 255 d). 

5 Sic cogito, p, 119, 

6 Banchetul, 211 c. Este aici poate ceva din dorința sufletului de a se reîntregi pe sine, de a 
se afla ca întreg în Intregul din care a fost alungat, precum proterează Aristofan în Ban- 
chetul (preamărind, de fapt, în dorinţa de reîntregire, androginatul): „dragostea nu este 
altceva decât un nume pentru dorința noastră pălimaşă de a fi din nou întregi” (192 e). 

7 Ibid, 202 d. 

„prin mijlocirea naturii daimonice”.! Iubirea este factorul ce 
înlesneşte manifestarea invizibilului în vizibil, prezenţa „sen- 
sibilă” a spiritului în  împărtăşire cu sufletul încă 
nespiritualizat pe deplin, fiind în acelaşi timp o putere de na- 
tură spirituală în stare să exorcizeze implicațiile nefaste ale 
morţii? Nu este vorba însă de o manifestare a nevăzutului 

rin coborârea sa în lumea vizibilă, ci de iniţierea prin care 
sufletul eliberat de trup revelează sufletului înlănțuit de ma- 
terie taina morţii şi a înălțării, de „lucrarea unui suflet 
destrupat asupra sufletului celui întrupat”? Dacă se poate 
vorbi de manifestare, aceasta doar în sensul ei inițiatic, de 
périagogé. Este de la sine înţeles că atunci când manifestarea 
spirituală nu reuşeşte să devină prezenţă, cu alte cuvinte în 
cazul în care comunicarea prin iubire este viciată, Erosul ne- 
putând să umple golul dintre suflete, atunci în acest gol se 
strecoară durerosul „val al dorului”, sufletul însingurat fiind 
scăldat de un „val purtător de dor” .* 

Iubirea împărtăşită se realizează însă cu precădere în si- 
tuațiile limită, în momentele ce pun la încercare existența su- 
fletului întrupat; în aşa fel încât, prin participarea la acest dar 
al iubirii, sufletul trăieşte o experienţă a împărtăşirii la distan- 
tă, însă nu in absentia. Telegrafia iubirii este comunicarea de 
sine cu un suflet invizibil, dezmărginit, dar manifestat ca pre- 
zenţă în dialogul cu sufletul pereche. „Pe scurt: în momentul 
de a muri sau când se află într-o mare cumpănă, omul se îm- 
părtăşeşte — în vis sau în vedenie sau în alt chip — unei ființe 
iubite, fie ea oricât de departe. lată ce numim: telegrafia iubi- 
rii” > Este poate pragul în care daimonul lui Hasdeu întâlneşte 
înțelepciunea Diotimei, în acelaşi efort de valorizare a depăşi- 
rii de sine și a deschiderii spre altul prin intermediul erosului 
celui bun. În acest sens, telegrafia iubirii este un act de trans- 


1 Ibid., 203 a, 

a in pregui catharul Jacques de Baisieux interpretează cuvântul amor: „ A înseamnă 
met mor inseamnă « moarte »; dacă le punem la un loc, vom obține « fără moarte > 
3 Sic cogito, p. 107, 

4 Platon, Phaidros, 251 e, 255c-d, 

5 Sic cogito, p. 122, 

cendere;! sufletul reuşeşte să-şi depăşească nefasta condiție, 
susținut de ceea ce în sine nu e decât sublimată dorință de 
dezmărginire. 


La nivel imaginar, implicaţiile doctrinei hasdeiene a iubi- 
rii îşi află expresia cea mai adecvată în poemul Așteptând2? 
Ţesătura poetică se împleteşte însă, ca şi în alte poeme, cu fire 
ce provin din mai multe direcţii ale gândirii lui Hasdeu, ca de 
exemplu motivul morţii şi funcția izbăvitoare a somnului și a 
visului, legea evoluției universale şi doctrina metempsihozei, 
exilul sufletului întemnițat în trup sau problema fatalității 
providenţiale. In cele ce urmează, vom interpreta cele zece 
părți ale poemului în lumina lămuririlor teoretice de mai sus. 

1. „Sunt trist, şi trist sunt totdauna”. Starea de tristeţe ce 
răzbate cu claritate încă din primul vers al poemului caracte- 
rizează existența corporală a sufletului însingurat, desprins de 
infinitul din care a fost izgonit, constrâns la condiția de părtaş 
al suborganismului trupesc: „Sunt trist; şi lacrima fierbinte, / 
Din geană-mi vecinic picurând, / Mi-aduce singură aminte / 
C-am fost eu vesel oarecând!”. Durerea prezentă este opusă 
unui îndepărtat trecut, atunci când sufletul liber se bucura de 
o existență nemărginită, vegheată de astrele tutelare („o ştie 
soarele şi luna”). 

2. Suferința sufletului părăsit aici jos nu este generată 
doar de convieţuirea cu trupul, ci şi, în special, de dispariția 
unui suflet-pereche, dispariţie ce năruie unitatea originară. In 
condiţia primă a fericirii prin întregire („eram o lume amân- 
doi”), nici măcar absenţa temporară a sufletului iubit nu pu- 
tea fisura legătura comunicantă dintre cei doi participanți la 


1 În studiul introductiv la Banchetul (Ed. Humanitas, Bucureşti, 1995), Petru Creţia notea- 
7ă: „Iubirea nu e altceva decât capacitatea noastră de a ne transcende în altul, într-un alt 
individual ireductibil şi inefabil, pe care să-l putem iubi ca atare” (p. 69). De asemenea, 
conform lui E. R. Dodds, Erosul oferă „impulsul dinamic care porneşte sufletul în căuta- 
rea unei satisfacţii ce transcende experiența pământeană” (Dialectica spiritului grec, Ed. 
Meridiane, București, 1983, p. 246), 

2 B, P, Hasdeu, Opere, |, ed, cit, p. 120, Poemul a apărut în Revista nouă, an I, nr. 3, 1889, 
fiind introdus apoi în volumul Sarcasm şi ideal (1897). 

actul iubirii, întrucât ea continua să funcţioneze prin interme- 
diul somnului şi al visului care, după cum s-a văzut, relativi- 
zează dimensiunea spaţio-temporală reală, concepută ca limi- 
tare, pentru a proiecta eul oniric într-o altă dimensiune, cea a 
participării la dezmărginirea ideală în comuniunea cu altul: 
„Trăiam dormind; dormeam ferice: / Dormind eu te puteam 
visa”. Comunicarea prin vis se conjugă cu polarizarea timpu- 
lui pe anotimpuri; iarna semnificând intervalul absenței, lu- 
mea străină a materiei corporale, iar vara, dimpotrivă, o ima- 
gine a prezenţei, manifestarea în sensibil a lumii nevăzute! : 
„În vis iernatec, numai vară / Visam mereu”. Canalul de legă- 
tură între cele două lumi şi, implicit, între eul părăsit şi celălalt 
eu, absent, între „iamnă” şi „vară”, este reprezentat de vis, sin- 
gurul în măsură, îngemănat cu energia iubirii, să acopere dis- 
tanţa ce separă cele două suflete pereche. În momentul însă în 
care absența unuia dintre suflete se permanentizează prin 
moarte (este vorba, bineînţeles, de moartea trupului şi ca ata- 
re de „re-naşterea” sufletului), sufletul încă închis în trup re- 
simte cu acuitate durerea acestei despărțiri: „Tu ai murit; şi 
totu-i rece, / Şi totu-i iarnă fără vis”. Moartea trupului aduce 
cu sine dispariția „sensibilă” a sufletului care, astfel eliberat 
de lanţurile materiei, pătrunde în lumea de dincolo, a nemani- 
festatului. Pentru sufletul rămas aici, legătura se destramă, 
totul îngheaţă în materialitate, în iarna unei apăsătoare reali- 
tăți. Iarnă fără vis, căci canalul oniric se închide, sufletul ne- 
maiavând acces la prezența nemărginită a celuilalt. Trebuie să 
precizăm faptul că, în prima situație, comunicarea onirică are 
loc între două suflete aflate pe acelaşi nivel al existenţei întru- 
pate; visul, în acest caz, leagă prin intermediul erosului îm- 
părtăşit. În a doua situație însă, unul dintre suflete părăseşte 
lumea generaţiilor, pătrunzând în lumea dezmărginită. La 
acest nivel, comunicarea onirică încetează (cel puţin în acest 
context), iubirea fiind constrânsă, după cum vom vedea, să se 
însoțească cu moartea pentru a putea reînnoda comunicarea 


1 O bipariiţie similară întâlnim la Porphirius (în De antro..., 25) între răceala lui Boreas 
care fixează sufletele „în frigul naşterii terestre” şi suflul cald al lui Notos care trimite 
sufletele în căldura lumii divine (cf, Felix Buffière, Miturile lui Homer şi gândirea greacă, Ed. 
Univers, Bucureşti, 1987, p. 364), în „ « căldura » izvorâtă din Bine”, cum spune Plotin 
(Enn. VI, 7, 22, în ed, cit, p. 339). 

dintre suflete. În versurile „Dar iată-iată Moartea trece / În 
zboru-i cătră paradis”, moartea este metafora ieşirii prin care 
sufletul s-ar putea înălța în zbor spre infinit, vehicul funerar 
care, printr-un paradox al inversiunii semantice, conduce su- 
fetul spre izbăvire şi, ca atare, spre nemurire. În acest sens, nu 
este lipsit de importanță faptul că „paradisul” din al doilea 
vers citat a înlocuit, într-o variantă, „o altă vară-n cer”, imagi- 
ne edenică a supra-realității ideale spre care aspiră sufletul 
„desperecheat”, dar, totodată, imagine a reîntregirii „vărati- 
ce”, scăldată în căldura regăsirii („Să fim o lume amândoi P, 
3. Partea a treia a poemului conține tribulațiile sufletului 
părăsit de perechea sa de-acum destrupată. Antiteza dintre 
cele două suflete este evidentă: „Tu — floare vesel zburătoare, / 
Eu - nu ştiu ce mâhnit şi slut!”. Durere cu atât mai mare cu 
cât sufletul iubit şi dispărut este tocmai unul zămislit de către 
sufletul-părinte, rămas însingurat (este vorba, în contextul 
biografic al poemului, de moartea fiicei poetului, Iulia 
Hasdeu). „Dezmoştenit de viaţa vieţei”, lipsit de sensul lumi- 
nos ce-i călăuzea existenţa terestră, acesta se adresează sufle- 
tului descătuşat în nemărginire, implorându-l să se manifeste 
prin coborârea sa în lumea sensibilă: „De pe-nălțimi nemăr- 
ginite / Pogoară-te la tatăl teu: / Să te mai văd; ş-apoi, voioasă, 
/ Tei duce iar la Dumnezeu!”. Îl îndeamnă deci să-şi pără- 
sească nemărginirea („Pe-o clipă numai lasă raiul / Şi vino-n 
sânul părintesc”) sau, dacă acest lucru nu este cu putinţă, să-şi 
reveleze prezenţa printr-o rază, apariţie luminoasă ! care să 
unească dimensiunile supraetajate ale celor două lumi: „Sau, 
ca o stea cu mii de raze, / Întinde-o rază prin eter / Până la 
mine să străbată: / Un capăt jos şi altu-n cer!”. Ambele forme 
ale invocării sunt expresii ale dorinţei de a îndupleca sufletul 
urcat în lumea de dincolo să coboare aici jos, inițiativă remisă 
sufletului destrupat. Acesta nu este însă o entitate transcen- 
dentă care coboară în imanenţă pentru a-şi manifesta prezen- 
ţa? Singura cale prin care sufletul părăsit va reuşi să restabi- 


1 „Căci lucrul pe care l-a simțit el de la bun început, pornind dle la o palidă licărire, era 
iubirea faţă de această nemăsurată lumină“ (Plotin, Enn, VI, 7, 33). 

? Ea preferă să rămână în înalt, iar aceasta va fi fiind starea „celui care a apucat să vadă 
mult” (Phaidros, 248 d). Cf. Plotin, Enn., VI, 9, 7. 

lească legătura cu cel plecat este, cum se va vedea, transcen- 
derea de sine, încercarea de a se înălța el însuşi, depăşindu-şi 
condiția materială, rolul cel „real“; lucru posibil prin telegra- 
fia iubirii. 

4. Împărtăşirea prin vis este astfel înlocuită cu iubirea cea 
sfântă care restabileşte comunicarea energetică dintre suflete. 
Telegrafia iubirii funcţionează, căci, la celălalt capăt al firului 
nevăzut, sufletul destrupat răspunde: „Nu pot veni, dar 
sunt”. Sufletul eliberat nu se poate manifesta recoborând în 
lumea materiei, dar îşi afirmă prezenţa de la distanță. Fiinţa 
sa despovărată de corporalitate intră în contact cu sufletul 
rămas pe o treaptă inferioară a evoluţiei spirituale. Insă „a 
morţii taină” nu poate fi dezvăluită celui încă neiniţiat, căci 
acesta trebuie să treacă mai întâi prin încercarea suferinței pe 
care o implică materialitatea. Etapele înspre dezmărginirea 
deplină nu pot fi arse, fiecare în parte constituind pragurile 
necesare pe care sufletul trebuie să le atingă succesiv: „trebuie 
a ta cruce / Până-n sfârşit s-o duci: / Să suferi!”. Sfârşit care nu 
e moartea cea trupească, golul mormântului („Intr-însul vei 
găsi o haină, / Pe mine - nu”), ci ieşirea din ciclul reîncarnări- 
lor, accesul la zonele superioare ale eternității, la „cele lumi 
senine” în care, la timpul cuvenit, revederea va fi în sfârșit po- 
sibilă. Dacă taina morții implică necesitatea suferinței, revela- 
ţia ei nu o poate procura cugetația filosofică; filosofii „toarnă 
şi răstoarnă gândul, / Da inimile — ba!”. Altfel spus, răspunsul 
pe care îl dă filosofia la problema morții şi a existenței de du- 
pă moarte este de domeniul speculaţiei abstracte, o investiga- 
re pe toate feţele a unei raționalități neştiutoare.! Singurul răs- 


1 Deşi Hasdeu pledează pentru crearea poeziei filosofice, în care să se răsfrângă „subli- 
mele profundităţi ale metafizicei” (Mişcarea literelor în Eşi, în Lumina, nr. 12, 13-14, 16, 
1863), anumiţi exegeţi ai operei sale îi refuză organul contemplației („nu are tempera- 
mentul contemplativ al unui poet”, spune Ş. Cioculescu; „nu e poet fiindcă nu a cunos- 
cut starea de contemplatie a ideii”, adaugă P. Constantinescu). Totuşi, acelaşi P. Constan- 
tinescu, într-o comparație cu Eminescu, subliniază spiritul vizionar de tip heraclitean al 
lui Hasdeu: „Romanticul Eminescu se refugia în trecut ca înte-un românism absolut, dar 
static, romanticul Hasdeu se proiectează, profetic, în viitor; pentru Eminescu, românis- 
mul e un principiu metafizic, o idee platonică, pentru Hasdeu, românismul e o viziune 
heracliteană, Cel dintâi e un profet posomorăt, ultimul un vizionar” (B. P. Hasdeu, în 
Scrieri, III, E.P.L.., 1968, pp, 145-146), Explicația constă în finalitatea nu strict contemplati- 
vă, teoretică, a filosofiei lui Hasdeu, ci în cea practică, într-o concepție activă, al cărei fim- 
dament dinamic, departe de a deschide spre orizontul speculațiilor abstracte, hrăneşte 

puns cu valoare de adevăr trece prin inimă, este deci o soluție 
sufletească şi nu una reflexivă: „Cărarea vieței viitoare / De 
vrei s-o nemereşti, / Vei şti răbda; ş-orcât te doare, / Să crezi şi 
să iubeşti!”. Alături de suferință, calea înspre existența pos- 
tumă a sufletului trece prin răbdare; oricât de dureros ar fi 
acest itinerar, el înseamnă în primul rând o încercare inițiati- 
că. Doar așteptând ! sorocul eliberării finale, încercarea îşi de- 
săvârşeşte rolul. Aşteptare creatoare şi, în aceeaşi măsură, 
sporitoare, deoarece este întemeiată pe credinţă şi iubire: „A 
crede ş-a iubi, atâta / Ne cere Dumnezeu” 2 

5. Discursul revelator al sufletului destrupat dezvăluie 
astfel taina morţii, inițiindu-l de la distanță pe cel captiv în 
materie. Acesta înțelege că gândul torturant al morții inevita- 
bile („cu groază cugetăm la moarte”) nu poate fi, în realitatea 
revelaţiei, decât visul blând al dorinţei de moarte, înțeleasă ca 
eliberare şi renaştere împreună la o viață nouă, în îmbrățişa- 
rea aceluiaşi drum: „Ce dulce vis, ce voluptate, / Când ea 
muri, să mor şi eu!”. 

6. Sufletul e conştient că nimic nu îl mai leagă de lumea 
de aici; nici măcar corpul a cărui povară parcă nu o mai simte, 
unit cum e, prin telegrafia iubirii, de ceea ce sus îl cheamă 
spre sine: „colo-n cer sunt ale mele toate, / Şi pe pământ — or- 
fan eu am rămas”. Nu sufletul eliberat din lume este cel pără- 
sit, cel orfan de părintele lăsat în urmă, ci sufletul părintesc 
lipsit de prezenţa sufletului-copil plecat de lângă sine. Situaţie 
în care invocarea morții se impune drept soluție pentru des- 
prinderea cât mai grabnică de condiţia terestră şi regăsirea 
celui plecat dintre vii pentru a fi mai viu decât cei încă în via- 
tă: „Ea m-a uitat, a morții dulce zână, / Ea după care nencetat 
suspină / Şi geme sufletu-mi, ca Prometeu; / Un suflet ce se 
zbuciumă şi ţipă / Dar care-n veci nu s-a-ndoit o clipă / C-aşa 
vrea Dumnezeu!”. Gândul îngrozit de moarte devine, o dată 


soteriologic capacitatea creatoare a unei ființe vii, inclusiv în plan istoric, aşa cum singur 
mărturiseşte: „Am crezut totdauna că mântuirea neamului nostru constă nu în neguroa- 
sele sfere ale abstracțiunii, ci numai şi numai în stindardul cel viu al Românismului” 
(Foia Socielății Românismul, |, 1870, p. 97). 

1 „Aşa cum ochiul aşteaptă răsăritul soarelui”, spune Plotin în Enn., V, 8, 6, în ed. cit, M, 
p. 569. 

2 „A iubi este a crede şi a spera”, proclamă Hasdeu în Noi şi voi (în Revista nouă, V, 1892; 
apud SF, p. 129), 

cu dobândirea iniţierii, suspin ce încearcă să ademenească 
zâna morţii, pentru a elibera sufletul de lanţurile cu care des- 
tinul l-a țintuit de stânca materiei. Moartea însă nu poate veni 
înainte de termen; viața nu poate pleca atunci când vrea ea; 
totul se desfăşoară potrivit legii devenirii şi a progresului spi- 
ritual. Lege impusă de voința divină a cărei aplicare în lumea 
sublunară este o necesitate a firii universale. În ciuda dorinței 
arzătoare de înălţare, sufletul nu poate nesocoti fatalitatea 
transcendentă care, după ce l-a cufundat în materie, îl ridică, 
treaptă cu treaptă abia, către dezmărginirea totală. Doar căde- 
rea face posibilă revelaţia zborului; ca atare, calea eliberării nu 
e hotărâtă de liberul arbitru; libertatea e mai adâncă decât 
simpla hotărâre de a muri; mai adâncă decât fuga din lume şi, 
în acelaşi timp, deasupra ei; căci moartea nu ne aparține, 
„moartea-i prin Destin!”. 

7. Trecem peste partea a şaptea a poemului care, fiind un 
pamflet la adresa „doftorilor”, nu intră în obiectivul interpre- 
tării de faţă. 

8. Menită prin lucrarea inflexibilă a destinului, moartea 
nu-şi face aparția dintr-o dată; se strecoară, picătură cu pică- 
tură, în trupul îmbolnăvit de vreme. Adevărata boală însă nu 
e timpul ce le macină pe toate, ci dorul nestăvilit după sufletul 
plecat: „Nimica nu mă doare, / Şi totuşi mor. / Fiinţa-mi nu de 
boală şi nu de vârstă moare, / Murind de dor”. Boală ciudată 
ce face uneori aşteptarea chinuitoare, dorul umple golul în 
care, în momente de cumpănă, iubirea se exprimă paroxistic, 
chemarea ei reverberându-se în ecouri înşelătoare: „nopți şi 
zile-ntruna aud ciudate şoapte”. Dorinţă pe cât de dureroasă, 
pe-atât de vie, căci cu cât dorul de plecare e mai viu, cu atât 
trupul e mai mort, lepădând una după alta cătuşele cu care a 
ţinut sufletul în captivitate: „In orice dimineaţă, uitându-mă 
la mine, / Mă văd mai dus; / În fiecare seară, grozavă poftă-mi 
vine / Să plec în sus”, Trupul pierde din ponderea sa materia- 
lä în favoarea forţei magnetice care face ca imponderabilitatea 
să câştige în „greutate“: „Cu cât îmi scade carnea, tinzând 
mereu să moară / Incet-încet, / Pe-atâta cugetarea-mi s-avântă 
mai uşoară”. Condiţia intermediară a sufletului, pe jumătate 
dezmărginit, înlesneşte comunicarea cu lumile invizibile 

(„Vorbesc cu nevăzutul”), orientând întreaga ființă înspre 
natura sa ideală, într-un irezistibil avânt ascensional („sus mi- 
e duhul”). Echilibrul se frânge; centrul ființei se mută în sus, 
materia se dematerializează, sfârşind în praf; sufletul respiră 
deja mireasma veşniciei: „În cer eu sorb prin suflet întreaga 
vecinicie, / Ş-aci-s — nimic: / Bucata-mi pământească încape- 
ntr-o cutie”. Aşteptarea dobândeşte astfel un termen, existen- 
ţa îşi regăseşte sensul; lumea pământească nu mai e o vale a 
plângerii, ci una a somnului materiei. Desprinzându-se din 
recea sa îmbrățişare, sufletul îşi redobândeşte aripile, conştiin- 
ţa astrală: „Trec somnoros prin lume, şi numai printre stele / 
Mai sunt deştept: / Mă duc! mă duc la tine, lumina vieței me- 
le.../ Nu mai aştept!”. 

9. Somnul favorizează încă o dată accesul în lumea de 
dincolo; somn asociat, după cum s-a văzut, cu moartea trupu- 
lui, letargia acestuia fiind o condiție a trezirii sufletului la 
adevărata viață. Renaşterea sa în înalt nu este însă posibilă 
decât prin iubirea ce îl poartă cu sine înspre cel deja renăscut: 
„Ş-adorm cu fericire, / Ca numai sus cu tine / Să mă mai pot 
trezi!”. 

10. Sub loviturile repetate cu care „Ursita nempăcată” l-a 
măcinat, trupul nu mai e decât „un bolovan în agonie“; mate- 
-- rie care, murind, își dă sufletul, în sensul propriu al expresiei, 
dezvăluind în adâncul său sâmburele infinit din miezul fini- 
tului, crisalida unui suflet pregătit de zbor: „Se sparge bietul 
bolovan, / Ş-atunci din el s-alege aur”. 


3. Partea infinitului în făptură 


„Sufletul are afinitate cu natura divină şi eternă” 
Plotin 


„Oricât de multe ar fi lumile şi oricât de mare ar fi uni- 
versul cel cuprinzător de aceste lumi, ele toate se află într-un 
infinit. Infinitul însă, în care e cuprins universul, nu este egal 
sau identic cu totalitatea părților acestui univers, adică lumile 
a+b+c+ z, căci ele sunt toate mărginite, fiecare având hotare, 

şi deci are hotare şi totalitatea lor”! Totalitatea universului nu 
este rezultatul sumativ al componentelor sale, căci fiecare din 
aceste componente, luată în parte, este mărginită, fiind o parte 
dintr-un tot pe care suma părților limitate nu îl poate 
nelimita. Totalitate care ar fi infinită doar în măsura în care 
şirul elementelor componente ale universului ar fi la rândul 
său infinit. Or, suma acestor elemente se întocmeşte pentru 
fiecare element în parte, fiecare reprezentând o lume mărgini- 
tă în suma totală a hotarelor sale concrete. Astfel că şi totalita- 
tea lor universală este mărginită, o sumă de margini nereali- 
zând împreună nemărginirea. „Universul, prin urmare, se 
cuprinde în infinit, totuşi nu este infinit”? cuprins — cum este 
- de un infinit ce-l supradimensionează, cuprinzător, la 
rându-i, al lumilor finite. 

Aceeaşi teorie mărgineşte şi condiția umană: „suntem în 
acel infinit, dar nu suntem el”, căci infinitul ne cuprinde ca 
părți limitate ce nu se pot ridica la nivelul întregului nelimitat. 
În totalitatea sa parțială, ființa umană nu se identifică cu infini- 
tul; ea nu este nelimitată deoarece, ca orice element al univer- 
sului, este o ființă creată. In sens pascalian, paradoxul şi, toto- 
dată, măreția acestei condiţii constă în faptul că ființa creată 
poate fi la rândul ei creatoare: „Pentru om, a urzi, a face, este 
a țărmuri, a pune în nişte margini mai mari sau mai mici ceva 
pe care-l scoatem din noi înşine şi din afară totodată”. Apa- 
rent, în efortul său creator, omul ar imita creaţia infinitului; ca 
şi în cazul creativității acestuia din urmă, omul nu poate crea 
decât „lumi” mărginite. În realitate însă, există două diferenţe 
majore între actele creatoare amintite. Pe de o parte, infinitul 
creează prin mărginirea propriei sale substanțe nemărginite, 
pe când omul este finitul creator de finit. Pe de altă parte, ac- 
tul de creaţie specific infinitului nu se realizează decât din 
substanța însăşi a infinitului creator, fiind aproape o creație 
internă ce nu foloseşte decât „materiale proprii, chiar dacă 
acestea se degradează calitativ (nu însă în ceea ce priveşte 


1 Sic cogito, pp- 51-52, 

2 Ibid. La fel, în doctrina hermetică, „Lumea este conținută şi cuprinsă de Veşnicie” (CH, 
p.79). 

3 Sic cogito, pp. 51-52. 

4 Ibid., p. 54, 

esența) în actul creației. Cât despre om, acesta creează din si- 
ne, apelând însă totodată şi la materialele ce-i sunt exterioare, 
împrumutând un tipar străin. Este însăşi dovada mărginirii 
pe care o manifestă creația celui creat mărginit. „Numai infi- 
nitul — conchide Hasdeu — , fiind singur, nu poate lua nimic 
din afară, ci urzeşte toate din sineşi, le urzeşte însă în același 
chip, adică țărmureşte, pune în nişte margini, margini prin 
care făptura nu se poate confunda cu el”.! 

Prin urmare, opera omului este fatalmente mărginită de 
însuşi actul prin care a fost concepută de către cel mărginit. 
Fiind o creaţie secundă, ea nu are ca atare vocaţia nemărgini- 
rii, neputându-se împlini în nemărginire decât trădându-şi 
creatorul mărginit. Creaţia, oricât de nelimitate i-ar fi avântul 
şi scopul, nu-şi poate depăşi creatorul; este deci condamnată 
la mărginire. Opera infinitului însă „este o mărginire urzită 
de cel nemărginit, o mărginire şi ea, dar o mărginire cu pece- 
tea nemărginitului” 2 Este, cu alte cuvinte, o creaţie liberă ce 
poartă în sine germenele dezmărginirii care este amprenta 
lăsată de creatorul cel nemărginit. Ca o primă concluzie, se 
desprind două însuşiri ale ființei create (însuşiri ce reprezintă 
de fapt termenii polarității originare a condiției umane). Pe de 
o parte, omul este creat din infinit, infinit cu care el nu se 
identifică, fiind în mod fatal o creație mărginită, cuprinsă în 
infinit. Pe de altă parte însă, omul, creat de infinit, poartă în 
sine pecetea acestuia, având deci acces la nemărginire, deoa- 
rece cuprinde în sine infinitul. 

_ Ce implică, în consecinţă, această concluzie preliminară? 
In primul rând, o definire a infinitului cu toate „atributele“ 
nedeterminării ce rezultă de aici; aspect asupra căruia vom 
reveni în capitolul final. Reținem deocamdată o singură califi- 
care: „neavând margini, nu poate fi identificat sau măcar con- 
fundat cu făptura cea mărginită; şi totuşi: neavând margini, 
urzind prin urmare numai din sine, este cuprins în orice tăp- 
tuire a voinţei sale” > Decurge de aici dubla funcție a infinitu- 
lui, de cuprinzător-cuprins (cuprinzător al ființei mărginite şi, 
în același timp, cuprins în aceasta). Să trecem însă „de la urzi- 


1 Ibid. 
2 Ibid., pp. 54-55. 
5 Ibid., p. 55. 

tor la făptură”. În al doilea rând, „dindată ce făptura a fost 
urzită din infinit, ceea ce nu e chip a n-o recunoaşte, atunci 
urmează că ea nu poate fi decât o părticică din acel infinit”, 
„O părticică din substanța dumnezeiască” ce se manifestă ca 
prezenţă autonomă în altruism, adică în jertfa de care omul, 
înnobilat de această scânteie divină, este capabil în marile 
momente ale vieţii. „Această părticică, adevăratul eu, se dă pe 
față mai ales în altruism”, subliniază Hasdeu, în acea dăruire 
de sine prin care omul îşi depăşeşte propria mărginire, 
dezmărginindu-se spre altul. Altruism ce scoate la lumină 
adevăratul chip al ființei umane, cel lăuntric, făurit după chi- 
pul cel divin, în nemarginile căruia se oglindeşte. Căci aici, la 
acest nivel al înțelegerii destinului, altruismul omului nu se 
îndreaptă atât spre un altul la fel de mărginit, ci transcende 
înspre Altul prin care marginile se dau în lături pentru a 
permite celui cuprins de infinit să se unească cu cel de necu- 
prins: „Prin altruism începe a se ivi adevăratul eu, substanța 
cea dumnezeiască, pecetea infinitului, care se dezmărgineşte 
şi tinde la nemărginire până şi în marginea unui corp” 3 
Inainte de a ajunge la a treia consecință care se desprinde 
din cele prezentate mai sus, să ne oprim o clipă asupra a ceea 
ce Hasdeu numeşte „părticică din substanța dumnezeiască”. 
După cum s-a putut observa, această părticică este identificată 
cu adevăratul eu. Să ne aducem aminte că acest eu nu este al- 
tceva decât supraorganismul spiritual, al doilea eu, activ în 
vise, ce are acces la dezmărginire, eul supraconştient eliberat 
de balastul materiei, în ultimă instanţă eul cel nemuritor, nu- 
me prin care desemnăm de fapt sufletul. Este eul ocult, indes- 
tructibil, daimon a cărui funcţie, pentru Empedocle, este „cea 
de purtător al divinității potenţiale a omului”.+ Pherekydes 
stabilea deja distincţia dintre cele două suflete ale omului, 
unul divin, celălalt pământean, teoria despre „pluralitatea 
sufletelor” nefiind însă îmbrăţişată de Hasdeu, care nu dis- 


1 Ibid., p. 104. 

2 Ibid., p. 59, 

? Ibid. În acest sens, spune Hasdeu, „desăvârgitul numai de care sunt capabil este infinit” 
(Legea infinitului, în Cuvântul, an J, nr, 1, 1906; apud SF, p. 133). 


4 Cf. E. R. Dodds, op. cit, p. 180, 
> „Pherekydes era încredințat că avem un spirit celest şi un al doilea plămădit din semi- 
nţele telurice” (Cicero, în Filos, er, 1,1, p.80). 

tinge în om două suflete, ci două ipostaze ale unui singur su- 
flet: întrupat ca persona şi destrupat ca anima. Important este 
totuşi faptul că cele două ipostaze nu sunt absolut distincte, 
deoarece sufletul întrupat, chiar în situația mărginirii sale 
temporare, nu-şi pierde vocația nemărginirii, virtute care îl 
învesteşte cu pecetea originii sale divine. Concepţie mai 
apropiată, cu toate că nu identică, de teza sufletului dublu la 
Plotin, care desluşeşte în om un suflet obscur (un fel de eidolon 
intermediar între omul terestru şi ipostaza sa „inteligibilă”) şi 
un suflet divin care părăseşte trupul, ducând cu el memoria 
vieților anterioare. Vom reveni asupra teoriei plotiniene în 
capitolul următor. Ceea ce ne interesează deocamdată este 
elementul incoruptibil pe care îl reprezintă sufletul divin.! 
Tema imaginii divine a sufletului? a constituit un element 
esențial încă în misteriile dionysiace. După cum atestă E. 
Rohde, se întrevede „o legătură strânsă între cultul trac al lui 
Dionysos şi cultul sufletelor” 3 Legătură ce scoate în evidență 
existența unui al doilea eu, separabil de trup, care poate parti- 
cipa la beatitudinea divină pentru că în cursul acestei experi- 
enţe sufletul dobândeşte revelația esenței sale zeieşti. Datorită 
originii divine, sufletului nu i se refuză „capacitatea de a par- 
ticipa, în anumite momente, efectiv, nu iluzoriu, la viaţa divi- 
nității” 4 La fel ca şi în orfism, a cărui cheie de boltă o constitu- 
ie credinţa în esența divină a sufletului, în cultul lui Dionysos 
apare convingerea că „în om trăieşte un zeu care nu devine 
liber decât după ce sfărâmă lanțurile trupului” 5 Ce este acest 
zeu care locuieşte sufletul oamenilor? Este „daimon-ul care 
lucrează în fiinţa lor”, „natura cea sfântă” ce atestă faptul că 
„muritorii sunt de neam zeiesc” sămânţa divină încolțită în 


* Pentru amănunte, cf. F. Buffière, op. cit, pp. 326, 329, 

2 Conceperea sufletului ca „imagine a Binelui suprem”, ca imagine divină (ad imaginem) 
va atrage după sine, prin intermediul exemplarităţii esenţiale dobândite prin înrudire 
(per essentiam), asemănarea cu tot ce există, cu tot ce are aceeaşi esenţă, aşa cum precizează 
Berthold de Moosburg în comentariul la Elem. Theol. ale lui Proclus: „Sufletul este făcut 
după imaginea Inţelepciunii, în care rezidă exemplaritatea tuturor lucrurilor; el este deci 
o similitudine a tuturor lucrurilor” (apud A. de Libera, op, cit, p. 341). 

2 Op, cit, p. 231. 

4 Ibid., p. 248, 

5 Ibid., p. 278, 

* Versurile de aur, în Filos. gr., II, 2, p. 61. 

„raţiuni (logoi) mai puternice decât noi”! Unii, precum 
Anaxagoras, numesc această prezență supraraţională spirit 
(nous) ori, cu Heraclit, pneuma.’ Indiferent însă de ce nume ar 
purta, ea reprezintă imaginea divină ce va supravieţui morții 
trupeşti, căci, aşa cum afirmă Pindar în fr. 131, „numai ea 
vine de la zei” ! Fiind de origine supranaturală, sămânța di- 
vină aruncată în marginile lumii va fi în măsură să se 
dezmărginească şi să revină la existența sa spirituală origi- 
nară. 

Este vorba, în esenţă, de natura divină a sufletului, des- 
pre care a vorbit atât Platon cât şi Plotin, principalul argu- 
ment fiind asemănarea (sau înrudirea) sufletului cu divinitatea. 
Porphirius menţionează în acest sens: „Din tot ceea ce se gă- 
seşte în noi, sufletul e acela care are o mai mare asemănare cu 
Dumnezeu” 7 În ce constă această asemănare sau afinitate, 
vom vedea în paginile care urmează. Să adăugăm deocamda- 
tă că, în consonanţă cu teoriile expuse mai sus, în gnosticism 
omul depăşeşte locul malefic în care este captiv, „căci el con- 
ține în sinea sa o scânteie pneumatică provenind de la adevă- 
rata transcendenţă” 5 Scânteie spirituală care îl face asemănă- 
tor pleromei şi care îl ajută pe om (cel puţin pe cei inițiați) să 
scape din capcanele demiurgului cel rău.” Idee reluată peste 


1 Philolaos, în Filos. gr., I, 2, p. 94. 

2 Cf. Platon, Phaidon, 97 b. 

3 Cf. F. Buffière, op. cit, p. 348. Despre sufletul dezmărginit în adânc, Heraclit precizează: 
„Cercetând hotarele sufletului, n-ai putea să le găseşti, oricare ar fi cărarea pe care ai 
merge. Atât de adânc logos are” (fr. 45, în Filos, gr, |, 2, p. 356). 

4 Cf E. Rohde, op. cit, p. 20; E. R. Dodds, op. cit. p. 160. 

5 „Sufletul seamănă cât se poate de mult cu ceea ce este divin, nemuritor, inteligibil, cu o 
unică Formă, indisolubil şi mereu neschimbător în identitatea cu sine” (Phaidon, 80 a-b). 
Cf. şi Phaidros, 245 c; Republica, 611 e; Legile, X, 899 d. De menționat că în privința înrudirii 
sufletului cu divinitatea („divinul” din om”), Aristotel continuă concepția platoniciană 
(cf. Despre suflet, 408 b. 29). 

6 Sufletul „este ceea ce sunt inteligibilele”, iar în urma conversiei „devine identic cu inte- 
ligibilul” (Enn. IV, 4, 2, în ed, cit, T, p. 309). Fapt care „clarifică înrudirea cu natura mai 
divină şi veşnică”, el aparţinând „acelei naturi despre care spunem că este proprie orică- 
rci realități divine şi eterne“ (Enn. , IV, 7, 10, în ed, cit, 1, p. 443). 

7 Tratat asupra sufletului, II. Despre concepţia privitoare la înrudirea omului cu divinul în 
neoplatonismul tardiv, cf. |. P, Culianu, Eros şi magie în Renaștere, 1484, Ed. Nemira, Bu- 
cureşti, 1994, p, 53, 

#1, P, Culianu, op, cit, p. 313, 

9 Idem, Gnozele..„ ed, cit, p. 115. Tot despre scânteia de lumină transcendentă, cf. pp. 116, 
122, 152, 172, cât şi, de acelaşi autor, Călătorii... ed. cit, p. 206, Cf. de asemenea implicaţiile 

veacuri de kabbalistul Moise de Leon care vorbeşte de „am- 
prenta pecetei divine” în imaginea căreia este plămădit 
omul.! Scânteia spiritului este astfel imaginea divină a zeului 
ce sălăşluieşte în suflet. De aceea, conform doctrinei 
hermetice, acea parte a omului „care este alcătuită din suflet, 
conştiinţă, minte şi rațiune este divină şi, prin elementele su- 
perioare [pe care le are] pare să fie în stare să urce până la 
cer”, Ba mai mult: până şi materia adăposteşte în sine urma 
luminoasă a divinului, căci „nu există nimic din tot ceea ce a 
fost şi din tot ceea ce este în care să nu fie Zeul” 2 După toate 
aceste mărturii ale prezenţei supranaturale a sufletului, pu- 
tem afirma, împreună cu Euripide (fr. 1017), că divinitatea nu 
este altceva decât spiritul ce locuieşte în fiecare om; fiind de 
esență divină, sufletul este el însuşi zeu. 

Şi cu aceasta ajungem la a treia consecință ce decurge din 
concluzia preliminară enunțată anterior. În al treilea rând 
deci, este vorba de nemurirea sufletului. Manifestându-şi în 
altruism adevăratul chip, omul descoperă părticica de sub- 
stanță dumnezeiască din sufletul său, scânteia divină care îi 
garantează transcenderea condiției trupeşti. Datorită acestei 
prezenţe supranaturale revelate în act, el se încredințează „că 
eul nu poate să piară, că nici o moarte nu-l poate nimici, că el 
stăruieşte, se conservă; altruismul mănâncă moartea” Sufle- 
tul e nemuritor graţie ascendenţei sale divine, dar îşi manifes- 
tă nemurirea în dăruirea de sine către cel pentru care moarte 
nu e. Altruismul apare astfel drept un antidot împotriva mor- 
ţii care nu e decât o iluzie a lumii materiale. Adevărata viață 
nu este cea care se consumă în marginile trupului, ci supra- 
viețuirea de dincolo de moarte: „eul omoară suferința, dar eul 
rămâne, Omul, deci, ştie că e nemuritor, o ştie chiar când cre- 
de că n-o ştie; el ştie că e nemuritor anume ca eu, ca personali- 
tate care cugetă şi voieşte; el ştie că moartea nu este decât un 
văl străveziu după care se ascunde: NEMURIREA" Impor- 


x 


pe care le are „părlicica divină” (semen virile) în gnosticism şi maniheism, în M. Eliade, op. 
cit, I, pp. 361, 381, 

1 Zâhâr, III, 104 a-b, 

2 CH, pp. 170,96, 

3 Sic cogito, p. 59, 

* Ibid., pp. 59-60, 

tantă, în acest act altruist doveditor de nemurire, este conştiin- 
ţa supravieţuirii, mai exact a renașterii în pofida morții, sau 
chiar datorită morţii, care apare astfel ca un prag necesar. Al- 
truismul reprezintă, ca atare, un ultim argument care „adeve- 
reşte această nepieritoare autonomie a sufletului individual”. 
Autonomie ce nu trebuie înțeleasă drept neatârnare dictată de 
un liber arbitru trecător, ci drept participare a creației, pieri- 
toare în ceea ce ea are material, la eternitatea divinității crea- 
toare? 

Credem că nu ar fi lipsit de interes, în acest punct al dis- 
cuţiei, să reluăm punctual argumentele pe care Hasdeu le-a 
adus în favoarea nemuririi sufletului, argumente prezentate 
de noi în capitolele anterioare. Aşadar, pentru demonstrarea 
acestei teorii pledează: 

- doctrina metempsihozei progresive grefată pe legea 
evoluției speciilor; 

- continuitatea sufletului în cursul transmigraţiilor (el îşi 
păstrează individualitatea şi identitatea); 

- memoria vieților anterioare („o memorie integrală a fiin- 
ţării integrale”); 

- concepția despre moarte ca renaştere spirituală; 

- pluri-conştiința naturii divine a sufletului şi, implicit, a 
supraviețuirii acesteia; 

- teza fatalității inconştiente înțeleasă drept providență 
călăuzitoare sau selecție providenţială (dialectica înaintării); 

- imponderabilitatea iubirii sfinte; 

- altruismul ca manifestare în act a prezenţei scânteii di- 
vine în suflet („părticică din substanța dumnezeiască”). 

Este de ajuns o foarte scurtă trecere în revistă a teoriilor 
greceşti referitoare la imortalitatea sufletului pentru a pune în 
lumină cât de mult le datorează Hasdeu în formularea propri- 
ilor argumente, Pentru greci, principalul argument al nemuri- 
rii este divinitatea sufletului: „Dacă sufletul este nemuritor, 


1 Ibid., pp. 101-102. 

? Căci, aşa cum spune C, Noica în introducerea la Phaidon (în Platon, Opere, IV, ed. city 
pp. 26-27), aproape în cuvintele lui Hasdeu, dacă sufletul este veşnic, „totul se rabate 
asupra condiţiei umane, scoțând-o din limitaţie, dezmărginind-o”. Decurge de aici fap- 
tul că „condiţia generală a nemuririi nu are sens fără limitația individuală”, altfel spus că 
„generalul nu este cu adevărat fără o formă de realitate individuală”. 

atunci el este, prin trăsătura sa cea mai esențială, egal cu divi- 
nitatea; este el însuşi o ființă divină. Cine spune, la greci, ne- 
muritor spune divin; acestea sunt noțiuni echivalente”. Înce- 
pând cu misteriile dionysiace, în care se află — potrivit lui 
Rohde — primul germene al credinţei în nemurirea sufletului, 
gândirea greacă va dezvolta şi va nuanţa continuu această 
temă deosebit de fertilă. Pentru orfici bunăoară, divinitatea 
şi, implicit, nemurirea sufletului se probează prin purifica- 
re (katharsis), cu ajutorul căreia sufletul participă la viața di- 
vinității, trăind revelația esenței sale divine. În concepția 
pythagoreică, doar elementul mental (to phronimon), compo- 
nent al sufletului, este nemuritor (spre deosebire de celelalte 
sisteme filosofice greceşti în care sufletul rațional — nous — este 
singurul nemuritor). Explicaţia este aşa-numitul suflet- 
armonie, echilibru al contrariilor, ecou terestru al armoniei 
sferelor, suflet pe care Philolaos îl vede plăsmuit „prin acor- 
dul unei armonii nemuritoare (fiind totodată necorporală)”.* 
Despre preexistența şi imortalitatea sufletului vorbeşte şi 
Platon în Phaidon: „dacă sufletul există înainte de naştere şi 
dacă intrarea lui în viață, naşterea lui, nu poate avea, în chip 
necesar, altă origine decât moartea şi starea de moarte, nu tot 
în chip necesar trebuie el să existe şi după moarte, de vreme 


1 E, Rohde, op. cit, p. 216. Cf. de asemenea, pp. 234-235. 

2 Cu toate că, precum în cazul metempsihozei, prioritatea în spațiul elen se pare că îi 
aparține lui Pherekydes, după mărturia lui Cicero: „că sufletele oamenilor sunt veşnice, 
a spus-o prima oară Pherekydes din Syros” (în Filos. gr- I, 1, p. 80). 

3 Cf. M. Eliade, op. cit., II, p. 181; E. Rohde, op. cit., p. 277. l 
+ Despre elementul mental nemuritor, cf. Filos. gr, L 2, p. 29, Despre sufletul-armonie în 
concepție pythagoreică, cf. Filos. gr, 1, 2, pp. 55, 96, 123; ibid., II, 2 (la Philolaos), pp. 97, 154 
191. De asemenea, în F. Buffière, op. cit, pp. 379, 610. Potrivit lui A. J. Festugière (L'âme ei 
la musique d'après Aristide Quintilien), Aristide Quintilian, probabil un gnostic, prezintă o 
doctrină foarte veche conform căreia sufletul, atât timp cât nu „se înclină spre corp” şi 
„sălăşluieşte în partea cea mai pură a Universului”, este armonie muzicală, „O armonie 
care decurge din numere” (doctrină încă activă în cercurile neopythagoreice şi neoplato- 
niciene ale Imperiului), apud Denise Jourdan-Hemmerdinger, La Musique omme 
Psychanodia dans les traditions pythagoriciennes, în Ascension et hypostases initiatiques de l'Ĝme. 
Mystique et eschatologie A travers les traditions religieuses, l l, Paris, 2006, pp. 308-304. în 
legătură cu reducerea acestei teorii la absurd, cf. Platon, Phaidon, 94 c. ln Platon, Opere, IV 
(ed. cit), Manuela Tecuşan precizează cauzele acestei respingeri: nu admite ipoteza 
preexistenţei sufletului şi nici caracterul divin al acestuia (p. 268). Cf totodată lauda 
sufletului nemuritor la Hippasos („chiar şi în cel mort trăieşte”), în Filos. gr, I, 2, p. 137. În 
general, referitor la doctrina despre suflet în pythaporeism, cf. Filos. gr, I, 2, pp: 17-19. 

ce urmează să se nască din nou?”.! În sprijinul demonstrării 
imortalităţii, se aduc argumentele afinității? şi reminiscenţei,? 
argumentul contrariilor cuprinse în „Harmonia thebana” fi- 
ind, după cum s-a văzut, respins, sufletul fiind „o realitate de 
o natură prea divină pentru a se socoti de rangul unei armo- 
nii” + Sufletul este cel ce nu primeşte moartea în sine, el fiind 
cel care, ca şi în concepția lui Hasdeu, „mănâncă moartea”, 
dovedindu-se astfel nemuritor, athanaton.5 Teză în favoarea 
căreia pledează şi argumentul indestructibilității: „sufletul, 
mai mult decât orice altceva, este nemuritor şi indestructibil”, 
căci „de vreme ce ne-muritorul este şi indestructibil, cum ar 
putea fi sufletul altfel decât şi el indestructibil, fiind ne- 
muritor?”.5 Opunându-se morții, respingând-o ca nefirească 
devenirii ontologice, sufletul reprezintă, în ultimă instanţă, un 
principiu vital, deoarece el actualizează forma vieții, in- 
formează trupul în sensul că îi insuflă sentimentul participării 
la formele eterne. Sufletul este aşadar ceea ce aduce viața în 
trup,” viaţă ce transcende însă existența corporală. La argu- 
mentele deja prezentate, s-ar adăuga înrudirea sufletului cu 
invizibilul şi cu identicul („acest ceva nevăzut”, „neschimbat 


1 Phaidon, 77 d. 
? Ibid, 78 b — 80 c. Aşa cum va concepe asemănarea şi neoplatonismul renan: „din mo- 
ment ce Binele primordial, în calitatea sa de cauză primă absolută a tuturor lucrurilor, a 
creat ființa sufletului prin intermediul Inteligenţei, (..) este necesar ca sufletul însuşi să 
conțină — bineînțeles după specificul sufletului (animealiter) — ceva similar cu ceea ce este 
în Binele primordial în mod transcendent şi în Inteligență în mod intelectual 
(intellectualiter). Sufletul este deci similitudine a tuturor lucrurilor animealiter..” (Berthold 
de Moosburg, apud A. de Libera, op. cit, p.341). 
3 Phaidon, 76e -77 a. 
* Ibid, 94 e. Se pare însă că teoria pythagoreică referitoare la sufletul-armonie a fost pre 
luată de doctrina hermetică, asociată find cu elemente platoniciene: „Sufletul este, deci, 
o esență eternă şi inteligentă, având drept gând propria sa rațiune. El se asociază cu 
conceptul de armonie. Separat de trupul fizic, el dăinuie în sine şi este independent în 
lumea Ideală” (CH, p. 230). 
3 Phaidon, 105 e. Aceeaşi teorie în hermetism, unde moartea „este în mod impropriu 
numită Moarte (Thanatos), prin înlăturarea primei litere, în loc de Nemurire (Athanatos)” 
(CH, p. 119). 
* Phaidon, 107 a, 106 c. „Dacă ne-muritorul este şi el indestructibil, atunci este cu neputin- 
ță ca, la Venirea morţii, sufletul să piară. Căci niciodată, potrivit celor spuse, sufletul nu ar 
primi moartea în elşi niciodată nu va fi un suflet mort” (ibid. 106 b). 

Hid., 105 c (,, — Răspunde-mi ce anume trebuie să existe în trup pentru a-l face viu. — 


rm Proclus concepe de asemenea sufletul drept principiu al vieții (In Plat. theol., 

şi identic cu sine”),! dar poate „cauza pentru care sufletul este 
nemuritor” este înainte de toate „participarea lui la Frumosul 
în sine” şi „prezenţa în el a Frumosului în sine”, argument 
menit să încoroneze afinitatea participativă a sufletului cu 
formele divine, cât şi prezenţa efectivă a acestora în sufletul 
individual; comuniune indestructibilă ce asigură acestuia din 
urmă nemurirea. 

Plotin a reluat, în linii mari, argumentaţia lui Platon, 
combătând la rândul lui concepția pythagoreică despre sufle- 
tul-armonie, insistând asupra principiului vital, sufletul fiind 
„principiul mişcării care oferă mişcarea celorlalte lucruri, deşi 
el se mişcă de la sine, care dă corpului însuflețit viața pe care 
o are de la sine şi pe care nu o va pierde vreodată, având-o 
din sine. [...] Trebuie să existe o natură primordial vie, în mod 
necesar indestructibilă şi nemuritoare şi principiu al vieții + 
Acest principiu vital nu este altul decât „părticica din sub- 
stanţa dumnezeiască” invocată de Hasdeu, şi pe care Platon o 
numeşte „partea divină din noi”, sămânța imortalităţii sădită 
de „zămislitorul” lumii în suflet încă de la naşterea acestuia: 
„Cât despre acea parte [...] care se cuvine să poarte acelaşi 
nume cu nemuritorii, cea numită divină, [...] eu am să v-o 
dau, eu semănând-o şi dându-i început” 5 

După cum se poate observa din această sumară trecere în 
revistă, Hasdeu a păstrat în esenţa lor o bună parte din argu- 
mentele pe care gândirea greacă le-a adus în sprijinul imorta- 
lităţii sufletului. Este vorba, ca şi în alte cazuri, de demonstra- 


1 Phaidon, 79 d, 80 d. „Sufletul seamănă mai mult cu cele nevăzute” (79 b); „asemănarea 
sufletului este nu cu ceea ce se schimbă, ci cu ceea ce rămâne veşnic neschimbat” (79 e). 
Despre identitatea de esenţă cu universalul, cf. E. Rohde, op. cit, p- 314. 

2 Phaidon, 100 c-d-e. | 

2 Despre problema nemuririi sufletului, la Platon, cf. şi Phaidros, 245 c („Tot ce e suflet e 
nemuritor”), argumentul adus aici fiind că sufletul este „ceea ce se mişcă prin sine în- 
sugi” (autokineton). Cf. de asemenea Republica, 61 1 e; Timaios, 90 a-b-e. Acelaşi argument 
cauzal îl va aduce şi Berthold; „orice lucru subzistă, din punctul de vedere al originii şi al 
formei sale, prin cauza universală primordială” (apud A, de Libera, op. cit, p. 398). Ar 
gumentul automişcării este invocat şi în hermetism: „fiecare suflet este nemuritor şi 
veşnic în mişcare, mişcat de propria sa activitate” (CH, p.230) i SR 
4 Enn, IN, 7, 9, în ed. cit, I, p, 441, Despre existența sufletului etern 2 sepa ba 
Plotin, cf. Pierre Hadot, Plotin sau simplitatea privirii, Ed. Polirom, laşi, 1998, pp. St — 9; 
Gr. Tăuşan, op. cit, pp. 201 — 202. 

$ rea 9 i yeni teorie a „lecundării” divine apare şi în hermetism: „ceea ce 
este nemuritor intră în ceea ce este muritor” (CH, p. 27). 

ţia platoniciană şi neoplatoniciană, în primul rând, dacă ne 
gândim la continuitatea sufletului în cursul transmigrațiilor, 
la individualitatea sa nealterată, laolaltă cu identitatea cu sine 
şi cu formele divine, la reminiscența ce străbate timpurile re- 
încarnărilor succesive, la moartea ca renaştere spirituală, la 
concepţia potrivit căreia sufletul este o parte desprinsă din 
natura divină, şi chiar la imponderabilitatea ce îi caracterizea- 
ză alcătuirea eternă („supraorganismul e mai uşor decât ae- 
rul”). Originalitatea gânditorului român nu se mărgineşte 
însă doar la topirea unor argumente vechi în propriul sistem 
spiritualist, ci — tocmai în conformitate cu structura de adân- 
cime a acestuia — constă în faptul că el adaptează argumenta- 
țiile respective la marea lege a evoluţiei speciilor, adăugând, 
ca certe inovaţii, conceptul de pluri-conştiință a sufletului, 
doctrina fatalităţii inconştiente ca providenţă călăuzitoare 
(sau selecție providenţială), rolul iubirii sacre şi al altruismu- 
lui în manifestarea scânteii divine din suflet. Totul într-un sis- 
tem deosebit de coerent — în ciuda eclectismului său funciar — 
„ prin care încearcă să-şi explice „evoluțiunea eului, adică a 
elementului psihic”? şi să completeze „golul cel psihologic” 
lăsat de teoria darwrinistă, la care aderă total şi căreia îi confe- 
ră o coloratură spiritualistă. 

Concepând ființa umană drept o „individualitate organi- 
co-psihică”, Hasdeu nu se opreşte însă la argumentarea ne- 
miuririi sufletului, atribuindu-i acestuia din urmă calități ma- 
teriale: „Dar a zice că sufletul e nemuritor față cu trupul pe 
care-l poartă pe pământ, nu este a zice că el este nematerial” $ 
Imortalitatea sufletului nu exclude aşadar caracterul material 
al naturii sale, ceea ce nu înseamnă că sufletul ar fi un „corp”, 


1 Sic cogilo, p. 188. În legătură cu imponderabilitatea sufletului, înrudit cu eterul şi cu 
aerul, cf. E. Rohde op. cit, pp. 174, 351. 

2 Sic cogilo, pp. 58, 90. Demn de menţionat este faptul că în aprecierea problemei nemuri- 
rii ca fenomen psihic, concepția lui Hasdeu se apropie de cea pe care C. G. Jung a expus- 
o în Fenomenele oculte. După Jung, „psihologia nu poate şi nici nu vrea să constate vreun 
«adevăr» metafizic. Ea se preocupă exclusiv de fenomenologia psihic”. Drept urmare, 
„ideea imponderabilităţii este un fenomen psihic”, fiind cu totul „normal să gândim 
« imortalitatea » şi anormal să nu o facem sau să nu ştim dacă trebuie s-o facem” (C. G. 
Jung, L'Ame et le Soi, Renaissance el indioiduation, Albin Michel, 1990, pp. 216-217). Este 
demersul care, în gândirea lui Hasdeu, umple tocmai golul psihologic din teoria darwi- 
nistă. 

3 Sic cogito, p. 84. 

ci un organism material incorporal, autonom față de orga- 
nismul material al corpului cu care este nevoit să coexiste. În 
consecinţă, „cel dintâi pas de făcut de acum înainte este de a 
vădi că sufletul e un organism, un organism care îşi păstrează 
autonomia chiar când se află încă în legătură trecătoare cu 
celălalt, adică cu organismul secundar al trupului pămân- 
tesc”? Ce înțelege Hasdeu prin organismul sufletesc? Este 
vorba de un „organism fluidic imponderabil”, un organism 
primar în raport cu organismul secundar al corpului: „acest 
organism sufletesc primar, a cărui fluiditate se încovoaie cu 
uşurinţă în orice organism trupesc secundar'3 Fluiditatea 
sufletului explică trecerea sa dintr-un corp într-altul, făcându- 
ne să înțelegem cum unul şi acelaşi „eu” parcurge în mod 
ascendent şirul evolutiv al reîncarnărilor succesive, „ne face 
adică a înțelege cum, în mersul evolutiv din jos în sus, el a fost 
în stare a-şi potrivi treptat fel de fel de organisme secunda- 
re” 4 Fluiditatea (sau elasticitatea) reprezintă aşadar funcţia de 
adaptare a unuia şi aceluiaşi suflet la condiţiile diferitelor or- 
ganisme corporale cu care trebuie să se potrivească, vrând, 
nevrând, realizând împreună „o suprapunere armonică” (dis- 
tinctă totuşi de philolaica harmonia asomatos care priveşte doar 
structura intimă a sufletului necorporal). Nu este vorba de 
imaterialitatea divinului, teorie de necombătut încă de la 
„Philolaos („Divinitatea este deasupra materiei”), dar nici de 
neacceptabila, pentru Hasdeu, opoziție materie corporală vs. 
suflet imaterial,s şi aceasta tocmai datorită faptului că, în con- 
cepția hasdeiană, sufletul este materie. Dacă divinitatea este 
deasupra materiei, sufletul nu. Afirmaţie ce pare să contrazică 
teoria afinităţii (a înrudirii sau asemănării) sufletului cu divi- 
nul. Ce spune însă în realitate Hasdeu? Nici că sufletul este 
imaterial, nici că divinitatea este spirit corporal, cl faptul ca 
sufletul este un supra-organism „care este şi el material, deşi 


PN 
1 Să ne amintim că, pentru Philolaos, armonia nemuritoare a splet L 
necorporală, incorporalis convenentia sau harntonin asomatos (cf. Filos. gr, I, 2 
2 Sic cogito, p, 69, 

3 Ibid., p. 101. 

4 Tbid., p. 90. 

5 Cf. Filos, gr., II, 2, p. 184, n. 247. 

6 Cum se pare că susține Empedocle 
spirit sacru şi suprauman” (în Filos. Rr 


tului este totodată 
, p.191, n. 278). 


(ca şi, mai târziu, stoicii): „divinitatea este / Doar 


1,2, p. 523). 

nesupus la spulberare”,! dotat cu „pluri-conştiinţă” (în starea 
de dezmărginire). În pofida imortalităţii, sufletul este o mate- 
rie necorporală radiantă, „corp incorporal” (sâma natsâma), un 
fel de „corporalitate necorporală”, pe care E. Rohde o amin- 
teşte în legătură cu credinţele greceşti legate de cultul morți- 
lor2 Aici însă Hasdeu va face o distincţie esenţială între suflet 
şi spirit care, ca factor pneumatic, este atât materie necorpora- 
Jă cât şi vehicul spiritual (cf. supra I, 4). Asupra problemei spi- 
ritului vom reveni însă în capitolul următor. 


x 


[Pe țărmul mării)? este o meditaţie asupra prezenţei infini- 
tului în lumea creată şi, totodată, a sentimentului pe care 
această prezenţă îl naşte în sufletul încă supus condiției mate- 
riale. Aflat pe țărmul infinitului, sufletul este încercat de do- 
rinţa de a-i pătrunde adâncul, de a se întrepătrunde pe sine 
cu nemărginirea, a cărei taină nu o poate înţelege. Căci „pe 
țărm” înseamnă, în acest context, pe margine, sufletul fiind ca 
atare marginea însăşi, dincolo de care nemărginirea nu e de- 
cât umbră, noapte a neînţelesului. De aceea, doreşte „să se 
facă lumină mereu / în viaţă şi-n cugetul meu”, năzuind de 
fapt la iluminarea pe care doar o înțelegere nemărginită i-ar 
putea-o oferi. „Al mării adânc” însă nu se dezvăluie, căci 
adâncimea nu e, la suprafața ei vizibilă, decât trecere neistovi- 


1 Sic cogito, p. 105. 

2 Cf. op. cit, p. 173. Este momentul să precizăm că, şi în privința imortalității şi a concepți- 
ei generale despre căderea şi eliberarea sufletului din materie, gândirea lui Hasdeu este 
foarte apropiată de miturile gnostice: „revenind la formula valentiniană, gnosticul, află 
că ființa sa adevărată (i. e. ființa sa spirituală) este de origine şi de natură divină, deşi, de 
fapt, este ostatecă într-un trup; el află, de asemenea, că locuia într-un tărâm transcenden- 
tal, dar că, apoi, a fost azvârlit în lumea aceasta, că înaintează rapid către salvare şi va 
sfârşi prin a fi eliberat din temniţa lui trupească; el descoperă, în fine, că în timp ce naşte- 
rea sa echivala cu o cădere în materie, « renașterea » sa va fi de ordin pur spiritual. Reți- 
nem ideile fundamentale: dualismul spirit / materie, divin (transcendent) / antidivin; 
mitul căderii sufletului (= spirit, părticică divină), adică întruparea într-un corp (asimilat 
cu o închisoare); şi certitudinea eliberării (« mântuirea »), dobândită graţie gnozei” (M. 
Eliade, op. cit, II, pp. 360-361), aa 
3 B, P. Hasdeu, Opere, |, ed. cit, p. 260. Poezia, fără titlu, scrisă în limba rusă, se află în 
mapa V, ms. 5 din Arhiva B. P. Hasdeu de la Biblioteca Academiei. A fost publicată abia 
în 1936, în traducerea lui E. Dvoicenco, în volumul Începuturile literare ale lui B. P. Hasdeu, 
Fundaţia pentru Literatură şi Artă, Bucureşti, 1936. 

tă, repetiţie fără sens, şir al posibilelor absorbite pe rând de 
ceea ce le face cu putinţă: „Vedeam cum departe trec valuri în 
larg / şi-n albe puhoaie se sparg, / şi alte puhoaie-nspumate 
cum vin / şi pier în adâncul marin”. Vedere a celor ce nu-şi 
manifestă esența decât în spuma posibilului, în mărginirea 
fiecărui val în parte. Vedere mărginită la rândul ei, căci la în- 
trebarea „cât poate fi cuprins / cu ochii imensul întins?” nu se 
poate răspunde decât cu ceea ce ne mărginește ca ființe a că- 
ror vedere este limitată; ochiul nu poate cuprinde nelimitatul 
celor de necuprins. La fel cum, la întrebarea „al apelor sum- 
bru străfund / cu gândul cât pot să-l pătrund?”, sufletul nu 
poate afla un răspuns care să-i mulțumească setea de infinit, 
întrucât pătrunderea gândului, precum cuprinderea vederii, 
se opreşte la propriul țărm, limită a gândului şi a vederii de- 
opotrivă, cuprinse ambele de infinitul pe care nu-l pot cu- 
prinde. 

De unde se nasc însă aceste întrebări ce vor să pătrundă 
nepătrunsul, dacă nu din sentimentul că infinitul nu e doar 
cel de necuprins, ci şi cel cuprins în mărginirea sufletului, par- 
tea infinitului în făptură? Vederea urmăreşte mişcarea, se 
prinde în hora acestei deveniri în răspăr, merge pe urmele 
valului: „Privirile-mi însă spre valul fugar / voiau, aţintite-n 
zadar, / să afle cărarea pe care s-a dus / căci urmele valului 
nu-s”. Urme ce se ating însă mereu, cărări împletite cu alte 
cărări care nu duc decât — se pare — spre inima mişcării în ne- 
mişcare. „Şi totuşi, puternic, de-un zid, undeva, / e marea- 
ngrădită şi ea”. Şi totuşi, suma valurilor mişcătoare, mărginite 
în transformarea unuia într-altul, nu nemărgineşte marea care 
le cuprinde. Cuprinsă în infinit, marea nu e totuşi infinitul. 
Creată şi ea, precum sufletul ce-i stă la țărm, e mărginită de 
hotarul mișcării şi al timpului, de însăşi fuga valurilor, roti- 
toare în sine. Ceea ce o face însă nemuritoare, în ciuda limită- 
rii, este eternitatea mişcării, timpul ce trece în nemişcarea clipe- 
lor, mereu acelaşi, mereu egal cu sine: „Trec veacuri, noi vea- 
curi mereu aşteptând / şi marea mereu spumegând [| se-nalţă 
cu valuri în veşnic frământ / dar ele aceleaşi îi sunt / pe care 
le-avuse şi-n primul tumult / din vremea Genezei, demult”. 
Pe țărmul mării, aşteptarea e veşnicia însăşi, diversitatea exis- 

tentei resorbindu-se în identitate de esenţă. Revelația sufletu- 
lui este revelaţia infinitului; de necuprins cu vederea, de ne- 
pătruns cu gândul, nemărginind însă lăuntric ființa celui ce-l 
contemplă. Marea nu poate fi, ca atare, decât oglinda în valu- 
rile căreia sufletul se descoperă nemuritor. 


4. Supraom şi inspiraţie 


„Orice fiinţă care procesează dintr-un principiu se converteşte 
prin esenţă către cel dintru care procesează” 
Proclus 


Spuneam la începutul lucrării (supra, I, 1) că, în conformi- 
tate cu proiectul spiritual hasdeian, de inspirație neoplatoni- 
ciană, substanţa divină creează prin emanație, fără să se divi- 
dă în actul creației. Lumea creată păstrează natura divină, 
sufletul recunoscându-şi prin această înrudire ascendenţa, 
originea sacră din care a decăzut apoi prin pogorârea sa nece- 
sară în materie. Cădere care în „schema alexandrină” poartă 
numele de apostrophe, kathodos sau proodos (lat. processio); este 
vorba de o îndepărtare de esența ființei divine şi de o 
cosmizare a facultăţilor sufletului, care astfel dobândesc o 
formă corporală. Pentru Hasdeu, actul de creaţie reprezintă 
aşadar o urzire a universului prin mărginirea substanţei infi- 
nite creatoare, punerea în margini însemnând de fapt întru- 
pare. Conform legii evoluţiei însă, „această substanţă, care nu 
încetează şi nu poate înceta de a fi din Dumnezeu, urmează a 
se urzi apoi ea însăşi, dar pe o cale inversă, adică tinzând me- 
reu a se dezmărgini mai mult şi iarăşi mai mult; tinzând me- 
reu să ajungă a fi numai ceva din Dumnezeu cum este, şi chiar 
Dumnezeu, tinzând mereu a subția marginile, a le face tot 
mai puţin şi mai puţin tari sau grele, mai puţin țepene şi po- 
pritoare; tinzând mereu”. 

Dacă emanaţia divină reprezintă o creație din necesitate 
i 20858 a al PR e D 
1 Sic cogito, pp. 62-63, 

prin care substanța originară se obiectivează, mărginindu-se 
în lumea generațiilor, pogorând „aici jos”, doar sufletului îi 
revine misiunea de a-şi redobândi originea, printr-un efort 
constant de dezmărginire (decosmizare), pe un drum ascen- 
dent care se împlineşte „acolo sus”, „Dumnezeu urzind prin 
mărginire din infinit, iar făptura urzind prin dezmărginire 
spre infinit”.! Este o cale inversă pogorârii, o reîntoarcere că- 
tre Fiinţă, o reapropiere de unitatea părăsită care, tot conform 
„schemei alexandrine”, se numeşte epistrophă sau anodos (lat. 
conversio)? „Această dezmărginire — spune Hasdeu — , acest 
dor de reîntoarcere la nemărginirea lui Dumnezeu, acest 
avânt către ideal, această fericire de a căuta fericirea” cuprin- 
de sufletul încă din răstimpul existenţei sale terestre, şi am 
văzut în capitolele anterioare diferitele încercări la care sufle- 
tul este supus, sau se supune pe sine, pentru a subția margini- 
le şi a se apropia de esenţa ființării sale celeste, desprinsă din 
trupul pământesc. „Universala tindere spre infinit” răspunde 
astfel, în concepția lui Hasdeu, imperativelor legii evoluției 
universale, adaptându-se la „principiul dezvoltării progresive 
a organismelor” + 

Năzuinţa spre infinit, „dorul infinitului” („dorul cel pri- 
mordial impulsiv de a se dezmărgini”) reprezintă devenirea 
progresivă a sufletului, din momentul „plecării” sale şi al po- 
gorârii în limitele pământeşti, până la „reîntoarcerea” sa în 
infinit. Dezmărginirea nu este deci un moment ce are loc doar 
în urma părăsirii corpului defunct; ci începe, parțial, încă în 
condiţia mărginirii,s fiind vorba de un proces îndelungat ce 


1 Ibid., p. 67. 

2 Cf, I T. Culianu, Eros şi Magie..., ed. cit, pp. 89, 308. Despre conversiune (metanoia) în 
gnosticism, cf, idem, Gnozele,.., cd, cit, pp. 100-102, 

? Sic cogito, p, 63, n 

4 Ibid, fi revine lui George Călinescu meritul de a fi observat că, potrivit lui Hasdeu, „su- 
fietul trăieşte materialmente într-o conversiune eternă spre marele centru” (Istoria litera 
turii române de la origini până în prezent, Ed, Minerva, Bucureşti, 1982, p. 372). 

5 „Moartea trupului, departe de a fi un epilog, alcătuieşte numai un înalt grad de dez- 
mărginire, un soi de scăpare dintr-o temniţă” (Sic cogito, p. 101). a 
6 „Aşchiată din substanța cea dumnezeiască, despărțită din acea substanţă, ştirbită prin 
mărginire, făptura se tot munceşte a se dezmărgini, ca doară-doară să ajungă iarăşi la 
dumnezeire: să se reîndumnezeiască. Este o muncă necurmală, începându-se chiar din 
momentul în care făptura e urzită prin punerea marginilor la ceea ce-i nemărginit chiar 
din acea clipă în care o părticică din Dumnezeu se pomeneşte că nu mai e decât o parti- 

poartă numele de evoluţie: „În mă rginirea sa pururea prezen- 
tă, orice făptură, plecată în trecut din Dumnezeu, îşi lucrează 
reîntoarcerea sa viitoare la Dumnezeu, dezmărginindu-se 
prin progres, progres şi iarăşi progres: evoluţiunea”.! In cur- 
sul evoluţiei, momente ale acestei dezmărginiri progresive „în 
parte” au fost: percepția inconştientă în fenomene de tipul 
nebuniei sacre, al somnului şi visului, când sufletul reuşeşte 
să scape de sub supravegherea corpului-paznic; memoria stă- 
rilor de conştiinţă anterioare (supra, I, 3); metempsihoza trep- 
tat progresivă, înțeleasă ca dezmărginire continuă, ce presu- 
pune parcurgerea unor trepte evolutive intermediare (supra, I, 
5); efortul prin care, datorită liberului arbitru, eul are acces la 
datele inconştientului, în sensul de „fatalitate” providențială 
călăuzitoare, recreându-se astfel pe sine în deplină responsa- 
bilitate (supra, II, 1); renaşterea sufletului prin altruism, în ca- 
drul raportului instaurat de telegrafia iubirii sacre (supra, I, 
2); conştiinţa că poartă în sine pecetea infinitului şi, implicit, 
argumentele aduse în favoarea nemuririi (supra, TI, 3). 
Decurge de aici faptul că cele două mari momente care 
marchează existența sufletului — procesiunea şi conversiunea 
— formează un proces unitar, fiind intim legate între ele în na- 
tura sufletească, dezmărginirea împletindu-se cu mărginirea. 
În plus, ascensiunea (a doua creație: dezmărginirea totală) 
este o urmare firească a coborârii (a primei creații: mărginirea, 
al cărei termen nu poate fi decât moartea trupului şi renaşte- 
rea sufletului). Procesiunea este astfel o plecare, conversiunea 
o întonrecere: „făptura ea însăşi, o dată urzită, se urzeşte apoi 
pe sineşi. Această a doua urzire este o neapărată urmare a 
celei dintâi: cea dintâi fiind o mărginire din infinit, cea de-a 
doua trebuie să fie dezmărginire spre infinit, adică una alcătu- 
ind un fel de plecare, cealaltă înfăţişează un fel de întoarce- 
re”? În acelaşi sens concepe şi Platon „călătoria aceasta” 
(apodemia), în cele două componente ale sale: călătoria- 


cică în loc de a fi tot” (ibid, p. 70). Dezmărginirea încă din timpul vieţii este preconizată şi 
de doctrina hermetică, pentru care „trebuie să-ţi laşi Trupul înainte de a-ți da sfârşitul şi 
să dobândeșii izbânda în această viață” (CH, p. 24), 

7 Sic cogilo, p. 99. „Această dezmărginire fiind o mişcare de reîntoarcere la infinit, adică la 
împlinirea dorului celui primordial impulsiv al fäpturii” (ibid, p. 100). 

2 Thid, p.70. ' 

separație, îndepărtarea (aphestanai) şi călătoria-ascensiune, 
apropierea (tetraphtai).! Momentul care le desparte, fără să le 
opună însă în sens categoric, este moartea, care nu e înțeleasă 
ca plecare a omului din serviciul divin, ci din închisoarea tru- 
pului, „plecarea”-ascensiune fiind totodată o apropiere față 
de zei, o călătorie opusă „plecării”-pogorâre? Atât pentru 
Hasdeu, cât şi pentru Platon, sufletul desprins de trup se con- 
verteşte înspre ceea ce este divin şi nemuritor, asemănarea‘ 
pledând în favoarea acestei ascensiuni, ea fiind de fapt, la ca- 
păt de drum, împărtăşire din fericirea absolută, „recunoaşte- 
rea împărtăşirilor de sus”; „el se duce către ceea ce îi seamă- 
nă, spre nevăzut, spre ceea ce este divin şi nemuritor şi înţe- 
lept, spre locul unde, scăpat de rătăcire, de nesăbuinţe şi de 
spaime, de sălbatice iubiri, de toate relele vieţii omeneşti, îl 
aşteaptă, la capătul drumului său, fericirea” € 

Conversiunea este înțeleasă de Hasdeu drept o continuă 
dezmărginire şi „re-constituire”, împlinind, împreună cu pro- 
cesiunea, echivalentă mărginirii şi „multiplicării”,/ cercul evo- 
lutiv al eului, devenirea regresiv-progresivă a sufletului. Cele 
două urmări ale infinitului sunt astfel mărginirea şi dezmăr- 
ginirea, cosmizarea şi decosmizarea: „Dindată apoi ce recu- 
noaştem că această făptură se dezvoltă din mai jos în mai sus, 
[...], atunci urmează că evoluțiunea ei nu poate fi decât o ne- 
„ încetată dezmărginire, adică din ce în ce mai puțină mărgini- 
re, căci altfel n-ar fi evoluţiune, n-ar fi urcare, ci ar fi regres, ar 
fi pogorâre”.5 Evoluţia este astfel tocmai circularitatea univer- 
sală de care vorbea Thierry de Freiberg, neoplatonicianul re- 
nan: „În acelaşi fel în care emană intelectiv din Principiul său, 


1 Cf. Platon, Phaidon, 61 e, 64 e. 

? „În orice emanaţie, ceea ce procesează trebuie sà fie în mod necesar distins (discerni) de 
principiul său, dar totuşi nu în măsura de a fi total separat (seiungatur) de acesta” 
(Berthold de Moosburg). 

3 Cf, notele Manuelei Tecuşan la Platon, Opere, IV, ed. cit, p. 170 (n. 93), p. 176 (n. 130). 

4 „Dacă conversiunea este un fel de comuniune şi de conjunctie, (..) orice conversiune se 
realizează prin asemănare” (Proclus, Elem. theol, prop. 32, ed. cit, p. 55), sufletul urcând 
„dela pământ spre cerurile cu care se aseamănă” (Platon, Timaios, 90 a). 

5 Sic cogito, p. 66. 

* Platon, Phaidon, 81 a. 

j După Proclus, în procesia ce „multiplică”, ordinea este coborâtoare, în conversia ce 
„constituie“, ea este ascendentă. 

5 Sic cogito, pp. 104-105. 

intelectul este convertit la acest Principiu prin operația sa 
intelectivă care este propria sa esenţă”! După cum am arătat 
mai sus, pentru orice metafizică a , plecării” şi a „întoarcerii“, 
procesiunea şi conversiunea constituie un singur proces evo- 
lutiv2 Mai mult chiar, în viziune proclusiană, cele două mo- 
mente nu îşi succed unul altuia, actul prin care sufletul emană 
din principiul suprem fiind acelaşi cu cel prin care se conver- 
teşte întru acesta. Conversiunea se întemeiază pe o afinitate 
sau „confinitate comunicativă” între nivelurile superioare şi 
cele inferioare ale lumii: „În toate procesiile divine, există o 
asimilare a scopurilor finale de către principii, dar aceasta, 
prin conversia spre principii, susține un proces circular fără 
început nici sfârşit” 3 Asimilare ce asigură legătura dintre or- 
dinele ierarhizate şi, ca atare, continuitatea lumii.! Legătură a 
continuității — precizează Proclus — care se realizează prin ase- 
mănare: „Gradele cele mai ridicate ale fiecărui ordin divin se 
aseamănă cu ultimele grade ale ordinii superioare. Întrucât 
trebuie să existe continuitate în procesiunea divină iar fiecare 
ordin trebuie să fie legat de ansamblu prin medieri potrivite, 
vârfurile celor derivate ating în mod necesar ultimele limite 
ale celor dintâi. Or, această joncțiune se face prin asemăna- 
re”5 În concepția neoplatoniciană aşadar, reluată de către 
mistica renană, conversiunea se realizează prin: comuniune, 
conjuncție, afinitate (confinitate), asimilare şi asemănare, pro- 
ces care, adăugat procesiunii cu care se împleteşte, închide 


1 „Este, într-adevăr — comentează A. de Libera — o regulă universală conform căreia tot 
ceea ce coboară dintr-un principiu să se întoarcă la el şi să tindă spre comuniune, deseri- 
ind astfel un fel de cerc, tânjind spre acela din care derivă” (op. cit, p. 194). Nicolaus 
Cusanus vorbeşte şi el de „cercul întoarcerii către eliberarea din lanțurile compunerii 
temporale”, cu referire însă la trupul desprins din umbra corpului mundan, în vederea 
împreunării (unio) sale cu sufletul (cf. De docta ignorantia, NI, 7). 

? Cf. „coborâșul şi suişul neîntrerupt al devenirii” la Heraclit (în E, Rohde, op. cit, p. 290). 
3 Proclus, Elem. theol., prop, 146, ed, cit, p. 133. 

* Legătură ce asigură continuitatea tocmai prin dublul proces al procesiunii-conversiunii, 
aşa cum susţine Marsilio Ficino: „Şi în timp ce urcă nu părăseşte cele de jos, iar în timp ce 
coboară nu renunţă la cele de sus; căci dacă ar părăsi una din părţi, ar îndepărta-o şi pe 
cealaltă şi n-ar mai fi adevărata legătură a lumii” (apud 1. P. Culianu, Eros şi Magie..., ed. 
cit, p. 334). j 

5 Proclus, Elem. theol, prop. 147, ed. cit, p. 133 „Un univers al medierii prin asimilare”, 
comentează A. de Libera, asimilare care este „o concepere de sine a Absolutului, o efuzi- 


174) Şi o convezsiune contrase într-o singură mişcare inversă de du-te vino” (op. cit, p- 

cercul devenirii sufletului. „Tot ceea ce devine unu — afirmă 
Proclus — devine participând la Unu”, devenirea fiind astfel 
gândită ca participare uni-ficatoare. 

„Prin legea evoluţiunii universale, orişicare « eu » trebuie 
să se dezvolte de jos în sus prin mai multe trepte ale propăşi- 
rii”? precizează Hasdeu, insistând asupra faptului că ascensi- 
unea conversivă nu este un proces lin, un acces direct la prin- 
cipiul divin, ci presupune o suită de trepte intermediare care 
trebuie străbătute. Este vorba de treptele speciilor în care su- 
fletul se întrupează progresiv, conform teoriei metempsiho- 
zei, în varianta Hasdeu (cf. supra, I, 5). Aceasta în cazul în care 
„fiecare « eu » reprezintă o mulțime de specii, prin care el tre- 
cuse deja, afară de acelea prin care urmează a mai trece încă” + 
Fiecare nouă naştere semnifică astfel intrarea într-o specie oa- 
recare; fiecare moarte, o renaştere, urmată de o nouă întrupa- 
re într-o specie superioară, ceea ce echivalează cu urcarea încă 
unei trepte în procesul evolutiv al dezmărginirii spre infinit. 
În cazul însă în care evoluţia nu presupune trecerea dintr-o 


1 Proclus, Elem. theol., prop. 3, ed. cit, p. 25. 

2 Sic cogito, p. 109. 

3 Menţionăm că necesitatea parcurgerii unor etape ale eliberării de materie este preconi- 
zată încă din pythagoreism, Astfel, în Carmen aureum (Versurile de aur), lecuirea sufletului 
şi izbăvirea de rele sunt amintite în versul despre „Regula mântuirii sufletului” („Lecuind 
sufletul şi de relele acestea izbăvindu-l”, în Filos. gr., I, 2, p. 61), călătoria sufletului pre- 
supunând străbaterea anumitor vămi alegorice ale „Cerului”, tărâm al izbăvirii. Motivul 
eliberării (lysis) se conjugă cu cel al morţii purificatoare (cf. ibid., p. 69). Despre dezlegarea 
(apó-lysis) sufletului de trup vorbeşte şi Philolaos (cf. ibid., p. 93). In legătură cu gradaţia 
ascendentă în orfism, cf. E. Rohde, op. cit, pp. 268, 276, unde se insistă asupra purificării 
mântuitoare; puritatea devine astfel calea principală de izbăvire (despre catharsis, cf. şi E. 
R. Dodds, op. cit., pp. 180-181). Tot despre stadiile ascensiunii sufletului, văzute ca „ne- 
numărate răspântii şi răscruci”, cf. mitul final din Phaidon (108 a — 115 a). În gnosticism, 
eliberarea din lumea în care am fost aruncaţi este asigurată de revelarea unei cunoaşteri 
răscumpărătoare (cf. M. Eliade, op, cit., II, p. 360), pe când în maniheism de înțelegerea 
salvatoare, eliberarea comportând trei stadii, „trezirea, revelarea ştiinţei salvatoare şi 
anamnesis-ul” (cf. ibid., pp. 378-379), In ceea ce priveşte speculațiile soteriologice în herme- 
tism, eliberarea reprezintă o fugă dintr-o lume în care sufletul e un străin (cf. A-J. 
Festugiăre, Hermétisme et mystique pnieune, Aubier-Montaigne, Paris, 1967, p. 37). „Or, 
fugă (pheúgein) înseamnă a deveni, după putinţă, cât mai asemănător divinității, după 
cum asemănare înseamnă a deveni drept şi sfânt cu înţelepciune” (Platon, Theaitetos, 176 
b). Sufletul este supus astfel unor încercări iniţiatice care încep încă din timpul existenței 
sale întrupate; „sufletele, prin urmare, nu se reîntore în devălmăşie, nici la întâmplare, în 
unul şi acelaşi loc, ci fiecare este trimis la propria lui condiție. lar aceasta este determinată 
de experienţele prin care trece sufletul, cât timp se află în temnița trupului, copleșit de o 
povară potrivnică naturii sale” (CH, p. 154). 

+ Sic cogito, p. 109, 

specie în alta, ci devenirea în cadrul aceleiaşi specii, avem de- 
a face, după Hasdeu, cu o evoluţie „intra-specifică”: „propăşi- 
rea individului în sânul unei singure specii”. Este vorba de 
treptele intermediare pe care le urcă un suflet inferior pentru 
a atinge, în limitele din ce în ce mai nelimitate ale unei singure 
specii, un nivel superior de împlinire şi de dezmărginire. Ast- 
fel încât „un suflet omenesc inferior nu poate deveni suflet 
omenesc superior fără a trece prin câteva trepte mijlocii”. 
Dacă în întrupările inferioare pe scara evolutivă sufletul este 
sub-om (nivel pe care Hasdeu îl numeşte „zootehnie”), dominat 
încă de instincte animalice, adică de „neajunsuri morale sau 
intelectuale”, liberul său arbitru este stăpânit de „Obsesiune”; 
dacă în intervalele de destrupare, sufletul este ex-om, „din ce 
în ce mai desgurzit, dar totuşi ne-gata”7 la nivelul superior 
(numit, cu un termen generic, „antropotehnie” sau „creşterea 
oamenilor”), sufletul este „o specie ajunsă prin evoluțiune la o 
adevărată înaltă superioritate”, el putând să aspire „la specia 
superioară de supra-om” 3 Ceea ce este important în evoluția 
sufletului preconizată de Hasdeu e în primul rând faptul că 
„această ajungere nu se câştigă de-a dreptul, printr-o singură 
treaptă, ci prin mai multe trepte mijlocii din mai jos în mai sus 
chiar în sânul omenirii”, iar în al doilea rând faptul că princi- 
piul ascendent care susține progresul este „lucrarea conştien- 
tă din partea unei specii mai mult sau mai puțin superioare 
asupra unei specii inferioare” 4 Cu alte cuvinte, fie în evoluția 
„intra-specifică”, fie în cea „„extra-specifică”, sufletul trebuie să 
parcurgă un anumit număr de etape ale devenirii 
dezmărginitoare, principiul dezmărginirii fiind un factor con- 
ştient, responsabilitatea liberului arbitru inspirator; „față cu 


1 Ibid., p. 110, 

2 Ibid., p. 111. 

3 Ibid,, pp, 66, 111, Acest om situat în fruntea ierarhiei create este similar „Omului Nou”, 
„Fiu al Dreptăţii” care ia locul vechiului om căzut, conform gnozei maniheiste (1. P. 
Culianu, Gnozele..., ed, cit, p. 222), sau „Omului esenţial”, desăvârşit, „zeiticat”, înnoit 
prin revelaţia tainei „naşterii din nou”, în hermeticul Poinandres. 

4 Sic cogito, p, 66, 

5 „Viața conştientă fără de sfârşit” (E. Rohde, op. cit, p. 77). Despre psyché ca organ al 
conştiinţei, cf. E. R. Dodds, op. cit, p. 164. În privința liberei voințe a sufletului de a-şi 
modela ființa, Pico della Mirandola reia o temă hermelică din Asclepios: „Din propriarți 
ja în seama căreia te-am lăsat, îţi vei determina natura” (apud I. P. Culianu, op. cit, p- 

specia cea superioară, spune Hasdeu, omul este crescut prin 
inspirațiune” 1 Avem, în această situație, supraomul ajuns pe 
ultima treaptă a dezmărginirii, sufletul desprins definitiv de 
obsesiile fostei sale condiţii materiale 

În acest urcuş neobosit, sufletul dobândeşte o individuali- 
tate maximă, împlinită în personalitatea supraconştientă ce-i 
veghează şi-i îndrumă devenirea. Multiplicitatea, ca rezultat 
al întrupărilor succesive, nu poate exista ca atare decât dacă, 
în esenţa ei, se restrânge într-o individualitate conversivă, le- 
gea conversiunii având rolul „de a explica modul cum se in- 
dividualizează multiplele lucruri din lume”. La Plotin, pre- 
cum la Hasdeu, orice specie este orientată înspre cea care îi 
este superioară, „orice existență se întoarce îndărăt, priveşte 
sau aspiră la principiul imediat superior”, operând, prin 
individuaţie, cum afirmă Plotin, „o conversiune către ea în- 
săşi”, către ceea ce în ea tinde spre infinit. Este o adevărată 
relație de prezenţă, un avânt suprafiresc întipărit în matricea 
fiecărui suflet, taina infinitului dezvăluindu-se în lumea divi- 
nă a Ideii. Când Hasdeu spune — aproape în termenii feno- 
menologiei carteziene a ineității — că „suprafirescul stă în fun- 
dul tuturor inimilor, şi că Ideea lui Dumnezeu este o formă a 
ideii infinitului” el se referă de fapt la inspirația individuantă 
ce conduce înspre dezmărginirea supraomului, tematizând, 
în orizont platonician, teoria conversiunii sufletului către ceea 
ce, în sine însuşi, este superior oricărui suflet. 


1 Şic cogito, p. 65. 

2 În acest sens vorbeşte Hasdeu de faptul că, prin vocația sa providențială, un popor 
„este ceva mai presus de materie“, un „element viguros”, „o aristocrație a materiei”; 
doar în acest stadiu, de maturitate originară reatinsă conform ierarhiei destinale, se poate 
într-adevăr spune că „spiritul a biruit materia” (ICR, 1, pp. 282, 292). CE şi Materia, spiritul 
şi divinitatea, Pozitivism istoric, în Columna Ini Traian, ne, $, din 1 iunie 1873; în SE, p. 114. 

3 Gr, Tăușan, op, cit, p. 115, Pentru Proclus, „în orice ordine, multiplicitatea se raportează 
Ja o unitate” (Elem, theol, prop, 21, ed. cit, p. 43), la o monadă unică din care procesează 
multiplicitatea universului. 

4 Gr. Tăuşan, op. cit, p. 116. 

5 Sic cogito, p, 104, e a a 

€ „Orice porţiune a infinitului este un fragment” = spune el într-o şedinţă a Academiei =; 
„fiecare fragment, însă, are o misiune pe care o îndeplineşte în sfera totalitäții (apud G. 
Munteanu, B, P, Hasdeu, Ed. pentru literatură, Bucureşti, 1965, pp. 52-53). Tot œ poate 
vesti această „misiune”, spune M, Eliade, se subscrie metodei romantice a „ « restaura- 
rii » întregului dintr-un fragment”; „căci toate lucrurile din lumea aceasta au un sens, au 

Concluzia care se desprinde din această teorie a conver- 
siunii este cea conform căreia principiul divin transcendent — 
deşi e sădit în adâncul făpturii finite — nu coboară în imanen- 
tă, sufletul trebuind să atingă prin propriile sale eforturi, din 
treaptă în treaptă, nivelul supraraționalității sale supraumane 
„pentru a se putea împărtăşi, într-o absolută dezmărginire, din 
esenţa suprafirească a infinitului: „Divinul nu coboară — spu- 
ne E. Rohde în legătură cu filosofia neoplatoniciană, afirmaţie 
valabilă însă şi pentru speculaţia hasdeiană — ; omul trebuie 
să aspire spre îndepărtata înălțime divină, pentru ca, depă- 
şind multiplicitatea, să se contopească cu esența unică. Aceas- 
tă unire poate fi realizată în gândirea pură a spiritului omului 
şi, dincolo de ea, prin acordul tainic al individului cu esența 
primordială, suprarațională, acord ce se înfăptuieşte în starea 
de extaz, care este mai presus de rațiune. Ea poate fi realizată 
după parcurgerea întregului ciclu al reîncarnărilor, la capătul 
căruia sufletul pur, elementul divin din om intră în divinita- 
tea Totului”.! 

Un ultim aspect ce trebuie discutat se referă la distincția 
dintre suflet şi spirit. Ce înțelege Hasdeu prin spirit? Să ne 
reamintim teoria hasdeiană a inconştientului, pe care am dis- 
cutat-o în prima parte a lucrării (cf. supra, |, 3). Spuneam 
atunci că Hasdeu distinge trei stări inconştiente, în funcţie de 
dialectica raporturilor mărginire / dezmărginire şi veghe / 
somn: 1. inconştientul mărginit în trup (uni-conştiința veghe- 
rii); 2. inconştientul mărginit în trup, dar care începe a se 
dezmărgini în somn şi în vise; 3. inconştientul dezmărginit 
din trupul mort, stadiu în care el devine spirit. Am discutat 
atunci doar primele două cazuri, menţionând totuşi că în a 
treia situaţie, în care prin moartea trupului sufletul accede la 
dezmărginire, supraorganismul sufletesc, adică spiritul, de- 
păşeşte starea de inconştiență pentru a dobândi o raționalitate 
deplină, devenind pluri-conştient. Aminteam de asemenea 


un Scop, se țin lepate între ele printr-o plasă nevăzută de analogii şi corespondențe, alcă- 
tuiesc un întreg” (Despre Eminescu şi Hasdeu, Ed. Junimea, laşi, 1987, pp. ZL, 73). i 

1 Op. cil, p, 426, Tradiţia platoniciană concepe călătoria-ascensiune drept un zbor al 
sufletului, temă al cărei model, implicând motivul înaripării, se află în Phaidros (246 a 
248 c 249 a-c, d). Cf, de asemenea, F, Buffière, op. cit, pp. 322, 392-393; E. R. Dodds, 0p. 
cit, p. 166, 189; M. Eliade, Histoire des croyances, ed. cit, I, p. 197; E. Rohde, op. cit, p. 369. 

(cf. supra, I, 2) că, potrivit doctrinei hasdeiene, sufletul este 
organism şi nu supraorganism. Dacă vorbim totuşi de 
supraorganismul sufletesc, ne referim la învelişul spiritual al 
sufletului; este vorba de o formă materială, un „corp” pneu- 
matic purificat de elementul pământesc, care pentru Hasdeu 
reprezintă un mijloc de recunoaştere a sufletelor, un fel de 
„act” de identitate prin care sufletul destrupat se afirmă pe 
sine în împărtăşire cu alte suflete, putându-se însă manifesta 
(„materializa”) şi față de cele încă întrupate: „sufletul are o 
formă, adică un înveliş material, un fel de corp străveziu sau 
aburos, deosebit de corpul cel pământesc. Mulțumită acestei 
forme, sufletele se pot recunoaşte şi nu se amestecă laolaltă. 
Mulțumită acestei forme, sufletele cele destrupate nu încetea- 
ză de a fi în legătură cu cele întrupate”.! Întâlnirea sufletului cu 
spiritul echivalează însă şi cu un al doilea moment de trezire a 
celui dintâi, care îşi aminteşte de adevărata lui menire în lume? 
„Numai prin acest supraorganism, care este şi el material, deşi 
nesupus la spulberare, sufletul poate, după moartea trupului, a 
fi în împărtăşire cu sufletele cele rămase încă întrupate'? şi, am 
adăuga, cu infinitul din care a procesat în trup. 

Nu mai reluăm aici toată discuţia din capitolele menţio- 
nate, cu referire în special la corpul subtil al sufletului, identi- 
ficat cu pneuma, şi la rolul de vehicul (ochêma) ori de corp spi- 
ritual pe care îl îndeplineşte supraorganismul sufletesc sau 
pneumatic, adică spiritul. Să mai spunem doar că în clipa 
morții, sufletul şi spiritul părăsesc împreună trupul, dar în 
timp ce sufletul (psyché) este doar o umbră, o imagine (eidolon) 
fără consistență, care păstrează ceva din forma materială a 
trupului, spiritul (nous) se desprinde şi de sufletul rămas în 
urmă, în preajma lumii sensibile, pentru a se înălța în sferele 
lumii inteligibile. Uneori, aşa cum crede Plotin, psyché este 
sufletul inferior, iar pneuma (sau nous), sufletul divin incorup- 
tibil. În acest caz, bineînţeles că învelişul spiritual al sufletului 
(supra-organismul pneumatic) este vehiculul care decolează 


1 Sic cogito, p. 50. E 

2 Conform catharsis-ului radical: „îndată ce sufletul cunoaşte spiritul, el îşi aminteşte că a 
fost în cer şi că a păcătuit şi de atunci înainte începe să făptuiască binele, [abandonând] 
păcatul pe care l-a comis” (cf. 1. P. Culianu, Gnozele..., ed. cit, p. 279). 

3 Sic cogito, p. 105, 

cu suflet cu tot şi care apoi e abandonat în timpul călătoriei 
interplanetare, ceea ce permite sufletului divin să se întoarcă 
la locul său de origine. Oricum, teoriile despre suflet şi spirit 
nu sunt unitare, ele variind de la un sistem filosofic la altul; 
mai mult, la Hasdeu, nu apare o distincţie clară între aceste 
elemente ale ființei, nefiind ca atare nimic de adăugat față de 
cele spuse mai sus şi în capitolele anterioare menționate. Un 
lucru este însă cert: pentru Hasdeu, tot ce există este de natură 
materială. Fie că îi dă numele de „materie solidă” ori „materie 
radiantă”, el nu cunoaşte „ceva fără materie” (ceea ce nu im- 
plică în mod necesar corporalitatea, ci doar o anumită formă 
de supraorganism material, energetic). Cu alte cuvinte: nici o 
materie fără spirit şi „nici un spirit fără materie”. „Spiritul este 
şi el o materie [...], ba încă o materie moleculară”, afirmă el (cu 
referire la materialitatea spiritului şi, în special, la acest citat, 
cf. supra, 1, 4), „chiar şi în sfera materială se observă izolându- 
se un element mai puţin brut, deşi tot materie” .! Împărtăşirea 
spiritului cu omul se explică prin faptul că — aşa cum am mai 
spus — Hasdeu a grefat pe concepțiile (neo)platoniciene teoria 
darwinistă a evoluţiei universale, la care a adăugat propria sa 
speculație spiritualistă („fenomenologia spiritualistă”, cum o 
numeşte el aproape hegelian). De aceea, ceea ce el înțelege 
prin spirit materializat nu corespunde întru totul cu teoriile 
antice prezentate. Spiritul este sufletul care părăseşte trupul, 
fiind însă o entitate fizică în virtutea mărginirii ce derivă, deo- 
camdată, tocmai din materialitatea sa: „Un spirit, un suflet 
ieşit din trupul cel pământesc, fie el oricât de nevăzut pentru 
ochii noştri, [...] este totuşi o ființă fizică şi el, de vreme ce este 
şi el ceva mărginit” 2 Pe de altă parte, sugestiile mentale de 
ordin meta-fizic nu sunt cu putință pentru omul întrupat, 
„până ce nu s-a dezmărginit mai întâi din came şi din oase, 
până ce n-a devenit Spirit”? Prin urmare, pentru Hasdeu, 
dezmărginirea nu înseamnă dematerializare, spiritul şi sufle- 


1 ICR, l, p. 282. 


2 Sic cogito, pp. 180-181, Ba mai mult: „Spiritul nu e decât o treaptă evolutivă dintr-un om 
întrupat foarte ordinar” (ibid, p. 214). 
3 Ibid., p. 181. 

tul nefiind concepute ca având o natură imaterială.! 

Cea mai clară distincţie o aduce însă C. Noica, deosebind 
— dincolo de semnificația jungiană a termenilor — între anima 
(suflet) şi animus (spirit), şi atunci călătoria înspre locul inteli- 
gibil al Ideilor reprezintă „ridicarea sinelui individual la spi- 
rit”, „limpezimea şi lămurirea sufletului până la a se ridica la 
treapta spiritului” încă din această viață, conversiune ce duce 
la „o supra-natură”? Destinul supra-natural al ființei umane 
constă în „suişul sufletului către locul inteligibilului” sau, cu 
vorbele lui Hasdeu: „această urcare este scopul individului, 
este solia lui cea mare, prin care el se desăvârşeşte necontenit, 
adică făptuieşte legea evoluțiunii”.+ Călătorie inițiatică spre 
desăvârşire care este o adevărată psihodramă prin care sufletul 
îşi redobândeşte esenţa, înălțându-se pe sine întru spirit, re- 
generând cu fiecare treaptă parcursă, murind şi reînviind în 
fiecare etapă a evoluţiei, revelându-se pe sine sieşi, aşa cum 
spune M. Eliade, într-o re-legare absolută: „Speranța şi visul 
acestor momente de criză totală sunt de a obține o renovatio 
definitivă şi totală, care să poată transforma existența. O astfel 
de reînnoire este rezultatul tuturor convertirilor religioase 
autentice” 5 


* 


Am putea împărți sonetul Meditaţie * în două părți dis- 
tincte: pe de o parte, primele trei strofe, în care sufletul întru- 
pat în existenţa sa pământească suferă de pe urma plecării din 
lumile de dincolo, şi, pe de altă parte, strofa a patra, ce împli- 
neşte suferința, transfigurând-o în gând al întoarcerii către 
principiul divin creator. Sub aspect compozițional, poezia 


1 În legătură cu întreaga discuție asupra acestei probleme, cf. cap. Materialismul în spiri- 
tism, în Sic cogito, p. 180. Deosebirea dintre acest spirit „limitat”, conform lui Hasdeu, şi 
Spiritul divin (neo)platonician este surprinsă, în alt context, de J. Ruskin care distinge 
între „prezența unui spirit întrupat” şi „prezența unui Spirit Mare şi Sfânt” (apud Rudolf 
Otto, Despre numinos, Ed, Dacia, Cluj, 19%, p. 62). 

2 Inlerpretare la Phaidon, în Platon, Opere, IV, ed. cit, pp. 23, 27, 28. 

3 Platon, Republica, 517 b. 

4 Sic cogilo, p. 110, 

5 M. Eliade, Naşteri mistice, Ed. Humanitas, Bucureşti, 1995, p. 174, 7 | 

+ B, P. Hasdeu, Opere, |, ed. cit, p. 291. Poezie scrisă în limba rusă, publicată, cu titlul 
Gândire, în original şi în traducere, de E. Dvoicenco în volumul Începuturile literare ale lui 
B. P. Hasdeu, ed. cit. 

pare astfel dezechilibrată, acordându-se tribulaţiilor sufletului 
în lumea sublunară un spaţiu de interes disproporționat de 
mare în raport cu conversiunea întrevăzută în strofa ultimă. 
La o privire mai atentă însă, luând în considerare speculațiile 
teoretice ale poetului, ne dăm seama că, din perspectiva sem- 
nificaţiilor fundamentale, centrul de greutate nu se află în ilu- 
zia nesemnificantă a întrupării, ci tocmai în miezul de sens al 
destrupării ce răzbate din strofa finală. Sonetul îşi redobân- 
deşte ca atare echilibrul, cristalizând simbolic în jurul temei 
centrale a conversiunii. 

În starea de existență corporală, sufletul e pradă unei su- 
ferințe devoratoare, însoțită de plictisul ce-l cuprinde față de o 
lume ostilă, în care el se simte străin: „O grea tristeţe-n suflet 
se strecoară / De lume-s prea devreme plictisit”. Gândul eva- 
dării din această vale a plângerii şi a ispăşirii e prea firav pen- 
tru a se putea realiza în act de voință, fiind la rândul său îm- 
povărat de lespedea grea a gândurilor potrivnice, energii ma- 
teriale ce-l răstignesc pe crucea de lut a trupului: „N-am cum 
să fug când gânduri mă-mpresoară / Şi de povara lor sunt 
stăpânit”. i 

Gând înăbuşit în germene de condiția muritoare în care e 
silit să încolțească, precum o iluzie printre alte iluzii, prea re- 
pede stinsă: „Ca simplu muritor nici nu am harul / divina cu- 
getare s-o pătrund”. Iar aceasta, cu atât mai mult cu cât harul 
înțelegerii drumului de urmat îi este refuzat, gândul omenesc 
(partea superioară, poate, a sufletului) neavând acces la Idee. 
Şi-atunci „orbeşte beau, şi resemnat, paharul / amar al sorții 
mele, până-n fund”. Ceea ce ar fi trebuit să fie lumină a înțe- 
legerii, viziune harică, nu e decât orbire şi resemnare în fata 
unui destin de neocolit. 

Tristeţea grea devine tristeţe adâncă, strecurată în miezul 
sufletului orbit de dor, cuibărită în intimitatea nemuritoare a 
unui suflet pe care-l corupe, făcându-l să se plece sub povara 
din ce în ce mai sufocantă a timpului: „Tristeţe-adâncă inima 
mi-o scurmă, / Şuviţele de păr cărunte-mi sunt”. Nu-i rămâne 
acestui suflet prea mult încercat decât să-şi treacă ultimul 
somn în moarte izbăvitoare, să adoarmă pe veci în mormân- 
tul care l-a însoțit, precum o umbră, pe durata întregii sale 
existente pământeşti: „Curând, sfârşindu-mi ruga mea din 
urmă, / va fi şi eu să dorm într-un mormânt”. 

Dar moartea nu e doar semn al opririi timpului încercării, 
ci şi semnificare a intrării în lumea fără de timp a Ideii, simbol 
al eliberării de trup şi al înălțării în zbor spre câmpiile elizee 
ale inteligibilului: „Dar dincolo de ale morții semne, / spre 
lumi cereşti pleca-va gându-n zbor”. In lumea de dincolo, su- 
fletul înaripat va ajunge gând pur, cugetare divină, spirit 
dezmărginit reîntors, precum un fiu risipitor, în logosul crea- 
tor al părintelui dumnezeiesc. Conversiunea sufletului nu 
reprezintă ca atare decât o reîntoarcere la sine, o ridicare a lui 
la treapta spiritului a cărui esență nepieritoare nu o va mai 
părăsi. Căci „acolo-n pacea slăvilor solemne / trăieşte-n veci 
Cuvântul creator!”. 


5. Excelsior 


„Aceasta este slava desăvârşită a Sufletului” 
Hermes Trismegistus 


Am văzut că eul-suflet: a) „nu încetează niciodată, întru- 
pat sau destrupat, de a fi aceeaşi individualitate, acelaşi 
« individuum » N, aducându-şi aminte la fiecare destrupare 

„repertoriul din ce în ce mai înalt al « rolurilor » celor jucate de 
dânsul în trecut pe scena evoluțiunii universale”; b) „în fieca- 
re om « eul » trece ca persoană pieritoare prin suborganismul 
cel ponderabil al trupului, dar trăieşte ca individualitate ne- 
muritoare numai prin supraorganismul cel imponderabil al 
sufletului”; c) „ « rolul cel real », cel conştient, este persoana 
cea muritoare; « rolul cel ideal », cel inconştient, este nemuri- 
toarea individualitate”.! Individualitatea este pentru Hasdeu 
o constantă a fiinţei sufleteşti, o împlinire de sine într-o per- | 
sonalitate conştientă de înaltul destin ce îi este rezervat încă | 
din această lume. Ea este în primul rând memorie a şirului de 
întrupări pe care le-a străbătut interpretând un rol din ce în ce 
mai înalt, conform scenariului prescris de legea conversiunii 
universale. În al doilea rând, individualitatea este nemuritoare 


1 Sic cogito, pp. 111; 136; 145, 

atunci când se manifestă, în plin avânt al dezmărginirii, prin 
supraorganismul imponderabil al sufletului. În al treilea rând, 
ea joacă pe scena infinită dintre cele două lumi rolul ideal de 
anima pură, personalitate al cărei „inconştient”, mai presus de 
orice persona conştientă, este un alt nume pentru 
pluriconştientul cel latent. Pe scurt, în termenii lui Hasdeu, 
individualitatea comportă trei funcții fundamentale: anamne- 
za, imortalitatea, pluri-conştiința. 

„De aici urmează că într-o stare de dezmărginire desă- 
vârşită, părăsind de tot trupul cel pământesc, sufletul devine 
o individualitate”,! adică un model desăvârşit al devenirii („o 
individualitate fără seamăn”), idealitatea ființării integrale, 
„doar spirit sacru şi suprauman” (Empedocle). Ceea ce atrage 
după sine, în strânsă corelaţie cu funcţiile amintite mai sus, 
„nepieritoarea autonomie a sufletului individual în treptata 
desfăşurare a transformaţiunilor celor trecătoare ale trupu- 
lui”? căci, parcurgând etapele conversiunii sale întru spirit, 
sufletul nu se schimbă în esenţa sa, ci o dezmărgineşte conti- 
nuu, dezvăluind în chiar adâncul acestei esențe pragul supra- 
firesc al devenirii sale, înaltul nivel al supraraționalităţii sale 
supraumane şi suprapersonale. Dezvăluire ce este de fapt o 
manifestare a „antropotehniei” („o adevărată înaltă superiorita- 
te”), a inspiraţiei modelatoare, destăinuirea soliei pe care su- 
fletul o poartă înspre lumile supracereşti („întreaga dezvălui- 
re curat ştiinţifică a doctrinei”) şi, în acelaşi timp, „recunoaşte- 
rea împărtăşirilor de sus”. Această împărtăşire cu ceea ce în 
sine e unitate şi totalitate — „destăinuirea, adică revelațiunea 
în graiul tehnic al teologiei” — este termenul final al creaţiei, 
prag eshatologic al dezmărginirii spre infinit. „Ajungând la 
această încheiere, la revelaţiune, ne întrebăm, fireşte: cum 
anume se petrece ea? cari cu amănuntul îi sunt mijloacele? 
până unde se poate întinde? cari sunt piedicile? care-i deose- 
birea între agenţi? care-i ierarhia lor?” ş. a . m. d, Hasdeu 
pledând pentru o revelaţie „ştiinţifică”, revelaţia noii ştiinţe 
căreia „i se va zice poate cu timpul spiritologie” 3 În concepția 


1 Jbid., p. 93, 
2 Ibid., p. 102. 
3 Ibid., pp. 69, 67, 68. 

lui Hasdeu, revelația este un concept hibrid, alăturând „ceea ce 
ne-a dat teologia şi ceea ce ne dă o analiză curat ştiinţifică” 1 
Chiar dacă ea nu conduce la o veritabilă unio mystica (în sen- 
sul că nu implică o relaţie participativă a credinciosului cu 
Dumnezeu şi nici aspiraţia de a se pierde în sfera divină, acea 
annihiliatio care presupune dispariţia eului)? ea implică totuşi 
o modulare şi o mlădiere a sufletului regenerat în noua sa 
existenţă întru spirit. Considerând, fără a exagera, aventura 
sufletului, de la „plecarea” sa din infinit şi până la „întoarce- 
rea” sa ca spirit dezmărginit, o adevărată odisee spirituală, 
Hasdeu ar subscrie cu hotărâre la cele spuse de Proclus, con- 
form căruia „doar viaţa în spirit procură această fixitate şi în- 
muiere mistică a sufletului la care poetul îl conduce pe Ulise, 
după marea rătăcire a vieții” 3 

În primul rând, rațională fiind, această revelaţie este o 
gnoză, o supremă cunoaştere a adevărului în toată puritatea sa 
nealterată de vreo imixtiune corporală: „Atunci, nemaifiind 
legați de trup şi de nesăbuinţa lui, deveniți puri, vom exista, 
putem să credem, printre realități şi ele pure, şi vom putea 
cunoaşte prin noi înşine în întregime, ceea ce e fără amestec, 
adică ceea ce, credem noi, e adevărul” 4 În al doilea rând, ea 
este o contemplare a adevăratelor realităţi, a celor eterne, căci 
„Oricare suflet omenesc a contemplat, prin chiar natura lui, 
adevăratele realităţi; altminteri, el nu ar fi venit să se aşeze 
într-o viețuitoare omenească”; altminteri, fără a purta în sine 


1 Ibid,, p. 66, spizitismul (sau fenomenologia spiritualistă) fiind „singura credință-ştiință” 
(îbid., p. 41). Hasdeu, subliniază G. Călinescu „îşi numeşte doctrina « credință-ştiință » şi 
spiritologie, voind a apăsa asupra caracterului magic, operant al spiritualismului său” 
(Istoria literaturii române,.., ed. cit., p. 381). 

2 „Ceea ce îi este, în primul rând, caracteristic oricărei mistici nu este elementul acelei 
unio mystica, ci, după cum spune şi numele ei, experiența misteriosului, adică a ceea ce 
iese din cadrul elementelor raţionale ale ideii de Dumnezeu şi care constituie latura ei 
iraţională” (R, Otto, op, cit, p, 76). 

3 In Parmen,, 1, 1025, 32. F. Buffiere comentează; „Ulise (...) este sutletul care se despoaie 
de trupul său în clipa morţii, pentru ca spiritul eliberat să-şi poată desfăşura toate forțe- 
le” (op. cit, p. 336). Ş 

4 Platon, Phaidon, 67 a-b, Căci cunoscând unde trebuie să se întoarcă, sufletul „va şti pe 
ce cale să apuce”, aceasta fiind „calea care duce la Adevăr” (CH, p. 24); „virtutea Sufletu- 
lui este Cunoaşterea; căci acela care cunoaşte este bun şi religios, şi deja Divin” (ibid, p. 
44). „Orice cunoscător care îşi cunoaşte propria esenţă este unul care se întoarce, cu o 
întoarcere completă, la esența proprie” (Liber de causis, prop. XIV, n.124). 

5 Platon, Phaidros, 249 e. 

gena nemuririi şi sămânța aducerii-aminte de cele originare şi 
divine, nici un suflet nu ar fi supus necesităţii de a se întrupa. 
lar dacă am socoti „urcuşul şi contemplarea lumii de sus ca 
reprezentând suişul sufletului către locul inteligibilului”, con- 
templarea divinului nu poate fi decât „cea mai măreaţă şi mai 
potrivită cunoaştere“! Cunoaştere contemplativă, posibilă 
tocmai datorită asemănării de esenţă a sufletului cu principiul 
divin, prin care are loc „participarea la principiu şi la inteligi- 
bil”? căci „capacitatea de a cugeta are, mai degrabă decât ori- 
ce altceva, parte de ceva divin” 3 În al treilea rând, revelația 
este acord al spiritului cu „esenţa primordială, supraraţională, 
acord ce se înfăptuieşte în starea de extaz” extaz care la 
Plotin duce până la întrepătrunderea dintre sufletul pur şi 
divinitate, dintre rațiunea sufletului înțelept ce progresează 
spre frumuseţe şi creatorul acestei rațiuni, al frumuseții din 
suflet, „Inteligența eternă” suprarațională? In sensul acesta, 
extazul hasdeian este mai degrabă o stare de beatitudine 
(eudaimonia) pur contemplativă, asemănătoare acelei „apropi- 
eri de activitatea divină”, menţionată de Aristotel,* sau acelei 
exstasis a sufletului din cadrul cultului dionysiac, atunci când 
- cuprins de enthousiasmos — sufletul intră în contact cu lumea 
zeilor, comunicând cu aceştia prin intermediul spiritelor. 


1 Platon, Republica, 517 b, 504 d. 
2 amblichos, De vita pythagoreica, 12, 58-59, care defineşte înțelepciunea reieşită din „con- 
templarea celor mai frumoase lucruri” drept „o anumită cunoaştere, aceea care se preo- 
cupă de lucrurile frumoase şi prime (tò próton) şi divine şi neprihănite şi care sunt veşnic 
la fel şi egale cu sine”. „Căci este cu putință — se spune şi în Corpus Hermeticum — ca Su- 
fietul să fie zeificat pe când mai sălăşluieşte încă în Trupul Omului, de contemplă fru- 
musetea Binelui” (CH, p. 43). 
2 Platon, Republica, 518 e. 
4 E, Rohde, op. cit, p. 426. 
5 Cf, Plotin, Enn., V, 8, 3-4, în ed. cit, I, pp. 601-607. 
6 Ética nicomahică, 7178 b, 21 (citat în M. Eliade, Le mythe de l'éternel retour, Gallimard, 
Paris, 1969, p. 46). Apropiere invocată şi în doctrina hermetică, unde cele mai drepte 
suflete „vor fi mai aproape de divin în transformările lor viitoare” (CH, p. 142). 
| 7 Cf. E. Rohde, op. cil, p. 224. Este interesant de menţionat că în misterele dionysiace 
„Zeul intră în om”, ceea ce provoacă acestuia din urmă „o stare de tensiune violentă, în 
scopul unei comunicări directe cu lumea spiritelor” (ibid), situaţie similară până la un 
punct cu cea în care se află „mediul” spiritist, Atât mediumnitatea spiritistă, cât şi manti- 
ca dionysiacă sunt considerate a fi de inspiraţie divină, ceea ce nu le împiedică să intre 
mai degrabă în categoria „extazului extern”, inclus în mod artificial, pe care hasidismul, 
spre exemplu, îl opune extazului autentic care este un „extaz al sufletului” (cf. I. P- 
Culianu, Călătorii.. ed. cit, p. 198). 

După cum precizam şi în legătură cu revelația, extazul acesta 
nu are nimic propriu-zis mistic; el nu e mai mult decât o bea- 
titudine, o apoteoză, o pace (hesychia) a sufletului ajuns pe 
ultima treaptă a dezmărginirii, atunci când, purificat şi sacra- 
lizat, devine spirit mijlocitor, supra-om sau „om-dumnezeu” 
(apropiindu-se doar, fără a se contopi, de principiul divin): 
„Sufletele cele mari şi curate — spune Hasdeu -— , sfinții creşti- 
nismului, înălțându-se până la Dumnezeu, devin deci mijloci- 
tori între cer şi pământ, acei oameni-dumnezei pe care toate 
religiile ajung a-i apropia (s.n.) de Fiinţa Supremă” .! 

Revelația hasdeiană, cunoaştere contemplativă, nu este o 
dezvăluire ca atare a celor invizibile, ci — aşa cum mărturiseşte 
Hasdeu însuşi — „o adulmecare de Dumnezeu”? căutarea con- 
templării celor divine (theoménous), aşa cum apare ea la Pla- 
ton. Dacă „ceea ce sufletul vede prin el însuşi este inteligibil şi 
invizibil”,4 cunoaşterea vizionară e de fapt o scânteie pneuma- 
tică al cărei rol constă, precum în gnosticism, de a discerne în- 
tre întuneric şi lumină. În acest sens, ieşirea sufletului din trup 
înseamnă ieşirea din întuneric, iar conversiunea, o călătorie 
neobosită în căutarea luminii, până când sufletul, acoperit cu 
„toată roua spiritului de lumină”, va ajunge, în viziunea lui 
Hasdeu, la „acea lumină aproape (s.n.) dumnezeiască, în care se 
răreşte şi tinde a se şterge trupul” 5 Trebuie precizat încă o da- 
tă că această epifanie a luminii nu reprezintă pentru sufletul 
extaziat decât o învecinare cu misterul, lumina contemplată 
nefiind cea care iradiază nemijlocit din esența numinoasă a 
divinului. Ceea ce ne îndreptățeşte să credem că, la Hasdeu, 
sufletul nu are acces la lumina increată originară, ci doar la 
una derivată şi care formează propriu-i veşmânt pleromatic de 
lumină, enduma lui, în limbaj gnostic, sau poate, precum la 
catharii monarhieni, nu se poate extazia decât în fața propriu- 
lui sine, un înger de lumină evadat din închisoarea trupului. 


1 Sic cogito, p. 50. 

? Ibid., p.47, 

3 Cf. Platon, Opere, VI, ed. cit, Apendice la Theaitetos, p. 299, Cf. şi Republica, 500c („pri- 
vind şi contemplând realităţile,..”), l 

4 Platon, Phaidon, 83 b, „Căci numai înțelegerea vede ceea ce nu este manifest, ori apa- 
rent” (CH, p. 52). 

5 Sic cogito, p. 115, Sufletul e călăuzit „spre poarta Adevărului şi a Cunoaşterii unde Lu- 
mina clară este pură, neîntinată de Întuneric” (CH, p. 60). l 

Pentru a nuanța aceste ultime observații, considerăm uti- 
Jă o tematizare, oricât de sumară, a luminii în discursul misti- 
cii medievale de sorginte neoplatonică. „Departe de a fi o 
simplă metaforă a realului — precizează A. de Libera referitor 
la prezenţa acestei teme în gândirea lui Albert cel Mare — ea 
este, mai exact spus, imaginea însăşi a realităţii [...]. Fiecare 
universal, fiecare natură simplă este o rază de lux intelligentiae, 
dar e de la sine înțeles că fiecare rază este reductibilă la unita- 
te, adică la lumina increată ce iradiază inteligențele separate 
de unde decurg; formele inteligibile, fie în materie, fie în inte- 
lectele umane. Lumina este deci fântâna şi cauza tuturor for- 
melor7.! Precum orice element al creației, lumina parcurge şi 
ea o cale degenerativă, pornind de la starea sa increată crea- 
toare şi ajungând la razele de lumină încarcerate în materie. 
Indiferent însă de treapta pe care se află în această luminare 
procesivă, „sufletele sunt iluminate împreună de către zei”? 
având parte deopotrivă de aceeaşi lumină, doar că o primesc 
în măsuri diferite, în funcţie de apropierea sau depărtarea de 
sursa Luminii divine. Comentând modelul proclusian, 
Berthold de Moosburg stabileşte o distincție între cele trei 
ipostaze ierarhizate ale luminii: supersubstanţială, intelectuală 
şi fizică. Privite în ordine inversă, ele reconstituie etapele con- 
versiunii, „o conversiune « lucidă » care urcă, din lumină în 
lumină, până la «Tatăl luminilor »”. Dacă multiplicarea 
procesivă este identificată cu difuziunea luminii, fluxul lumi- 
nos conversiv este o reducție unificatoare. Urmând tripartiția 
ipostatică a luminii amintită mai sus, lumen este lumina diafa- 
nă, care se difuzează multiplicându-se în lux, lumina vizibilă 
care, la rândul ei, îşi află mediul de difuziune exterioară în 
lucidum, lumina actualizată? Lumen este aşadar lumina increată 
şi incorporală ce procesează într-o natură corporală, rămânând 
identică în esenţă, dar diferită în existenţă (idem in essentia, aliud 
in esse), Această lumină supersubstanţială este, în ultimă in- 
stanţă, Binele primordial, singura Lumină adevărată. 


1 A. de Libera, op. cit, p. 359, Întreg „din care Binele, Adeoărul, Lumina Arhetipală, Avheti- 
pul Sufletului, purced ca un Mănunchi de Raze” (CH, p. 75). 

2 Proclus, Elem. theol., prop. 143, ed. cit, p. 131. În legätură cu difuzarea grad 
cf. ibid., prop. 185, ed. cit, p. 159, 

3 Cf. A. de Libera, op. cit, pp. 412, 415. 


ată a luminii, 

La Hasdeu însă, „lumina aproape dumnezeiască, în care 
se răreşte şi tinde a se şterge trupul” (s.n.) nu este lumen, nu 
este platoniciana „lumină fără pată”! căci corpul material 
umbreşte luminozitatea sufletului, îşi lasă amprenta corporală 
care, după Ibn Gebirol, „răsfrânge forma şi acțiunea substan- 
tei spirituale, la fel cum fac corpurile pentru lumina soare- 
lui”? Neavând corp, substanța spirituală e alcătuită dintr-o 
materie spirituală şi o formă materială. Să ne amintim că pentru 
Hasdeu spiritul este „ceva şi este o materie totodată” (x + m), 
altfel spus este rezultatul ce însumează o formă cu o materie, 
fiind alcătuit din formă sufletească şi din materie pneumatică. 
Pe de altă parte, „sufletul are o formă, adică un înveliş mate- 
rial”. Prin urmare, substanţa spirituală nu poate reflecta decât 
atâta lumină cât îi permite umbra materială cu care se însoțeş- 
te, învelişul material filtrând lumina increată, difuzând-o în 
suflet ca lux, lumină intelectuală vizibilă în „împărtăşirea” sa 
în sus cu lumen, dar lumină umbrită, eclipsată chiar, în „îm- 
părtăşirea” sa în jos cu substanța materială. Este ca atare o lu- 
mină cu „pată”, un reflex al luminii diafane, în care corpul 
abia „tinde” să se rărească şi să-şi şteargă conturul pământesc. 
Încă o dovadă a faptului că, pentru Hasdeu, atât revelaţia, cât 
şi extazul reprezintă experienţe ale cunoaşterii, prin care se 
obţine o iluminare rațională („ştiințifică”, ar spune gândito- 
rul) a supraraționalului.* 

În ceea ce priveşte „divina privelişte”4 ce se oferă acestei 
cunoaşteri vizionare, Hasdeu nu aduce nici o precizare în Sic 
cogito (eternitatea va fi „văzută” însă imaginar în poemul pe 
care îl vom comenta ulterior). Se pare că, neavând la îndemâ- 
nă decât o revelaţie rațională (doctrinală aproape), sufletului 


1 Platon, Phaidros, 250 c. Sau hermetica lumină mai presus de fie, „Lumină 
atotpătrunzătoare” (CH, p, 30). , | | 

2 Ibn Gebirol, Fons vitae, I1, 18 (apud A. de Libera, op. cit, p. 417). Despre doctrina lui Ibn 
Gebirol (Avicebron) legată de substanțele alcătuite din materie spirituală şi formă (sub- 
stanţe „hylemorfice” ca şi spiritul în concepția lui Hasdeu), cf Etienne Gilson, Filosofia în 
Evul Mediu, Ed. Humanitas, Bucureşti, 1995, p. 3⁄2. | Ia : 
3 Este, în ultimă instanță, gnoza experimentată de orice metodă „pozitivă care, după 
Hasdeu, „probează maleria prin esperimeniu, probează spiritul prin rafionameniu, Şi pro» 
bează prin esperimenlu şi prin raționamenlut ceea ce este materia x spiritu totodată (Materia, 
spiritul şi divinitatea, în Columna lui Traian. Pozitivism istoric, an IN, nt. 8, 1873). 

4 Platon, Phaidros, 250 b. 

îi lipseşte, conform cuvintelor lui Platon, „puterea de a stră- 
vedea până la capăt”,! oprindu-se în pragul luminii increate. 
Sufletul se raportează la Bine contemplând Intelectul ca in- 
termediar; privindu-l pe acesta ca pe a doua ipostază a divi- 
nului, „actul prim al Binelui”, cum spune Plotin, sufletul îl 
stră-vede până în esența sa divină, „dansează din exterior în 
jurul intelectului şi priveşte spre el şi, contemplând interiorul 
lui, vede zeul prin el”.2 Or, se pare că pentru Hasdeu sufletul 
nu ajunge până în interiorul acestei taine ultime (cel puţin aşa 
cum apare în elaborările teoretice); el rămâne — pentru a re- 
curge la formulările lui Eckhart — „la marginea eternității”, 
„pentru că nu-l poate vedea pe Dumnezeu fără un mijloc”. Se 
întrevede poate aici, cu mai mare claritate, ceea ce M. Eliade 
numeşte „structura magică a gândirii lui Hasdeu”, „viziunea 
magică a lumii în toată profunda şi primejdioasa ei splendoa- 
re”. Atunci când a voit să cunoască lucrurile de dincolo, 
Hasdeu a aplicat „metoda magică” a analogiilor şi corespon- 
dențelor universale, bazată pe „restaurare“, pe „reconstitui- 
rea” realităților transcendente prin simple „documente“ 
omeneşti, interpretându-le prin „probe” concrete. Crezând că 
vede fenomene originare, momente abisale, că „surprinde sau 
reconstituie orice realitate, văzută, nevăzută sau chiar pierdu- 
tă”, el aplică aceeaşi metodă ca şi în lucrările sale istorice de 
cercetare „obiectivă”: „metoda magică, certitudinea că între 
toate ordinele existenţei, văzute şi nevăzute, sunt anumite 
corespondențe, pe care înțelegându-le, « dezlegându-le », 
omul poate pătrunde cu mintea oriunde, şi poate vedea atât 
începutul (istoria legendară, folclorul, etc.) cât şi sfârşitul (viața 
post-mortem)” 3 Mijlocul pe care Hasdeu îl alege pentru a 
vedea infinitul divin este magia unei cunoașteri soteriologice, 
gnostica încredere în esoterice „chei” raționale. 

Plotin stabileşte de altfel o diferenţă de viziune între sufle- 
tul încă întrupat aici, dar întors spre lumină, şi cel ajuns deja 
acolo. Cel dintâi, „chiar şi aici, când doreşte să fie acolo sus, le 
lasă deoparte pe toate celelalte, deşi se află pe pământ. Căci 


1 Ibid., 250 a. 
2 Plotin, Enn., 1,8, 2, în ed. cit, I, p. 211. 
3 Cf. M. Eliade, Despre Eminescu şi Hasdeu, ed. cit., pp: 65-66. 

puţine amintiri de aici îl însoțesc acolo, iar când se află în cer, 
pe multe le lasă în urmă [...]; când ar fi adus într-un loc mai 
sfânt şi în lumea inteligibilă”! Al doilea suflet, cel dezmărgi- 
nit, are acces fără amestec şi fără mijlocirea rațiunii la transpa- 
rența şi la puritatea fără cusur (la „lumina fără pată”) a infini- 
tului: „Acolo sus orice corp este pur şi fiecare este ca un ochi 
şi nimic nu este ascuns sau simulat, ci fiecare l-a cunoscut deja 
pe celălalt din privire mai înainte de a-şi vorbi”; „Acolo totul 
este cer [...], totul în acel cer este ceresc”; „toate sunt transpa- 
rente [...], căci sunt lumină vizibilă luminii” 2 Doar ochiul cu- 
rat, nepătat, poate vedea fără „fereastră”, fără vreun mijloc 
care să-i îngăduie vederea; pentru el, totul e ceresc pentru că 
totul e transparent, lumină pentru lumină. O distincție simila- 
ră aflăm în doctrina hermetică ce deosebeşte între vederea 
indirectă, mijlocită sau „în oglindă” („nu ne mai este îngăduită 
viziunea directă; vom putea vedea numai cu ajutorul luminii 
exterioare; ceea ce avem noi acum nu sunt ochi ci doar feres- 
tre”) şi vederea divină, nemijlocită sau „față către față” („Reali- 
tatea nu este pe pământ, fiule, şi nu poate fi acolo, însă ea poa- 
te fi înțeleasă de câțiva oameni cărora Zeul le-a dăruit viziu- 
nea divină”) „Locul cel mai bun” este astfel „locul acesta 
supraceresc”, noetos topos a cărui viziune o înlocuieşte pe cea 
a lumii. Tărâmul care aşteaptă sufletul este cerul, spune Zeul 
hermetic; ba chiar, după Plotin, „o regiune mai sfântă decât 
cerul”. Nu poate fi vorba de data acesta doar de „contempla- 
rea lumii de sus”, ci de însăşi „contemplarea divinului”, a 
lumii supracereşti care este lumea Fiinţei abolute. „Fiinţei, 
deci, îi este hărăzit locul acesta” iar ceea ce contemplă sufle- 
tul acum este chiar adevărul etern, nesupus devenirii, „ade- 
vărata ştiinţă având ca obiect ființa cea adevărată”, cu alte 
cuvinte divinitatea văzută ca Absolut la care se raportează 


1 Plotin, Enn, IV, 3, 32, în ed. cit, I, p. 303, 

2 Jbid., IV, 3,18; V, 8, 3;4, în ed, cit, Il, pp. 281, 603, 

3 CH, pp. 140, 222, 

+ Platon, Phaidon, 82 a; Phaidros, 247 c. 

5 Idem, Republica, 517 b-d, „Lumea fiinţei nu mai este pur şi simplu deasupra pământu- 
lui, ci deasupra cerului, extra flammantia moenia mundi” (G. Liiceanu, „Note la Phaidros”, 
în Platon, Opere, IV, ed, cit, p. 515), 

6 Platon, Phaidros, 247 d. 

toate cele ce sunt, „în cel mai înalt grad măsură a tuturor lu- 
crurilor”.! 

Pentru Hasdeu, divinitatea este infinitul însuşi, dezmăr- 
ginirea supremă, pe care mărginirea omului are datoria de a o 
cunoaşte: „cea mai nimerită caracteristică a lui Dumnezeu 
este: infinit, în contrast cu mărginirea minţii omeneşti, care 
totuşi voieşte şi e datoare să îl cunoască” 2 Dacă sarcina gân- 
dirii umane sună aproape ca un imperativ al unei necesități 
absolute, menirea sa este de a se lăsa pătrunsă de infinitul spi- 
ritului divin, pentru a putea lumina din această perspectivă 
orizonturi de cunoaştere dintre cele mai materiale. Astfel în- 
cât — spune Hasdeu, evitând capcana materialismului antro- 
pocentric şi în răspăr față de ortodoxia pozitivistă — „Spiritul 
şi Divinitatea nu numai că predomnesc în istoria propriu zisă, 
dar ele transpiră chiar în antropologie, cea mai materialistă 
din toate ştiinţele care se ocupă cu studiul naturei umane" 
Am văzut ce înseamnă infinit în concepţia lui Hasdeu; de 
asemenea, rolul voinţei în afirmarea liberului arbitru şi a con- 
ştiinţei de sine, cât şi valenţele cunoaşterii, pe raționalitatea 

căreia se întemeiază întregul edificiu al devenirii sufletului. 
Raţionalitate cunoscătoare ce este, în ultimă instanță, rațiunea 
de a fi, rațiune suficientă (to dioti), deosebită de esenţă pentru 
sufletul încă întrupat „aici jos”, dar în „împărtăşire” cu esența 
pentru sufletul destrupat „acolo sus”, şi identică cu ea pentru 
cauza producătoare care e ideea divină.* Ultima rațiune re- 
prezintă de fapt re-legarea întru identitate cu esenţa principi- 
ului, religia fiind singurul mijloc prin care transcendentul poa- 
te fi cunoscut întrucât se oferă vederii, dă de văzut: „Aceasta 
este religia, iar prin mijlocirea ei cunoaştem unde este şi ce 
este adevărul. Cunoaşterea întăreşte religia. Căci o dată ce 
sufletul, întemnițat în trup, s-a ridicat până la perceperea Bi- 
nelui autentic şi a Adevărului, el nu poate să cadă din nou. 
Puterea Dragostei şi ignorarea tuturor lucrurilor rele împiedi- 


1 Phaidros, 247 e; Legile, 716 c, De remarcat că, în replică faţă de formula lui Protagoras şi a 
oricărui antropocentrism („omul este măsura tuturor lucrurilor”), concepția lui Platon 
este teocentrică (Divinitatea este măsura tuturor lucrurilor, deci şi măsură a omului). 

2 Sic cogito, p. 51, 

3 Materia, spiritul şi divinitatea, Pozitivism istoric, în Columna lui Traian, an IV, nr. 8, 1873. 

+ Cf. Plotin, Enn., VI, 7, 2, în Plotin, Enneade VI, Editura Iri, Bucureşti, 2007, pp. 277-278. 

că sufletul care-şi cunoaşte Făuritorul să se dropuinda de Bi- 
ne”. În concluzie, „cunoaştere a Zeului este religie”. 

Pentru a proba încă o dată miezul neoplatonician al gân- 
dirii lui Hasdeu, vom compara — într-o suită de opt exemplifi- 
cări — atributele divine, aşa cum sunt ele înfăţişate în Sic cogito, 
cu modul în care Plotin concepe, în Enneade, nedeterminarea 
principiului divin. 

Deocamdată, cu referire la ceea ce ambii gânditori înțeleg 
prin infinit şi nemărginire, în raport cu actul de creare a fini- 
tului: 


1. „Opera infinitului este o mărginire urzită de cel nemărginit, 
o mărginire şi ea, dar mărginire cu pecetea nemărginitului” 2 

„El este pr im. Şi nici nu este limitat: căci ce l-ar putea limita? 
[...] În schimb, este nelimitat în putere; căci nu va Ji vreodată 
altfel şi nici nu va fi lipsit de ceva, din moment ce şi cele cărora 
nu le lipseşte nimic există datorită lui. lar nelimitarea îi vine 
din faptul că nu este mai mult decât un unu şi nici nu există 
ceva față de care vreunul din cele ce îi aparțin să se limiteze” 3 


Infinitul este nemărginire deoarece este Unul în sine, in- 
divizibil şi indestructibil. Creând prin emanaţie, infinitul co- 
boară întreg în diversitate, multiplicându-se fără a pierde ce- 
va din unitatea sa. Act creator ce nu este însă o limită pe care 
şi-ar da-o nelimitatul, pentru că astfel s-ar dedubla pe sine 
însuşi în actul generării. Nefiind prin urmare limită pentru 
sine, infinitul nu poate fi limitat nici măcar de actul prin care 
creează limita, limită care, pe de altă parte, poartă în sine 
germenele nelimitării. 


2. Acest infinit sau principiu, „unul şi acelaşi: neavând mar- 
gini, cuprinde în sine universul, dar nu e universul” : 


„Principiul tuturor lucrurilor nu poate avea el însuşi un prin- 
1 CH, pp. 209-210, 236, 
2 Sic cogito, pp. 54-55. 
3 Enn, V, 5, 10-11,în ed. cit, T, p. 573. 


+ Sic cogito, p, 55. Trimiterea rămâne valabilă şi pentru următoarele citate din această 
secțiune, 

cipiu” 


Afirmaţii ce decurg din cele anterioare, enunţul lui 
Hasdeu fiind un pandant la altul, citat mai sus (cf. supra, II, 3): 
„Universul, [...], se cuprinde în infinit, totuşi nu este infinit”. 
La fel cum totalitatea limitațiilor, fie că sunt ale ființei create 
sau ale universului, nu realizează laolaltă nelimitarea, tot ast- 
fel infinitul nelimitat cuprinde în sine tot ceea ce este limitat, 
fără a fi limitat la rândul său de ceea ce cuprinde. Altfel, prin- 
cipiul infinit ar fi el însuşi limitat de un alt principiu, care l-ar 
supradimensiona în nelimitare, ceea ce este absurd. 


3. „Neavând margini, ființează de sineşi, chiar dacă n-ar ființa 
universul”. 

„Principiul nu este toate lucrurile, ci toate lucrurile provin din 
principiu, iar acesta nu este nici toate lucrurile şi nici vreunul 
din toate, pentru a le putea naşte pe toate şi pentru a nu fi 
multiplu, ci principiul principiului” 2 


Fiinţarea infinitului îşi este suficientă sieşi, pentru că este 
origine a tot ceea ce este. Chiar dacă ar fi lipsit de ipostazele 
sale emanate, ființarea sa nu ar avea de suferit; ceea ce se în- 
tâmplă şi în cazul multiplicării ipostatice, manifestare creatoa- 
re ce nu-i afectează unitatea, căci, origine fiind, infinitul nu se 
multiplică pe sine şi în sine (în esenţă), ci doar în diversele ma- 
nifestări procesive. Lucrurile create depind de creatorul lor 
„pentru a fi, dar acesta este liber de orice lucru creat. Argu- 
ment ce serveşte la afirmarea unităţii Creatorului. 


4. „Neavând margini, nu poate avea nici o însuşire restrângă- 
toare, nici un atribut negativ”. 
„Astfel închipuindu-ne principiul în afară de orice lucru, atât 


1 Enn, VI, 8, 11, în ed, cit, p. 383, Pentru extinderea cadrului comparativ şi totodată pen- 
tru evidențierea relaţiilor de subtext care se stabilesc între diverse doctrine tradiționale, 
vom menţiona în paralel câteva din atributele divine, aşa cum apar ele conceptualizate 
în Corpus Hermeticum, Aşadar, pentru punctul doi: „Binele este fără limite, fiind limita 
tuturor, Nimic nu-l cuprinde, el cuprinde totul în sine” (CH, p 234). 

= Enn., T, 8, 9, în ed. cit, II, p. 217. „Căci în ce constă diferenţa între material şi nematerial, 
între creat şi necreat; între ceea ce este supus necesităţii şi ceea ce este liber; între lucrurile 
pământeşti şi lucrurile cereşti, între lucrurile pieritoare şi lucrurile eteme? Oare nu în 
aceea că unele sunt libere, pe când celelalte sunt supuse sclaviei necesităţii?” (CH, p. 234). 

cât putem concepe, nu 1 vom încercui, nici nu vom avea de a-i 

măsura mărimea, nici nu îi vom atribui cantitatea sau calitatea, 

căci n-are nici o formă, nici chiar inteligibilă; el nu e relativul 

nimănui, pentru că subzistă în el însuşi şi a existat înaintea lu- 

crurilor” 4 

Infinitul, prin chiar condiția sa definitorie, nu poate avea 
vreo calitate determinantă care i-ar limita nedeterminarea ab- 
solută. Orice atribut acordat divinității infinite reprezintă o 
negare a însăşi infinității sale, o încercare formală (logică) şi ca 
atare relativă de a prinde în formă mentală ceea ce e fără de 
formă, fiind însuşi absolutul, suficient sieşi şi preexistent ori- 
cărei existențe determinate. Prin faptul că, în ordine catafatică, 
sunt negații ale ființei divine, atributele ontologice afirmă ceea 
ce, în ordinea absolutului apofatic, nu există. 


5. „Neavând margini, întruneşte toate atributele pozitive: « bi- 
nele», « frumosul », « adevărul », « dreptatea », « lumina », 
« stiinta », într-o singură afirmațiune”. 

„Principiul este ceea ce este, nu pentru că n-ar fi putut să fie 
altfel, dar pentru că fiind ceea ce este, este desăvârşit” ; „Dacă 
nu aspiră la nimic altceva, decât la el însuşi, are chiar prin 
aceasta cel mai înalt grad de putere” ? 


„. Atributele „pozitive” enumerate de Hasdeu sunt toate 
cuprinse laolaltă în ceea ce le afirmă; nu ele afirmă infinitul în 
vreun fel, ci infinitul se afirmă prin toate în libertatea şi desă- 
vârşirea absoluităţii sale. Putem spune, spre exemplu, că infi- 
nitul este lumina, tocmai pentru că el luminează, ca infinit, în 
propria noastră afirmație. Plotin va merge mai departe, pos- 
tulând absoluta nedeterminare (nici măcar aşa-zis „pozitivă”) 
a principiului: „Fiindcă este binele şi nu un bine, el nu trebuie 
PN DR PNI a NIN SS SR 
1 Enn, VI, 8, 12, în ed, cit, p. 385, „Lucrurile cele mai manifeste sunt Rele, însă Binele este 
tainic ori ascuns în sau de către lucrurile mani festate, căci el nu are nici Formă, nici Infăţi- 
gare” (CH, p, 101), A 
2 Enn, VI, 8, 10, în ed, cit, p, 381. „Întâiul Adevăr (...) cel ce este Unul şi Singurul (-.), care 
nu este din Materie, care nu se află într-un Trup, care este fără culoare, fără Chip sau 
Formă, Imuabil, Nepieritor, care dăinuie de-a pururi” (CH, p. 117). „De înţelegi acest 
unic şi singur Bine, nimic nu ți se va părea cu nepulinţă, căci întreaga virtute se află în el” 
(ibid. p. 234). 

să aibă nimic în sine, de vreme ce nu are nici măcar un bine”. 


6. „Neavând margini, urzeşte totul numai din sine prin impu- 
nerea marginilor la ceea ce voiește”. 

„Principiul tuturor lucrurilor alungă din univers hazardul, 
dând fiecărui lucru o speță, o determinare şi o formă”; „Să ne 
gândim la un izvor care nu mai are nici o altă origine, care dă 
toate râurile şi care nu se consumă din cauza lor” 2 


Creând din propria sa substanţă infinită, principiul divin 
îşi exercită puterea şi voința. Lucrurile create nu sunt aşadar 
creații ale întâmplării, ci ale unei cauze absolute creatoare, 
liberă în actul de creație conform rațiunii sale determinante. 
Nefiind el însuşi produsul hazardului, el nu se poate supune 
unei alte voințe, întrucât este principiul unic creator al lumii. 
Emanaţie (sau procesiune) în cursul căreia, multiplicându-se 
în ipostaze coborâtoare, esența nu pierde nimic din unitatea ei 
originară. 


7. „Neavând margini, nu poate fi identificat sau măcar confun- 
dat cu făptura cea mărginită”. 

„Unul trebuie să fie principiu şi să fie anterior tuturor, pentru ca 
şi toate celelalte să vină în urma lui. lar dacă s-ar identifica cu fi- 
ecare luat în parte, mai întâi fiecare va fi identic cu fiecare, iar 
apoi toate vor fi la un loc şi nu va mai fi nici o distincție. Şi astfel, 
el nu este nici unul dintre toate lucrurile, ci le este anterior” S 


Toate ființele create sunt Dumnezeu în Dumnezeu, ră- 
mânând însă ele însele în ele însele: identice cu divinul în 
esenţă, diferite în existență (idem in essentia / aliud in esse; sau, 
în limbaj bertholdian, unum in essentia / differunt in esse). Dife- 


1 Enn, V, 5, 13, în ed. cit., IL, p. 577. 

2? Ibid., VI, 8, 10, în ed. cit, p. 381; IH, 8, 10, în ed. cit, II, p. 219. „Dar el, care este Unul, care 
nu este făcut ori născut, este totodată neînfățişat şi nemanifest, Însă făcând toate lucrurile 
să apară, El se vădeşte pe sine în toate şi prin toate, dar se manifestă în chip deosebit prin 
sau în acele lucruri în care EI voieşte” (CH, pp. 51-52). „Căci cel dintâi Şi-a făurit creațiile 
din propria Lui esență, primordială şi nematerială” (ibid., pp. 217-218). 

3 Enn., IN, 8, 9, în ed, cit, II, p. 219, „Lucrurile marelui Tată pot primi de la El o substanță 
reală. Cu toate acestea, există în ele o oarecare falsitate, întrucât şi ele sunt schimbătoare, 
căci nu este real decât ceea ce este identic cu sine însuşi” (CH, p. 223). 

rența trans-esenţială ce caracterizează principiul divin rapor- 
tat la lumea creată constă în nelimitare şi preexistenţă. Dis- 
tincţie din care rezultă neidentitatea lor existenţială. 


8. „Neavând margini, urzind prin urmare numai din sine, este 
cuprins în orice făptuire a voinței sale”. 

„Nu poate exista multiplul fără un unu de la care ori în care să 
existe, sau, în general, fără un unu numărat înaintea altora, ca- 
re trebuie luat singur în sine”! 


Fiind identic (sau aproape identic, prin asemănare) cu 
esența lucrurilor create, infinitul este cuprins în acestea, ca 
rezultat al actului său de voinţă prin care face ca lucrurile să 
fie. La rândul lor, lucrurile, în multiplicitatea lor existenţială, 
nu pot să ființeze decât originându-şi esența în acest principiu 
creator. Ele nu co-există aşadar cu infinitul, limitate fiind în 
chiar existenţa lor, asigurându-şi însă ființarea ca predicate ce 
se resorb în identitatea cu acelaşi subiect creator, cu care se 
află într-un raport de prezenţă co-esențială. 

Infinitul acesta, cu toate atributele sale definitorii, este 
numit de Hasdeu Dumnezeu. La fel, pentru Plotin, „eternita- 
tea este viață infinită în act, deoarece există în totalitate şi nu 
consumă nimic din ea”; „eternitatea este un zeu” 2 


x 


Marele poem Dumnezeu 3 (54 de strofe a câte patru ver- 
suri fiecare) poate fi considerat un rezumat, la nivelul şi cu 
mijloacele imaginarului, al tuturor temelor discutate până 
acum, Este, potrivit lui T. Vianu, „o mare poemă cosmogoni- 
că, fără analogie în tot cuprinsul literaturii noastre lirice, dacă 
exceptăm Scrisoarea Ia lui Eminescu” + Date fiind dimensiuni- 
le sale, nu ne-am propus să interpretăm decât acele fragmente 


1 Enn, V, 6, 3, în ed. eit, I, p. 583, „Fiinţa este aceea prin care esența universală se apropie 
de toate entitățile inteligibile care există în realitate” (CH, p, 233). 

? Enn., II, 7,4, în ed. cit, I, p. 175, 

3 B. P. Hasdeu, Opere, |, ed. cit, p. 139. Apărut mai întâi în Revista nouă, an VIL nr. 3, 1894, 
poemul a fost apoi inclus în volumul Sarcasm şi ideal (1897), 

4 Studii de literatură română, Ed. Didactică şi Pedagogică, Bucureşti, 1965, p. 134. 

care se dovedesc a fi semnificative în raport cu direcțiile fun- 
damentale prezentate pe tot pa rcursul studiului, acele pasaje 
care luminează, poate mai bine decât discursul teoretic, punc- 
tele nodale ale fenomenologiei spiritualiste hasdeiene. 

Am putea considera acest poem un imn închinat cugetu- 
lui creator, căci din acest avânt lăuntric originar îşi trage seva 
întregul şir de viziuni poetice. Actul de creație este arcuirea 
unui spirit nezăgăzuit ce trimite în lume săgeata gândului, a 
cărei ţintă se află însă dincolo de lume, în universul infinit al 
nespațiului şi netimpului. Or, doar un gând infinit poate atin- 
ge infinitul, doar cugetul, nemărginit el însuşi, e în măsură să 
se înalțe până la ceea ce este fără de margini, în nemărginirea 
spiritului pur: „Eu nasc o cugetare, şi dânsa-şi ia avântul, / 
Nimic n-o mai opreşte în spațiu sau în timp; / A mea-i şi par- 
că-i alta, căci este fără margini; / A mea-i, şi-i infinită, plutind 
în univers” A mea-i şi parcă-i alta”, căci cugetarea mea, ca 
ființă limitată, ar trebui să se oprească la hotarul finitudinii 
umane, în pragul necuprinsului pe care nu-l întrevede. „A 
mea-i şi parcă-i alta”, căci gândirea mea mă depăşeşte în ne- 
limitarea ei, fiind infinitul încolţit în finit, în finitul fertil ce se 
nelimitează nu prin ceea ce în el este materie, ci prin spiritul 
purtător de cuget: „E infinit în mine nu omul cel de carne, / 
Nu hârca-i infinită, ci cugetarea mea”. Cuprinsă de ceea ce nu 
poate cuprinde, cugetarea conține totodată în sine spiritul 
infinit, orizontul necuprinsului care îi deschide adâncul. Este 
partea infinitului în făptură, scânteia divină care 
nemărgineşte lăuntric („In mine-i infinitul [...] / S-ascunde-n 
cugetare ceva nemărginit”), dezvăluind ceva din taina nemu- 
ririi. Dezvăluire progresivă, apropiere doar, adulmecare a 
divinului sălaş, căci altfel, nefiltrată, lumina acestui adevăr 
nepieritor orbește, sminteşte pe cei nepregătiți să fie de-o fiin- 
tă cu ea: „Nu dezvăli deodată altarul nemuririi: / Lumina-i 
ameţeşte pe cei nedumeriţi”. Tot ce există în lumea sublunară 
se converteşte întru înalt, se răsuceşte spre această lumină 
infinită. Transformare ce urmează cu necesitate treptele suc- 
cesive ale unei metempsihoze progresive: „Din cremene-i o 
plantă, din plantă-i animalul, / Din om un înger naşte, din 
înger un Isug...!”. Fiecare eu individual năzuieşte spre specia 

ce îi este imediat superioară, dezmărginindu-se treptat, până 
la individualitatea dezmărginită în absolut, dobândindu-şi 
astfel pluri-conştiința deplină. Această conversiune este posi- 
bilă datorită pecetei infinitului pe care sufletul o poartă în si- 
ne, acelei scântei ce nu încetează să pâlpâie nici în cele care se 
află pe treapta cea mai de jos a scării evoluţiei: „O peatră la 
picioru-mi rostogolită jos, / Eu o luai în palmă ş-o netezii cu 
milă, / Zicându-i: chiar în tine-i un punct din infinit” A 

Din acest punct originar predispus la dezmărginire înce- 
pe urcuşul, creația de sine, căci punctul trăieşte, gândeşte, se 
mişcă, dobândind astfel o formă orientată, o dimensiune cu 
sens, o linie: „Prin punct se-ncepe lumea. Un punct dimensii 
n-are, / Nimic mai fără formă şi mai nepipăit; / Dar pune-l în 
mişcare, şi linia se-ntinde, / Şi linia-ţi dă totul: deci totul e-ntr- 
un punct”. Fluxiunea punctului nu e o simplă mişcare a ma- 
teriei ce naşte materie, ci devenire a unui suflet originat în si- 
ne, în ceea ce în sine e parte infinită, dezvoltare pe linia de 
lumină ce procesează din ideea divină întru care se converteş- 
te apoi, ca înspre o origine la care revine fără să o fi părăsit 
vreodată cu totul: „Natura, firmamente, sistemele solare, / Cu 
toate câte-n ele şi printre ele sunt, / Cu-ncetul se dezvoltă din 
puncturi ce se mişcă, / Din puncturi ce se mişcă plecând din 
Dumnezeu”. Plecând din sferele Ideii divine, desprinzându- 
se prin emanaţie din infinit, Unul devine plural, punctul se 
multiplică în puncte, în manifestările sale ipostatice, păstrând 
însă o esenţă identică celei din care acestea au fost generate. 
Ceea ce presupune, în planul naturii lor esențiale, nemărgini- 
rea, forța şi centralitatea; toate determinații afirmative sau 
atribute „pozitive” izvorâte din nedeterminarea originară, din 


! Prin unele aspecte ale gândirii sale, Hasdeu se înrudeşte cu ultimul Victor Hugo, cel 
care, spre exemplu, în Les Contemplations — vol. T, Aujourd'hui (1843 — 1855), livre IV, 
XXVI, Ce que dit la bouche d'ombre — scrie: „ L'âme tomba, des maux multipliant la somme, 
/ Dans la brute, dans l'arbre, et même, au-dessous d'eux, / Dans le caillou pensif, cet 
aveugle hideux”, Hasdeu, notează N, I, Apostolescu, „citea tot ce avea legătură cu filoso- 
fia lui Pythagora, ca şi cu aceea a lui Plotin şi a neoplatonicienilor” (L'influence des 
romantiques français sur la poésie roumaine, ed, cit, p. 351). „Morfologia hierofaniilor primi- 
tive — notează Mircea Eliade - nu apare deci ca absurdă în perspectiva teologiei creștine: 
libertatea de care se bucură Divinitatea îi permite să ia orice formă, chiar accea a pietrei 
sau a lemnului. (...) În definitiv, ceea ce e paradoxal nu este faptul manifestării sacrului în 
pietre sau în arbori, ci însuşi faptul că se manifestă şi, în consecință, se limitează şi devine 
relativ” (Tratat de istorie a religiilor, Ed. Humanitas, Bucureşti, 1992, p. 46). 

nelimitatul absolut pur. În acelaşi timp însă, limitaţii ce nu limi- 
tează, căci punctul este originea şi centrul de forță al propriei 
sale deveniri întru nemărginire, punctul de echilibru pe care se 
sprijină sfera universului: „Din Dumnezeu plecate, şi ele-s infi- 
nite: / Un punct nu se măsoară, fiind neţărmurit; / Din Forţa cea 
mai forță plecând, şi ele-s forțe: / Un punct zideşte sfera, căci 
este centrul ei”. Potenţa creatoare a punctului este o taină pe 
care gândul nu o poate cuprinde; în necuprinderea ei para- 
doxală (paradox izvorât din aparenta insignifianță a dimensiu- 
nii sale, dar şi din faptul că ea transcende orice demers 
„doxal”), taina aceasta supra-raţională reprezintă temeiul în- 
tregii creaţii, neînțelesul în care se originează tot ceea ce ființea- 
ză în deschiderea spre o înțelegere mai adâncă: „Nu-l înțelege 
mintea, nu poate să-l cuprinză, / Atât de mare este şi-i pare-atât 
de mic: / Minunea fără care în veci nu s-ar pricepe / Tot ce se- 
ntemeiază pe-acest nepriceput”. Comprehensiunea nu ar fi cu 
adevărat cuprindere dacă ea nu ar accepta, la originea actului 
său, un necuprins din care toate se ivesc în înțelegere, un nein- 
teligibil creator de sensuri, care doar astfel întemeiate sunt po- 
sibile şi inteligibile. 

Din izvorul acestui punct necuprins şi neînțeles se revar- 
să diversitatea a tot ce există în zarea înţelesului, căci multi- 
plul nu poate exista fără a se recunoaşte pe sine într-un raport 
ce îl leagă de unitatea din care a procesat. Unitate de esență 
prin care „miriade de micuri infinite” se convertesc „la infini- 
tul cel mare: Dumnezeu”. Raportul dintre multiplu şi Unu 
este o comuniune întru dezmărginire, prin care ceea ce există 
în diversitatea existenței se deschide spre ceea ce este în identi- 
tatea cu sine a esenței. Este vorba de telegrafia iubirii, supre- 
mă lege înțeleasă ca act de transcendere de sine a sufletului 
înspre ceea ce, în sine, este prezență a principiului infinit: „Şi 
ceea ce născuse p-acele miriade, / Şi ceea ce le-nnoadă cu 
Unul infinit, / Şi ceea ce le-atrage unite laolaltă, / Cea mai su- 
premă lege e legea d-a iubi!”. Cugetul singur nu se poate înăl- 
ta până la infinit şi atemporal, căci, oricât de înaripat i-ar fi 


1 La fel cum lumina înțelegerii nu face decât să potențeze misterul inepuizabil: „Lumină 
vreau! Dar niciodată / L.umina-ntreagă nu ni-i dată, / Ci totdeauna c-un mister” (Epigra- 
me. I. Spirit şi spirit, în Opere, I, ed. cit, p. 231). 

avântul spre dezmărginire, el rămâne limitat la ceea ce poate 
cuprinde în hotarele înguste ale condiţiei sale materiale, pri- 
begind umilit în spaţiu şi în timp: „Şi cugetarea-mi plânge, 
tânjind de umilinţă: / Pân' la final — îmi zice — nu-i chip să mă 
ridic”. Doar gândul extaziat de ceea ce nu poate cuprinde, 
ridicându-se dincolo de natura sa, în extazul necuprinsului cu 
gândul, reuşeşte să restaureze raportul originar, unitatea de 
esenţă prin care sufletul convertit se regăseşte în necuprinsul 
divin, infinit în infinit: „Extazul singur numai atât de sus se- 
nalță; / Extazul, care leagă pe-un om cu Dumnezeu!”. „Exta- 
zul...ce-i extazul? O clipă seculară, / În care vezi atâtea trăite şi 
trăind, / Încât un veac îţi pare...”. Gândul extaziat îşi trans- 
cende propria dimensiune temporală pentru a se transforma 
în viziunea de-o clipă a eternității, ieşind din sine pentru a 
intra în eternitatea unei clipe ce comprimă în sine, ridicându- 
le la nivelul esenței, toate momentele existenței (şi existențe- 
lor) anterioare. Doar trupul suferă în pragul morţii, murind în 
clipa în care sufletul renaşte; doar sufletul se trezeşte în ne- 
mărginirea destrupării, în beatitudinea de-o clipă a regăsirii 
de sine; „doar sufletu-n extaz / Nu ştie de durere, petrece, 
cântă, joacă, / Trăieşte luni o clipă, o clipă, nu mai mult”. Ex- 
tazul nu durează, viziunea e efemeră; aceasta însă doar în 
„comparaţie cu timpul ce curge în lumea materiei. De aceea, 
„extazul nu poate fi mental, căci gândul care ar dori să-i sur- 
prindă trăirea nu mai e gând, nu mai poate fi decât răs-gând, 
trădare de sine sau deformare a viziunii de-o clipă în discurs 
rațional, în cuvinte fără sfârşit neînstare a cuprinde nesfârşi- 
tul. Îl intuiesc abia în rezonanţa pe care o lasă în urmă un su- 
net degrabă pierit, în ecoul muzicii astrelor, reverberat până 
la nota cea mai impură, răscolind în răcita cenuşă, din care s-a 
smuls, un fior repede stins: „Extazul n-are-a face cu clapele 
din creier, / Deşi-n clavir răsună, spunându-i ce-a simțit: / O 
poveste lungă, cuvinte şi cuvinte, | Măcar c-a fost o clipă, nu 
mai mult”, Adevăratul extaz fiind o răpire, o ieşire din sine 
sau o smulgere din firea cea materială, sufletul devine percep- 
ţie absolută, spirit în comunicare cu supratirescul: „Extazul 
mă răpește, Aud Divinitatea”, 
Discursul divin ce urmează nu e alcătuit din cuvinte, e un 
singur cuvânt ce-şi rosteşte ființa, Cuvântul fără cuvinte, Lo- 

gosul pur: „Mă-ntrebi: ce-s Eu? iubire. Mă-ntrebi: ce fac? iu- 
besc. / De n-aş urzi, pe cine Mi-aş revärsa iubirea? / Ca să iu- 
besc, Mă sfâşii, urzind din Mine lumi!”. Divinitatea este iubire 
atât în datul naturii sale definitorii, cât şi în actul prin care 
creează lumea. Preaplin al iubirii pe care îl revarsă în chiar 
actul creaţiei, actualizându-şi potenţa preaiubitoare. Creaţie 
necesară, căci divinul plăsmuieşte din propria-i substanţă, 
aflând astfel în făptura creată obiectul asupra căruia îşi poate 
exercita duhul creator. „Tot ce urzesc din sânu-Mi, e urzitor la 
rându-i. / Pornind din Mine, este un microcosmic Eu, / Ce l-am 
născut să crească în plină libertate: / Să se renască singur, mai 
sus şi iar mai sus”. Divinitatea nu creează fără a sădi în fiecare 
făptură sămânţa creatoare; creația divină este la rândul ei re- 
creatoare în ființele create. Eul crescut din sămânţa divină este 
supra-organismul care, singur, reproduce la scara ipostazei 
sale, modelul cosmic ce i-a dat naştere. Model în ceea ce pri- 
veşte esența naturii sale, căci eul este liber în existenţă, în ex- 
perienţa voluntară individuală pe care o poate converti, înăl- 
țând-o treaptă cu treaptă, readucând-o la esență. „Un germen 
de voință se mişcă chiar şi-n peatră. / E adormit, e leneş: o 
umbră de impuls; / Dar când se redeşteaptă, mijeşte-n peatră 
muşchiul, / lar de la muşchi la Spirit — se-ntinde scara-n 
timp”. Germenele de voinţă este liberul arbitru prin care eul 
îşi orientează devenirea, încercându-şi libertatea în raport cu 
timpul ce-i măsoară existenţa. Un simplu reflex al posibilului 
mai întâi, latentă cufundată în somnul materiei, el îşi dobân- 
deşte conştiinţa de sine. Doar astfel poate fi voinţă liberă, în- 
colțind din trupul cel mai sterp, urcând pe scara timpului (şi a 
timpurilor) până pe ultima treaptă, împlinindu-şi acolo deve- 
nirea în rodul nemărginit al spiritului. „Cu cât voinţa este mai 
forte, mai călită, / Cu-atâta se iuțeşte s-ajungă mai curând, / 
Căci orice punct se-ntoarce pe sânu-Mi: să se-nşire / În salba 
de luceferi un nou mărgăritar”. Liberul arbitru este cu atât 
mai stăpân pe lucrarea pe care o are de îndeplinit, cu cât el e 
supra-vegheat de „fatalitatea” providențială inconştientă; cu 
atât mai mult cunoaşte el calea de întoarcere, îndrumând su- 
fletul înspre originea sa divină. Punctul din care toate au por- 
nit se resoarbe astfel, la ca păt de drum, în izvorul care i-a dat 
naştere, strălucind în lumea de sus ca spirit renăscut din pro- 


146 


(E Scanned with OKEN Scanner 


pria sa cenuşă. „Reintră iar în Mine, iubirea înmiită, / Din tot 
ce el iubise în sutele de vieţi”, căci, ajuns din nou sus, spiritul 
este o ființă desăvârşită, împlinită în experiența unei iubiri 
absolute, acumulată din însumarea tuturor iubirilor din exis- 
tențele anterioare. Astfel încât aceste „iubiri de el trăite, trăite 
şi rămase” formează „un ocean într-însul”, un adânc în care 
se cuprind „iubit şi iubitor”. „Ş-aceste oceanuri se tot desfun- 
dă-n Mine”, în preaplinul divin al iubirii revărsate, spiritul 
cufundându-se, prin tot ceea ce în el înseamnă iubire primi- 
toare, în oceanul ce din iubire i-a dat naştere. Ceea ce e primit, 
ca iubire acumulată în sine, se întoarce împlinit în iubirea ce 
se oferă pe sine, jertfindu-se întru slava celui Creator şi iubit 
între toți: „Şi jertta-i Îmi închină miresme iubitoare”. Conver- 
siunea apare astfel ca reflex al procesiunii văzută drept flux 
luminos, drept „rază de iubire”. Este vorba de o procesiune 
conversivă, de o dublă mişcare ce trebuie înțeleasă ca o singu- 
ră rază de lumină, coincidenţă ce face ca fiecare punct al liniei 
care uneşte Creatorul de ființa creată să fie în acelaşi timp un 
moment al plecării şi unul al întoarcerii. Ceea ce emană în rază 
este tocmai ceea ce revine, înălțat însă pe o altă treaptă a de- 
venirii, reînviat la o nouă viaţă îmbogățită cu toate viețile trăi- 
te până atunci. Multiplicitatea ipostatică nu e ca atare, până la 
sfârşit, decât unitate în continuă creare Şi recreare de sine, tre- 
cută prin filtrul preschimbărilor succesive, cernută în clocotul 
prefaceri, în jertfa libertății renăscute din tot ceea ce face liber- 
tatea cu putință: „Arhanghelii din sânu-Mi porniţi ca neşte 
puncturi / De mii şi mii de veacuri, apoi filtrați pe rând / Prin 
petre şi prin plante, prin animali, prin oameni / Când se 
rentorc în Mine, triumfători atleți, // Cea rază de iubire, primi- 
tă la plecare, / Mai vie şi mai vie ş-acuma curcubeu, / Îi zbuci- 
umă, îi fierbe, îi face să urzească, / Şi Eu: din nebuloase îi las a 
cerne sori!” 
Discursul divin, pe care l-am expus în ceea ce ni s-au pă- 
rut a fi semnificațiile sale esenţiale, e însoțit de faptă. Logosul 
nu e în realitatea sa adâncă discurs, ci act creator, verb ziditor 


1 Întrucât „există numai Dumnezeul armoniei universale” (ICR, p. 357), el este „acel Alfa 
Omega, fără de care spiritul şi materia ar rămâne întrun perpetuu divorț” (Materia, 
spiritul şi divinitatea, an IV, nr. 8, 1873; apud SF, p. 115), unitatea contrariilor ce leagă înce 
putul şi sfârşitul, „dezlegându-le” sensul. 

de lumi: „Şi când vorbea, Cuvântul, urnind acele puncturi, / 
Le răspândea din suflu-i, şi fiecare punct / Lua câte-o figură, 
un calapod, o formă: / Materia se-ncheagă având o forță-n 
ea”. Creaţia presupune formare, o aşezare în formă a ceea ce e 
inform, şi figurare, o închidere în figură a ceea ce e nefigurat, 
căci încă nu are chip. Este însă totodată o trans-formare şi o 
trans-figurare, căci nimic din ce e creat nu trăieşte fără să fie 
însuflețit, dincolo de forma sa materială, nu se încheagă fără 
să fie învestit, dincolo de figura sa aparentă, de un suflu înte- 
meietor de ființă. Nici un spirit fără materie, dar, în acelaşi 
timp, nici o materie fără spirit, fără forța care uneşte universul 
şi pune în mişcare roata devenirii: „Materie şi forță! Din Forța 
cea supremă / Ce-i numai forță, una, monadă fără țărm, / Ori- 
ce se desfăşoară, orice se desdrumează, / Rămâne forţă, 
însă c-un strai de individ”. Din omnipotenţa divină, ne- 
mărginită în absolut, monadă unică şi indivizibilă, tot ce- 
ea ce procesează rămâne putere spirituală, păstrează esen- 
ţa energetică infinită, întrupată în persona, în individuali- 
tatea limitată a eului conştient şi a sub-organismului ma- 
terial. În ciclul reîncarnărilor succesive însă, ce urmează 
firul evolutiv al unei metempsihoze treptat progresive, 
învelişul material se transformă pe măsură ce sufletul- 
anima urcă încă o treaptă a devenirii. Suflet care, conform 
metensomatozei, rămâne acelaşi (deşi, în cursul încercări- 
lor trupeşti, îşi purifică treptat lumina propriei vieți); cel 
care se schimbă este doar trupul, veşmântul corporal, din 
ce în ce mai transparent, până când, eliberat de povara 
materiei obscure, devine supra-organism spiritual, aură a 
sufletului dezmărginit, epidermă pneumatică, energie pu- 
ră: „ŞI straiul se transformă. Prin vieţi evolutive / Treptat 
se subțiază, ajunge străveziu, / Nepipăit, elastic, întrețesut 
cu forța, / A cării e pojghiţă: un corp molecular”. 

Universul nu e doar materie (viziune naturalistă), după 
cum nu e nici doar spirit (viziune filosofică), ci îngemănare a 
materiei cu energia, a sufletului cu spiritul (viziune poetică): 
„Naturalistul, care din jos în sus învaţă, / Materie visează în 

universu-ntreg, / Din sus în jos cu fală priveşte filosoful, / Şi-i 
pare numai forță. Se-nşeală amândoi. // Poetul singur ştie, 
extaticul prin care / În jos zâmbeşte cerul, pământul plânge-n 
sus; / Şi el, plăpânda harpă, vibrează totodată / Cu Dumne- 
zeu-iubirea şi cu iubirea-om”.! Viziune extatică a corelațiilor 
şi armoniilor universale, a devenirii înțelese („văzute”) ca 
procesiune-conversiune care uneşte, în aceeaşi rază a iubirii 
împărtăşite, Creatorul şi ființa creată. Revelaţie ce se oferă 
omului doar pentru ca acesta, astfel luminat, să-şi poată duce 
solia până la capăt. Până la capătul lumii şi al ființei, de unde 
toate purced şi unde toate revin, pentru a pleca din nou şi a se 
întoarce pururi, într-o necurmată devenire de sine: „Văzui 
eternitatea... De ce m-am mai întors? // De ce? Căci fiecărui e 
dată o solie. / Mai are pân'la ţintă apostolatul meu. / Răbdare, 
şi-nainte! Când voi sosi la capăt, / Să cânt cu serafimii: / O, 
Dumnezeule!”. 


1 Dând glas pasiunii romantice pentru sinteză, intuiţiei totului şi corespondențelor ce le 
leagă pe toate în aceeaşi unitate, Hasdeu nu valorizează existența fragmentară, reducția 
la semnificaţia „părţii” în dauna „întregului”: „A nega spiritul sub simplul cuvânt că nu 
se demonstră prin fizică — spune el în Materia, spiritul şi divinitatea — este o procedură tot 
aşa de nelegitimă ca şi negarea materiei sub simplul cuvânt că nu se demonstră prin 
metafizică, (... Filosoful care studiază spiritul pe o cale materială şi închide materia în 
criteriul rațiunii, este un ciudat filosof” (în Colunma lui Traian, an IV, nr. 18, 1873; apud SF, 
pp. 114, 115). Sau, într-o formulă mai sintetică: „Ştiinţa înregistrează numai ceea ce ştie; 
poezia ghiceşte ceea ce nu ştie; şi se poate întâmpla ca știința să vină mult mai în urmă 
spre a constata prin fapte ceea ce poezia descoperise deja prin inspirațiune” (Evreul în 
Shakespeare, în Columna lui Traian, I, nr. 14). 

„ZAREA DINTRE ARBORI” 


Eshatologie şi fenomenologie spiritualistă 


După propria-i mărturisire, Hasdeu a avut intuiţia 
supraorganismului spiritual şi, implicit, a unui inceput de 
dezmărginire, într-un vis pe care l-a transpus în limbaj poetic. 
Cităm aceste versuri, atrăgând atenţia, pentru început, asu- 
pra unor teme discutate în studiul nostru: moartea ca prag de 
trecere înspre o nouă viață; revelația de o clipă; dedublarea 
eului în „eu” terestru, prizonier în trup, şi „eu” desprins din 
materie, a cărui viziune „de sus” reprezintă pluriconştiința ce 
rememorează ipostazele întrupărilor anterioare; transparenti- 
zarea şi spiritualizarea imaginii sufletului, energie pură alcă- 
tuită din abur şi lumină; vederea suprarațională ce desluşeşte 
tainele lumii şi ale gândului, dincolo de spațiu şi de timp: 


„Şi am murit fără s-o ştiu; 
Părea că-i adormire, 

Căci nu eram nici mort, nici viu 
Simţind o nesimţire; 

Apoi o clipă n-a trecut 

Şi două firi depline, 

Doi eu întregi s-au desfăcut 
Dintr-un singur mine. 


Eram un eu încremenit 

Jos, cu condeiu-n mână; 

Sus, eu celălalt priveam uimit 
La faţa-i de țărancă; 

Şi mă-ntrebam: cum de putui 


1 Sie cogito, PP: 140-141 „ Apărute în Revista nouă, din 15 nov. 1888, ele nu figurează în 
antologia poetică din Opere, |, ed. cit. 

Să-ndur, o, Doamne sfinte! 
Cincizeci de ani în pielea lui, 
Eu — inimă şi minte! 


Dar ce sunt eu? Şi m-am văzut 
Icoană mult mai vie 

A eului meu din trecut 
Plăpândă, străverzie, 

Elastică neînchipuit, 
Neînchipuit de fină... 

Un vis, de Mircea zugrăvit 
Din abur şi lumină! 


Ochirea-mi pătrundea uşor 
Din zare până-n zare; 
Citeam fățiş a tuturor 
Ascunsă cugetare; 

Eram stăpân să mânuiesc 
Acel curent subțire, 

Pe care oamenii-l numesc 
Prevăz şi presimţire...” 


Pornind de la acest text, adăugăm succintelor observaţii 
preliminare trei excursuri finale, în care vom încerca să nuan- 
țăm câteva aspecte legate de semnificaţia simbolurilor eshato- 
logice în fenomenologia spiritualistă hasdeiană. 


1. Cel de jos în vederea celui de sus: moarte şi înviere 

„Este o eclectică fuziune între paganism şi creştinism în 
conştiinţa poporului. Şi zicând acestea, noi nu avem în vedere 
— subliniază Hasdeu - paganismul grec sau latin, ci 
paganismul în genere, care — aproape pretutindeni, în regiu- 
nile cele mai diverse şi la popoarele cele mai eterogene — stă în 
divergență cu tradiţiunea creştină specifică asupra pozițiunii 
Paradisului. [...] Şi nu este greu de ghicit originea cea antropo- 
logică a acestor credințe pagane generale. Imaginațiunea po- 
poarelor primitive, în orice epocă şi-n orice țară, vede un in- 
tim paralelism între moartea Soarelui, când se isprăveşte, ziua, 

şi între apusul omului, când se curmă viaţa. Ochiul priveşte 
luminosul glob dispărând în undele oceanului. Tot într-acolo 
dară, spre o binecuvântată insulă din sânul depărtatului 
Occidinte, călătoreşte şi sufletul răposatului: « Ei viețuiesc 
fără grijă în insula celor ferice / Lângă Oceanul adânc, cu va- 
luri învolburate, / Neînfricaţii eroi. Acelora roada cea dulce / 
Brazda le-o dă, fără muncă, din an, în trei anotimpuri. » 
(Hesiod, Op. et dies, 165)! Tot aşa la români, paradisul « în 
genoe în apusul soarelui » este un product indigen, un rest 
paganic, pe care creştinismul l-a găsit împietrit pe pământul 
Daciei, şi pe care nu numai n-a putut să-l răstoarne, dar a 
mai fost silit de a lăsa Occidintului caracteristicul nume de 
sfințit” 2 

Referindu-se la Legenda lui Avram, scriere apocrifă bizan- 
tină, Hasdeu constată, pe de o parte, că paradisul creştin se 
află la răsărit, dovadă şi orientarea bisericilor noastre, pe când 
paradisul păgân e situat la apus. Pe de altă parte, „genoe în 
apusul soarelui”, imagine ce apare în legenda citată mai sus, 
ar fi genunea sau adâncimea, un lac mare, un ocean, 
înfăţişându-se imaginaţiei populare ca o „gură” a pământu- 
lui, iar vechilor greci drept locuința fericiţilor, acolo unde 
apusul (atât cel al soarelui cât şi cel al omului) este (a)sfințit, ca 
atare consacrat, ? printr-o inversiune de tip eshatologic, la ni- 
velul liminar al maximei sale profanări. Hasdeu citează în 
acest sens — în capitolul intitulat Migrațiunile postume ale sufle- 
tului — şi textul unui bocet bănăţean (Petrecerea mortului): „Su- 
flet despărțit, / De multe mâhnit, / Pleacă şi se duce / Marea o 
ajunge”, marea la care ajunge sufletul mortului călătorind 
spre apus şi peste care trebuie să treacă în lumea cealaltă fiind 
Oceanul grecilor.4 În sfârşit, în creaţiile populare, acea mare se 
numeşte Sorbul-pământului, care formează un hotar între 
cele două lumi: „Lumea noastră şi lumea cealaltă, către care 
moartea mână pe om, sunt despărțite prin « Sorbul- 
pământului », adecă printr-o adâncime care soarbe sufletele”, 


1 Hesiod, Opere, Bucureşti, 1973, p. 64 (n. n). 

2B. P, Hasdeu, Cuvente den bătrâni, I, Ed, Didactică şi Pedagogică, București, 1984, p. 168. 
Vom cita în continuare această lucrare sub sigla CB. 

3 CB, pp. 166-167. 

4 Ibid., pp. 495, 499. 

aşa cum menţionează versurile bocetului: „Vine Marea mare, 
| Vine-n tulburare, / Greu urlând / Şi urducând, / Toată lumea 
spăimântând: / Unda sa aduce, / Lumea s-o îmbuce”.! 

Insula celor fericiţi, lângă oceanul adânc, aşa cum apare 
mentionat la Hesiod în versurile citate de Hasdeu, este, potri- 
vit lui Homer, „la capătul lumii, pe Câmpiile Elizee”? tărâm 
al fericirii veşnice situat pe malurile lui Okeanos (sau imagi- 
nat ca insulă inaccesibilă muritorilor), unde celor strămutați 
încă din timpul existenței pământeşti li se dăruieşte viața fără 
de sfârşit: Nu e vorba de Olimp, ci de un tărâm de mijloc lo- 
cuit de muritorii care obţin în dar nemurirea, astfel încât su- 
fletele celor care ajung în „Insulele fericiţilor” (sub chip de 
„fericiţi muritori”) nu s-au desprins de eul lor fizic. Prin ur- 
mare, nu viața e părăsită, ci lumea oamenilor, potrivit unui 
străvechi cult al morţilor întemeiat pe credința că „sufletele 
celor morţi erau înălțate la rangul de spirite puternice, capabi- 
Je să acţioneze conştient”, dobândind o formă de viață super- 
ioară, nemuritoare! Câmpiile Elizee (termen ce provine de la 
heliosis, expus la soare) sunt un loc al noii vieți intrate în lumi- 
_-na veşniciei, „câmpie însorită”, cum o numeşte Homer, care 
„creşte în razele soarelui” 5 Câmpii situate „la capătul lumii” 
sau „la marginile pământului”, după Homer, adică locul pâ- 
„nă unde se întinde şi unde se opreşte umbra globului nostru. 
După eshatologia mitului din De facie a lui Plutarh, doar spiri- 
tul pur se reîntoarce la principiul său solar, pe când sufletul 
eliberat de materia corporală se opreşte în zona selenară. Or, 
distanţa dintre pământ şi acest spaţiu lunar este un purgato- 
riu, o prăpastie (genune sau sorb al pământului) care trebuie 
depăşită. Sufletul păstrează ca atare forma corporală, fiind o 
imagine (eidolon) fantomatică de esență lunară. „Nici mort, 
nici viu”, spune Hasdeu, dobândind o existență intermediară 
între moarte şi viață (fericit muritor), sufletul simte ceea ce în 


1 Ibid,, pp. 494, 496, 

2 Odiseea, IV, 560, 

3 Cf. E, Rohde, Psyché, ed. cit, pp. 77, 97. 

+ Ibid, pp. 78, 96, 100, 

5 Porphirius, în Stobaeus, Eclog, physic, 49, 61, Poate fi mitica insulă Syrie (Odiseea, XV, 
403 ş. u.), aflată în drumul soarelui, departe în vest, unde soarele se întoarce spre a-şi 
relua călătoria, dincolo de hotarele lumii (cf. E. Rohde, op. cit, p. 78). 

€ Cf. F. Buffiăre, Miturile Iui Homer şi gândirea greacă, ed. cit, p. 392. 

materia trupului n-a putut niciodată simţi, priveşte cu uimire, 
se vede icoană vie, destrupată, a manifestării sale corporale 
din trecutul convieţuirii cu materia. Nu e prin urmare spiritul 
pur, cel care părăseşte viața pământească de care nu îl mai 
leagă nimic, ci sufletul încă în raport cu lumea de care totuşi 
s-a desprins. _ J 
Dacă, după Homer, câmpia elizee este fața întoarsă spre 
cer! iar cealaltă este întoarsă spre pământ, ca doi antipozi lu- 
nari, pentru pythagoreici „Insulele Fericiţilor” sunt „soarele şi 
luna” 2 Potrivit lui Macrobius, unii platonicieni aşezau luna la 
granița vieţii şi a morții, spațiul supralunar (solar) fiind săla- 
şul sufletelor nemuritoare, în timp ce spaţiul sublunar este cel 
al morţii. Reluând teoriile expuse de Numenius, Cronius şi 
Porphirius, el afirmă că sufletele care coboară în lume străbat 
poarta Cancerului, aflându-se în tărâmul morţii; ele nu regă- 
sesc adevărata viață decât întorcându-se la roata zodiacului 
prin poarta Capricornului. Altfel spus, în procesiune suflete- 
le intră odată cu soarele în solstițiul de vară, atingând un ma- 
xim al răsăritului şi luminozităţii. In conversiune, ele intră în 
solstițiul de iarnă, adică într-un declin absolut al solarității 
ajunse la apus. Prin urmare, sufletele renasc în amurgul sau la 
asfinţitul soarelui şi al vieţii terestre. La Hasdeu, în contextul 
strămutării şi al transfigurării, eul încremenit jos este 
uniconştiința rămasă captivă în suborganismul trupesc, deja 
ex-om pentru celălalt eu, „inimă şi minte”, ajuns sus, acolo 
unde e imagine destrupată, pluriconştiință întrețesută cu un 
supraorganism elastic, străveziu, urzit „din abur şi lumină”. 
Cu alte cuvinte: determinare procesivă a „jos”-ului mărginit 
în „rolul real” şi supra-determinare conversivă a „sus'-ului 
infinit în „rolul ideal”. Ceea ce este pătruns „din zare până-n 
zare”, prevăzut şi presimţit, e destinul înalt al sufletului, 
drumul pe care îi e sortit să se înalțe, răsucirea lui de jos în 


1 În legătură cu sacrul ceresc, M. Eliade precizează că pentru cel care „se înalță” (sufletul 
defunctului privilegiat), „Inaltul devine, în chip firesc, un atribut al divinității” (Tratat de 
istorie a religiilor, Ed. Humanitas, Bucureşti, 1992, p. 56), 

2 lamblichos, Viaţa lui Pythagora, 82, 

3 Cf. F. Buffière, op. cil, p. 396. 

sus.! Devenit „icoană sfântă” el se înalţă dincolo de sine, act 
de transcendere posibil prin iubirea sacră. Astfel încât, 
împărtăşindu-se în sus cu lumina diafană, iar în jos cu sub- 
stanța materială, al doilea eu (cel ocult, nemuritor) are acces la 
dezmărginire; ascensiunea lui reprezintă dimineața noii vieți, 
care se des-face din chiar stingerea in-solită a trupului . Şi 
aceasta întrucât moartea soarelui, ca și apusul omului, mar- 
chează momentul despărțirii de ziua lumească şi de viața exi- 
lului pământesc. Doar cel aflat jos poate renaşte, la asfințitul 
unui ciclu, sfințit în propriul său apus, predispus să guste sus 
din răsăritul veşniciei. „Cine se va înălța pe sine se va smeri, şi 
cine se va smeri pe sine se va înălța” (Matei 23, 12). Intreaga 
perspectivă apare astfel răsturnată. Sufletul înscris sus pe 
curba descendentă a procesiunii începe să renască pe pragul 
cel mai de jos de unde se înalță curba conversiunii. Pentru 
vederea de sus, tot ce se află jos nu e decât manifestarea mun- 
dană, deja trecută, a principiului; iar josul e deja sus, conform 
unei ierarhii în continuă mişcare, în care inferiorul reprezintă 
condiţia de posibilitate a existenţei superiorului.! În sens rigu- 
ros eshatologic, sufletului îi e dat sfârşitul pentru a putea 
primi la sine începutul, pentru a fi cu adevărat acest Inceput 


nesfârşit. 


1 „„Orişicare « eu », spune Hasdeu, trebuie să se dezvolte de jos în sus” (Sic œgiżo, p. 109), căci 
— aşa cum citim în poemul Așteplând — „sus mi-e duhul”. Conform înțelegerii cardiace” (sau 
cordiale), omul „suişuri în inima sa a pus” (Ps. 83, 6), pentru a se putea înălța, spune SE 
Grigorie de Nyssa, „prin împreunarea naturii de jos cu natura mai presus de fie” (Despre 
înrcățătura creștină, VI, în Despre suflet şi înviere, Ed. Herald, Bucureşti, 2006, p.134). 

? Platon, Phaidros, 254 b, 

2 „Căci totul se află Sus, nimic nu este jos, Li se pare doar celor care nu cunosc” (Odele lui 
Solomon, A), 

4 În mitul lui Er, Platon relatează că „de acolo, deodată, fiecare suflet a fost purtat în sus, 
fiecare în altă parte, spre a se naşte şi țâşneau sufletele întocmai ca nişte stele căzătoare”, 
important fiind totuşi pentru ele să se țină mereu „de drumul cel de sus” (Republica, 621, 
b, ¢). Chiar dacă e formulată într-un alt context, observaţia Danei Shishmanian, din stu- 
diul Le soleil, la lune e! l'anticosmisme dans un mythe populaire et dans l'herméneutique biblique 
cathare, este valabilă şi în acest punct al cercetării noastre: „Ceea ce este muritor şi divizat 
e necesar eliberării a ceea ce este nemuritor şi indivizibil: dacă lumea nu ar exista, ea ar 
trebui inventată” (în Ascension et hypostases initiatiques de l'âme. Mystique et eschatoiogie A 
travers les traditions religieuses, 4. 1, ed, cit, p, 482). La fel, în contextul prezentat de noi, 
dacă lumea de jos nu ar exista, ea ar trebui inventată pentru ca cea de sus să se poată 
deschide sufletului. 

2. Între dulceata trupului şi şooiiirile sufletului 

Menţionând vectorii principali ai doctrinei bogomilice 
(„eternul antagonism între principiul binelui şi principiul rău- 
lui, între Paradis şi Infern, între Dumnezeu şi Satana”), 
Hasdeu adaugă: „Dar şovăirile sufletului omenesc între aces- 
te două extreme nu se desfăşoară aci obiectivamente, ca în 
Apocalipsul lui Paul sau în Călătoria Maicei Domnului, unde 
drama se joacă de-naintea unui spectator pus în afară, ci într- 
un mod subiectiv; sufletul în agonie cugetă cu îngrijire la ceea 
ce i se poate întâmpla lui însuşi”.! Drama eshatologică se con- 
sumă în interioritatea singurului personaj care apare pe scena 
acestei dureroase treceri, căci acum, în „munca ceasului de 
moarte”, sufletul nu numai că trebuie să se despartă de trup, 
dar nu are — se pare — nici un spectator care să asiste la acest 
adevărat cutremur al ieşirii din scenă. Şi totuşi, îngerii îi asistă 
tragica singurătate, călăuzindu-i mustrător despărţirea: „Eşi, 
suflete din trup”, îi spun ei — conform textului bogomilic citat 
de Hasdeu? — „să te mutăm din această lume”. „Munca mor- 
ţii” nu e decât această desprindere moşită angelic, „paharul 
de moarte amară” pe care sufletului îi e dat să-l bea? pentru a 
marca părăsirea tuturor celor, acum, nefolositoare, precum 
iubirea ori „dulceața” trupului. Chiar dacă psiho-drama se 
desfăşoară în mod subiectiv, cum spune Hasdeu, ea presu- 
pune pe de o parte delimitarea de tot ceea ce înseamnă exteri- 
oritate mundană, de falsa „dulceață” a celor trupeşti, pe care 
doar „amarul” morţii o poate săvârşi; pe de altă parie însă, 
„atunce când se va trage sufletul deîn toate încheeturile”, el se 
va re-trage din trup ieşind în afara lui. Acest nou exterior nu e 
de data aceasta cel al mundaneității, ci rodul transformării 
prin care interiorul se revarsă în exterior, devenind acum de 
necuprins, şi în care lumea însăşi rămâne exterioară. Sufletul 
„mutat” din această lume, asumându-şi o altă interioritate, 


1 Cugelări în ora morţii, în CB, p. 315, 

2 Ibid., pp. 324 325, 

3 „Sufletul din apă bea, / Şi el lumea o uita”, aşa cum apare în bocetul Petrecerea mortului, citat 
de Hasdeu (CB, p. 498). Aceeaşi virtute amnezică o are apa băută din râul Nepăsării şi al 
Uitării, în mitul lui Er: „cel care bea, de fiecare dată uita totul” (Platon, Republica, 621 a). 

deschisă de taina schimbării la faţă, intră în lumina adevăratei 
vieți.) 

Hasdeu remarcă faptul că, adăugându-se vectorilor fun- 
damentali ai doctrinei bogomilice amintiți mai sus, „meta- 
morfozele cată să fi jucat şi ele un rol însemnat în poezia po- 
porană a albigenzilor, de vreme ce ei credeau în 
metempsicoză. Toate acestea se aplică deopotrivă bine la cele- 
lalte secte creştine dualistice” ? Prin urmare, transformarea de 
care vorbeam decurge conform parcursului metempsihozei, 
ca în toate doctrinele dualiste care se revendică din trunchiul 
comun al Gnozei. Hasdeu dă drept exemplu aşa-numita „ba- 
ladă a metamorfozelor” (Cucul şi turturica), text ce ar avea la 
bază un mit existent la sectele dualiste medievale. Iată legen- 
da citată: „Satan, după ce zidise lumea cea materială, vroia cu 
orice preț să facă pe om. Corpul a ieşit cum a ieşit, dar nu se 
mişca, lipsind sufletul. Atunci demonul s-a decis a fura din 
cer un înger, pentru ca să-l bage în corpul cel ne-nsuflețit al 
omului”. După care urmează scenariul binecunoscut al se- 
ducției.? Aşa cum se poate lesne remarca, textul în cauză nu 
se referă la ieşirea sufletului din trup, ci la modul în care el e 
făcut să intre într-un trup prefabricat dar neterminat, ca atare 
inferior, pe care e obligat să-l însuflețească. Este firesc ca un 
astfel de suflet angelic, închis în corpul materiei demonice, să 
caute să iasă din el, căci nu viața pe care o insuflă acestuia e 
semnificativă, ci propria lui viață pe care trebuie să o elibere- 
ze. De aici şi antisomatismul declarat al doctrinelor ce subîn- 
tind astfel de mituri dualiste. Potrivit lui Hasdeu, „această 


1 Aceeaşi „textură” bogomilică citată de Hasdeu prezintă darurile şi frumusețea celor 
drepţi la ziua Judecăţii: „Lumina-va faţa lor ca stelele în cer. Unii vor fi luminaţi, alţii şi 
mai luminaţi (...; unora le va fi faţa ca lumina lunii, alţii ca lumina zilei...” (în loc. cit, p. 
329). 

2 „Între albigenzi şi bogomili — continuă el — nu era aproape nici o diferență pronunțată. 
Cât pentru pauliciani şi mai cu seamă manihei, ne ajunge a aduce aminte imaginațiunea 
orientală şi contactul lor direct cu zoroastrismul” (op, cit, p. 399). 

2 Jbid, Pasajul citat apare în textul apocrif bopomilie Interrogatio Johannis, în legătură cu cei 
doi îngeri pe care Lucifer îi face să intre în corpul lui Adam şi în cel al Evei, corpuri pe 
care el însuşi le-a modelat din noroiul pământului. „Îngerii plânseră îndelung văzându- 
se acoperiţi cu acest înveliș muritor în forme divizate”, umiliţi de condiţia bipartiției 
sexuale, despărțiți de rădăcinile lor cereşti, nevoiţi să îndeplinească lucrarea cărnii (apud 
Dana Shishmanian, Le soleil, la lune et Vanticosmisme dans un mythe populaire et dans 
Vhermeneutique biblique cathare, în op. cit, p. 480). 

legendă circula atunci între sectele dualistice, [--], cu diferite 
variațiuni, cari însă toate aveau în vedere de a lămuri în ce 
mod Satan, prin perfidie, a izbutit a da corpului uman, fabri- 
cat de către dânsul, sufletul vieței, emanat de la Dumnezeu”; 
mai mult, cu referire la balada amintită mai sus: „din Persia, 
fie mai direct prin manihei sau prin pauliciani, fie mai indirect 
prin bogomili, această baladă a străbătut în România” .! 

În acest context, Hasdeu îl evocă pe Neagoe Basarab, 
„acest Marc-Aureliu al Ţărei Româneşti, principe, artist şi filo- 
sof”, ale cărui Învățături către fiul său Theodosie ar conţine un 
filon de extracție bogomilică, mai ales ultimul capitol invocat 
de Hasdeu („Rugăciunea lui loan Neagoe voevod, care au 
făcut la eşirea sufletului său”), unde cărturarul vorbeşte des- 
pre trecerea sufletului „prin vămile cele înfricoşate” şi „prin 
vămile cele nefățarnice”. Hasdeu face referire la o problemă 
ce apare în două texte apocrife bogomilice pe care le aminteş- 
te (Pseudo-apocalipsa lui loan şi Apocalipsa lui Pavel), şi anume la 
ceea ce el numeşte „programa cea psihică”, adică sufletul ome- 
nesc la ieşirea din corp şi după această ieşire. Aceasta pe de o 
parte. Pe de alta, dacă temele bogomilice au pătruns în Ro- 
mânia prin filiera literaturii populare, înseamnă că textul lui 
Neagoe este rodul împletirii a două direcţii ireconciliabile, 
credinţele şi miturile ce alcătuiesc aşa-numita literatură popu- 
lară şi corpus-ul doctrinar creştin ce hrăneşte gândirea teolo- 
gică bizantină. Iar aceasta cu atât mai mult cu cât credințele 

„populare amintite nu sunt la rândul lor creații pure, ci, recep- 
tând influenţe aluvionate din toate zările spiritului, ele se pre- 
zintă drept un mare mozaic ce provoacă exegeza, solicitând 
noi şi noi orizonturi interpretative. Hasdeu însuşi e conştient 
de acest lucru atunci când afirmă că „sub raportul credințelor 
poporane în genere, orice unilateralitate e periculoasă. Zecimi 
de secoli şi zecimi de neamuri concurg adesea, mai mult sau 
mai puțin, la formațiunea unei singure asemeni credinţe. În 
acest mod, o explicațiune este metodică numai atunci când 
lasă cu rezervă câte o portiță deschisă pentru alte explicațiuni 


1 CB, pp. 400, 401. 
2 Cugetări în ora morții, în CB, p, 316. 
3 Ibid, p. 322. 

ulterioare subordonate”.! O astfel de concurgere vizează şi 
propria noastră interpretare, cu privire la tipul de dualism 
funcțional în Învățăturile domnitorului, şi putem de pe acum 
subscrie la mărturisirea lui Hasdeu, deşi concluziile la care 
vom ajunge vor fi diferite: „dacă textul nostru — spune el — n- 
ar avea alt merit decât acela de a ne aduce indirectamente la 
Neagoe Basarab [...] şi tot încă ar fi mult”? Prilej nimerit pen- 
tru o ultimă contextualizare. 


3. Asomatism versus trup îmbrăcat în nemurire 

Reducţie fenomenologică ori structură de palimpsest, mi- 

tul Bizanțului reprezintă un ideologem cultural definitoriu pen- 
tru memoria răsăriteană, o paideuma inconfundabilă sau un 
arhetip fecund al inconştientului colectiv. Un bizantinism ne- 
muritor irigă încă de la început creațiile culturale româneşti, 
atât pe latura spiritualităţii creştine, cât şi pe cea a sensibilităţii 
estetice, aşa cum se întâmplă cu Învățăturile lui Neagoe Basa- 
rab? Aflăm aici un topos bizantin încă funcţional în sensul îm- 
pletirii a două tendinţe, aulică şi populară. Fie că sunt expresia 
unei arte monahale şi populare ori hieratice şi dinamice, aces- 
te tendințe îmbină în esenţă religiosul şi laicul ce dau încă 
seamă de autoritatea modelului originar. Trebuie subliniat 
însă, în termenii teoriei efectului estetic propusă de W. Iser, că 
repertoriul textului (i. e. ideologia dominantă), ce se impune 
inițial ca temă de prim plan, e împins în fundal de o temă 
„concurențială (i. e. interferenţele literaturii populare), deve- 
nind orizontul unui context nou. Recontextualizarea, prin 
mobilitatea continuă a raportului temă — orizont, îl determină 
pe exeget să privească textul drept un palimpsest ce lasă să se 
întrevadă această subtilă întrețesere. M. Muthu observă că 
„ideologia dominantă, fără a avea o structură granitică, dar 
intrată în tiparul consacrat de retorica predicilor creştine, se 
alătură lumii fermecate a «romanelor» populare, 
concretizându-se astfel dualismul esen țial, acela dintre aulic şi 


Da 
! Ibid, p. 495. 

2 Ibid., p. 322, 

3 Invătăturile lui Neagoe Basarab către fiul său Theodosie, Bd, Minerva, Bucureşti, 1971. Cita- 
tele fără altă mențiune aparțin acestei ediţii, i 

popular, sacral şi terestru, hieratic şi dinamic — dualism ce 
caracterizează cultura Bizanțului milenar”.! Inseamnă că uni- 
tatea operei nu e dată atât de însumarea celor două teme puse 
cap la cap, ci de un dublu raport de întrepătrundere: laiciza- 
rea gândirii teologice, respectiv participarea activa a sensibili- 
țăţii laice la problematica religioasă. O netă opoziție fiind 
practic imposibilă, un denominator comun ar putea fi neopla- 
tonismul, corectat prin învățătura creştină origenistă şi 
evagriană. Dar nici în această situaţie — aşa cum vom nuanța 
mai jos — nu am putea susține că „antropocentrismul Învățătu- 
rilor este datorat mai mult interpretării teologice a lumii decât 
procesului de laicizare a gândirii” * Dacă neoplatonismul se 
transformă într-un sistem religios (prin ceea ce s-a numit creş- 
tinarea elenismului), problematica omului cunoaşte şi ea o 
concomitentă mutație de orizont, de la antropocentrism spre 
o antropologie teocentrică ce vizează îndumnezeirea omului. 
„lar această fheosis — precizează J. Meyendorff — este diametral 
diferită în teologia bizantină de reîntoarcerea neoplatonică la 
acel Unul impersonal”? Pe de altă parte, repostularea de către 
isihasm a dublei naturi hristice şi, prin aceasta, a posibilității 
de îndumnezeire a omului elimină căutarea rațională, efortul 
intelectual, dezvoltarea „categoriilor” aristotelice (este chiar 
miezul polemicii Sf. Grigorie Palama împotriva lui Varlaam 
şi, implicit, împotriva „învăţăturii de afară”). 

În partea întâi a Invăţăturilor sale, Neagoe impune atenţiei 
„dumnezeieştile taine ale lui Hristos, care cu adevărat sântu 
trupul şi sângele fiului lui Dumnezeu”, taine care — pentru 
- om — reverberează în actul euharistic prin care darurile cu 
care suntem hărăziți „au urcat firea noastră cea omeneasă mai 
deasupra decât toate puterile cele cereşti”. Adevărata piatră 
de încercare în desluşirea contextului bizantin ce hrăneşte 
meditaţiile domnitorului este tocmai antropologia teocentrică 
amintită, dezvoltată — prin filieră patristică şi isihastă — în spi- 
ritul Sf. Simeon Noul Teolog, spre exemplu, pentru care seria 


1 Mircea Muthu, Balcanismul literar românesc, vol. |, Ed. Dacia, Cluj, 2002, p. 35. 
2 Ibid, p. 27. 
3 Jean Meyendorff, Teologin bizantină, Ed. 1. B. M, al B. O. R, Bucureşti, 1996, p. 11. 

theos — psyché — soma constituie un tot unitar.! Dacă „Dumne- 
zeu fu în ceriu şi nu pre pământu şi într-amândoao desăvâr- 
şit”, aceeaşi desăvârşire este întipărită prin har în natura 
omenească: „Aşijdlerea au tocmit şi firea fiinţii noastre ceii 
omeneşti şi ne-au dat minte şi cuvântu şi suflet îmbrăcate (s. 
n.) în trup”. Să reținem deocamdată imaginea trupului- 
îmbrăcăminte, ale cărei semnificaţii se vor limpezi pe parcurs. 
Atunci când Neagoe enumeră părțile trupului care toate ne- 
au fost date, el le subsumează de fiecare dată funcției lor co- 
mune: de slăvire a creatorului lor. De aceea, trupul nu e dat 
spre pângărire şi pieire, ci spre curăție şi păzire: „de te vei ne- 
voi să-ți păzeşti trupul [...], cu curăţie [...], tu te vei face de vei 
fi şi cu trupul şi cu sufletul (s.n.) biserică Duhului Sfânt”2 In 
bună tradiţie isihastă, trupul participă la nepătimirea 
(apatheia) divină; omul îndumnezeit — spune Sf. Simeon — „e 
aprins de Duhul şi se face cu totul foc în sufletul său, împărtă- 
şind şi trupului strălucirea sa [...] şi sufletul se face pentru 
trup ceea ce s-a făcut Dumnezeu pentru suflet”, „omul creat 
de Dumnezeu după chipul Său şi învrednicit să fie dumnezeu 
este Dumnezeu, suflet şi trup” (s.n.) „Ruga curată” de care 
„vorbeşte Neagoe, rostită „şi cu trup şi cu suflet”, este cea a 
omului „curat cu inima şi cu sufletul”, curățit de păcate, ale 
cărui nevoi nu sunt decât avuţiile nemuririi pentru care „se 
va nevoi cu milostenie”: „Căci unde iaste avuțiia voastră, aco- 
lo va fi şi inima voastră”, citează Neagoe din Luca 12, 34. 
Ilustrative sunt în acest context câteva pasaje din capito- 
lul intitulat Pildă din Evanghelie. Vorbind despre faptul că prin 
păcat „ne-am spurcat haina noastră cea sufletească, carea ne-a 
o țesut Dumnezeu”, Neagoe reia un loc de referință central în 


1 Cf, Sf. Simeon Noul Teolog, Discursuri etice, 6, în Discursuri teologice şi etice. Scrieri 1, Ed, 
Deisis, Sibiu, 2001, p, 257, 

2 fn textul „bogomilic” citat de Hasdeu, acest aspect apare expus în termeni identici: 
„fericit cel ce-şi poartă trupul în curăţie, iară cu inima roagă pe Dumnezeu, că Duhul 
Sfânt pe acela odihnește şi scaunul lui Hs, înti-inima aceluia este! că acel trup se cheamă 
biserică” (CB, p. 335), Aşa cum e prezentată aici, condiţia trupească pune în cumpănă 
pretinsul asomatism definitoriu pentru gnozele dualiste, 

3 Sf, Simeon Noul Teolog, op, cit, pp. 256, 257, 

t „Inima curată, spune Andre Scrima, este inima care a depăşit ceea ce, în chiar ființa 
omului, ar putea fi impur, imund, nu în sens moral, ci în sens existențial, ontologic. (...) 
Cei care au dobândit sau au atins inima curată î văd, aşadar, pe Dumnezeu” (Experiența 
spirituală şi limbajele ei, Ed. Humanitas, Bucureşti, 2008, pp. 72, 73). 

teologia bizantină. Sf. Maxim Mărturisitorul deosebeşte între 
cămaşa interioară, cea a virtuţilor sau firea celor netrupeşti şi 
spirituale („cugetarea noastră potrivită şi adecvată Cuvântu- 
lui sau harul omului nou, al celui după asemănarea lui Hris- 
tos”) şi cămaşa din afară sau firea cea trupească („lumea sen- 
sibilă”, „creaţiunea văzută”, ruptă la răstignire).! La fel, 
Neagoe îndeamnă ca fiecare „Să cugete şi să bage seama de 
haina cea sufletească”, pentru că „nici de un folos nu vă sunt 
hainele cele lucii de pre denafară, ci cele denlăuntru”. „Căma- 
şa spurcată de pe trup” (Iuda 1, 23) este cămaşa necurată, a 
trupului desprins de chipul divin; „cămaşa mânjită este viața 
întinată de multele greşeli ale patimilor trupului”, spune şi Sf. 
Maxim? Dimpotrivă, „cămaşa curată este a nestricăciunii” 
sufletului care nu poate fi împărţit; doar trupul poate fi veş- 
mânt desfăcut şi răstignit. 

Punându-şi o problemă asemănătoare, Platon porneşte 
de la aceleaşi premise, dar soluţia este total diferită. A se în- 
griji de sine (fò epimeleisthai) înseamnă pentru om a-şi ocroti 
sufletul, moşindu-i înfiriparea, supraveghindu-i înariparea. 
Îndemnul lui Socrate adresat, înainte de moarte, discipolilor 
este „să aveţi grijă de voi înşivă” + Dintr-un alt dialog apare 
însă întrebarea: „In ce fel am putea avea grijă de noi înşine?” 5 
Răspunsul lui Socrate se referă la îngrijirea sufletului, şi anu- 
me prin despuierea sufletului de trup, căci „toate din suflet 
sunt vizibile după ce el a fost despuiat de trup”.€ În Charmides, 
Socrate propune o astfel de „anatomie” inițiatică: „să-i dez- 
brăcăm mai degrabă sufletul şi să i-l privim înaintea (s.n.) tru- 
pului”/ ceea ce înseamnă că doar trupul aparține acestei 
lumi, pe când sufletul este vegheat de dincolo. A privi sufletul 
1 Sf. Maxim Mărturisitorul, Răspunsuri către Talasie, 4, în Filocalia, 3, Ed. Humanitas, Bucu- 
eşti, 1999, p. 47. 

2 Ibid., 12, în ed, cit, p. 62, 

3 Cf. Dumitru Stăniloae, în Filocalia, 3, ed. cit, p., 48, Aşa cum, la răstignire, cămaşa lui 
Iisus, „era fără cusătură, de sus țesută în întregime”, cu neputinţă de stâşiat (loan 19, 23- 
24). Ea reprezintă — după Sf. Ciprian al Cartaginei - „unitatea care vine de sus, adică de 
la cer şi de la Tatăl”, de care cel care o primeşte nu se poate despărți în veci (De unitate 
Ecclesiae catholicae, 7). 

4 Platon, Phaidon, 115 b, 

5 Alcibiade, 132 b. 


& Gorgias, 524 d. 
7 Charmides, 154b. 

înaintea trupului echivalează, în acest context, cu a beneficia 
de vederea transcendentului într-un „înainte” real care e to- 
todată un „în sus” imaginal (în conformitate şi cu aprecierile 
noastre din primul excurs). Dezbrăcarea sufletului corespun- 
de cu trezirea lui, cu desfacerea aripilor şi cu accesul la „câm- 
pia adevărului”. 

Am recurs la acest scurt exemplu doar pentru a evidenția 
enorma diferenţă faţă de viziunea teologică bizantină asuma- 
tă de Neagoe? Dacă pentru (neo)platonism dezbrăcarea (su- 
fletului de trup) înseamnă renaştere şi izbăvire, pentru doc- 
trina creştină — spune Neagoe — „îmbrăcarea iaste viața”, adică 
în-truparea, sălăşluirea sufletului în casa unui trup curat: „Şi 
numai de te-ai putea dăschide uşa minții să vezi cugetele şi 
sufletele lor şi împodobirile lor cele dinlăuntru, tu ai cădea jos 
pre pământu, că n-ai putea răbda să vezi frumuseţea suflete- 
lor lor şi lumina şi strălucirea hainelor, care strălucesc mai 
luminos decât fulgerul”. Prin urmare, nu dezbrăcarea sufletu- 
lui de trup (ceea ce asigură doar sufletului nemurirea), ci dez- 

brăcarea trupului de patimi, de care vorbeşte Sf. Simeon Nu 
„om îmbrăcat în haine moi”, căci „viața e mai mult decât hra- 
na şi trupul decât îmbrăcămintea” (Luca 7, 25), ci acela care 
cunoaşte „cum e răstignit şi dezbrăcat Domnul în noi”, care 
întelege cu inima (Ioan 12, 40), îmbrăcându-se în slava Trupu- 
lui răscumpărat şi înviat; acela — spune Neagoe — „va lăcui şi 
va viețui cu acela ce să potriveşte întru toate trupului său”. 

Capitolul imediat următor din Învățături este inspirat din 
literatura populară: Poveste a fericitului Varlaam şi a lui Ioasaf, 
text despre care Hasdeu spune că e „o carte poporană foarte 
răspândită peste toată Europa, unde au patronat-o deopotrivă 


1 Cf. Phaidon, 248 c. 

2 „Nu există nici o altă doctrină — observă J, Meyendorff — care să fi făcut mai multe rava- 
pii în pietatea creştină ca dualismul platonic, care concepea omul ca pe un spirit (sau un 
suflet) încarcerat în materie, desigur, nemuritor, aspirând la o existență supramaterială” 
(Sfântul Grigorie Palamas şi mistica ortodoxă, Ed, Enciclopedică, Bucureşti, 1995, p. 139). 

3 Cf Caleheza 9 (303-367). „Cum să fi luat ființa muritoare veşmântul nemuririi altfel 
decât dezbrăcându-se de haina morţii?”, întreabă N. Cusanus. „Ca şi cum s-ar fi înveş- 
mântat în divinitate şi ar fi luat chipul ei” (De docta ignorantia, W, 7, Ed. Polirom, Iaşi, 
2008, pp. 427, 429). 

4 Sf. Simeon Noul Teolog, Discursuri etice, 4, în op. cit, p. 218. 

ereticii şi biserica ortodoxă”,! prin eretici făcându-se referire — 
aşa cum am menţionat — în special la bogomili. Vom vedea că 
problematica interpretată anterior continuă fără fisură, 
concentrându-se în jurul aceloraşi teme, de data aceasta însă 
accentul fiind pus mai puţin pe abstracțiuni de ordin teologic, 
bogat ilustrate biblic, şi mai mult pe aspecte de viață pildui- 
toare al căror tâlc se adresează astfel mai uşor înțelegerii. Te- 
ma veşmintelor (a îmbrăcării şi a dezbrăcării) se conjugă din 
nou cu cea a raportului dintre exterioritate şi interioritate, ca 
şi cu rolul pe care îl joacă trupul, atât în relație cu sufletul, cu 
mintea şi cu inima, cât şi cu privire la componentele sale, în 
ceea ce s-ar putea numi o adevărată anatomie duhovnicească. 
Apariția oamenilor „îmbrăcaţi în haine sparte şi întinate”, „că 
li să topise trupurile şi să veştejise”, în contrast cu „chipul cel 
îmbrăcat în haine scumpe şi frumoase” al celor „îmbrăcați în 
ruşine”, stă mărturie a valorizării apofatice prin care tot ce se 
oferă vizibilității mundane nu apare decât pentru a eclipsa 
lumina vieții harice. Hainele ponosite sunt hainele acestei 
lumi supuse păcatului; cei care le poartă trebuie să fie neară- 
toşi, nevăzuţi pentru lume. Dimpotrivă, ceea ce nu apare ve- 
derii, dar se dă în vederea ochilor lăuntrici, e haina inaparen- 
tă, nevăzută în lume, strălucind doar pe ecranul lumii cernite. 
„Cu ochii cei dinlăuntru să vedeți cele dinlăuntru”, îndeamnă 
Neagoe, „cunoscând cu ochii cei dinlăuntru ai înțelegerii mele 
curățirea sufletelor lor şi a lor strălucire”. Interioritatea nu e 
văzută propriu-zis; ea însăşi se oferă vederii, se face vizibilă, 
în nevederea exteriorităţii, în această secularizare efectivă a 
mundaneității. „A privi trupeşte”, cum spune Sf. Simeon No- 
ul Teolog, înseamnă a rămâne în nevedere sau în falsa vedere 
a exteriorității aparente, unde practic nu e nimic de văzut. De 
aceea, purtarea unor „obiale rele, slabe şi proaste” înseamnă, 
pentru om, „să nu caute, nici să ia aminte cătră cele denafară” 
și „a păzi [...] haina care i-o au curăţit cu neputrejune şi curată 
şi nestricată”, Căci „chipurile cele denatară” sunt doar ima- 
gini fără asemănarea cu ceea ce le însuflețeşte, înşelătoare re- 
flexe ale lumii trecătoare. „Omul din afară trece, cel dinăuntru 
însă se înnoieşte din zi în zi” (2 Cor. 4, 16). Ceea ce nu trece 
este haina de dedesubt, „cămaşa virtuţilor”, care în teologia 


1 Migraţiunile postume ale sufletului, în CB, p. 404, 

bizantină înseamnă lumina harică, „îmbrăcarea slavei”, după 
Sf. Simeon care, vorbind despre oamenii desăvârşiți, spune că 
ei „se îmbracă (Ga. 3, 27) cu tot trupul şi în întegime în Lumi- 
na, Care este Însuşi Hristos Dumnezeu, şi se văd pe ei înşişi 
împodobiţi cu o slavă negrăită şi cu un veşmânt dumnezeiesc 
strălucitor”.! Indemnul Sf. Pavel („Imbrăcaţi-vă cu toate ar- 
mele lui Dumnezeu”, Efes. 6, 11) răzbate nu doar în hermene- 
utica de factură teologică, ci în mediul larg al spiritualității 
religioase, infuzând contextul cultural al epocii. Prin urmare, 
nu e de mirare că atunci când vorbeşte despre „tocmirea tru- 
pului” din patru stihii care se vor risipi dacă trupul nu va fi 
purtat cum se cade, Neagoe nu numai că ilustrează, din per- 
spectiva alegorismului literaturii populare, soteriologia impe- 
rativă paulină, conform căreia „trebuie ca acest trup stricăcios 
să se îmbrace în nestricăciune şi acest (trup) muritor să se îm- 
brace în nemurire” (1 Cor. 15, 53), dar el reia o temă dogmati- 
că dezbătută şi explicată în felul următor de Sf. Maxim Măr- 
turisitorul: haina de deasupra, „fiind în patru colțuri, cum e 
lumea din patru elemente, arată că trebuie să ne îmbrăcăm în 
contemplația naturală, încât să nu mai privim cele ce se văd”? 
„Haina din afară, adaugă sfântul bizantin, este lumea sensibi- 
lă, împărţită în patru stihii, pe care o rup, ca pe haina lui Iisus, 
în patru bucăți, cei ce răstignesc în noi, în chip spiritual, pe 
Domnul” 3 Este, pentru Neagoe, „chipul cel îmbrăcat în haine 
frumoase” al lumii, creația văzută a celor patru stihii primor- 
diale care e sfâşiată atunci când ea e pură exterioritate ruptă 
de esența ei nevăzută, desprinsă din unitatea ei intimă cu ha- 
ina lăuntrică neputrezită şi nemuritoare. 

Ceea ce conduce spre o altă luminare a trupului însuşi. Pe 
de o parte, trupul e „chipul cel denafară”, exterioritate a apa- 
renței vizibilului care trebuie să se „topească” şi să se „veşte- 
jească”, astfel încât să nu mai fie văzut, să treacă împreună cu 
lumea în adevărata sa stare, aceea a nimicului, a inaparentu- 
lui care nu sare în ochi şi peste care trecem cu vederea. Pe de 
altă parte, dacă ajunge în această stare, dacă se şterge şi se go- 


1 S£. Simeon Noul Teolog, op, cit, p, 215, 

2 Sf. Maxim Mărturisitorul, Întrebări şi răspunsuri, 67, în Filocalia, 2, Ed. Humanitas, Bucu- 
reşti, 1999, p. 238. 

3 Sf. Maxim Mărturisitorul, Răspunsuri către Tulasie, 4, în ed. cit, p. 47. 

leşte de orice urmă a vizibilităţii, trupul e curat, pregătit să 
primească mântuirea, fiindcă, spune Neagoe, „Dumnezeu n- 
are alt lăcaş nici altă casă mai dragă decât trupul omului”. 
Doar sărăcit, despuiat şi gol, „trupul vostru este templu al 
Duhului Sfânt” (1 Cor. 6, 19), unit cu sufletul. Căci sufletele 
curate sunt „dimpreună cu trupurile”,! lucrarea harică fiind 
„întru luminarea şi sfințirea sufletelor şi a trupurilor”. „Este 
necesar, afirmă Sf. Grigorie Palama, să liniştim acele simțuri 
care sunt mişcate de cele din afară, când ne întoarcem spre 
cele dinlăuntru”, iar trupul, „când se răzvrăteşte să-l oprim, 
dar când se lasă călăuzit cum trebuie, să-l primim”. Dezbră- 
cat de „hainele cele împărăteşti” ale puterii temporale, împă- 
ratul din Pildă pentru ceia ce fac milostenie, şi pentru viata lumii 
aceştia. Din cartea lui Varlaam, află, astfel golit, deşertăciunea 
acestei lumi. A feri „trupurile şi sufletele curate” înseamnă nu 
doar îmbrăcarea în lumină, ci participarea trupului la 
nepătimirea divină. Este, conform Sf. Simeon, trupul mort 
acestei lumi, „de nemişcat pentru păcat”, „străin de dorința 
cea rea“ 3 Trup deja în comuniune cu sufletul şi cu mintea 
golită de gânduri, „ca unul ce s-a ridicat la unirea mai presus 
de înțelegere şi se odihneşte acolo unde nu mai e vreo lucrare 
a minţii. [...] lar odihna aceea e nemişcarea non-simțirii ferici- 


1 „Omul este constituit ca ființă unitară din trup şi suflet, iar separarea lor este moartea”, 
spune N. Cusanus, detașarea de temporalitate. În clipa desprinderii sufletului de trup, 
adică la momentul morţii, sufletul şi trupul nu sunt laolaltă în acelaşi loc şi timp, dar 
rămân „unite întru eternitate” (De docta ignorantia, I, 7, ed, cit. pp. 429, 431). 

2 Sf. Grigorie Palama, Cuvânt pentru cei care se liniştesc cu evlavie, 2, 5, în Filocalia, 7, Ed. 
Humanitas, Bucureşti, 1999, p. 233, 

3 Sf. Simeon Noul Teolog, Capete teologice, gnostice şi practice, 3, 37, în Filocalia, 6, Ed. 
Humanitas, Bucureşti, 1997, p, 63. 

4 „Sufletul să se sfătuiască cu trupul în ce priveşte mântuirea comună”, povățuieşte 
Tertulian în Căãtre marliri (tratat tradus de pr. prof, lon Tomescu în „Biserica Ortodoxă 
Română”, nr. 11, nov. 1924, pp. 670-673); apud Mitropolit Nicolae Corneanu, Actualitatea 
lileraturii vechi creşline, Ed, Învierea, Arhiepiscopia Timişoarei, 2007, p. 29, Este corpul 
înviat ca trup. Dacă învierea se realizează, potrivit lui N. Cusanus, prin „alăturarea unifi- 
catoare a sufletului la trup, mai presus de tot ceea ce se petrece în timp”, omul învie — 
precum lisus — „nu cu corpul de povară (in corpore gravi), coruptibil, întunecat, supus 
patimilor (..., ci cu trupul adevărat (in corpore vero), cel de slavă, fără de patimi, viu şi 
nemuritor” (De docta ignorantia, M, 7, ed. cit, pp. 431, 435). Am reluat distincția esenţială 
între corp şi trup (corpul supratemporal, pentru Cusanus), conform tematizării fenome 
nologice a lui Michel Henry din Incarnation. Une philosophie de la chair, Seuil, Paris, 2000. 

te”! Este ceea ce Neagoe numeşte „răpaosul trupului”, în 
opoziţie cu trupul care „osteneşte”. De aceea, moartea lumii 
se consumă în „moartea trupului care ne robeşte”3; trupul nu 
mai face ecran între Dumnezeu şi suflet, nu e corp al lumii 
vizibile, el se topeşte, devine transparent, un veşmânt străve- 
ziu întrețesut cu sufletul care se străvede: E trupul odihnit şi 
liniştit, dezbrăcat de lume şi îmbrăcat „în blândeţe şi în 
nemânie, în tăcere şi în lipsă şi în sărăcie, în curăție şi în min- 
tea cea întreagă, întru înțelepciunea cea plecată şi în linişte”. 
Este chiar bucuria stării de linişte (hesychia), „simtire a minții şi 
luminare a sufletului”, după Sf. Simeon,“ theoria şi met'hodos în 
egală măsură: „lumina cea înțelegătoare” şi „calea vieții cei de 
veci”, cum le numeşte Neagoe, căci, adaugă el, „nici un lucru 
bun şi adevărat nu iaste între oameni, cându nu se află în lu- 
me nici un cuvios şi plăcut lui Dumnezeu”. Conform învăță- 
turii palamite, „îndumnezeirea” nu anihilează omenitatea, ci 
abia ea îl face pe om cu adevărat uman: „Isihia — precizează 
loan Scărarul — este o neîntreruptă adorare şi slujire faţă de 
Dumnezeu. Isihast este cel ce aspiră să circumscrie Netrupes- 
-cul într-un sălaş trupesc”.S Este omul deplin care „ca şi cum ar 
fi în ceriu şi cu bucurie dumnezeiască să bucură şi pre Dum- 
nezeu roagă şi-l cântă cu umilinţă şi cu glas neîncetat, ziua şi 
noaptea”. Dacă, aşa cum spune Neagoe, „capul omului cel 
adevărat iaste sufletul”, iar „mintea întreagă” (ce are rolul de 
„cap în suflet”, după Sf. Maxim) se pogoară şi „umple inimi- 
le”, atunci ființa umană unitară — cu trup cu tot — stă „în firea 


1 Sf. Simeon Noul Teolog, op, cil, 2, 19, în ed, cit, p. 53. Nu spunea Hasdeu, în poemul pe 
care l-am citat la începutul acestui ultim capitol, „Căci nu eram nici mort, nici viu / Sim- 
tind o nesimţire” (3.n.), prefigurând aceeaşi liniştire a tuturor zvonurilor lumii materiale, 
într-o stare de absolută non-sensibilitate faţă de ireversibila trecere mundană? 

2 ŞI, Simeon Noul Teolog, Discursuri etice, 4, în ed, cit, p. 213. 

3 In acelaşi poem hasdeian, trupul se absoarbe în icoana sufletului, „plăpânidă, străve- 
zie”, „elastică“, „neînchipuit de fină”, Absorbţie care e tocmai învierea trupului, descrisă 
de ȘI. Grigorie de Nyssa ca reînchegare a sa sub acţiunea sufletului: „când sufletul trage 
către sine feluritele elemente împrăștiate, toată împletitura trupului va cuprinde în sine 
tot ceea ce-i aparţine şi, prin puterea sufletului, elementele proprii se leagă din nou în 
vechea alcătuire trupească”; „această învelitoare corporală, care acum este descompusă 
prin moarte, iarăşi va fi țesulă din aceleaşi elemente, dar nu în această alcătuire grosola- 
nă şi grea, ci dintr-un țesut mai fin şi eleric” (Despre suflet şi înviere, ed, cit, pp. 56, 75). 

4 Sf, Simeon Noul Teolog, op, cit, 15, în ed, cit, p. 386, i 

© Cf- J. Meyendorff, Teologia bizantină, ed, cit, p. 105, 

6 Ioan Scărarul, Scara raiului, treapta 27 (Migne); P.G. 88: 1097 AB, 

inimii”, se adună toată în „vasele inimilor”. Omul „Cu inimă 
curată şi cu minte întreagă” cultivă liniştirea, „locul liniştii”, 
potrivit Sf. Simeon, fiind posibil datorită unei schimbări de 
perspectivă, prin mutarea minţii de la cele văzute la cele ne- 
văzute. Ceea ce ne transmite „înțelepciunea şarpelui” (din 
Pildă cu şarpele) e tocmai ilustrarea acestei învățături. Dorind 
să vadă chip de om, „că omul iaste şi poartă podoaba lui 
Dumnezeu”, şarpele nu vrea în schimb să fie văzut de om, 
„Aşi dă tot trupul spre ucidere şi spre zdrobire, iar capul şi-l 
păzeşte”. Cel ce e teofor (purtând în sine podoaba divină) nu 
e văzut decât de cel care, la rându-i, trece nevăzut, păzindu-şi 
sufletul cu prețul jertfirii trupului. Căci trupul jertfit devine 
trup nevăzut, odihnit în podoaba în care se scurge. 

Cât despre o posibilă influență bogomilică a cărei coexis- 
tență cu influenţa isihastă a infuzat spiritualitatea epocii lui 
Neagoe, doar o interpretare aplicată pe text ar putea-o scoate 
în evidenţă. lar aceasta, cu toate că, aşa cum am văzut, pretin- 
sul bogomilism ce hrăneşte Învățăturile domnitorului, 
aluvionând dinspre literatura populară, nu se poate proba cu 
argumente hotărâtoare! Hasdeu se referă expres la ultimul 
capitol din cartea lui Neagoe: Rugăciunea lui loan Neagoe 
voevod, care au făcut la eşirea sufletului său, considerându-l o 
dovadă în sensul răspândirii bogomilismului (şi, pe această 
filieră, a ideilor gnostice) în mentalul epocii? Or în textul in- 
vocat, complexul semnificant al temelor creştine discutate de 
noi anterior rămâne acelaşi, neabătându-se nici o clipă de la 
nucleul tare al corpus-ului dogmatic interpretat drept canonic 
de teologia bizantină. Mai mult, o scurtă privire asupra lui va 
scoate în evidență mai degrabă substratul isihast. 

„Că acum eu intraiu în pomenirea morții, că cu totul mă 
îmbrăcai în grijă”, se tânguie cel aflat în pragul plecării. Intra- 


1 Şi aceasta întrucât, în primul rând, singurele apocrife bogomilice atestate ca autentice 
sunt Interrogatio Johannis şi Vedenia lui Isaia (cf. CB, pp. 536-537, n. 113, 115). În al doilea 
rând, cercetările au stabilit că nu se poate vorbi de o răspândire a bogomilismului în 
Ţările Române. Vorbind despre încercările de interpretare a acestor „legende balcanice 
ca fiind expresia credințelor bogomilice”, M. Eliade îl aminteşte pe Dem. Russo care 
criticase ipoteza lui Hasdeu şi arătase precedentele şi paralelele patristice ale textelor 
populare pe care Hasdeu le considera ca eretice şi mai ales bogomilice (cf. De la Zalmoxis 
la Genghis-Han, Ed. Ştiinţifică şi Enciclopedică, Bucureşti, 1980, p. 99). 

2 Cugetări în ora morţii, în CB, p. 316 ş. u. 

rea pe „calea cea de întristăciune” a stingerii celor lumeşti în- 
seamnă îmbrăcarea în grija mântuirii de iubirea acestei lumi, 
de neantul morţii vii care biruie firea cea slabă, fără de credin- 
tă. „Numai ce-mi iaste grijă de sufletul mieu şi cum voi trece 
prin vămile cele înfricoşate”. Intrarea nu garantează întoarce- 
rea spre cele divine, ci doar trecerea; pentru a trece nevătămat 
şi curat, sufletul trebuie să se îmbrace în grijă, să se elibereze 
de cele neziditoare din om, lepădându-se de neantul celor 
nepăzite şi ca atare săditoare de grijă. Grija de lume (îngrijora- 
rea) îl înlănţuie de ceea ce lumea nu e decât ca moarte a chipu- 
lui lui Dumnezeu, „înşelăciunea aceştii lumi amăgitoare”, 
cum o numeşte Neagoe, „această lume mincinoasă”. Dimpo- 
trivă, grija de mântuire (îngrijirea) este redobândire a acestui 
Chip, păzire a lucrării nealterate a harului, puritatea şi culti- 
varea credinței, curăție atât a trupului cât şi a sufletului („să 
vă fie sufletele curate, dinpreună cu trupurile”). „De grija cea 
dintâi trebuie să scape omul, spune D. Stăniloae, pentru a se 
face disponibil lui Dumnezeu. Când a scăpat de ea, a scăpat 
de împătimire, a dobândit nepătimirea. Spre eliberarea aceas- 
ta ţinteşte purificarea, nu ca să ne elibereze de grija de Dum- 
nezeu”.! Astfel încât existența creştină nu înseamnă o fugă de 
lume (precum în complexul ideatic neoplatonician ori gnosti- 
co-bogomilic) — căci stă chiar în esenţa omului să ființeze în 
lume —, ci o distanțare ori o detaşare lăuntrică faţă de pătimirile 
lumii şi de ciclul manifestării, față de ceea ce am putea numi 
mundaneitatea lumii, ca trup al suferinței sau chip trecător al 
lucrurilor: „priviiam spre lucrurile cele trecătoare şi spre slava 
cea deşartă a lumii [...], iată acum că apuseră, şi altă privire 
dobândii”. Acum, în pragul trecerii spre cele nelumeşti, lumea 
apune în propria sa deşertăciune, iar aceasta conform sensu- 
lui eshatologic al apusului, discutat de noi în primul excus. În 
privirea însăşi se dezvăluie un nou orizont, o altă lumină, 
ochiul lăuntric deschizându-se pentru a vedea nevăzutul care 
i se oferă? Or, pentru a putea vedea, sufletul trebuie mai întâi 


1 Dumitru Stăniloae, Ascetică şi mistică creştină sau Teologia vieții spirituale, Casa Cărţii de 
Ştiinţă, Cluj, 1993, p, 104. 

? „La om e ochiu-n suflet, privind ce nu se vede”, spune Hasdeu în poemul La casa de 
nebuni; „sufletul are ochii săi” (Sic cogito, p. 85) 

să se desprindă de trup şi de trupul lumii, să realizeze o dis- 
tanţă fenomenologică în raport cu ceea ce nu apare prin sine: 
„sufletul mieu acum să dăsparte de la voi”, spune Neagoe, 
„sufletul mieu încă va merge unde-şi va fi gătit”, adică „cu 
dor mare [...] înaripat către Dumnezeu”. Unde-şi va fi gătit 
înseamnă însă intrarea în pre-gătire, trecerea „prin uşa strâm- 
tării”, pe calea îngustă, abia văzută, a despărțirii dintre trup şi 
suflet. „În strâmtorarea sa” — precum în smerirea lui Manase! 
- sufletul se smereşte către linişte, îmbrăcat în grija cea bună a 
mântuirii, în răgazul trecerii sale nepătimitoare spre binele 
veşnic: „şi veţi trece către linişte cu bine şi cu blândeţe, unde 
să vor unge trupurile voastre, [...], iar sufletele vor dobândi 
sufletescul bine cel de veci”. Dar înaintea sufletului care pre- 
găteşte ungerea purificatoare a trupului, „mintea cea curată 
se urcă mai pe deasupra cerurilor şi soleşte dreptățile sufletu- 
lui şi ale trupului”? E vorba de „mintea trează”, de „mintea 
cea bună” căreia îi e dat să păzească în noi ceea ce e mai pre- 
sus de noi. Paza minţii e astfel „o depănare necontenită a nu- 
melui lui Dumnezeu în minte, cu căutarea inimii, adică cu 
concentrarea minţii în ea însăşi” E un moment de supra- 
convertire sau de întoarcere mântuitoare, de închinare rugă- 
toare, aşa cum acelaşi Manase îşi pleacă „genunchii inimii”, 
rugând bunătatea şi mila divină, şi care, spune Neagoe, 
„numai pentru această întoarcere” a fost izbăvit. 

Chiar dacă subiectul în chestiune ar putea să pară încă 
discutabil, un lucru e însă cert: nu se poate vorbi de o influen- 
tă directă dinspre nucleul tare, doctrinar, al ereziei cu pricina, 
care, ca orice dualism de tip gnostic (pe filieră cathară), cel 
puțin aşa cum rezultă din corpus-ul intitulat Interrogatio 
Johannis, prin asomatismul declarat, nu putea pătrunde ca 


1 II Paralipomena 33, 12, „Strâmtă este poarta şi îngustă este calea care duce la viață” (Ma- 
tei 7, 14), 

2 Un pasaj dintr-un text „bogomilic” citat de Hasdeu ilustrează tocmai speranţa în mân- 
tuirea sufletului laolaltă cu cea a trupului: „Avram zice: Doamne, spune-mi, cine eşti tu? 
Arhanghelul zise: eu sunt arhanghelul Mihail, şi sunt trimis să iau sufletul tău. Avram 
zise: Doamne! să fiu dus cu trupul la Domnul, Doamne! Atunci îngerul sui în cer, şi cu 
frică grăi către Domnul. Şi-i porunci Domnul să-l ia pe Avram cu trupul” (Cuvânt despre 
viața şi moartea lui Avram, cum a venit arhanghelul să ia sufletul lui, în CB, pp. 157-158). 

3D, Stăniloae, op. cit, p. 151, i 

+ Rugăciunea regelui Manase 11. 

atare într-un text însufleţit la tot pasul de dogma creştină or- 
todoxă, aşa cum am încercat să arătăm în acest ultim excurs. 
Dacă luăm totuşi în considerare un posibil filon concurențial, 
el este mai degrabă de natură estetică, irigând structura textu- 
ală cu valori şi teme ce aparțin literaturii populare. Este şi mo- 
tivul în virtutea căruia — în Învățăturile lui Neagoe — retorica 
isihastă dominantă pare „umanizată” de o tradiţie populară 
saturată de bogomilism, dar deloc profană, şi a cărei Jaicitate e 
relativă. Oricum, repetăm, stadiul ipotetic al afirmațiilor nu 
poate fi depăşit decât printr-un considerabil efort hermeneu- 
tic, ținând cont şi de observaţia lui I. P. Culianu cu referire la 
originea intelectuală şi nicidecum populară a bogomilismu- 
lui! Prin tot ceea ce am spus, nu dorim să punem defel la în- 
doială creştinismul autentic al lui Hasdeu, ci doar sincretis- 
mul, inoperant oricum, care alătură sub steagul unui esote- 
rism sui generis doctrine nu doar convocate din varii zări ale 
spiritualității umane, ci în esență ireconciliabile. Pe de altă 
parte însă, aşa cum observă Mircea Eliade, „s-ar putea încer- 
ca, în perspectiva creştinismului, salvarea hierofaniilor care 
au precedat miracolului întrupării, valorizându-le ca o serie 
de prefigurări ale acestei întrupări. Prin urmare — departe de a 
considera modalitățile « păgâne » ale sacrului (fetişurile, idolii 
etc.) drept etape aberante şi degenerate ale sentimentului reli- 
gios al umanității decăzute prin păcat — ar putea fi interpreta- 
te ca tentative disperate de a prefigura misterul întrupării. 
Toată viața religioasă a umanității — viaţă religioasă exprimată 
prin dialectica hierofaniilor — n-ar fi, din acest punct de vede- 
re, decât așteptarea lui Cristos” Ceea ce rămâne din această 


a q Ioan Petru Culianu, Gnozele dualiste ale Occidentului, ed. cit, p. 257. 
„ln esență — spune el —, religia creştină reprezintă o învăţătură de cea mai înaltă spiritu- 
alitate, Predica ei sfântă constă în renunțarea la trup, viața cu Dumnezeu, adică gândul, 
cuvântul şi fapta cu el, În această învățătură superioară constă taina « victoriei care a 
supus. lun iea » (loan, V, 4): ea a acţionat asupra laturei interioare, spirituale, veşnice a 
omenirii, Ea a cucerit pe oameni numai pentru a-i face la rândul lor să cucerească latura 
exterioară, materială, perisabilă” (Giambattista Vico, în B. P, Hasdeu, Mapa V, ms 2, 
Biblioteca Academiei; apud SF, pp. 267-268). i 
Tratat de islorie a religiilor, ed, cit, p. 46, n. |, Referitor la raportul dintre tradiția filosofică 
p latoniciană Şi creştinism, Sf, Augustin nolează: „cei care se numesc « filosofi », dacă s-a 
întâmplat să spună adevăruri polivite credinței noastre — şi mai ales filosofii platonici —, 
aceste spuse nu numai că nu sunt de temut, ci chiar sunt de revendicat de la ei”, „ca pe 

inedită fenomenologie spiritualistă e tocmai efortul de revalo- 
rizare a acestor — să zicem — hierofanii incomplete, prolegomene 
pre-creştine ale Întrupării; altfel spus, „zarea dintre arbori” 
invocată de Hasdeu într-unul din poemele sale, acel orizont 
comun, nevăzut, cum ar spune Merleau-Ponty, al intervalului 
copacilor dintre copaci. 

În finalul acestor încercări interpretative, nu putem decât 
subscrie îndemnului adresat de Hasdeu însuşi posibililor săi 
detractori: „Demonstrați prin ştiinţă acolo unde va fi rătăcit 
ştiinţa autorului. Îndreptați prin bunul simț ceea ce bunul 
simț al autorului va fi putut să nu observe. Examinați cu iubi- 
rea de adevăr punturile, în care iubirea de adevăr a autorului 
nu va fi răzbătut prin toate dificultățile unui nămol de pro- 
bleme”.! 


PRI RI i Pi 


nişte aur sau argint” pe care „le-au scos ca din nişte mine ale Providenţei” (De doctrina 
christiana, II, 144-145, Ed. Humanitas, Bucureşti, 2002, pp. 189-191). 
1 ICR, D, p. 513. 

O carte care se zideşte în jurul sufletului poate mira astăzi, mai ales 
când e vorba, precum în eseul de față, despre o viziune aparent necanonică, 
ieşită din tipare, cum pare să fie, la prima vedere, doctrina esoterică a lui 
Hasdeu. La a doua vedere însă, nedumerirea se transformă în revelaţie, 
căci dincolo de miracolul unui suflet surprins în datele sale „obiective”, 
fenomenal „detectabile” prin recursul la o metodă pozitivistă, aflăm 
rădăcinile adânci, coborâtoare până în negura timpurilor. 

